
Cy  commence  un  miracle  de  Nostrc  Dame  de  saint 
Guillaume  du  désert,  duc  d?  Acquitaine ,  que  les 
dyables  bâtirent  tant  qu'il  le  cuidiérent  laissier 
mort  pour  ce  que  il  ne  vouloit  retourner  au 
monde.  Dont  Nostre  Dame  le  vint  reconforter 
et  le  guérir.  ço  a 


m, ;  scendam  in  palmam  et  adprehendam  fructus  8g  b 
'/^&  ejus.  Ces  paroles  sont  escriptes  en  un  livre  de 
la  sainte  escripture,  appellé  le  livre  de  Canti- 
ques, et  veulent  ainsi  dire  en  françois  :  Je  monteray  ou 
paumier  et  prenderay  du  fruit  de  ly;  et  sont  les  paroles 
de  la  dévote  ame  qui  a  douleur  et  compassion  de  la 
mort  son  espoux  Jhesu  Crist,  et  désir  d'avoir  larmes  et 
contriccion  de  la  passion  son  créateur,  et  dit  en  telle 
manière  :  Je  monteray  ou  paumier  et  si  prendray  du 
fruit  de  ly.  Doulce  gent ,  la  sainte  escripture  entent  au- 
cune foiz  par  le  paumier  la  croiz,  aucune  foiz  pénitence 
et  aucune  foiz  contemplacion.  Ou  paumier  de  la  croiz 
queult  on  le  fruit  de  vie,  et  de  ce  est  il  dit  en  la  Sapience  : 
Primi  et  purissimi  fructus  ejus,  et  qui  tenuerit  eum 
beatus.  Li  précieux  et  li  trespur  fruit  sont  li  fruit  de  li, 
ne  nul  ne  s'i  peut  comparer,  et  qui  a  ce  paumier,  c'est  a 
la  croiz,  se  joindra  par  compassion,  benoist  sera.  Ou  pau- 

mier  de  pénitence  queult  on  sept  fruiz,  le  corps  quatre 
et  Tarne  trois.  Le  premier  fruit  que  li  corps  qui  avra  fait 
pénitence  recevra  si  sera  clarté ,  si  conme  dit  le  livre  de 
Sapience  :  Fulgebunt  justi  sicut  sol,  li  juste  resplendi- 
ront conme  le  soleil  ou  règne  de  leur  pére.  De  ceste 
clarté  dit  mon  seigneur  saint  Pol  :  Salvatorem  expecta- 
mus,  etc.,  nous  attendons  le  sauveur  nostre  seigneur  Jhesu 
Crist,  qui  refourmera  le  corps  de  nostre  humilité  ressam- 
blant  au  cors  de  sa  clarté.  Le  second  fruit  que  le  corps 
avra  sera  ligiereté,  car  il  sera  aussi  ligier  conme  la  pen- 
sée. Le  tiers  fruitt  que  le  corps  avra  si  sera  subtilité,  car  ilz 
seront  si  subtilz  que  chascun  savra  ce  que  Pun  de  Pau- 
tre  pensera,  et  s'entreverront  des  cuers.  Le  quart  fruit 
que  avra  le  corps,  ce  sera  impassibilité,  que  jamais  paine 
ne  douleur  ne  soufferra,  mais  santé  touzjours  avra.  Ces 
quatre  fruiz  avra  le  corps  qui  pénitence  fera.  L'ame  en 
avra  trois.  Li  premier  si  sera  congnoissance  de  la  deité, 
dont  saint  Pol  dit  :  Je  congnois  ore  en  partie  et  par  sem- 
blance  et  aussi  conme  en  mireoir,  mais  lors  congnois- 
trai  je  aussi  que  je  sui  congneuz.  Car  nulz  ne  peut  ores 
congnoistre  Dieu  ainsi  qu'il  est,  mais  lors  nous  le  cong- 
noistrons  en  vérité  et  non  mie  en  mireoir.  Ce  sera  une 
des  grans  gloires  que  Pâme  avra.  L'autre  fruit  si  sera  la 
gloire  de  Pumanité  Jhesu  Crist  que  elle  verra  Dieu  en 
sa  nature.  Ceste  gloire  n'avront  pas  li  ange.  Ly  tiers 
fruit  sera  amour;  car  se  Pame  congnoissoit  et  elle  n'a- 
moit,  ce  ne  seroit  pas  gloire,  mais  il  ameront  ce  que  il 
verront  et  congnoistront.  Or  venons  au  paumier  de  con- 
templacion,  qui  est  le  tiers.  Le  paumier  est  de  sa  nature 
cstroit  et  gresle  par  dessoubz  et  large  par  desseure.  Ore, 
doulce  gent,  par  ce  paumier  j'entens  le  temple  de  Dieu 
ou  Peglise  de  sa  val  ;  par  le  fruitt  qui  y  croist,  j'entens 
le  don  du  saint  esperit,  les  vertuz  cardinales  et  théolo- 
giennes. Et  se  onque  fu  personne  en  ce  monde  qui  par 
contemplacion  ait  monté  en  ce  paumier  et  prins  du  fruit 
de  li,  je  di  que  la  glorieuse  vierge  Marie  entre  les  autres 

y  monta  et  de  fait ,  dont  elle  pot  trop  bien  dire  les  pa- 
roles proposées  au  conmencement  du  î^iTcq  :  Je  .non- 
teray  ou  paumier,  etc.  Pour  quoy  ?  car  dès  lors  que  elle 
n'avoit  que  trois  ans ,  pére  et  mére  la  menèrent  en  Jhe- 
rusalem,  et  la  monta  elle  par  quinze  degrez  ou  temple 
de  Dieu,  que  j'appelle  paumier,  et  y  cueilli  le  fruit, 
c'est  a  dire  les  dons  du  saint  esperit  et  les  vertuz  devant  8g  d 
dictes.  Et  pour  ce  aussi  que  par  manière  d'amiracion  peut 
estre  dit  de  ceste  vierge  ce  qui  est  escript  en  Cantiques  : 
Que  est  ista  que  ascendit  de  deserto?  qui  est  ceste  qui 
monte  du  désert  plain  et  decourant  de  délices ,  apuiée 
sur  son  ami  ?  Et  de  ceste  question  peuent  naistre  aucunes 
admiracions,  et  premièrement  pour  la  nouvelleté  du 
monter,  car  onques  tel  enfant  n'avoit  monté  ce  lieu  la. 
Et  pour  ce  peut  on  respondre  :  c'est  celle  qui  n'ot  onques 
première  semblable  a  li,  ne  jamais  n'avra  seconde  telle 
après  elle,  mais  encore  peut  on  respondre  ce  qui  fu  dit  de 
Judith  :  c'est  celle  c'onques  telle  femme  ne  fu  en  regart,  en 
biauté  ne  en  sens.  C'est  celle  de  qui  David  dit  :  Concupis- 
cet  rex  decorem  tuum,  Marie,  Dieu  convoitera  ta  biauté. 
Convoitera?  mais  a  convoitié,  si  qu'il  avolu  en  li  descen- 
dre et  y  prendre  humanité.  Et  pour  ce  nous  amonneste 
saint  Augustin  que  nous  l'amons  et  servons,  car  par  elle  et 
par  son  chier  filz  sommes  appellé  de  ténèbres  a  lumière,  de 
mort  a  vie,  de  corrupcion  a  incorrupcion,  de  pleur  a  joie, 
de  deser  au  royaume  des  cieulx  et  de  grâce  a  gloire.  Et 
saint  Bernartdit  que  de  quant  elle  a  receu  plus  de  grâces 
en  terre  par  devant  toutes  autres  femmes,  de  tant  a  elle 
plus  de  singulière  gloire  es  cieulx  ;  et  en  autres  lieux  dit 
il  que  elle  a  le  ciel  rampli,  enfer  vuidié,  la  ruine  de  pa- 
radis restoré  et  aux  chetis  attendans  mercy  vie  pardurable 
qu'ilz  avoient  perdu  donné.  Laquelle  vie  pardurable 
nous  ottroit,  par  les  mérites  de  Marie,  Me  qui  est  bene- 
dictus  Deus  in  sccula  seculorum.  Amen. 


MIRACLE  DE 
••••••  . 


^tfNT  •  B  eÎeinart,  abbé  de  Clervaux 
Doulx  Dieu,  qui  par  ta  sapience 
Toutes  choses  scez  et  congnois 
Et  aussi  ceulz  a  venir  vois 
Com  les  présentes  et  passées, 
Ha  !  sire,  moult  ay  de  pensées 
Pour  Guillaume,  duc  d'Acquitaine, 
Que  je  voy  que  si  mal  se  maine 
Qu1a  nul  bien  faire  ne  s'atrait. 
La  femme  son  frère  a  fortrait, 
Il  a  ja  des  ans  plus  de  troys, 
Dont  je  sui  moult  en  cuer  destroys  : 
De  nulle  rien  tant  ne  s'envoise 
Con  de  combatre  et  faire  noise  ; 
Les  uns  fiert  et  fait  clamer  las 
Et  les  autres  desrobe,  helas  ! 
Bon  Jhesus,  doulx  amoureux  Diex, 
Ne  sçay  que  face  pour  son  miex, 
Ou  que  le  mande  ou  qu'à  li  voyse. 
Je  doubt,  et  de  ce  moult  me  poise, 
Se  je  le  mande  qu'il  n'en  deigne 
Tenir  compte,  et  que  point  ne  veigne 
Et  d'autre  part  j'ay  propos  tel 
Que  je  ne  doy  de  cest  hostel 
Partir  fors  pour  cause  certaine. 
Ainsi  en  ta  main  souveraine, 
Doulx  Jhesu  Crist,  le  te  conmet, 
Car  sa  maie  vie  me  met 
Souvent  en  ardeur  d'esperit 
De  toy  prier,  doulx  Jhesus  Crist, 
Que  des  maulx  le  vueilles  retraire 
Qu'il  fait,  et  a  t'amour  atraire 
Par  ta  pitié. 


IX  SAINT  GUILLAUME  DU  DESERT  7 

GlLLE  DE   TUSCULAN,  CLERC 

E.'.'chiers  sires,  par  amistié 
Que  vous  plaise  ore  a  escouter 
Deux  moz  que  je  vous  vueil  conter  35 
D'une  besongne. 

Saint  Guillaume,  duc 
Biau  sire,  dite  sanz  eslongne 
Que  voulez  dire. 

Gille  de  Tusculan 
Je  le  vous  compteray,  chier  sire  : 
Plain  de  courrouz  suiz  et  d'annuy.  40 
Voir  est  que  je  cardinal  sui, 
Nommez  Gille  de  Tusculan. 
Mais  un  descort  s'est  nez  ouan 
Entre  nous  cardinaux  de  Romme, 
Pour  ce  que  les  uns  font  d'un  homme  45 
Pape  c'on  appelle  Ynocent, 
Les  autres  sont  d'un  autre  assent 
Et  ont  nommé  Perre  Lyon  ; 
Et  pour  ce  qu'a  l'opinion 
Sui  de  ceulx  qui  Perre  ont  nommé,  5o 
Innocent  ne  m'a  point  amé. 
Pour  ce  sui  j'a  vous  venu,  sire, 
Qu'il  vous  plaise  a  tenir  et  dire 
Que  vous  soiez  de  nostre  accort 
Et  qu'Ynnocent  est  pape  a  tort;  55 
Car  de  tant  sui  j'en  ce  soubtil 
Que  voirement  a  tort  l'est  il  : 
rjo  c  Je  n'en  doubt  point. 

Saint  Guillaume 
Pour  vostre  amour,  Gille,  a  ce  point 
M'accorderay  je  bonnement  sn  60 

Que  plus  ne  soit  pape  Ynocent, 
Mais  que  le  soit  Perre  Lyon. 
Je  sui  de  ceste  oppinion 

Conment  qu'il  aille. 

GlLLE  DE  TUSCULAN 

Sire,  a  ce  qu'elle  tiengne  et  vaille 
Il  fault  que  Pevesque  mandez 
De  Poitiers,  et  li  conmandez 
Et  a  touz  ceulx  de  vostre  terre 
Qu'il  soient  tuit  d'accort  a  Pierre, 

Qui  bien  le  vault. 

Saint  Guillaume 
Gille,  en  ce  n'ara  nul  deffault. 
Vien  avant,  vien  ;  va  le  me  querre. 
Dy  li  qu'il  viengne  a  moy  bonne  erre 

Ycy  parler. 

L'escuier  Guillaume 
Je  vois,  sire,  sanz  plus  tarder, 
Ne  sanz  faire  plus  lonc  séjour. 

Sire,  Dieu  vous  dont  huy  bon  jour. 
Mon  seigneur  m'envoie  a  vous  cy, 
Que  vous  veigniez  parler  a  ly 
Et  sanz  demeure. 
L'evesque  Guillaume  de  Poitiers 
Voulentiers,  se  Dieu  me  sequeure. 
Seigneurs,  alons. 

Premier  clerc 
Mon  seigneur,  après  vous  irons 
Vous  compagnant. 

L'escuier  Guillaume 
C'est  bien  dit,  et  je  vois  devant. 
Or  me  suivez. 

L'evesque 
Celui  qui  de  vierge  fu  nez. 
Sire,  vous  vueille  en  bien  garder. 
Que  me  voulez  vous  demander, 

Qui  me  mandez?  90 
Saint  Guillaume 
go  d        Evesque,  assez  briefment  Foirez. 

Au  quel  plus  vous  consentez  vous 
A  estre  pape  dessus  touz, 
Innocent  ou  Pierre  Lyon  ? 
Respondez  a  ma  question  95 
Et  n'en  mentez. 

L'evesque 

Mon  chier  seigneur,  ne  vous  doubtez  : 

Bien  scé  descort  y  a  esté, 

Mais  Ynocent,  pour  vérité, 

Parmy  le  plus  des  cardinaux,  100 

Par  la  voiz  de  touz  les  féaux 

Qui  l'église  ont  a  gouverner, 

Et  par  bien  que  l'en  peut  prouver 

Qui  est  en  li,  au  dire  voir, 

A  miex  desservi  a  avoir  io5 

Le  siège  (c'est  m'entencion) 

De  pape  que  Pierre  Lion  ; 

Et  qui  au  contraire  veult  tendre 

Conme  mauvaix  fait  sanz  entendre  : 

C'est  ma  sentence.  110 
Saint  Guillaume 
De  ce  point  nous  faites  scillence, 
Evesque,  et  si  vous  vueilliez  taire, 
Car  se  plus  estes  au  contraire 
De  Pierre  Lyon,  je  vous  jur 
Que  je  mesmes,  soiez  en  seur,  1 1 5 

De  ma  terre  vous  chaceray 
Et  de  l'eveschié  vous  toldray 

La  seigneurie. 

L'evesque 
Sire,  ce  ne  ferez  vous  mie, 
Au  mains  pour  vostre  honneur  garder;  120 
Ainçois  devez  vous  regarder 

A  droiture  faire  et  raison 
Que  (Tune  telle  mesprison 

Faire  de  fait. 

Guillaume  le  conte 
Conment  !  suis  je  roulez  en  plait? 
Je  vous  conmans  que  vous  vuidiez 
Ma  terre  tost,  et  ne  cuidiez 
Mie  que  je  die  a  gaboys, 
Que,  foy  que  je  doy  sainte  croys, 
S'en  avant  de  cy  vous  y  truys 
De  maie  mort  serez  destruiz. 

Vuidiez,  vuidiez. 

L'evesque  Guillaume 
Sire  conte,  voir,  vous  péchiez 

Trop  grandement. 

GlLLE  DE  TUSCULAN 

Ains  a  bon  droit,  se  Dieu  m'ament, 

Quant  le  dédites. 

L'evesque  Guillaume 
Ha  !  Gille,  n'en  estes  pas  quittes. 
Malement  Pavez  deceu, 
Quant  par  vostre  conseil  meu 
L'avez  a  faire  telz  desrois. 
Ore,  biau  sire,  je  m'en  vois 
Povre  clerc  estre  en  autrui  terre. 
Dieu  me  vueille  de  ceste  guerre 

Brief  mettre  a  fin. 

Second  clerc 
Mon  chier  seigneur,  j'ay  un  cousin 
Près  de  cy,  riche  homme  a  pouoir. 
S'il  vous  plaist,  alons  y  manoir. 
Nous  y  serons  privéement 
Et  a  vostre  conmandement 

Aise  en  touz  cas. 

Premier  clerc 
Vous  ne  le  refuserez  pas, 

Mon  seigneur,  ainçois  y  venrez, 
Et  ilec  vous  esbaterez 

Un  po  de  temps. 

L'evesque  Guillaume 
Alons,  mes  amis,  car  fatens 
Avoir  aussi  par  temps  nouvelles, 
Se  Dieu  plaist,  et  bonnes  et  belles  ; 

C'est  m'esperance. 

Innocent  pape 
Il  m'est  venu  a  congnoissance, 
Seigneurs,  que  parmy  Acquitaine 
Guillaume  le  duc  s'i  demaine 
Trop  mal  et  a  fait  pis  ouan, 
Tout  par  Gille  de  Tusculan. 
Car  les  evesques  beneis 
Dégrade  et  chace  du  pais 
Qui  ne  sont  de  l'oppinion 
Que  pape  soit  Pierre  Lyon. 
Si  vueil  qu'a  l'evesque  de  Chartres 
Soient  envoiées  mes  Chartres, 
Qu'il  voit  oster  tout  ce  descort 
Et  mettre  l'église  a  accort, 
Et  de  par  moy  signiffié 
Soit  le  conte  esconmenié 

Et  Gille  aussi. 

Premier  cardinal 
Saint  pére,  a  vo  voloir  vezcy 
La  legacion  ordenée, 
Toute  escripte  et  toute  bullée 

Sanz  nul  deffault. 

Le  pape 
Or  sa,  messagier,  il  te  fault 
Aler  a  Chartres  la  cité, 
Dire  a  Gieffroy  qu'en  la  bonté 

De  Dieu  beneiçon  li  doing, 
Et  après  que  je  li  enjoing 
Que  droit  en  Aquittaine  voit 
Et  selon  ce  qu'il  scet  et  voit 
Et  verra  descort  en  Peglise 
Qu'il  y  mette  accort  en  tel  guyse 
Que  les  evesques  que  le  conte 
Guillaume  a  dégradez  a  honte 
Resoient  en  leur  estât  mis, 
Et  que  touz  ceulx  qui  ennemis 
Ly  seront  en  ceste  besongne 
Esconmenie  sanz  prolongne 
Du  pouoir  que  cy  trouvera, 
Et  que  tout  ce  que  cy  verra 
Escript  il  face. 

Le  messagier 
Saint  pére,  je  ne  quier  en  place 
Arrester  tant  que  ce  soit  fait. 

Dieu  mercy,  or  ay  je  tant  fait 
Par  mes  journées  que  je  voy 
De  Chartres  Tevesque  Jeffroy; 
A  li  voys  parler  sanz  demour. 
Sire,  la  Dieu  grâce  et  amour 

Puissiez  avoir. 

L/evesque  Jeffroy 
Messagier,  il  me  fault  savoir 
Que  viens  tu  querre  bienveignant. 
Est  ce  pour  moy  qu'es  attaingnant 

Ces  lettres  la  ? 

Le  messagier 
Oil,  sire,  n'en  doubtez  ja. 
Saint  pére  ceulx  cy  vous  envoyé, 
Et  dit  que  vous  mettez  a  voie 
ITaler  tantost  en  Acquittaine, 
Et  quanque  vous  pourrez  de  paine 

Mettez  a  faire  sanz  respit 
Tout  ce  qu'il  vous  a  cy  escript.  21 5 

Tenez,  lisez. 

L'evesque  Jeffroy 
Messagier,  petit  advisez 
Sui  pour  une  chose  si  grande 
Faire  con  le  pape  me  mande. 
Nonpourquant  li  obeiray  :  220 
Di  li  mon  pouoir  en  feray, 
Soit  en  seur. 

Le  messagier 
Sire,  ce  soit  a  bon  eur. 
A  Dieu  vous  dy. 

L'evesque  Jeffroy 
Seigneurs,  aler  nous  fault  de  cy  22  5 

A  l'abbé  de  Clervaux  Bernart, 
Qui  preudomme  est  et  de  bon  art, 
Ly  prier  qu'en  ceste  besongne 
Pour  l'amour  de  Dieu  s'enbesongne 

Avecques  moy.  23o 
Premier  clerc 
Sire,  vous  dites  bien,  par  foy. 
Or  y  alons. 

Second  clerc 
Alons,  que  c'est  un  saint  preudoms, 
gi  d        Et  si  croy  quant  le  prierez, 

Sire,  que  vous  le  trouverez  235 
Tel  que  voulentiers  il  ira 
Avec  vous  et  de  tant  vaulra 
La  chose  miex. 

L'evesque  Jeffroy 
Vous  dites  voir,  se  m'aist  Diex. 

Paiz  a  tant  :  je  le  voy  la  estre.  240 
S'amour  vous  doint  le  roy  celestre, 
Abbes  Bernart. 

Saint  Bernart 
Mon  seigneur,  Dieu  de  mal  vous  gart 
Et  vous  doint  bonne  vie  aussi. 
Qu'est  ce  qui  vous  amaine  cy, 

Mon  chier  seigneur? 
L'evesque  Jeffroy 
Besoin  que  j'ay  de  vous  greigneur 
Conques  mais  jour  j'eusse  d'omme. 
Mandé  m'a  le  pape  de  Romme 
Qu'en  Acquittaine  vueille  aler 
Au  conte  Guillaume  parler 
Pour  le  cisme  et  pour  le  descort 
Qui  y  est  et  par  son  accort. 
Vous  savez  combien  oultrageux 
Il  est  et  folz  et  corageux  : 
Ce  me  fait  moult  esmerveillier; 
Si  vous  pri  pour  moy  conseillier 
Qu'avec  moy  venez  sanz  eslongne, 
Tant  qu'arons  fait  ceste  besongne 

Et  mis  a  fin. 

Saint  Bernart 
Sire,  je  m'assens  de  cuer  fin 
A  faire  vostre  voulenté. 
Si  say  je  bien  pour  vérité 
Que  si  mauvais  par  est  le  conte 
Et  de  nous  fera  si  po  conte 
Que  se  Diex  nel  fait  nous  perdrons 
Quanque  nous  en  ce  cas  ferons. 
Nonpourquant,  puis  qu'il  esconvîent 
Faire,  alons  men  :  s'a  bien  nous  vient, 

J'en  ay  grant  joie. 

L'evesque  Jeffroy 
Alons,  que  Diex  en  ceste  voie 
Nous  vueille  grâce  et  sens  prester 
Du  descort  de  l'église  oster 

Et  y  paiz  mettre. 

L'evesque  Guillaume  de  Poitiers 
Seigneurs,  ne  voy  je  pas  la  estre 
L'evesque  de  Chartres,  Geffroy, 
Et  l'abbé  de  Clervaux  ?  Par  foy, 

Oil,  me  semble. 

Premier  clerc 
Sire,  oil  ;  ce  sont  il  ensemble  : 

Je  le  voy  bien. 

L'evesque  de  Poitiers 
Je  ne  me  tenroye  pour  rien 
Que  je  ne  voise  a  eulx  parler. 
Mes  seigneurs,  Dieu  de  mal  garder 

Vous  vueille  touz. 

Saint  Bernart 
Sire  evesque,  si  face  il  vous. 
Dont  venez  vous?  Gonment  vous  est? 
Je  sui  a  vostre  vouloir  prest, 

S'il  est  mestiers. 

L'evesque  de  Poitiers 
Il  m'est  trop  mal,  mes  amis  chiers, 

N'en  doubtez  pas. 
L'evesque  Jeffroy 
Et  conment,  pour  saint  Nicolas  ? 

Dites  nous  voir. 

L'evesque  de  Poitiers 
Seigneurs,  puis  qu'il  vous  plaist  savoir, 
Guillaume,  li  quains  de  Poito, 
M'a  de  m'esveschié  puis  un  po 
Chacié,  n'y  os  mais  le  pié  mettre, 
Pour  ce  que  je  n'ay  volu  estre 
De  son  accort,  qui  n'est  pas  bon, 
Que  pape  fust  Pierre  Lyon. 
Ainsi  a  tort  me  chace  et  maine. 
Et  sachiez  par  toute  Acquittaine 
Tourne  il  l'église  a  son  accort, 
Et  tout  ce  cisme  et  ce  descort 

A  il  mis  ou  pais  par  Gille 
De  Tusculan  et  par  sa  guille, 
Et  par  li  ay  j'esté  chacié 
Et  mis  hors  de  mon  eveschié, 
Dont  me  fait  mal. 

Saint  Bernart 
Ne  plourez  plus,  mettez  aval 
Ce  dueil,  biau  sire. 
L'evesque  Jeffroy 
Sire,  ne  vous  mouvez  en  ire  : 
C'est  trop  laide  chose  a  vostre  eus. 
Nous  en  alons  entre  nous  deux 
Parler  a  Guillaume  le  conte. 
Je  lo,  sanz  faire  plus  lonc  compte, 
Qu'avecques  nous  vous  en  venez. 
Quant  la  venrons  vous  vous  tenrez 
En  repost  tant  que  nous  sarons 
Se  nous  hors  mettre  le  pourrons 
De  son  erreur. 

L'evesque  de  Poitiers 
Vous  dites  moult  bien,  mon  seigneur, 
Et  il  me  plaist. 

Saint  Bernart 
Or  en  alons,  sanz  plus  de  plait 
Cy  endroit  faire. 

L'evesque  de  Poitiers 
Vezla  le  duc  de  mal  affaire. 
Seigneurs,  je  n'iray  en  avant. 
Alez  besongnier  jusqu'à  tant 
Que  me  mandez. 

L'evesque  Jeffroy 
Bien  dites  :  cy  nous  attendez, 
Et  Bernart  et  moy  en  irons, 
Et,  se  Dieu  plaist,  nous  deux  ferons 
Tant  que  le  conte  vous  sera 
Bon  ami  et  qu'il  vous  rendra 

Vostre  honneur  toute. 
Saint  Bernart 
Sire,  avançons  nous,  car  j'ay  doubte, 
Quant  nous  verra,  qu'il  ne  s'en  voit. 
Je  m'en  vois  a  li,  soit  que  soit. 
Sire,  Dieu  vous  doint  bonne  vie. 
Plaise  vous  par  vo  courtoisie 

A  nous  parler. 

Guillaume  le  conte 
Que  me  voulez  vous  demander  ? 
Se  vous  m'apportez,  je  prendray 
Voulentiers  et  vous  recevray; 

Autrement  non. 

L'evesque  Jeffroy 
S'il  vous  plaist,  nostre  entencion 
Orrez,  sire,  qui  est  itelle. 
Le  saint  pére  a  eu  nouvelle 
Que  vous  avez  en  ce  pais 
A  tort  un  trop  grant  descort  mis 
En  l'église,  dont  me  merveil. 
Car  tout  le  monde  et  par  conseil 
Si  tient  pour  droit  pape  Innocent, 
Fors  ce  pais  et  vostre  gent. 
Sire,  si  n'est  pas  chose  belle 
Que  vous  doiez  estre  rebelle 

Contre  l'église. 

Guillaume  le  conte 
Or  soit  qu'aie  fait  foie  emprise  : 

Qu'en  voulez  dire  ? 
Saint  Bernart 
Nous  le  vous  dirons,  biau  doulx  sire, 
Amiablement,  s'il  vous  plaist. 
Veritez  est  que  l'église  est 
Une,  qui  ne  tient,  qui  bien  l'esme, 
C'un  Dieu,  c'une  foy,  qu'un  baptesme 
Et  qui  de  ceste  église  est  hors 

Tome  II 

Il  perist  en  ame  et  en  corps, 
Ainsi  con  ceulx  rirent  jadis 
Que  Noé  en  l'arche  n'ot  mis, 
Et  conme  Dathan  et  Choré 
Qui  touz  vis  furent  dévoré, 
Car  terre  dessoubz  eulz  s'ouvri 
Et  en  abisme  les  couvri, 
Pour  le  descort,  ce  n'est  pas  gogue, 
Qu'orent  mis  en  la  sinagogue, 

N'en  doubtez  point. 
L'evesque  Jeffroy 
Encore  vueil  je  dire  un  point, 
Sire,  qui  est  tout  vray  prouvé. 
Il  n'est  pas  en  escript  trouvé 
Que  nul  quifait  discorde  mis 
En  l'église  tant  ait  d'amis 
Que  Dieu  ne  l'ait  puni  griefment 
Et  s'en  soit  venchiez  cruelment. 
Hé!  sire,  pour  le  roy  haultisme, 
Vous  y  avez  mis  si  grant  sisme 
Que  les  evesques  consacrez 
Et  beneis  avez  dégradez 
Et  chaciez  de  leurs  mansions. 
Pour  Dieu,  sire,  sur  ces  raisons 

Aiez  advis. 

Guillaume  le  conte 
Seigneurs,  je  respons  a  voz  diz  : 
Trop  voulentiers  mon  cuer  s'assent 
Obéir  au  pape  Inocent. 
Quant  aux  evesques  restablir, 
Ne  m'y  pourroye  consentir  ; 
N'en  doubtez  ja,  n'en  feray  pais  : 
Courroucié  m'ont  si  que  jamais 

Paiz  n'y  ara. 

Saint  Bernart 
Hé  î  sire,  Diex  si  pardonna  : 

Pardonnez  pour  l'amour  de  ly. 
Tant  de  bonnes  gens  con  veez  cy 

Si  vous  en  prient.  400 
Guillaume  le  conte 
Certes,  Bernart,  il  se  detrient, 
Et  vous  aussi. 

Saint  Bernart 
Advisez  vous,  pour  Dieu  mercy. 
Sire,  jusques  la  m'en  iray. 

E  !  tresdoulx  Jhesus,  que  feray  4o5 
Pour  sainte  église  en  paiz  garder  ? 
Sire,  vueilliez  y  regarder, 
Car  je  n'y  say  quel  conseil  mettre. 
Je  voy  ce  conte  Guillaume  estre 
Tel  qu'il  ne  croit  Dieu,  saint  ne  sainte,  410 
cj3  a       Ains  a  touzjours  l'espée  sainte 

Pour  combatre  et  pour  hurtiner. 

Sire  Diex,  puis  qu'a  ce  mener 

Nous,  qui  nous  tenons  tes  sergens, 

Ne  Pavons  peu,  n'autres  gens,  41 5 

Qu'il  se  vueille  en  riens  déporter 

De  ses  maux,  je  te  vueil  porter 

A  li  pour  savoir  s'il  fera 

Rien  pour  toy  quant  il  te  verra. 

Guillaume,  nous  t'avons  prié  420 

Moult  doulcement  et  supplié 

Quant  de  ce  que  touche  la  pais 

De  l'église,  mais  tu  ne  fais 

Fors  nous  refuser  et  despire. 

Vezcy  ton  Dieu,  vezci  ton  sire  426 

Qui  se  voult  tout  a  Dieu  offrir 

Et  pour  toy  mort  en  croiz  souffrir 

Et  qui  te  jugera,  n'en  doubtes, 

Devant  qui  touz  genouz,  touz  coûtes 

Et  toute  puissance  s'encline  ; 
C'est  cilz  qui  par  vertu  divine 
A  fait  le  monde  et  toutes  gens, 
Qui  cy  vient  après  ses  sergens 
Pour  toy  prier  et  supplier 
Se  pourra  ton  dur  cuer  plier. 
Di  moy  se  tu  le  despiras, 
Ne  se  tu  le  refuseras 

Con  fait  as  nous. 

Le  chevalier 
Ha!  mére  Dieu,  mon  seigneur  doulx 

Est  mors,  je  croy. 
Premier  escuier 
Las!  dolent!  las!  je  ne  li  voy 
Pié  ne  main  ne  corps  remuer. 
Pensons  tost  de  li  relever 

Dessus  ses  piez. 

Le  chevalier 
Or  sus,  mon  chier  seigneur,  dressiez 

Vous  en  estant. 

Premier  escuier 
Il  ne  se  peut  ne  tant  ne  quant 
Soustenir,  ains  est  recheu. 
Las!  il  nous  est  bien  mescheu, 

S'il  meurt  ainsi. 

Saint  Bernart 
Conte  Guillaume,  or  entens  cy. 
Liéve  toy  sus  isnellement, 
Et  oy  de  Dieu  le  mandement. 
Pense  de  paiz  faire  et  acort 
Au  vesque  de  Poitiers  qu'a  tort 
As  dejetté  de  s'eveschié, 
Et  par  pure  et  vraie  amistié 
Vous  entrebaisiez.  Voiz  le  la. 
Sa,  evesque,  ça,  venez  ça 

De  nous  plus  près. 

L'evesque  de  Poitiers 
Sire,  vez  me  cy  moult  engrés 
De  voz  grez  faire. 

Guillaume  le  conte 
Du  grant  annuy  et  du  contraire, 
Sire,  que  vous  ay  fait  a  tort 
Vous  requier  mercy  et  acort;  465 
Et  pour  plus  noz  cuers  apaisier, 
Baisiez  moy;  je  vous  vueil  baisier 
Par  amour  fine. 

L/evesque  de  Poitiers 
Sire,  du  decort  qui  se  fine 

Moult  grant  joie  ay.  470 
Guillaume  le  conte 
De  la  main  dont  je  vous  jettay, 
Sire,  hors  de  vostre  eveschié, 
En  quoy  j'ay  moult  griesment  pechié, 
Pour  faire  satisfacion, 

Vous  en  met  en  possession  475 
En  nom  d^mende. 
L/evesque  de  Poitiers 
Moult  de  merciz,  et  Dieu  vous  rende 
Ceste  honneur,  sire. 
Saint  Bernart 
Une  chose  encor  vous  vueil  dire, 
Sire  conte  ;  pour  Dieu  mercy  480 
Ne  vueilliez  en  avant  de  cy 
fj 3  c        Emprendre  plus  si  folz  oultrages, 
Ne  ne  soit  plus  telz  voz  courages 
Que  la  paiz  qui  est  refourmée 
De  Teglise  que  violée  485 
Ne  corrompue  jamais  soit  ; 
Ains  vous  pri,  se  Dieu  vous  reçoit 
A  mercy,  qui  si  doulcement 
Vous  a  et  si  pacienment 

Atendu,  que  ne  soiez  telz  490 

Que  cy  après  vous  en  moquez 
Par  quelque  voie. 

Guillaume  le  conte 
Nanil,  sire,  se  Dieu  me  voie, 
N'en  doubtez  point. 
L'evesque  Jeffroy 
495         La  besongne  va  bien  a  point, 
Dieu  mercy.  Or  nous  en  alons. 
Sire,  de  vous  congié  prenons. 
Il  en  est  temps. 

Guillaume  le  conte 
Biaux  seigneurs,  je  vueil  sanz  contens 
5oo  Ce  que  voulez. 

Saint  Bernart 
Sire,  a  Dieu  soiez  conmandez. 
Demourez;  nous  nous  en  alons, 
Puis  que  cy  ce  fait  nous  avons 
Pour  quoy  venismes. 

Guillaume  le  conte 
5o5  Hé!  tresdoulx  Dieu,  pére  haultismes, 

Puis  qu'homme  de  si  bonne  part 

Conme  est  ce  saint  abbé  Bernart 

De  mon  sauvement  me  prioit, 

Las!  et  mon  cuer  ne  le  deignoit 
5 10         Escouter,  ains  le  despisoie 

Et  cruel  a  li  me  monstroie, 

A  quoy  pensoie  je?  a  quoy? 

Je  ne  sçay,  doulx  Dieux,  mais  bien  voy 

Que  j'ay  pechié  en  ton  sergent. 
5 1 5         Las!  conme  il  me  fut  bel  et  gent 

Que  mon  confesseur  en  feisse! 

Mais  je  doubt  qu'il  ne  m'escondissc 

Et  ne  me  vueille  refuser  :  g3  d 

Si  me  fault  d'un  autre  adviser; 
520         Car  trop  ly  ay  fait  de  laydures 

Et  dit  trop  de  grosses  injures, 

Sy  n'en  ose  prendre  l'essay. 

Hé!  doulx  Diex,  un  hermitte  sçay. 

Certes,  je  ly  vois  demander 

Conseil  pour  ma  vie  amender.  525 

Je  le  voy  la.  Biau  pére  doulx, 
Pour  l'amour  de  Dieu,  plaise  vous 

Moy  conseillier. 

Le  premier  hermite 
Pour  quoy  me  veulz  tu  traveillier, 
Tirant  fel,  plain  de  cruauté?  53o 
N'as  tu  pas  assez  tourmenté 
Des  autres  sergens  Jhesu  Crist? 
Se  tu  ne  veulx  conme  Antecrist 
Le  remanant  du  tout  destruire, 
Que  gangnes  tu  a  venir  nuire  535 

Un  povre  hermitte? 
Guillaume  le  conte 
Certes,  biau  pére,  je  n'abite 
Cy  pour  nul  mal,  ne  ne  te  quier 
Mais  que  pour  mes  maux  corrigier 
A  toute  ta  plaine  ordenance.  540 
Car  autant  com  j'ay  de  plaisance 
Eu  en  faire  mes  grans  vices, 
Sui  je  prest  d'offrir  sacrefices 
A  nostre  seigneur  de  mon  corps, 
Par  quoy  doulx  et  misericors  545 

Le  puisse  avoir. 

L'ermite 
Biaux  amis,  soit  ou  ne  soit  voir, 
Je  ne  te  lie  ne  deslie, 
Ne  ne  t'absolz  n'esconmenie  ; 
Mais  se  tu  en  faiz  et  en  diz  55o 
Aimes  tant  Dieu  conme  tu  diz, 
A  un  autre  yras  sanz  delay 

Hermite,  que  fenseigneray  : 
Il  est  meilleur,  il  est  plus  sage 
555  De  moy  ;  vezla  son  hermitage. 

En  li  bon  conseil  trouveras.  g4  a 

Vaz  y;  ce  que  faire  devras 
T'avra  tost  dit. 

Guillaume  conte 
Sire,  gY  vueil  sanz  contredit 
56o  Donques  aler. 


Dieu 

Je  vueil  que  tu  ailles  parler 
A  cel  hermitte  la,  Michiel. 
Dy  li  que  fay  veu  du  ciel 
Que  Guillaume  de  Poitiers  conte 

565  A  au  cuer  de  ses  meffaiz  honte, 

Si  qu^a  li  vient  querre  conseil, 
Et  que  je  li  mans  que  je  vueil 
Qu^l  soit  a  mercy  receuz 
Et  de  remède  pourveuz 

570  Hastivement. 

Michiel 

Vray  Dieu,  je  vois  benignement 
Faire  tout  ce  que  vous  me  dites. 

Biau  pére,  qui  ceens  habites, 
Dieu  si  te  mande  de  par  moy 

575  Que  pour  conseil  avoir  de  toy 

Guillaume  de  Poitiers  vient  cy. 
Or  veult  qu^l  soit  pris  a  mercy 
Et  que  tu  li  charges  penance 
Telle  conme  ta  pourveance 

5 80  Le  jugera. 

Second  hermite 
A  ce  qui  vous  plaist  et  plaira, 

Doulx  Dieu,  de  cuer  obeiray. 
Icy  endroit  l'atenderay 
Tant  que  levoie. 

Guillaume  conte 
Or  ay  je  abregié  bien  ma  voie. 
Loez  soit  Diex,  car  l'ermitage 
Voy  la  qui  est  assez  sauvage 
Et  le  preudomme  que  je  quier. 
A  li  m'en  vois.  Ha!  pére  chier, 

Mercy,  mercy. 

Second  hermite 
Sire  conte,  bien  veigniez  cy. 
Dites  moy,  par  vostre  plaisir, 
Qui  vous  fait  cy  si  seul  venir 

En  ce  désert  ? 

Guillaume 
Ce  que  je  me  voy  tout  désert, 
Biau  doulx  pére,  des  biens  de  grâce. 
Las!  je  ne  sçay  conment  je  face 
Ma  pais  a  Dieu,  tant  ay  mespris. 
Nonpourquant  j'ay  vouloir  espris 
Grandement  de  moy  convertir 
Et  de  mon  corps  batre  et  matir 
Ainsi  conme  on  me  vouldroit  dire, 
Mais  qu'a  Dieu  je  peusse,  sire, 

Avoir  accort. 

Second  hermite 
Sire,  vous  n'avez  mie  tort. 
Faites  ce  que  je  vous  diray 
Et  je  bien  vous  conseilleray. 
A  vostre  hostel  vous  en  irez 
Et  la  tout  seul  vous  armerez 
De  haubert,  de  coiffe  et  d'espée, 
Puis  revenez  sanz  demourée 

Tout  seul  a  moy. 

Guillaume 
Certes,  biau  pére,  je  m'ottroy 
A  faire  quanque  me  direz. 
6i5         Assez  tost  ici  me  rarez. 

G'y  vois  bonne  ère. 
Second  hermite 
Il  me  fault  un  févre  aler  quere 
Ains  que  le  conte  cy  reviengne. 

Maistre,  qu'en  grâce  Dieu  vous  tiengne. 
620         Voz  instrumens  de  fer  prenez, 
Et  avec  moy  vous  en  venez 
Argent  gaingnier. 

Le  févre 
Sire,  voulentiers  sanz  dangier. 
Alons  ;  vezci  mes  instrumens, 
625  Tenailles,  martel,  clos,  liens, 

Poinçon,  turquaises. 

Second  hermite  q4  c 

Maistre,  alons  men;  j'en  sui  bien  aises 
Quant  trouvé  vous  ay  si  a  point. 
Or  ça,  ne  vous  desplaise  point 
63o         S'un  petitait  contratendez  : 

La  besoingne  assez  tost  verrez 
Que  j'ay  a  faire. 

Le  févre 
De  par  la  vierge  débonnaire, 
Sire,  ce  soit. 

Guillaume 

635  Las!  quant  mon  cuer  les  maux  conçoit 

Que  j'ay  fait  ou  temps  sa  arriére, 
Je  ne  say  en  quelle  manière 
Dieu  m'a  donné  de  vie  espace 
Si  grant,  mais  que  c'est  de  sa  grâce, 

640  N1en  doubtc  nulz. 

L'escuier 
Mon  seigneur,  bien  soiez  venuz 
En  vostre  maindre. 
Guillaume 
Escuier,  ça,  vien  moy  ataindre 
Ma  coiffette  avec  mon  haubert 
Et  irfespée.  Or  soiez  appert  :  645 
Délivrez  toy. 

L/ESCUIER 

Sire,  vez  le  cy.  Dites  moy, 
Le  vestirez? 

Guillaume 
Oil,  vous  le  m'endosserez 
Tout  maintenant.  Bien  est.  Or  ça,  65o 
Bailliez  moy  celle  coiffe  la, 
Si  la  mettray. 

L'escuier 
Sire,  voulentiers  le  feray, 
Quant  vous  agrée. 

Guillaume 

Or  me  saingniez  tantdis  rcfespée.  655 
Je  sui  moult  bien.  A  Dieu  vous  dy. 
Gardez  que  ne  mouvez  de  cy 

Tant  que  reviengne. 
94  à  L\escuier 

Ha  !  grant  meschief  li  sourde  et  viengne  ! 
De  bien  faire  est  devenu  lent  :  660 
Il  s'en  va  plain  de  mautalent 

Refaire  mal. 

Guillaume 
Pére,  vezcy  le  desloyal 
Guillaume  qui  a  vous  revient 
Prest  d'obéir;  ne  vous  convient  665 
Que  conmander. 

Second  hermite 
Biau  filz,  savoir  doiz  sanz  doubter 
Que  le  droit  de  canon  pour  voir 
Nous  dit  ainsi  :  «  de  décevoir 
Garde  des  hommes  et  des  femmes 
Par  fauces  penances  les  ames  »  ; 
Et  Fescripture  dit  et  met  : 
a  Autant  com  li  pescherres  s1est 
Glorifiez  en  son  mal  faire, 
Autant  de  tourment  et  de  haire 
Ly  donnes  »  ;  et  il  vault  miex  estre 
En  paine  et  soi  a  tourment  mettre 
Temporelment  et  en  moment 
Qu'es  paines  pardurablement 
D'enfer;  et  pour  ce  je  t'enjoing 
En  nom  de  penance  et  te  doing 
Laissier  quanque  tu  as  afait 
En  manière  d'omme  parfait. 
Après  ton  haubert  qu'as  vestu 
Porter  a  ta  char  nu  a  nu 
T'enjoing  tant  conme  tu  vivras, 
Et  ceste  haire  sus  aras. 
Après  fenjoing  au  pape  aler 
Tout  nu  piez  pour  satisfier 
A  ly  selon  sa  voulenté  ; 
Car  je  te  dy  en  vérité 
Que  tu  es  esconmeniez 
Par  tout  le  monde  et  condampnez 

Par  sa  sentence. 

Guillaume 
Biau  doulx  père,  en.vostre  présence 
Maintenant  me  despoulleray, 
Et  puis  a  ma  char  vestiray 

Ce  fort  haubert. 

Second  h ermite 
Biau  filz,  or  fais  donc  conme  appert 

Inellement. 

Guillaume 
A  vostre  doulx  conmandement, 
Biau  pére,  vez  me  ci  tout  nu. 
Or  me  soit  ce  haubert  vestu 

Si  com  vouldrez. 

Second  hermite 
En  vostre  dos  le  jetterez, 
Puis  penserons  du  remanant. 
Or  ça,  maistre,  venez  avant  ; 
Sur  li  ce  haubert  me  fermez 
Par  les  braz  et  par  les  costez 
Et  aussi  par  le  chevessaille 
De  tieulx  liens  que  sanz  la  maille 
Rompre  ne  le  puist  despoullier. 
Monstrez  combien  de  vo  mestier 

Estes  soubtilz. 

Le  févre 
Sire,  ja  n'en  seray  faintis. 
Regardez;  est  il  bien  lié  ? 
Il  ne  peut  estre  despoillié 

Sanz  depecier. 

Second  hermite 
Biau  filz,  pour  ce  que  de  pechier 
N'aiez  desoresmais  que  faire, 
Vueil  fencore  que  ceste  haire 

Par  dessus  vestes. 

Guillaume 
Biau  pére,  quanque  vous  me  faites 

Pren  en  bon  gré 

Second  hermite 
Filz,  pour  monter  miex  ou  degré 
De  sainte  et  vraie  pénitence. 
Va  fen  sanz  faire  detriance 
Au  saint  pére  tout  en  ce  point 
Et  li  monstres  conment  te  point 

Contriccion. 

Guillaume 
Biau  pére,  c'est  m'entencion. 
Je  m'en  vois  sanz  plus  detrier. 
A  Dieu,  biau  pére  !  Dieu  prier 
Vueilliez  pour  moy. 
Second  hermite 
Biau  filz,  Dieu  le  souverain  roy 
Soit  ton  conduit. 

Le  févre 
Sire,  mais  qu'il  ne  vous  ennuit, 
Par  amour  vous  pri,  dites  moy 
Se  vous  avez  riens  plus  de  moy 
Ici  que  faire. 

Second  hermitte 
Nanil,  mais  pour  vostre  salaire 
Ceste  coiffete  emporterez 
Et  ceste  espée  :  amis,  tenez. 
Point  n'ay  d'argent. 
Le  févre 
Ce  salaire  m'est  bel  et  gent. 
Biau  pére,  a  Dieu,  bien  me  souffist. 
Dieu  vueille  sauver  qui  les  fist 
Faire  pour  soy. 

Second  hermite 
Amen  !  Dieu  le  tiengne  en  sa  foy 
Jusqu'à  la  fin. 

Guillaume 
E  !  Diex,  or  est  bien  mon  chemin 
Abregié.  Le  pape  la  voy 
Devant  qui  présenter  me  doy. 
Certes  g'y  vois  sanz  plus  attendre. 
Ha!  saint  pére,  vueilliez  entendre 
A  moy  pécheur  que  deceu 

A  Sathant;  bien  nVest  mescheu. 
Deslie  moy  de  ses  liens, 
Saint  pére  de  touz  chrestiens. 
J'ay  ou  ciel  et  encontre  toy 
Pechié  :  sire,  vueilles  de  moy 

Avoir  mercy. 

Le  pape 
Qui  es  tu,  qui  me  requiers  cy? 

Que  le  me  compte. 

Guillaume 
Las  !  je  sui  Guillaume  le  conte, 
Pécheur  mauvais,  a  cuer  destroit, 
Qui  pour  mes  meffaiz  a  bon  droit 
Sui  de  toy  esconmeniez. 
Car  se  veulx  de  mes  mauvaistiez 
A  la  grant  quantité  garder, 
Sire,  ne  pourras  regarder 
Que  je  doie  pardon  avoir. 
Mais  pour  ce  que  je  sçay  de  voir, 
Et  sainte  église  syi  acorde, 
Que  sanz  fin  la  miséricorde 
Et  sanz  nombre  est  du  doulx  Jhesus, 
Saint  pére,  suis  je  cy  venuz. 
Si  te  pri  et  supplie,  ensuy 
Par  miséricorde  celui 
De  qui  tu  tiens  le  lieu  en  terre, 
Car  repentance  en  cuer  me  serre 
Et  me  destraint. 

Le  pape 
Pay  bien  ouy  parler  a  maint 
Du  conte  Guillaume  en  ce  lieu 
Com  de  tresmauvais  devant  Dieu, 
Mais  je  ne  le  vi  onques  mais. 
Se  tu  celui  Guillaume  n1es, 
Diex  fenvoit  sindinacion. 
Se  tu  Tes,  par  quelle  raison 

790         Te  croiray  je  vray  repentant  ? 

Ce  ne  peut  estre  au  mains  en  tant, 

Que  tu  es  de  si  grant  infâme 

Que  tu  as  maintenu  la  femme 

Ton  frère,  et  par  tes  mauvaistiez 
795  As  semé  grans  inimistiez 

Ou  monde,  dont  je  fay  maudit. 

Nonpourquant  sçay  que  Jhesu  Crist 

Trop  plus  grant  pechié  te  pourroit 

Pardonner  a  plain,  s^il  vouloit. 
800         Mais  je  sui  en  désespérance 

Que  tu  ne  puisses  repentance 

Parfaitte  avoir;  pour  ce  te  dy  :  g5  d 

Vaz  ou  vouldras  ;  fuy  toy  de  cy 
Appertement. 

Guillaume 
8o5         Sire,  pécheur  sui  voirement 

Trop  grant;  ce  sçay  je  de  certain. 

Pour  ç^a  toy  conme  a  souverain 

Sui  venuz  en  contriccion  ; 

Et  se  tu  d'absolution 
810         Me  clos  la  grâce  et  la  largesce 

Et  je  péri  par  ta  rudesce, 

Dieu  te  vueille  le  tout  puissant, 

Devant  qui  je  sui  en  estant, 

Demander  la  dampnacion 
81 5         De  m1ame  et  la  perdition, 

Qui  en  prengne  venjance  a  plain, 

Puis  que  des  entrailles  le  sain 

Me  forclos  de  miséricorde, 

Et  de  ce  que  je  te  recorde 
820  Ne  me  croiz  mie. 

Second  cardinal 

Sire,  pour  la  vierge  Marie 

Aiez  de  li  compassion. 

Donnez  li  d'absolution 

Le  bénéfice. 

Premier  cardinal 
Saint  père,  ce  seroit  grant  vice 
Se  vous  le  jettés  ainsi  pueur. 
La  contriccion  de  son  cuer 
Ne  peut  nulz  si  con  lui  congnoistre, 
Mais  pour  Dieu  pensez  li  cTaccroistre 
S'il  en  a  goûte. 

Le  pape 

Guillaume,  biau  filz,  ors  escoute. 
Tu  yras  en  Jherusalem 
Au  patriarche,  a  quelque  ahan 
Que  tu  aies  en  ceste  voie  ; 
Si  li  diras  que  je  f  envoie 
A  li,  et  qu'en  ceste  besongne 
Vueil  qu'il  te  conseille  et  enjoingne 
Tout  ce  qu'il  verra  bonnement 
A  faire  pour  ton  sauvement 
Et  qu'en  ce  mon  pouoir  li  doing. 
Or  aies  de  cheminer  soing, 
Sanz  faire  cy  plus  mancion. 
Vaz;  de  Dieu  la  beneiçon 
Puisses  tu  acquerre  et  avoir. 
De  tant  conme  j'ay  de  pouoir 
Te  doing  la  moie. 

Guillaume 
Saint  pére,  ne  vous  oseroie 
Ne  ne  vous  vueil  desdire  en  rien. 
A  Dieu,  sire.  Las  !  je  voy  bien 
Que  trop  horribles  sont  mes  faiz, 
Quant  au  patriarche  li  faiz 
En  est  enchargiez  et  conmis. 
Mais  puis  qu'a  voye  me  sui  mis, 
Ne  vueil  finer  tant  que  g'y  soie. 
E  !  tresdoulx  Diex,  en  ceste  voie 
Me  vueilles,  s'il  te  plaist,  garder 

Tome  II 

Et  non  pas,  sire,  regarder 

A  la  grandeur  de  mon  meffait. 

Dieu  mercy,  or  ay  je  tant  fait 
Que  je  voy  la,  dont  j^y  grant  joie, 
Le  patriarche  a  qui  m'envoie 
Le  saint  pére.  Je  vois  a  lui. 
Sire,  pour  Pamour  de  celui 
Qui  pour  nous  en  croiz  fu  penez, 
Plaise  vous  que  vous  escoutez 

Ce  que  diray. 

Le  patriarche 
Voulentiers  vous  escouteray, 

Sire  preudomme. 

Guillaume 
Sire,  je  vien  tout  droit  de  Romme. 
Le  saint  pére  m'envoie  cy 
A  ce  que  je  puisse  a  mercy 
Estre  pris  de  Dieu  et  de  vous. 
Il  est  vérité,  sire  doulx, 
Que  je  sui  Guillaume,  le  conte 
De  Poitiers,  mais  je  n'en  fas  compte 
Ne  de  Poitiers  ne  d'Acquitaine, 
Ainçois  requiers  penance  et  paine 
Telle  com  vous  plaira,  biau  pére. 
J'ai  jeu  a  la  femme  mon  frère 
Conme  folz  mauvais  frénétiques; 
Après  j'ay  esté  cysmatiques 
Sy  mauvais,  ne  vous  iert  teu  mie, 
Que  lonc  temps  en  esconmenie 

M'a  l'en  tenu. 

Le  patriarche 
Biau  filz,  puisque  tu  es  venu 
A  ce  point  que  tu  te  repens 
Parfaittcment,  si  com  je  pens, 
Je  t'absolz  ;  plus  ne  te  debaz, 

Mais  dy  ta  patenostre  et  baz 
Ta  coulpe,  ains  que  partes  de  cy, 
En  requérant  a  Dieu  mercy 
Dévotement. 

Guillaume 
Sire,  je  vueil  faire  humblement 
Vo  voulenté. 

Le  patriarche 
Biau  chier  filz,  puis  qu^ntalenté 
N'avez  le  cuer  de  retourner 
Aux  honneurs,  ne  de  posséder 
Les  richesses,  je  vous  em  proy 
Que  vous  demourez  avec  moy. 
Car  je  moult  grant  joie  en  aray 
Et  de  tout  ce  vous  pourverray 
Qui  vous  fauldra. 

Guillaume 
Se  Dieu  plaist,  ja  ne  nVavendra, 
Sire,  ne  vous  déplaise  mie, 
Car  m1entente  est  de  mener  vie 
Solitaire  et  en  hermitage. 
Trop  ay  au  monde  esté  volage, 
Dont  je  me  dueil. 

Le  patriarche 
En  un  lieu  donc  mener  vous  vueil 
Tel,  biau  filz,  con  vous  demandez. 
Or  ça,  vez  le  cy,  regardez. 
Vous  souffist  il? 

Guillaume 
Biau  doulx  pére,  certes  oil. 
Il  est  tel  con  je  le  désir. 
Or  vous  viengne,  sire,  a  plaisir 
Que  me  laissiez  icy  seul  estre. 
Pour  Pamour  du  doulx  roy  celestre, 
Le  vous  requier. 

Le  patriarche 
Voulentiers  ;  a  Dieu,  ami  chier  ! 
Bien  vous  reverray  autre  foiz. 
Ha  !  tresdoulx  Dieu,  roy  sur  touz 
Sire,  je  te  lo  et  mercy, 
Quant  tu  Tas  ainsi  converti 
Et  si  de  ta  grâce  inspiré 
Qu'il  veult  du  monde  estre  adiré 
Pour  toy  trouver. 


Le  chevalier  Guillaume 
Las  !  las  !  las  !  je  doy  bien  plourer, 
Quant  mon  bon  seigneur  ay  perdu, 
Par  qui  je  vail  et  ay  valu, 
Qui  avoit  honneur  si  hautaine 
Que  de  Poitiers  et  d'Aquitaine 
En  sa  main  la  terre  tenoit 
Et  le  chier  seigneur  en  estoit. 
Las  !  lonc  temps  a  ne  fu  veu, 
Ne  l'en  ne  scet  qu'est  devenu  : 
Si  l'ay  je  fait  en  maint  lieu  querre. 
Certes  encor  vois  je  bonne  erre 
A  son  escuier  demander 
S'il  en  a  point  oy  parler. 
Escuier,  Dieu  vous  gart,  biau  sire. 
Savez  vous  de  mon  seigneur  dire 

Nulle  nouvelle  ? 

L'escuier 
Sire,  par  la  vierge  pucelle, 
Nanil  de  certain,  fors  que  tant 
C'on  me  fait  de  voir  entendant 
Qu'en  Jherusalem  est  hermite. 
La  tout  seul  demeure  et  habite 

En  hermitage. 

Le  chevalier 
Or  vous  pri  je  cTumble  courage, 
Escuier,  que  nous  y  alons  ; 
Car,  pour  voir,  nous  le  ramenrons 
Se  nous  le  pouons  la  trouver. 
Pour  Dieu,  or  alons  esprouver 

S'il  y  seroit. 

L'escuier 
Sire,  alons,  de  par  Dieu  ce  soit. 
Mouvons.  Dieu,  par  son  doulx  plaisir, 
Nous  en  doint  nouvelles  oir 

A  nostre  gré. 

Le  chevalier 
Dieu  mercy,  tant  avons  erré 
Que  sommes  en  Jherusalem, 
Escuier,  a  petit  d'ahan. 
Or  soions  sage. 

L'escuier 
Sire,  vez  la  un  hermitage. 
Or  regardons  chascun  d'assens, 
Sire,  s'il  a  ame  leens, 
Ne  qui  y  est. 

Le  chevalier 
Or  y  avisons  un  tantet. 
Je  te  promett  que  vez  le  la. 
Lequel  de  nous  a  li  ira 
Parler  premier? 

L'escuier 
G'iray,  se  voulez,  sire  chier; 
Et  se  de  lui  sui  escondiz, 
En  après  vous  diray  les  diz 
Qu'il  me  dira. 

Le  chevalier 
Ces  bien  dit;  ce  qu'il  ne  fera 
Pour  vous  pour  moy  fera,  j'espoir. 

Ici  attenderay  pour  voir 
Vostre  retour. 

L'escuier 

E  !  sire  conte,  en  quel  atour 
980         Vous  tenez,  ne  que  faites  cy, 

Ne  qui  vous  a  lié  ainsi  ? 

Tant  nous  avez  cousté  a  querre  î 

Sire,  pour  Dieu,  en  vostre  terre  g  y  a 

Que  vous  failloit  il  ?  Je  ne  say 
985  Qui  vous  a  fait  prendre  l'essay 

De  mener  vie  si  sauvage  : 

Voir  legiereté  4e  courage, 

Qui  vous  fait  ains  vos  jours  tuer, 

Car  ne  pourrez  continuer 
990         Vostre  propos  en  cest  affaire. 

Sire,  si  vous  lo  miex  a  faire  : 

Je  vous  pri  pour  l'amour  de  Dieu 

Que  retournez  en  vostre  lieu 
Dont  estes  conte. 

Guillaume 

995         Certes  pour  paine  ne  pour  honte 

Que  je  puisse  sentir  Savoir, 

Jamais  ne  quier  de  cy  m'avoir 

Si  vous  pri  que  vous  en  alez, 

Car,  pour  voir,  vous  vous  debatez 
1000  En  vain,  amis. 

L'escuier 

Par  foy,  je  sui  touz  esbahiz, 

Sire,  qui  cy  tourné  vous  a. 

A  Dieu  vous  dy,  puis  qu'ainsi  va 
Que  n'en  venrez. 


Le  chevalier 
Avez  tant  fait  que  renmcnrcz? 
S'en  venra  il  ? 

L'escuier 
En  vérité,  sire,  nanil. 
N'en  veult  mouvoir. 

Le  chevalier 
G'y  vois  a  mon  tour  pour  savoir 
Se  g'i  feray  rien  miex  que  vous.  ioio 

Hé  !  que  faites  vous,  sire  doulx  ? 
Un  tresgrant  bien  faire  cuidez, 
Mais  si  de  force  vous  vuidez 
Que  ja  vous  n'en  venrez  a  chief.' 
Sire,  pensez  a  quel  meschief  ioi5 
Voz  gens  sont  par  vostre  deffault. 
Les  bons  sont  mis  en  bas  du  hault, 
Et  les  mauvaises  gens  s'engraissent  ; 
gj  b        Les  veuves  désolées  laissent, 

Car  de  leurs  biens  sont  dénuées  ;  1020 

Les  pucelles  sont  violées, 

Les  anciennes  gens  perillent, 

Et  les  orphelines  besillent; 

Les  églises  desrobe  on  fort, 

Et  le  feible  est  mengié  du  fort.  1025 

Hé!  sire,  revenez  arriére; 

Ne  souffrez  en  nulle  manière 

Le  vostre  pais  plus  destruire, 

N'a  voz  bonnes  gens  ainsi  nuire, 

Si  ferez  bien.  io3o 
Guillaume 
A  briez  moz,  je  n'en  feray  rien  : 
Icy  vivre  et  morir  me  plaist. 
Vous  ferez  mal  s'envers  moy  plait 

En  faites  plus. 

Le  chevalier 
Je  m'en  vois  dolent  et  confus, 
Donques,  sire,  puis  que  venir  io35 
N'en  voulez,  mais  vous  cy  tenir 

Ainsi  vilment. 

L'escuier 
Et  qu'est  ce  la,  sire  ?  Conment 
Va  vostre  fait? 

Le  chevalier 
Certes,  amis,  je  rfay  riens  fait, 
Tant  aie  sceu  biau  parler. 
Nous  nous  en  pouons  bien  aler. 
Rien  n'y  faisons. 

L'escuxer 
Or  alons  donc,  si  nous  aisons 
En  la  taverne  au  meilleur  vin. 
Nous  en  irons  nostre  chemin 
Plus  liement. 

Le  chevalier 
Vous  dites  voir,  certainement  : 
Je  m1!  accors. 

Guillaume 
E  !  tresdoulx  Dieu  misericors, 
En  toy  amer  mon  cuer  esdresce, 
Car  chascun  jour  voy  c'on  m'apresce 
D'issir  de  cy  et  d'ensuyr 
Le  monde.  Je  m'en  vueil  fouir 
Afin  c'on  ne  me  puist  trouver 
Ne  ma  povreté  reprouver. 
Penser  vueil  de  moy  eslongnier 
Tant  c'on  ne  me  sache  enseignier. 
Si  croy  je  que  j'ay  fait  folour, 
Quant  retourné  n'ay  a  l'onnour 
Que  mes  amis  me  presentoient, 
Dont  si  doulcement  me.  prioient, 
Et  si  n'est  que  pour  ma  prouesce, 
Qu'encor  esprouveray.  Las  !  qu'est  ce 
Que  j'ai  dit?  Je  sui  advuglé. 

Dieu  m'a  le  veoir  tout  osté 
Par  mon  penser  plain  de  haynes. 
Ha  !  tresdoulx  Dieu,  qui  enlumines 
Tout  homme  venant  en  ce  monde, 
Sire  ou  toute  doulceur  habonde, 
Tes  yex  de  pitié  sur  moy  euvre 
Er  a  mes  yex  veue  recuevre, 
Si  qu'a  moy  qui  de  ma  misère 
Propre  ay  pechié,  doulx  Diex,  appére 
La  largesce  de  ta  bonté. 
Car  je  say,  sire,  en  vérité 
Que  sur  les  pécheurs  pas  n'envoies 
Ta  justice,  non  toutesvoies, 
Pour  les  destruire  oultréement, 
Mais  pour  eulx  amiablement 
Relever,  doulx  Dieu  ;  si  te  pri 
Que  ma  veue  sanz  detry 
Me  rendez  par  ce  convenant 
Que  jamais  jour  d'or  en  avant 
Qu'a  toy  servir  ne  penseray. 
Ha  !  sire  Dyeu,  mercy,  quant  j'ay 
Recouvré  que  je  puis  veoir. 
Certes  je  me  vueil  esmouvoir 
De  râler  en  mon  hermittage. 
La  te  serviray  mon  eage 
Sanz  départir. 

L'escuier 
Sire,  j'ay  pensé  qu'appartir 
Nous  deussions,  car  il  me  semble 
Bon  qu'alissons  nous  deux  ensemble 
Encore  au  conte  pour  savoir 
S'il  aroit  désir  ne  vouloir 
De  s'en  venir. 

Le  chevalier 
Sanz  nous  donques  plus  cy  tenir, 

Escuier,  pensons  y  cTaler 
Et  me  laissiez  a  lui  parler. 

E  !  sire,  pour  Tamour  de  Dieu, 
Que  faites  vous  cy  en  ce  lieu? 
Dites,  estes  vous  hors  du  sens  ? 
Crez  vous,  ne  est  ce  vostre  assens 
Que  le  conseil  de  voz  amis 
Qui  pour  vous  sont  en  paine  mis 
Vous  moque  et  vueille  décevoir? 
Pour  Dieu,  sire,  dites  nous  voir, 

Que  pensez  vous? 
Guillaume 
Je  vous  pri,  pour  Dieu,  seigneurs  doulx, 
Que  pensez  de  vous  en  râler, 
Car  vous  gastez  vostre  parler  : 

Je  vous  dy  bien. 

L/escuier 
Puis  que  nous  ne  faisons  cy  rien, 
Alons  nous  en  sanz  detriance, 
Et  le  laissons  en  sa  meschance, 

Puis  qu^stre  y  veult. 
Le  chevalier 
Alons  men,  puis  qu'on  ne  le  peut 

De  cy  tourner. 

Guillaume 
Vray  Dieu,  je  ne  puis  cy  durer  : 
Aler  en  autre  lieu  me  fault. 
Chascun  jour  ay  nouvel  assault 
De  delaissier  mon  hermitage. 
Certes  en  un  lieu  plus  sauvage 
Assez  que  n'est  Tisle  de  Rode 
NTen  vois;  c^st  a  Estable  Rode. 

Locz  soit  le  trçsdoulx  Jhesus. 

Tant  ay  fait  que  g'i  sui  venuz. 
Ici  vueil  je  mais  demourer 
Et  Dieu  servir  et  aourer, 
Puis  qu'ermitage  fait  y  truys. 
Jamais  ne  vivray  fors  de  fruiz 
Et  de  noir  pain. 

Beelzebuz 
Sathan,  j'ay  tout  le  ventre  plain 
De  dueil,  et  te  diray  pour  quoy. 
Nous  avons  perdu,  bien  le  voy, 
Guillaume  le  duc  d'Acquittaine  ; 
Il  m'a  tant  donné  haire  et  paine, 
Et  si  ne  le  puis  atrapper 
A  ce  que  le  puisse  happer 

En  un  pechié. 

Sathan 
Beelzebus,  et  fay  songié 
Conment  il  sera  de  nous  pris  : 
Nous  en  irons  en  un  pourpris 
Et  figure  d1omme  prendrons, 
Et  quant  a  lui  nous  deux  venrons, 
Je  diray  que  son  pére  sui. 
Ainsi  sera  il  au  jour  d'ui 

Pris  de  nous  deux. 

Beelzebuz 
Haro  !  com  bons  sont  tes  conseulz 
Pour  nient  n'es  tu  pas  advocat. 
Alons  men  sanz  plus  de  débat 

Ly  engignier. 

Sathan 

Alons. 

Guillaume,  biau  filz  chier, 
Le  cuer  pour  toy  de  dueil  me  fent. 

Tu  scez  bien  je  n'ay  plus  cTenfent 
Et  je  ne  fas  mais  qu'enveillir. 
Biau  filz,  pour  ma  terre  tenir 
Te  pri  que  Pen  viengnes  arriére. 
Ne  refuses  pas  ma  prière  : 
Tu  as  bien  tant  a  Dieu  servi 
Que  paradis  as  desservi 
Et  que  sa  gloire  Pest  deue  ; 
Si  te  pri  que  sanz  attendue 
Ne  vueilles  plus  cy  demourer, 
Mais  avec  moy  sanz  séjourner, 

Filz,  Pen  retournes. 
Beelzebuz 
Fait  il  le  sourt,  ou  il  est  mournes  ? 
Puis  qu'autrement  point  ne  Parons, 
Sachons  le  hors,  si  le  bâtons 

Tant  qu'il  s'en  sente. 
Sathan 
Avant  a  la  terre  l'adente  : 
Fiers  de  là,  je  ferray  de  ça. 
Hu!  ha!  bouf!  nif!  Tien  :  pren  cela 

C'est  a  estraine. 

Beelzebuz 
Vien  t'en  ;  il  a  perdu  l'alaine. 
Or  prengne  ce  qu'il  a  gaingnié. 
Nous  ne  sommes  pas  engignié 

Pour  nient  au  moins. 


Nostre  Dame 
Je  vous  requier  a  jointes  mains, 
Biau  filz,  que  je  voise  garir 
Guillaume,  qui  est  au  morir, 
Tant  Pont  batu  li  ennemi, 
Pour  ce  qu'il  ne  s'est  consenti 
Au  mal  faire  dont  Penortoient; 

Et  que  ces  anges  me  convoient 
Et  ces  deux  vierges,  car  pour  voir 
Il  fait  tant  qu'il  doit  bien  avoir 

Confort  de  nous.  1 190 

Dieu 

Doulce  mére,  il  me  plaist  que  vous 
Y  alez  touz  cinc  sanz  discorde, 
Et  que  telle  miséricorde 
Conme  il  vous  plaira  li  faciez. 
Garissiez  l'et  le  soulaciez  :  1195 
J'en  ay  grant  joie. 

Nostre  Dame 
Mi  ange,  mettez  vous  a  voie 
Et  cestes  boistes  isnelment, 
Qui  sont  de  tresdoulx  oingnement, 
Prenez,  Agnès,  et  vous,  Cristine,  1200 
g8  c        Et  si  chantez  par  amour  fine 
Vous  quatre  ensemble. 
Gabriel 

Puis  qu'il  vous  plaist  et  bon  vous  semble, 

Dame,  nous  chanterons;  c'est  droiz. 

Faire  devons  en  touz  endroiz  1205 

Vostre  vouloir. 

Michiel 
Vostre  gré  ne  vueil  desvoloir, 
Mais  au  faire  moy  efforcier. 
Avant  !  pensons  de  conmencier  : 

Que  dirons  nous  ?  1 2 1  o 

Sainte  Crist[ne 
Que  nous  dirons,  mon  ami  doulx? 
Nous  dirons  en  chant  un  dit  fait, 
Qui  pour  cecy  tout  propre  est  fait. 

Agnès,  or  sus. 

Sainte  Agnès 
Je  n'en  feray  mie  refus.  121 5 

Pensez  d'avecques  moy  chanter. 

Piteuse  vierge  sans  amer, 
Dame  en  qui  fu  pris 
De  nostre  rachat  li  pris, 
1220        On  vous  doit  bien  de  cuer  amer, 
Piteuse  vierge  sanz  amer, 
Et  moult  doit  on  celui  blasmer 
Qui  baptesme  a  pris, 
Se  de  dire  n'est  espris  : 
î225        Piteuse  vierge  sanz  amer, 
Dame  en  qui  fu  pris 
De  nostre  rachat  li  pris. 

Nostre  Dame 
Ces  boistes  nous  fault  entamer. 
A  ce  saint  corps  ci  nous  joingnons 
i23o        Toutes  trois,  et  si  l'en  oingnons 
Et  par  devant  et  par  derrière. 
Mon  ami  doulx,  fay  bonne  chiére. 
Je  vien  cy  pour  toy  solacier, 
Et  ces  vierges,  que  fay  moult  chier, 
1235  Avecques  moy. 

Guillaume 
Ha!  dame,  tant  belle  vous  voy 
Et  tant  sent  vostre  oignement  bon         ,  g8  d 
Que  je  n'ay  fors  que  se  bien  non. 
Qui  estes  vous  ? 

Nostre  Dame 
1240        Guillaume,  mon  chier  ami  doulx, 
Je  sui  la  mére  Dieu,  Marie, 
Et  ces  vierges,  n'en  doubtez  mie, 
L'une  est  Cristine,  l'autre  Agnès. 
Ce  qu'as  conmencié  a  fin  mez, 
1245        Et  briément  es  cieulx  t'en  venras. 
Râlons  nous  cnt  ysnel  le  pas. 
A  Dieu  te  di. 

Sainte  Agnes 
Alons,  mais  au  partir  de  cy 
Vueil  que  pardisons  le  rondel 
Qu'avons  conmencié  bien  et  bel;  i25o 
Or  sus  de  la. 

Sainte  Cristine 
Honniz  soit  qui  a  ce  faudra 
De  ma  partie. 

MlCHIEL 

Dame,  aussi  ne  feray  je  mie, 

N'en  doubtez  point.  1255 
Gabriel 

Or  prenons  touz  quatre  en  un  point, 
Sanz  plus  parler. 

Et  moult  doit  on  celui  blasmer 
Qui  babtesme  a  pris 
Se  de  dire  n'est  espris  :  1260 
Piteuse  vierge  sanz  amer, 
Dame  en  qui  fu  pris 
De  nostre  rachat  le  pris. 

Guillaume 
Ha  !  vierge,  ta  valeur,  ton  pris, 
Le  grant  de  ta  miséricorde,  1265 
Ou  est  bouche  qui  la  recorde  ? 
Ce  ne  peut  estre  nullement. 
Dame,  toy  mercy  humblement, 
Quant  daignié  m'as  par  ta  bonté 
Donner  de  mon  grief  mal  santé.  1270 
gg  a       Désormais  te  vueil  servir  miex 
A  mon  pouoir  et  ton  chier  fiex 
Conques  ne  fis. 


Albert 
Helas  !  je  sui  certains  et  fis 

Que  je  morray,  mais  ne  say  quant. 
Conment  pourray  je  faire  tant 
Que  quant  du  corps  partira  m'ame 
Que  je  puisse  eschiver  la  flame 
D'enfer?  s'i  doy  je  bien  entendre. 
Je  ne  puis  miex  que  par  moy  rendre 
A  Dieu  servir  du  tout  en  tout. 
E  certes,  combien  qu'il  me  coust, 
Je  vois  a  Guillaume  savoir 
Si  lui  plairoit  moy  recevoir 
En  frère,  car  c'est  un  saint  corps. 
Piteux,  doulx  et  misericors 

Vous  soit  Diex,  sire. 
Guillaume 
Et  il  vous  gart  d'annuy  et  d'ire. 
Amis,  dites  moy  que  querez. 
Quel  est  vo  nom  ?  a  quoy  venez 

En  ce  désert? 

Albert 

Biau  pére,  l'en  m'appelle  Albert. 
Cy  vien  pour  vostre  disciple  estre 
Et  pour  moy  hors  du  monde  mettre. 
C'est  a  court  plait. 

Guillaume 
Biau  filz  Albert,  puis  qu'il  te  plaist, 
Je  t'y  reçoy  benignement 
Et  te  doing  cest  enseignement  ; 
Met  au  retenir  diligence. 
Premier  a  la  concupiscence 
De  la  char  garde  n'obéis; 
Argue  avarice  et  despiz 
Vaine  gloire,  orgueil  et  envie, 
Et  tant  com  tu  seras  envie 
Destraccion  eschiéve  et  ire; 
Grâce  rens  a  Dieu  nostre  sire 
Se  tribulacions  t'envoie, 
Car  c'est  le  sentier  et  la  voie 

De  venir  a  la  congnoissance 
De  sa  grâce  et  a  l'abondance 
De  s'amistié. 

Albert 
Biau  pére,  Dieu  par  sa  pitié 
Me  doint  ces  moz  si  retenir 
Que  nVame  en  la  fin  parvenir 
En  puist  es  cieulx. 
Guillaume 
Albert,  biau  filz,  je  sui  moult  viex  ; 
Je  croy  ne  vivray  longuement, 
Car  malade  me  sens  forment. 
Je  te  pri  pour  Dieu,  biau  filz  chier, 
Que  tu  nfaydes  a  couchier 
Tost  sanz  delay. 

Albert 
Pére,  voulentiers  le  feray  : 
Ça,  de  par  Dieu,  estes  vous  bien  ? 
Or  me  dites  se  voulez  rien 
Sanz  remanoir. 

Guillaume 
Nanil,  biau  filz,  trop  me  senz  voir 
De  mal  ataint. 

Albert 

Helas  !  pére,  le  vis  vous  taint 
Et  palist.  Bien  voy  que  morez. 
Las  !  conment  seul  me  laisserez 
En  lieu  si  gaste  con  vezci  ? 
Ha  !  sainte  Marie,  merci  ! 
Que  feray  je,  si  m'y  convient 
Demourer,  ou  s'ainsi  avient 
Que  je  m'en  parte,  ou  iray  je? 
Ou  tourneray?  que  feray  je? 
Je  n1y  voy  pour  moy  nul  confort. 
Ha!  biau  pére,  en  grant  desconfort 
Me  laisserez. 

Guillaume 
1340        De  Dieu  bien  pourveu  serez. 

Biau  filz,  ne  plourez  ceste  perte, 

Car  ainçois  que  Pâme  me  parte 

Du  corps,  arez,  ce  vous  ottroy,  g  g  c 

Un  meilleur  compaignon  de  moy  : 
1345  N'endoubtez  ja. 


Regnaut 

E  !  mére  Dieu,  moult  lonc  temps  a 
Que  le  monde  ay  despit  au  cuer. 
De  touz  poins  m'en  vueil  jetter  puer 
Et  vueil  aler  maindre  ou  désert 
i35o        Avecques  Guillaume  et  Albert, 

Pour  ce  que  sains  hommes  les  croy. 
Il  me  semble  qu'Albert  la  voy. 
Parler  li  vois  de  ma  besoingne. 

Sire,  la  dame  de  Boulongne 
1 35 5  Vous  soit  amie. 

Albert 

Regnault,  l'umble  vierge  Marie 
Vous  ottroit  des  cieulx  le  demaine. 
Que  querez  vous  ne  qui  vous  maine , 
Par  cy  aval? 

Regnaut 

i36o       Albert,  mon  chier  ami  loyal, 
Je  le  vous  diray  a  briefz  moz  : 
J'ay  vouloir,  désir  et  propos, 
Pour  ce  qu'autre  foiz  nous  avons 
Esté  ensemble  compaignons, 

1 365        De  moy  en  hermitage  mettre 
Et  de  vostre  compaignon  estre, 
S'il  vous  agrée. 

Albert 

Je  vous  menray  sanz  demourée 
A  biau  pére,  ains  que  Famé  rende. 
Biau  pére,  ces:  homme  demande  i3yo 
Vostre  frère  estre. 

Guillaume 
Biaux  filz,  ou  nom  du  roy  celestre 
Te  reçoif.  Or  fai,  si  t'en  vas 
Donner  pour  Dieu  quanque  tu  as, 

Et  puis  reviens.  i3j5 
Regnaut 
Biau  pére,  quanque  j'ay  de  biens 
Pour  l'amour  de  Dieu  vois  donner, 
no  d        Puis  penseray  de  retourner 
Ici  endroit. 

Guillaume 

Filz  Albert,  je  sui  au  destroit  i38o 
De  la  mort;  n'y  a  plus  ne  mains. 
Prie  pour  moy.  Diex,  en  tes  mains 
Au  jour  d'uy  m'ame  reconmans. 
Sire,  par  tes  dignes  conmans, 
Quant  du  corps  sera  départie,  1 385 

Fais  que  de  ta  gloire  ait  partie 
Es  cieulx  sanz  fin. 


Dieu 

Or  sus,  mére,  et  vous,  my  afïin. 

Je  vueil  estre  au  trespassement 

De  Guillaume;  or  appertement  i3qo 

Si  y  alons. 

Nostre  Dame 
Filz,  c'est  droiz  que  nous  avançons 
Si  que  nous  soions  a  sa  fin. 
Car  servy  nous  a  de  cuer  fin 

Et  en  bien  fine.  i  3q5 

Dieu 

Je  vueil,  Agnès,  et  vous,  Cristine, 
Que  vous  deux  ja  Pâme  prenez 
Et  que  vous  deux  anges  venez 
Devant  tenans  alumez  cierges, 
1400        Et  chanterez,  vous  et  ces  vierges. 
Telle  est  nVentente. 
Les  vierges 
Sire,  nous  ferons  sanz  attente 
Vostre  vouloir. 


Albert 

Las  !  las  !  or  voy  je  tout  pour  voir, 
1405        Biau  pére,  qu'a  mort  avez  trait. 
Las  !  pié  ne  main  a  li  ne  trait, 
Mais  les  yex  a  clos  et  la  bouche. 
Que  fera  le  rain,  quant  la  souche 
Est  morte  ?  certes  il  morra. 
141  o        Ha  !  biau  pére,  que  devenra 
Ce  dolereux? 

Regnault 

Albert,  pour  le  doulx  amoureux  100  a 

Dieu,  qu'avez  vous? 
Albert 

Biau  pére  est  mort,  mon  ami  doulx. 
141 5       Jamais  tel  ne  recouvreray. 

Las  !  je  ne  sçay  que  je  feray 
Des  ores  mais. 

Regnaut 
Le  plourer  n'y  vault  riens  jamais. 
Je  lo  que  nous  deux  le  portons 
1420        La  oultre  et  l'ensevelissons  : 
Si  ferons  bien. 

Albert 
Je  ne  vous  desdiray  de  rien, 


SAINT  GUILLAUME  DU  DESERT 


Regnaut  frère;  or,  prenez  de  la, 
Et  je  prenderay  par  deçà. 
Sus,  de  par  Dieu. 

Dieu 

Râlons  nous  en  en  nostre  lieu, 
Mes  amis,  puis  que  Pâme  avez 
De  mon  sergent,  et  si  chantez 
A  haulte  voiz. 

Agnès 

Si  ferons  nous,  sire,  c^st  droiz, 
Quant  il  vous  plaist;  or  sus,  de  la. 
Expîicit. 

L'EVESQUE  A  QUI  NOSTRE  DAME  S'APPARUT 


PERSONNAGES 


L'evesque 
Premier  clerc 
Second  clerc 
Le  prescheur 
L'ermite 
Nostre  Dame 

MlCHIEL 

Gabriel 
Saint  Jehan 
Saint  Eloy 
Les  anges 


Cy  conmence  un  miracle  de  Noslre  Dame  d'un 
evesque  a  qui  Nostre  Dame  s'apparut  et  lui 
donna  un  jouel  d'or,  ouquel  avoit  du  lait  de 
ses  mamelles.  101  a 


L'evesque 
eigneurs,  entendez  que  diray. 
Par  foy,  grant  joie  en  mon  cuer  ay. 
Des  bonnes  gens  que  je  voi  ci 
Assemblez,  s'en  lo  et  graci 
Le  tout  puissant  Dieu,  mon  doulx  pére,  5 
Quant  pour  l'amour  sa  doulce  mére 
Sont  tant  de  bonnes  gens  ensemble. 
Bele  ordenance  est,  ce  me  semble  : 
C'un  point  n'y  fault. 
Premier  clerc 
Mon  seigneur,  en  quoy  a  deffault  10 
Plaise  vous  leur  faire  savoir, 
Car  ce  qu'il  font  il  font  pour  voir 
Droitement  par  devocion 
Et  par  tresgrant  affeccion 
Qu'il  ont  a  la  vierge  Marie.  1 5 

S'il  faillent,  ne  le  celez  mie, 
Dites  en  quoy. 

Second  clerc 
Chier  sire,  il  dit  bien,  par  ma  foy, 

Il  ne  sont  pas  grans  clers  lettrés, 
20  Si  que  se  le  deffault  monstrés 

C'est  vostre  honneur. 

L'evesque  ioi  b 

Dont  le  vous  diray  je,  seigneur  : 
S'a  ceste  feste  ci  eust 
Un  petit  sermon  qui  meust 
25  Les  cuers  plus  a  la  vierge  amer, 

N'y  a  qui  feist  a  blasmer; 
Mais  n'y  est  pas. 

Premier  clerc 
Mon  seigneur,  par  saint  Nicolas, 
Un  preudomme  de  bon  affaire 
3o  Voy  sa  venir,  qui  le  doit  faire, 

Si  conme  on  dit. 

L'evesque 
Or  vous  seez  donc  un  petit 
Lez  moy,  car  je  le  vueil  oir 
Pour  mon  ame  plus  esjoir 
35  Et  en  Dieu  mettre. 

Second  clerc 
Sire,  par  le  doulx  roy  celestre, 
Voz  grez  ferons. 

Le  prescheur 
Révèrent  pére,  a  mes  raisons 
Entendez.  Je  doi  ci  preschier, 
40  Si  que  de  vous  avoir  requier 

Beneiçon. 

L'evesque 

Divinum  auxilium  maneat  semper  nobiscum. 


Le  Prescheur 
Oleum  effusum  nomen  tuum.  Ideo  adolescent ule  dilexe- 
runt  te  nimis;  trahe  me  post  te;  curremus  in  odorem 
iingnentorum  tuorum.  Ces  paroles  sont  escriptes  ou  livre 

de  Cantiques,  et  sont  les  paroles  cfe  la  dévote  ame  parlant 
a  son  espoux,  le  benoit  Jhesu.  Et  ces  paroles  nous  pouons 
appliquier  a  la  loenge  de  la  vierge  benoite,  et  dire  ainsi  : 
personne  qui  en  li  par  vraie  amour  a  son  désir  et  affec- 
cion  en  li  disant  les  paroles  proposées  l'araisonne  enioïc 
trois  manières,  <°est  assavoir  en  li  loant,  en  li  priant  et 
en  li  promettant.  Premièrement  elle  loe  son  nom  :  Oîeum 
effusum  ;  elle  deprie  son  attracion  :  Trahe  me  post  te  ; 
elle  li  promet  ensuite  et  imitacion  :  Curremiis  in  odo- 
rem,  etc.  A  la  loenge  du  nom  la  vierge  benoite  telle 
personne  dit  trois  choses,  car  elle  l'appelle  vertueux,  quia 
oleum  ;  elle  l'appelle  large  et  plantureux,  quia  effusum, 
et  si  l'appelle  gracieux,  ideo  adolescentule,  etc.  ;  pour  ce 
qu'il  est  nom  de  onccion,  il  est  appellé  huille,  et  pour  ce 
ceste  onccion  vault  a  trois  choses  :  a  medicinement  de 
plaie  et  a  curacion,  a  assavourement  de  refeccion,  et  a 
norrissement  de  feu,  par  quoy  est  entendue  dileccion.  Je 
di  que  ceste  onccion  vault  a  medicinement  de  plaie.  La 
plus  maie  plaie  qui  puist  estre,  c'est  de  pechié,  et  de  ceste 
est  li  homs  curé  et  gari  par  ceste  unccion.  Pour  ce  est  il 
dit  en  Ecclésiastique  :  Medicina  omnium  in  festinacione 
nebule,  la  medicine  de  toutes  choses  est  en  l'isnelleté  de 
la  nue,  c'est  a  dire  en  l'isnelleté  de  Marie.  Car  c'est  celle 
qui  ne  scet  tarder  puis  que  on  l'appelle.  Et  est  aussi  dit 
en  la  personne  de  la  vierge  en  ce  meisme  livre,  ou  xxxiiir6 
chapitre  :  Ego  quasi  fluvius  Dorix,  je  sui,  dit  elle, 
conme  le  fleuve  de  Dorix.  Dorix  vault  autant  a  dire 
conme  medicinement  de  generacion.  Après  je  di  que 
ceste  unccion  vault  a  assavoureusement  de  refeccion.  Et 
pour  ce  de  elle  peut  estre  dit  ce  qui  est  escript  ou  xxxiiii0 
chappitre  dessus  dit  :  Transite  ad  me,  etc.,  sjpiritus  meus 
super  mel  dulcis,  venez  a  moy,  vous  qui  me  convoitiez 
et  vous  serez  rampliz  de  mes  regeneracions ;  pour  quoy? 
car  mon  esperit  est  doulx  plus  que  miel.  Item,  je  dy  que  101  d 
ceste  unccion  vault  a  norrissement  de  feu,  par  quoy  j'en- 
tens  amour  et  dileccion,  dont  il  est  escript  ou  livre  et 

chapitre  dessus  diz  .  Ego  feci  ut  in  celis  oriretur  lumen, 
etc.,  j'ay  fait  que  ou  ciel  naistroit  une  lumière,  c'est  a 
dire  de  la  vierge  l'amour  et  la  dileccion.  Et  a  parler  pro- 
prement ces  trois  choses  fait  la  vierge  benoite.  Premiè- 
rement aus  repentans  elle  donne  de  leurs  péchiez  remis- 
sion et  curacion.  Secondement  aux  prouffitans  de  vertuz 
et  de  grâces  refeccion.  Tiercement  aux  parfaiz  elle  donne 
de  la  lumière  de  gloire  la  largesce  et  l'amplification. 
Après  je  di  que  ce  nom  est  plantureux.  Pour  ce  est  il  dit  : 
Oleum  effusum,  c'est  a  dire  nom  espandu,  et  vraiement 
il  est  bien  plantureux.  Car  il  est  espandu  ou  ciel,  en  la 
terre  et  en  enfer,  mais  differenment,  car  en  enfer  il  est 
espandu  selon  sa  puissance,  a  ce  que  on  le  criengne.  Et 
4  devez  savoir  qu'il  sont  trois  choses  que  les  ennemis 
craingnent,  le  signe  de  la  croiz,  le  nom  de  Jhesus  nostre 
sauveur,  et  le  nom  de  Marie,  dont  il  est  dit  d'elle  en  Can- 
tiques :  Terribilis  ut  castrorum  acies,  etc.,  dame,  tu  es 
espoventable  corne  un  ost  bien  ordené.  D'elle  dist  Diex  a 
l'ennemi,  Genesis  tercio  :  Ipsa  cunteret  caput  tuum, 
ceste  dame  sera  celle  qui  te  froissera  le  chief.  Donques 
ce  nom  est  espandu  en  enfer  pour  estre  cremu.  Aussi  di 
je  qu'il  est  espandu  ou  monde  selon  sa  miséricorde  a  ce 
que  nous  le  sentions  en  toutes  noz  neccessitez.  Dont  saint 
Bernart  dit  :  Dame,  dame,  taise  soy  de  tes  loenges  qui  ne 
1 02  a  scet  ne  n'a  cogneu  ta  miséricorde.  Et  puis  dit  après  :  Se 
les  vens  de  temptacions  te  sourdent ,  se  les  escoupes  de 
tribulacions  te  viennent,  se  les  ondes  d'orgueil  te  dejet- 
tent,  se  ire,  envie  ou  la  char  debatent  la  nef  de  ta  pensée, 
appelle  le  nom  de  Marie  et  tantost  la  trouveras  preste  et 
plaine  de  miséricorde.  Aussi  di  je  que  ce  nom  est  espandu 
ou  ciel  a  ce  que  il  y  soit  glorifié.  Dont  il  est  dit  en  Can- 
tiques :  Viderunt  eam  filie  Sion,  etc.,  les  filles  de  Sion 
la  virent  et  l'appellérent  benoite  et  les  roynes  la  loérent. 
Par  les  filles  de  Syon  et  par  les  roynes  j'entcns  les  âmes 
beneurées  de  paradis.  Et  ainsi  tu  vois  que  ou  nom  de 
Marie  tout  orgueil  se  flechist,  et  cculx  des  ciculx  qui  la 

loent  et  ceulx  de  terre  qui  rappellent  et  ceulx  cTenfer  qui 
la  craingnent.  Aussi  est  il  espandu  es  cuers  des  meditans, 
en  la  bouche  des  loans,  en  Foreille  des  escoutans  et  des 
oians.  Dont  saint  Bernard  dit  en  un  sermon  de  son  as- 
sumpcion  :  Ainsi  conme  il  ne  fu  ou  monde  plus  digne 
lieu  de  celui  que  Marie  appareilla  au  fil  de  Dieu,  aussi 
ne  fu  il  ou  ciel  lieu  plus  glorieux  de  celui  ouquel  le  fil 
Dieu  a  assis  Marie,  dont  saint  Jerosme  dit  :  Je  vous  pri, 
esjoissez  vous,  puisque  Marie  est  eslevée  si  souveraine- 
ment qu'elle  règne  avec  Jhesu  Crist  pardurablement.  A 
ce  royaume  nous  maint  par  les  prières  de  Marie  ille  qui 
est  Deus  bened ictus 

In  seculorwn  secula. 


L'evesque 
Seigneurs,  entendez  a  moy  sa. 
Vezci  un  sermon  gracieux.  45 
Onques  mais  n'oy  prescher  miex 
Jour  de  ma  vie. 
102  b  Second  clerc 

Mon  chier  seigneur,  il  ne  pert  mie 
Le  temps  qu'a  estudier  met. 
11  est  bon  clerc,  je  vous  promet  :  5o 
N'i  a  que  dire. 

Premier  clerc 
En  son  ordre  n'a  meillieur,  sire, 
Ne  nul  si  bon. 

L'evesque 
Dieu  li  face  de  s'amour  don, 
Car,  par  foy,  il  m'a  moult  pieu  55 
Et,  sachiez,  le  cuer  m'a  meu 
En  devocion  grandement 
Et  mis  en  esjoissement, 
Quant  me  souvient,  n'en  doubtez  mie, 
Conment  l'umble  vierge  Marie  60 

Looit  et  conmandoit  ensemble; 
Et  c'est  veritez,  qu'il  me  semble, 
Qu'il  n'est  tel  bien  com  d'elle  amer. 
Toute  joie  y  est  sans  amer, 
Toute  douleur  en  doulceur  passe 
Qui  de  bon  cuer  s'amour  embrasse  ; 
Et  com  plus  par  devocion 
Est  cuers  en  contemplacion 
De  pencer  a  la  vierge  dame, 
Plus  treuve  eslevée  son  ame 
En  grans  et  merveilleux  solaz, 
Et  plus  est  enlacié  du  laz 
De  chanté  qui  le  demaine 
Par  pensée  tant  qu'il  le  maine 
En  si  hautaine  congnoissance 
Que  plus  sert  et  plus  a  plaisance 
En  servir  la  vierge  Marie, 
Et  plus  son  cuer  tourne  et  varie 
Hors  des  affeccions  du  monde  ; 
Car  il  congnoist  qu'il  n'y  habonde 

Nul  bien  parfait. 

Second  clerc. 
N'est  merveilles  se  de  tel  fait, 
Sire,  parlez  si  proprement. 
Car  c'est  de  propre  sentement 

Ce  que  vous  dites. 

L'evesque 
J'ay  bien  veu  de  telz  hermites 
Qui  me  racontoient  pour  voir 
Qu'il  ne  voulsissent  pas  avoir 
Par  sohait  grans  possessions 
Pour  les  grans  consolacions 
Laissier  qu'en  leurs  seles  a  voient, 
Quant  a  méditer  se  mettoient 
Sur  les  grâces  et  sur  le  pris 
Que  Marie  a  en  soy  compris 

Dès  lors  qu'elle  ot  Dieu  conceu.  95 
Et  par  ceulx  ay  je  congneu 
Et  congnois  qu'il  n'est  plus  de  vie 
Que  d'avoir  entente  et  envie 
Touzjours  de  la  vierge  servir  ; 
Et  ce  me  fait,  pour  desservir  100 
Grâce  qu'elle  a  son  filz  m'acorde, 
Que  partie  ci  vous  recorde 
De  sa  bonté. 

Premier  clerc 
Sire,  je  croy  pour  vérité 

Qu'elle  vous  aime,  Dieu  merci,  io5 
Car  touzjours  avez  jusques  ci 
Mis  grant  paine  en  li  honnorer 
Et  en  grant  ferveur  aourer 
Par  maintes  foiz. 

L'evesque 

Seigneurs,  c'est  bien  raison  et  droiz  1  10 

C'on  la  serve  en  devocion, 
Car  de  l'infernal  mansion 
Sommes  par  elle  deffendu. 
Hé!  par  foy,  il  m'est  souvenu 
Qu'ennuit  en  mon  dormant  songoie  1 1 5 

Qu'avec  mon  pére  en  Dieu  estoie 
L'ermite,  qui  a  mes  oreilles 
Chantoit,  ce  me  sembloit  merveilles, 
Dont  j'estoie  a  moult  grant  déduit  : 
Si  ques,  seigneurs,  ne  vous  ennuit,  120 
Je  vueil  que  nous  Talons  veoir, 
Et  si  le  voulray  pourveoir 
102  d  S'il  a  deffault. 

Second  clerc 
Sire,  de  cuer  joiant  et  baut, 
S'il  vous  plaist,  avec  vous  iray  12S 
Et  compagnie  vous  tenray, 
Se  vous  voulez. 

Premier  clerc 
Si  feray  je,  se  c'est  voz  grez, 
Mon  chier  seigneur. 
L'evesque 

i  3o         Certes,  onques  n'oy  fain  greigneur 
De  riens  con  j'ay  que  je  le  voie. 
Or  tost  donc,  mettez  vous  a  voie. 
Je  vois  devant. 

Second  clerc 
Et  je  vous  suivray,  je  m'en  vent, 
i  35  Sire,  de  près. 

Premier  clerc 
Aussi  en  voulray  j'estre  engrès 
Con  vous  serez. 

L'evesque 
Mes  amis,  savez  que  ferez  ? 
Pour  ce  que  sa  celle  est  petite 
140         Et  que  nul  fors  li  n'y  habite, 
Si  tost  que  Tarez  salué, 
Je  vueil  que  soiez  advisé 
Que  vous  esloingniez  un  petit, 
Tant  que  nous  l'un  a  l'autre  dit 
145  Aions  nos  grez. 

Second  clerc 
Si  ferons  nous,  ja  n'en  doubtez, 
Mon  seigneur,  voir. 

L'evesque 
Avis  m'est  que  le  voy  seoir, 
Le  chief  hors  de  sa  fenestrelle; 
1  5o         Je  croy  qu'a  la  vierge  pucelle 
Pense  forment. 

Premier  clerc 
Sire,  se  Jhcsu  Crist  m'ament, 
Bien  vous  en  croy. 

L'evesque 
io3  a     Biau  pére,  le  souverain  roy 

De  paradis  soit  avec  vous.  1 5  5 

Conment  vous  est,  biau  pére  doulx  ? 
Dites  le  moy. 

L'ermite 

Mon  seigneur,  bien  veigniez,  par  foy, 
Et  vous  et  vostre  compagnie. 
La  merci  la  vierge  Marie,  160 
Bien  :  n'en  doubtez. 
Second  clerc 
Sire,  bon  jour  vous  soit  donnez 
Et  bonne  estraine. 

Premier  clerc 
Biau  doulx  pére,  la  souveraine 
Vierge,  qui  des  cieulx  est  royne,  1 65 

Vous  face  de  sa  gloire  digne 
Par  son  plaisir. 

Lermite 

Seigneurs,  bien  puissiez  vous  venir  : 
due  Dieu  le  vueille. 
Second  clerc 
Je  lo  pour  bien  et  si  conseille  170 
Qu'ensemble  parler  les  laissons 
Et  arriére  d'eulx  nous  traions  ; 
C'est  bien  a  faire. 

Premier  clerc 
Par  la  mére  Dieu  débonnaire, 

Je  m'i  assens.  175 
L'ermite 
Sire,  dites  moy  vostre  assens, 
Sanz  riens  celer  ne  retenir. 
Qui  vous  a  meu  de  venir 
Gy  orendroit  ? 

L'evesque 

Biau  doulx  pére,  vous  avez  droit  180 
t.  11  5 

Se  vous  m'en  faites  question. 

Je  vous  diray  l'entencion 

Qui  m'a  meu  de  point  en  point, 

Et  si  ne  vous  mentiray  point. 
1 85         Ennuit  en  mon  dormant  avis 

Me  fu  qu'estoie  touz  raviz 

En  joie,  car  vous  estiez  io3  b 

A  m'oreille  et  me  chantiez 

Une  chançon  toute  nouvelle, 
190         Sire,  qui  me  sembloit  trop  belle, 

Mais  je  ne  la  poi  retenir, 

Sire,  et  en  voit  bien  avenir 

Partie  de  ce  que  l'en  songe, 

Combien  que  l'autre  soit  mençonge  ; 
195         Et  si  m'a  tant  esté  au  cuer 

Que  ja  ne  m'en  fusse  a  nul  fuer 

Osté,  se  vous  ne  l'eussiez 

Oy  et  que  le  sceussiez 

De  par  moy,  biau  pére.  Or  vous  pri 
200         Que  vous  me  dites  sanz  detry 
De  vostre  estât. 

L'ermite 

Mon  seigneur,  je  pren  grant  esbat 

En  ce  que  vous  m'avez  compté. 

Loez  Dieu,  car  en  vérité 
20 5         J'ay  en  vision  telle  chose 

Veu  de  vous,  dont  la  parclose 

Orcndroit  pas  ne  vous  diray; 

Mais,  sire,  ne  vous  mentiray  : 

Ce  qu'ay  veu  en  grant  leesce 
210         M'a  mis,  car  honneur  et  richesce 

Vous  croistra,  ne  demourra  mie. 

Car  ami  avez  et  amie 

Telz  qui  moult  vous  pcuent  valoir; 

Mais  ne  vous  peut  orc  chaloir 
2  i  5         Que  l'oultre  plus  m'en  Cliquerez, 

Car  je  say  que  briément  sarez 
Et  verrez  tout  appertement 
Ce  que  je  di  couvertement, 
Et  vous  sera  a  grant  prouffit, 
Si  que,  sire,  s'il  vous  souffist, 
Atant  me  tais. 

L'evesque 
Biau  pére,  je  vous  laisse  en  pais  ; 
De  ce  ne  vous  vueil  point  enquerre. 
Mais  ja  Diex  ne  me  laist  acquerre 
Richesce  qui  soit  contre  m'ame. 
c      Quant  me  souvient  de  nostre  dame 
De  qui  li  roy  des  roys  nasqui, 
Qui  touzjours  povrement  vesqui 
Et  ore  est  royne  des  cieulx, 
Souventesfoiz  pleure  des  yex 
Quant  je  sui  en  si  hault  degré, 
Pour  doubte  que  ne  serve  a  gré 
Son  fil  ny  elle. 

L'ermite 
Ceste  paour  est  bonne  et  belle, 
Sire,  et  sachiez  moult  vous  parfait. 
Mais,  pour  Dieu,  se  bien  avez  fait, 
Soiez  diligens  et  soingneux 
De  vivre  adès  de  bien  en  miex  ; 
Car  de  tant  com  plus  servirez 
La  mére  Dieu,  plus  acquerrez 
De  mérites,  je  n'en  doubt  mie, 
Et  plus  la  trouverez  amie 
Quant  tout  autre  bien  vous  fauldra. 
Car  lors  son  secours  vous  venra  ; 
Ce  sçavez  vous. 

L'evesque 
Je  le  sçay  bien,  biau  pére  doulx, 
Se  digne  en  sui,  mais  je  ne  sçay 
S'en  toute  ma  vie  fait  ay 

Un  seul  bien  ou  elle  ait  plaisance. 
Mais  pour  ce  que  j'en  ay  doubtance, 
Suis  j'en  paour  et  jour  et  nuit. 
Ore,  pour  Dieu,  ne  vous  ennuit  : 
Trop  longuement  vous  tien,  ce  croy. 
Biau  pére,  pardonnez  le  moy  : 
Je  m'en  revoys. 

L'ermite 

Dieu  qui  pour  nous  fu  mis  en  crois, 
Sire,  voz  meffaiz  vous  pardoint 
Et  sa  sainte  gloire  vous  doint 

Et  bonne  fin. 

L'evesque 
Amen!  je  li  pri  de  cuer  fin, 
Combien  que  soie  plain  de  vice 
Qu'il  vous  maintiengne  en  son  service. 

A  Dieu,  biau  pére. 

Second  clerc 
Sire,  la  doulce  vierge  mére 

Vous  soit  amie. 

L'ermite 
Seigneurs,  en  la  Dieu  compagnie 

Vous  voie  touz. 

Premier  clerc 
Ce  bon  homme  n'est  fel  n'estouz, 
Ains  a  le  cuer  plain  d'amistié. 
Par  foy,  il  m'a  fait  grant  pitié, 
Au  dire  voir. 

L'eviïsque 
Il  doit  bien  paradis  avoir 
Qui  ne  vit  se  n'est  d'aigres  pommes, 
Non  pas  nous  qui  au  siècle  sommes 
Es  grans  deliz. 

Skcond  clkrc 
S'il  acquiert  de  gloire  le  lis, 

Il  fait  que  sage. 

L'evesque 
Seigneurs,  entendez  mon  courage. 
Je  vueil  ci  demourer  touz  seulz 
Et  vueil  que  chascun  de  vous  deux  280 
Voit  besongnier  ou  li  plaira. 
Mais  que  vous  retournez  ci  ja, 
Plus  ne  demans. 

Premier  clerc 
Mon  chier  seigneur,  a  voz  conmans, 
Puis  qu'il  vous  plaist,  obéirons.  285 
Alons  men;  ici  bien  sarons 
Ja  retourner. 

Second  clerc 
Et  ou  en  pensez  vous  aler 
De  ci  endroit? 

Premier  clerc 
Chiez  Baudet  de  l'image  droit,  290 
Pour  boire  de  ce  Saint  Poursain, 
Qui  me  fait  souvent  le  cuer  sain 
Et  en  bon  point. 

Second  clerc 
104  a      Dont  ne  vous  kisseray  je  point, 

Ains  vous  suivray.  295 
L'evesque 
Or  m'en  veulx  j'aler  sanz  delay, 
Il  est  a  point,  en  ma  chappelle 
Pour  vous  servir,  vierge  pucelle 
(La  demeure  m'a  trop  grevé), 
Ou  souvent  diray  :  vierge,  ave,  3oo 
De  bon  courage. 

Nostre  Dame 
Michiel,  entens  a  mon  message 
Faire,  que  je  dire  te  vueil, 

Et  toy,  mon  ami  Gabriel. 
Vous  deux  en  celle  église  alez 
Et  un  siège  m'appareilliez 
Si  honneste  que  je  m'y  siesse, 
Car  g'i  voulray  estre  une  pièce, 
Et  un  autre  plus  bas  un  poy, 
Ou  ceulx  qui  venront  avec  moy 

Pourront  seoir. 

Michiel 
Dame,  nous  volons  pourveoir 
Et  faire  ce  que  demandez. 
Vostre  vouloir  nous  conmandez 

Et  ce  vault  fait. 

Gabriel 
Nous  nous  serions  trop  meffait 

Du  refus  faire. 


L'evesque 
Ave,  royne  débonnaire, 
Qui  virginalment  conceuz 
Homme  et  Dieu  ;  par  quoy  tu  euz 
Pouoir  si  grant  que  tu  froissas 
Le  chief  du  mauvais  Sathenas, 
Qui  déçut  la  première  famé 
Qui  touz  nous  ot  mis  a  mort,  dame 
Dont  ta  valour  nous  rachata 
Et  d'ycelle  mort  nous  geta, 
Pour  quoy  te  doyvent  tuit  humain 
Servir  et  loer,  soir  et  main; 
Dame  de  grâce  tresoriére, 
Dame  de  pitié  boutîlliére, 
En  qui  toutes  grâces  habondent 
Et  en  habondant si  surondcnt 
Qu'assez  en  a  chascun  pour  soy 
De  ce  qui  suronde  de  toy  ; 

Dame,  fay  moy  certain  et  fis  335 

D'avoir  l'amour  de  ton  chier  fils. 

A  moy  pécheur  vuid  et  espars 

De  touz  biens  ta  grâce  dépars, 

Doulce  vierge,  par  charité, 

Et  de  ta  sainte  voulenté  340 

Faire  me  mez,  dame,  en  l'adresce. 

Egar  !  doulce  mére  Dieu,  qu'est  ce 

Que  je  voy?  Certes,  anges  sont 

Qui  viennent  du  ciel  la  amont. 

En  ce  coingnet  ça  me  trairay  345 

Et  qu'il  feront  regarderay. 

Dieu,  con  noblement  atourné 

Ont  ce  siège  et  bel  aourné  ! 

Or  s'en  revont  ou  ciel  la  sus. 

Certainement  ne^sera  nulz  35o 

Qui  me  face  em  pièce  mouvoir 

De  ci  endroit  ;  je  vueil  savoir 

S'il  revendront,  ne  que  sera 

Celle  ou  celui  qui  la  serra 

Si  noblement.  355 


Gabriel 
Dame,  vostre  conmandement 
Avons  complet. 

Nostre  Dame 
Puisque  mis  l'avez  a  effect, 
Mes  amis,  avec  moy  venez 
Et  compagnie  me  tenez  36o 
Jusqu'au  moustier. 

Saint  Jean 
Doulce  mére  au  roy  droiturier, 
Voulentiers  avec  vous  irons 
Et  cornpaignie  vous  ferons. 

Or  sus,  Eloy.  365 

Saint  Eloy 
De  cuer  yray  ;  faire  le  doy. 
Seigneurs  anges,  devant  mouvez 
Et  chantez  si  com  vous  savez 
En  alant  la. 

MlCHIEL 

Bien  chanterons,  n'en  doubtez  ja. 
Sus,  Gabriel. 

Gabriel 
Avant  conmençons  ce  rondel. 
C'est  chançon  trop  mélodieuse. 

Rondel 

Servir,  vierge  glorieuse, 
Vous  doit  on  en  loyauté, 
Trésor  de  bénignité, 
C'est  œuvre  tresprecieuse 
Si  qu'en  vraie  charité 
Servir,  vierge  glorieuse, 
Vous  doit  on  en  loyauté, 
Car  a  ceulx  estes  piteuse 
Qui  en  sont  entalenté. 
Si  en  di  pour  vérité, 
Servir  vierge  glorieuse 
Vous  doit  on  en  loyauté, 
Trésor  de  bénignité. 
Nostre  Dame 
Mes  amis,  j'ay  en  voulenté 
De  matines  ici  oir, 
Pour  m'ame  en  Dieu  plus  esjoir 
Et  pour  la  vostre  amour,  Eloy  : 
Car  sainte  église,  bien  le  voy, 
Fait  feste  de  vous  au  jour  d'ui. 
Si  que  ne  vous  tourt  a  annuy, 
Se  je  vueil  oir  les  matines 
Cy  et  les  loenges  divines 
C'on  y  recorde. 

Saint  Eloy 
Ha!  dame  de  miséricorde, 
Quant  moy  vous  plaist  tant  lionnorer, 
Bien  vous  doy  de  cuer  aourer 

Et  mercier.  400 
Saint  Jekan 
Ma  dame,  par  qui  conmencier 
104  d  Lez  ferez  vous  ? 

Nostre  Dame 
Par  qui,  Jehan,  mon  ami  doulx  ? 
Par  cel  evesque  que  vezla. 
Seigneurs  anges,  alez  le  sa  405 
Faire  venir. 

Michiel 
Chiére  dame,  de  grant  désir 
L 'irons  nous  querre. 
Gabriel 

Or  sus,  sire  preudons,  bonne  erre. 

Cy  endroit  plus  ne  vous  tenez,  410 

Mais  a  nostre  dame  venez, 

Qui  vous  demande. 

L'evesque 
Mes  amis,  de  voulenté  grande 
Yray  partout  ou  vous  voulrez. 
Mais,  s'il  vous  plaist,  vous  me  direz,  415 
Ains  que  je  me  parte  de  cy, 
Qui  est  elle  et  qui  vous  aussi. 
Vous  estes  tuit  tant  bel  et  gent 
Conques  ne  vi  si  belle  gent 

Com  vous  et  elle.  420 
Michiel 

Preudons,  c'est  la  vierge  pucelle, 
Mére  Dieu,  et  nous  anges  sommes. 
Saint  Jehan  est  l'un  de  ces  hommes 
Et  l'autre  Elov. 

L'evesque 
Beneurez  sui  quant  la  voy, 
Elas  !  tant  a  cuer  humble  et  preu. 
Seigneurs,  alons  men  de  cuer  pieu, 

Puis  qu'ainsi  est. 

Gabriel 
Chiére  dame,  vezci  tout  prest 
L'evesque  que  vous  demandez, 
Si  que  tout  ce  li  conmandez 

Qui  vous  plaira. 

L'evesque 
Doulce  vierge,  ave  Maria. 
Ne  vous  say  plus  biau  salut  dire, 
Ne  mon  pouoir  ne  peut  souffire, 

Ne  n'a  value. 

Nostre  Dame 
Mon  ami,  cy  sui  descendue 
Pour  toy  déduire  et  solacier . 
Matines  te  fault  conmencier, 
Telles  qu'en  ton  eveschié  sont. 
Mes  amis  les  parfineront, 
Que  tu  voiz  seoir  ci  entour. 
Je  te  conmans  et  par  amour 

Que  t'en  délivres. 

L'evesque 
Qui  me  donroit  cent  mille  livres, 
Dame,  ne  seroie  si  liez. 
Je  suis  prest  et  appareilliez. 
Or  soiez  de  respondre  prestz. 
Domine,  labia  mea  apperies. 

Les  anges 
Et  os  meutn  annunciabit 

Laudem  tuam. 

L'evesque 
Deus,  in  adjutorium  meum  intende. 

Les  anges  et  les  sains 
Domine,  ad  adjuvandum  me  festina 
Cy  chantent  un  motet. 
Nostre  Dame 
Seigneurs,  assez  avons  ci  sis, 
Je  vous  dy  a  touz  grans  merciz. 
Il  est  temps  de  nous  en  râler. 
Mon  ami,  gardez  ne  parler 
A  nul  de  ce  que  tu  ci  vois. 
A  Dieu  te  dy  ;  je  m'en  revoys 
Es  cieulx  ;  mais  scés  tu  que  feras  ? 
Cy  endroit  demain  revenras 
Et  je  reveoir  te  venray 
En  ce  point  et  si  te  diray 
Aucune  chose. 

L'evesque 
Ha  !  fleur  des  fleurs,  des  roses  rose 
Odorant  et  suppellative, 
b      Quant  a  personne  si  chetive 

Com  je  sui  vous  demonstrez,  dame, 
Je  doy  bien  mettre  corps  et  ame 
En  vous  amer. 

Nostre  Dame 
En  m'amour  n'a  goûte  d'amer. 
Mon  ami,  fay  ce  que  t'ay  dit. 
Or  tost,  seigneurs,  sanz  contredit 
Mouvez  bonne  erre. 
Saint  Jehan 
Dame  du  ciel  et  de  la  terre, 
Il  appartient  qu'en  touz  endroiz 
Faisons  vostre  voloir,  c'est  droiz, 
Et  fait  sera. 

Saint  Eloy 
Avant,  seigneurs,  or  y  parra 
Conment  ce  rondel  finerez, 
Ne  conment  bons  chantres  serez 

A  ceste  foiz. 

Gabriel 
Michiel,  de  faire  oir  noz  voiz 
Arons  nous  pensée  soingneuse. 

RONDEL 

Car  a  ceulx  estes  piteuse, 
485  Qui  en  sont  entalenté. 

Si  en  dy  pour  vérité  : 
Servir,  vierge  glorieuse, 
Vous  doit  on  en  loyauté, 
Trésor  de  bénignité. 


L'evesque 

490         Ha  !  vierge,  de  ta  grant  bonté 

Qui  en  peut  dire  la  hautesce, 

Ne  la  valeur  de  ta  largesce  ? 

Il  n'est  pas  en  terre  vivans. 

Se  servi  t'avoie  cent  ans, 
495         N'ay  je  pas  desservi  a  voir 

La  grant  grâce  que  m'as  fait  voir 

Et  que  m'as  encores  promis. 

Et  pour  ç'aussi,  com  vraix  amis 

S'amie  en  certain  lieu  atent, 
5oo         Quant  elle  li  a  en  convent, 

Ycy,  vierge,  t'atenderay,  10 

Ne  jamais  ne  m'en  partiray 

Tant  que  je  te  verray  encore. 

Car  ce  m'a  esté  si  grant  glore 
5o5  Le  biau  chanter  que  j'ay  oy, 

La  bonne  odeur  que  je  senti, 

La  grant  biauté  qu'en  toy  veoie, 

Qu'il  me  sembloit  qu'en  gloire  estoie, 

Ne  je  ne  sçay  jugier  se  lors 
5  10         L'ame  me  départi  du  corps 
Ou  non  de  joie. 

Premier  clerc 
Nous  avons  ja  fait  longue  voie, 
Biau  compains.  Je  lo  pour  le  miex 
Que  nous  soions  d'aler  songneux 

Vers  mon  seigneur. 

Second  clerc 
Alons,  j'en  ay  désir  greigneur 
Que  vous  n'avez,  si  com  je  croy, 
Egar  !  ceens  point  ne  le  voy. 

Ou  peut  il  estre  ? 

Premier  clerc 
J 'espoir  qu'il  se  soit  alez  mettre 
En  sa  chappelle,  au  dire  voir. 
Or  m'atendez  ;  g'i  vois  savoir 
Tout  privéement  :  vez  le  la, 
Compains,  nostre  affaire  bien  va. 
Encore  est  il  en  oroisons. 
Seons  nous  cy;  sy  l'attendons 

Tant  qu'il  ait  fait. 

Second  clerc 
Je  m'i  acors  bien  et  me  plait  : 

Soit  si  con  dites. 

L'evesque 
Ha  !  vierge  qui  es  cieulx  habites 
Conme  souveraine  royne, 
Dame,  par  ta  doulceur  bénigne, 
Voy  en  pitié  moy,  ton  sergent, 
Qui  ta  présence  cy  attent. 
Oevre  des  cieuix  l'entrée  et  porte. 
Fay  que  me  solace  et  déporte 
d      En  ta  grant  biauté  regarder. 
Ha  !  dame,  ne  vueilles  tarder 
De  venir;  tu  le  m'as  promis, 
Car  ailleurs  n'ay  mon  désir  mis 

Qu'en  toy  attendre. 

Nostre  Dame 
Eloy,  vueilliez  a  moy  entendre, 
Devant  moy  portez  ce  vaissel. 
Et  vous,  Michiel  et  Gabriel, 
545         En  allant  chanterez  vous  deux. 

Jehan,  ne  demourez  pas  seulx. 
Vous  en  venrez  avecques  nous 
Jusqu'en  ce  moustier.  Or  sus,  touz, 
Mouvez,  mouvez. 

Saint  Jehan 
5  5o         Voulentiers,  puisque  c'est  voz  grez, 
Dame,  g'iray. 

Saint  Eloy 
Aussi  feray  j'  et  porteray 
Ce  vaissel  honnorablement. 
Il  appartient  bien  vraiement, 
555  C'est  chose  digne. 

Gabriel 
Et  nous  deux  de  vouienté  fine 
Au  devant  de  vous  touz  irons 
Et  en  alant  la  chanterons 
Chant  plain  de  joie. 
Michiel 

5 60         Or  chantons  si  hault  c'on  nous  oie, 
Gabriel  ;  g'y  ay  grant  saveur. 

RONDEL 

Et  ne  s'en  dit  que  la  moitié 
Glorieuse  vierge  d'onneur, 
Mére  au  glorieux  fruit  de  vie, 
Partout  s'estent  vostre  valeur, 
565         Glorieuse  vierge  d'onneur; 
Tant  a  en  vous  grâce  et  doulceur 
Que  nul  ne  fault  a  vostre  aye, 
Glorieuse  vierge  d'onneur, 

Mère  au  glorieux  fruit  de  vie. 

L/evesque 
Ha  !  mére  a  mon  doulx  créateur, 
Quant  a  moy  deigniez  venir  ci, 
De  tout  mon  cuer  vous  en  graci, 

C'est  bien  droiture. 

Nostre  Dame 
Mon  ami,  pour  ce  que  ta  cure 
As  mis  et  mez  en  moy  servir, 
Je  le  te  voulray  desservir, 
Ains  que  de  toy  soie  partie, 
Non  pas  du  tout,  mais  en  partie. 
Eloy,  prez  de  moy  vous  traiez, 
Ce  vaissiau  d'or  me  rebailliez 

Que  vous  baillay. 

Eloy 

Je  ne  vous  en  feray  delay  : 

Vez  le  cy,  dame. 

Nostre  Dame 
Mon  ami,  pour  ce  que  ton  ame 
En  tes  grans  contemplacions 
Ait  plus  de  consolacions, 
T'ay  je  apporté  ce  vaissiau  d'or 
Des  cieulx  ;  or  en  fay  un  trésor, 
Car  ce  sont  reliques  moult  bêles  : 
Plain  est  du  lait  de  mes  mamelles 
Dont  le  fil  Dieu  vierge  alaittay  ; 
Et  pour  tant  apporté  le  t'ay 
Que  je  vueil  que  tu  me  parserves, 
Si  qu'en  la  fin  avoir  desserves 
Paradis,  et  n'aies  pas  doubte  : 
Car  tu  seras  de  m'amour  toute 
En  saisine,  se  loyaument 
Me  sers.  Mes  amis,  alons  ment 

Es  cieulx  arriére. 

Saint  Jehan 

600         Vostre  voloir,  ma  dame  chiére, 
Ferons  ;  c'est  droiz. 
Saint  Eloy 
Avant,  seigneurs,  a  haulte  voiz, 
Par  amour  ce  rondel  pardites, 
Qu'aviez  conmencé,  quant  venistes 
6o5  Cy  en  ceste  estre. 

Gabriel 

Nous  le  sarons  bien  a  fin  mettre. 

Avant,  Michiel,  je  vous  em  pri, 

Prenons  ensemble  sanz  detri  :  106  b 

C'est,  ce  m'est  avis,  le  meilleur. 

RONDEL 

6 1  o         Tant  a  en  vous  grâce  et  doulceur 

Que  nul  ne  fault  a  vostre  aie, 

Glorieuse  vierge  d'onneur, 

Mére  au  glorieux  fruit  de  vie. 
L'evesque 

Ha  !  mére  Dieu,  vierge  Marie, 
6 1 5         Vous  soiez  de  ces  biens  loée  ! 

A  moi  vous  estes  demonstrée 

Et  m'avez  donné  ce  vaissel, 

Qui  est  un  sy  noble  jouel. 

Et  qui  le  pourroit  desservir  ? 
620         Dame,  je  vous  doy  bien  servir 

Et  si  puis  bien  apercevoir 

Que  l'ermite  me  dit  tout  voir 

Quant  il  me  dist  qu'assez  briefmcnt 

Honneur  et  richesse  ensement 
625         Me  venroient.  Je  croy  pour  voir 

Que  Dieu  li  avoit  fait  savoir. 

A  mon  hostel  vois  mes  clers  querre, 

Et  puis  iray  a  li  bonne  erre 

La  richcscc  et  l'onncur  monstrcr, 
63o         Laquelle  il  me  sceut  bien  compter. 
Dicx  gart  mes  clers. 

Premier  clerc 
Mon  seigneur,  des  tourmens  despers 
Et  divers  qui  en  enfer  sont 
Vous  gart  celui  qui  tout  le  mont 
De  nient  créa. 

Second  clerc 
Mon  chier  seigneur,  conment  vous  va  ? 
Il  me  semble,  se  je  l'os  dire, 
Que  vous  avez  talent  de  rire  : 
Que  pensez  vous  ? 

L'evesque 
Que  je  pense,  mes  amis  doulx? 
Je  ne  pense  nul  mal,  par  foy. 
'    Mais  se  liez  sui,  j'ay  bien  pour  quoy  , 
Car  on  m'a  donné  un  jouel, 
Je  croy  qu'où  monde  n'a  si  bel, 
c  Ce  puis  je  dire. 

Premier  clerc 
Qui  le  vous  a  donné,  chier  sire  ? 
S'il  vous  plait,  que  nous  le  voyons, 
Si  qu'avec  vous  joians  soyons 
De  vostre  bien. 

L'evesque 
Je  ne  vous  menti ray  de  rien  : 
Vous  estes  mes  amis  privez  ; 
Mais  gardez  que  mot  n'en  sonnez. 
S'a  fait  la  doulce  mére  Dieu 
Qu'aourer  doy  bien  de  cuer  pieu. 
Egardez,  vez  le  ci,  seigneur. 
Veistes  vous  onques  meilleur? 
Et  si  est  plain,  seigneurs,  par  m'arae, 
Du  lait  précieux  nostre  dame. 
Est  ce  biau  don  ? 

Second  clerc 
Par  m'ame,  oil.  Diex  !  qu'il  sent  bon  î 

T.  II 

Onques  mais  je  ne  senti  chose 
Si  bon  flairant,  ne  lis  ne  rose, 
Ny  autre  espice. 

Premier  clerc 
Ha  !  vierge,  bien  a  le  cuer  nice 
665         Qui  ne  se  mett  a  vous  servir, 
Quant  si  bel  savez  desservir 
A  ceulx  qui,  par  devocion, 
Ont  en  vous  leur  entencion. 
Mon  seigneur,  pour  Dieu,  qu'il  vous  plaise 
670         Qu'a  genoulz,  mains  jointes,  le  baise 
Dévotement. 

L'evesque 
Je  le  vous  accors  bonnement. 
Or  tost  a  genoulx  vous  mettez. 
Baisiez,  et  en  baisant  santez 
6y5  Quelle  est  l'odeur. 

Premier  clerc 
Onques  mais  ne  senti  meilleur 
Ne  si  bon,  voir. 

Second  clerc 
C'est  bien  chose  a  croire  et  savoir 
Que  des  choses  qui  sont  ça  jus  106  d 

680         Envers  celles  qui  sont  la  sus 
C'est  un  biau  nient. 
L'evesque 
Biaux  seigneurs,  certes  il  convient 
Que  nous  aillons  veoir  biau  pére 
L'ermite,  et  qu'aussi  li  appére. 
685         Bien  sçay  qu'il  en  ara  grant  feste, 
Et,  pour  voir,  il  m'en  fu  prophète. 
Puis  ne  parlay  je  mais  a  li. 
Alons  y,  seigneurs,  je  vous  pri 
Appertement. 

Premier  clerc 
690         Sire,  vostre  conmandement 

Soit  si  com  dites. 

Second  clerc 
Je  croy  que  des  moys  ne  veistes 
Homme  qui  en  eust  plus  grant  joie. 
Sa,  mettons  nous  nous  deux  a  voie 

D'aler  devant.  695 
L'evesque 
C'est  bien  dit,  et  j'en  vous  suivant 
Après  yray. 

L'ermite 
Je  voy  venir,  dont  grant  joie  ay, 
L'evesque  mon  seigneur  a  moy, 
Car  je  sçay  de  certain  et  croy  700 
Qu'avenu  li  est  de  nouvel 
Aucune  rien  dont  li  est  bel, 
Et  je  l'orray  moult  voulentiers. 
Bien  soiez  venuz,  sire  chiers, 
Et  vostre  compagnie  aussi.  70 5 

Qu'est  ce  qui  vous  amaine  ci, 
Mon  seigneur  doulx  ? 
L'evesque 
Ce  que  je  vueil  parler  a  vous, 
Biau  pére,  et  dire  vous  nouvelles, 
Dieu  mercy,  et  bonnes  et  belles  710 
A  escouter. 

L'ermite 
Voulentiers  orray  sanz  doubter 
toj  a  Ce  que  direz. 

L'evesque 
Biau  doulx  pére,  vous  le  sarez. 
La  richesce  m'est  bien  venue  7 1  5 

Et  l'onneur  m'est  bien  acreue 
Que  vous  me  distes,  pére  doulx 
(Puis  ne  parlay  je  mais  a  vous), 
Qu'avoir  dévoie. 


MIRACLE  DE 


L'ermite 
Conment,  sire,  ne  par  quel  voie  ? 
S'il  vous  plait,  dites  m'en  le  voir, 
Car  grant  désir  ay  du  savoir 
Conment  c'est,  sire. 
L'evesque 
Biau  pére,  et  je  le  vous  vueil  dire 
De  mot  a  mot,  sanz  fixion. 
J'estoie  par  devocion 
Alez  en  ma  chappelle  ennuit  : 
Quant  ce  vint  vers  la  mienuit, 
Je  vi,  biau  pére,  de  mes  yex 
Deux  anges  descendre  des  cieulx, 
Qui  assistrent  en  la  chappelle 
Une  chaiére  haulte  et  belle 
Et  moult  noblement  la  parèrent, 
Et  puis  es  cieulx  s'en  remontèrent. 
Adonc  en  un  anglet  me  tray 
De  la  chappelle  et  si  pensay 
Que  c'estoit,  et  a  mei  veillier 
Me  pris  forment,  et  de  veillier 
Fu  j'en  celle  heure  moult  engrès. 
Lors  vy  revenir  tost  après 
Les  anges  qui  si  biau  chantoient 
Que  mon  cuer  en  eulz  ravissoient  : 
En  joie  estoie.;  sanz  ahan. 
Après  les  anges  saint  Jehan 
Et  saint  Eloy  vindrent  ensemble. 
Après  eulx  vint  et  voir  me  semble 
La  doulce  mére  Jhesu  Crist  : 
Celle  en  la  chaiére  s'assist, 
Li  autre  s'assistrent  plus  bas. 
Lors  conmanda  isnel  le  pas 
C'on  me  venist  querre  ou  j'estoie. 
Et  li  ange  tantost  a  voie 
Se  mistrent  et  m'en  en  menèrent, 

Devant  elle  me  présentèrent. 
Je  la  saluay  humblement 
Et  elle  me  dist  doulcement  : 
«  Conmenciez  matines,  amis.  » 
Si  tost  conme  a  dire  me  mis 
Domine,  labia,  sanz  plus 
11  parfinérent  l'oultre  plus. 
Mais  ne  demandez  pas  conment, 
Car  si  mélodieusement 
Chantoient  qu'il  m'estoit  avis 
Qu'en  gloire  estoie  touz  raviz, 

N'en  doubtez  mie. 

L'ermite 
Et  la  doulce  vierge  Marie, 
Quant  on  ot  matines  chanté 
Si  bel  com  vous  m'avez  compté, 
Ne  parla  elle  point  a  vous 
Ne  ne  fist  semblant,  sire  doulx? 

Dites  me  voir. 

L'evesque 
Biau  pére,  vous  devez  savoir 
Que  si  fist  :  elle  descendi 
De  son  siège  et  me  deffendi 
Ceste  chose  ne  fust  sceue 
Tant  qu'a  moy  seroit  revenue. 
Atant  es  cieulx  s'en  remonta 
Et  je  demouray  tout  seul  la, 
Pensant  se  je  l'attenderoye 
Ou  se  je  m'en  retourneroye. 
Toutesvoies  je  Patendi, 
Et  elle  arriéres  descendi 
Avec  sa  belle  compagnie 
En  chantant  par  grant  mélodie, 
Qui  moult  le  cuer  me  confortoit. 
La  vi  qu'un  vaissail  apportoit 
Trestout  de  fin  or  saint  Eloy, 

Lequel  vaissel  j'ay  avec  moy  ; 
Car  quant  la  vierge  s'en  râla 
Es  cieulx,  elle  le  me  donna 
Tout  plain  du  lait  de  sa  memelle. 
Dites  moy,  de  ceste  nouvelle 

Estes  point  liez  ? 

L'ermite 
Certes  si  sui,  sire  •  or  vueilliez 
Que  je  le  voie  et  que  le  baise, 
S'arez  mon  cuer  mis  en  grant  aise 

Et  en  solaz. 

L  EVESQUE 

Ce  ne  vous  refuse  je  pas. 
Vez  le  ci,  biau  pére,  esgardez, 
Baisiez  l'et  puis  le  me  rendez 

Tantost,  biau  pére. 

L'ermite 
Ha  !  glorieuse  vierge  mére, 
Conme  noble  loier  dessert 
Qui  de  vray  cuer,  dame,  vous  sert 
Vezci  choses  tresprecieuses 
Et  reliques  tresglorieuses. 
Certes  en  avision  vi, 
Mon  chier  seigneur,  ce  vaissiau  ci 
Et  trestout  ce  qu'avez  veu, 
Ainçois  que  vous  soit  advenu. 
Pour  ce  vous  dis  je,  mon  seigneur, 
Que  richesce  ariez  et  honneur 

En  brief  tem poire. 

Premier  clerc 
Vous  li  distes  parole  voire, 
Sire,  dont  miex  vous  doit  amer  ; 
Et  celui  devroit  on  blasmer 

Qui  cl  diroit. 

Second  clerc 
Par  ma  foy,  voirement  seroit. 

Et  se  la  vierge  ou  temps  passé 
A  servi,  pour  ce  cuer  lassé  820 
N'en  doit  pas  avoir  maintenant, 
Quant  honneur  li  a  fait  si  grant, 
Conme  il  appert. 

L'evesque 
Seigneurs,  je  vous  di  en  appert 
707  d     Que  se  j'ay  la  dame  de  glore  82  5 

Bien  servi,  m'entente  est  encore 
De  servir  miex. 

L'ermite 
Vous  avez  droit,  si  m'aist  Diex, 
Sire,  car  c'est  noble  besongne  ; 
Et,  si  vous  plaist,  pour  c'a  Boulongne  83o 
Irons  ensemble. 

L'evesque 
Biau  pére,  puis  que  bon  vous  semble, 
Moult  bien  me  plait. 
L'ermite 
Aions  men  donques  a  court  plait, 
Sire,  par  my  vostre  chappelle  835 
Saluer  la  vierge  pucelle, 
En  chantant  par  humilité  : 
Regina  celi,  lettare,  etc. 

Explicit. 

PERSONNAGES 


Le  marchant 
L'oncle 
Le  larron 
Polet 

Nostre  Dame 

Gabriel 

Michiel 

Le  vallet  du  larron 
Tiers  angs 
L'ermite 


<ir&fi&x  civitate  sanctificata  similiter  requievi  et  in 
III  lllf  Jerusalem  potestas  mea.  Ecclesiastici  xxiiii0.  108a 
Wi$3&  Ces  paroles  proposées  en  latin  veulent  ainsi 
dire  en  françoys  : 

En  la  cité  saintifiée 
Samblablement  sui  reposée 
Et  en  Jérusalem  assise 
Et  la  en  grant  puissance  mise. 

Et  ces  paroles  peut  dire  la  glorieuse  Marie  pour  qui 
honneur  et  révérence  nous  sommes  cy  assemblez  princi- 
paument.  Car  ainsi  que  par  sa  conmiseracion  en  ce 
monde  elle  surmonta  toutes  créatures  mortelles,  aussi 
en  sa  benoite  assumpcion,  quant  elle  fu  portée  ou  ciel, 
elle  surmonta  touz  les  anges.  Et  pour  ce  elle  met  cy 
deux  choses,  c'est  assavoir  prérogative  de  beneurté  et 
plénitude  de  poesté.  Elle  est  sur  touz  en  gloire  assise  et 
eslevée,  et  pour  ce  dit  elle  :  In  civitate  sanctificata  simi- 
liter requievi.  Elle  est  aussi  par  sus  touz  en  puissance 
devant  mise  et  ordenée  :  Et  in  Jérusalem  potestas  mea. 
Quant  au  premier  est  noté  qu'elle  appelle  ce  souverain 
pais  des  cieulx  cité  saintifiée  pour  trois  choses.  Au- 
tant vault  saint  conme  net,  conme  ferme,  conme  sanz 
terre.  Pour  ces  trois  choses  est  dit  paradis  saint,  car  il  est 
net  de  toute  ordure  et  sanz  nulle  inquinacion;  il  est 
ferme  et  estable,  car  il  n'a  nulle  mutacion;  il  est  sanz 
terre,  car  la  n'a  chose  qui  encline  a  terre,  ny  aux  biens 

terriens  de  ce  monde.  Et  pour  ce  que  la  n'a  ne  deffault, 
ne  diminucion,  ne  mutacion,  pour  ce  la  vierge  benoite  en 
ce  lieu  la  reposa  en  son  glorieux  trespassement,  lequel 
trespas  ne  li  fu  pas  mort,  mais  repos,  et  que  son  trespas- 

108  b  sèment  on  doye  appeller  repos;  je  le  preuve  ainsi.  Se  des 
autres  ça  jus  on  dit  en  leur  trespassement  qu'ils  reposent 
tant  pour  le  terminement  de  leur  paine  et  de  leur  labour, 
selon  ce  qu'il  est  dit,  Apocalipsis  ix°  :  Amodo  jam  dicit 
spiritus,  etc.,  tant  pour  ce  que  lors  conmencent  il  a  avoir 
souverain  repos,  c'est  qu'il  sont  mis  en  gloire  et  la  sont 
repeuz  de  la  fruicion  divine,  et  tant  aussi  pour  la  legiére 
et  souéve  mort  que  aucune  foiz  ont  aucuns  eu,  moult 
plus  et  par  plus  forte  raison  le  trespassement  de  ceste 
glorieuse  vierge,  royne  du  monde,  de  laquelle  le  benoist 
Jhesus  son  filz,  seconde  personne  de  la  trenité,  prist 
Famé  du  corps  en  si  grant  soueveté,  doit  bien  estre  dit 
repos,  si  conme  il  nous  est  signiffié,  Genesis  septimo  : 
Multiplicate  sunt  aque  scilicet  célestes,  etc.  Il  dit  que 
les  yaues  du  ciel  se  multiplièrent  et  eslevérent  l'arche. 
Par  les  yaues  du  ciel  je  entens  la  belle  compagnie  des 
anges  de  paradis  qui  eslevérent  l'arche,  ce  fu  et  l'ame  et 
le  corps  de  la  vierge  benoite,  jusques  a  la  destre  de 
Dieu,  la  fu  mis  en  souverain  et  pardurable  repos.  Et  la 
li  fu  acompli  ce  qui  est  escript,  Ecclesiastici  xxiiii0  :  In 
omnibus  requiem  quesivi,  j'ay,  dit  elle,  quis  en  toutes  cho- 
ses repos.  Mais  considère  ce  qui  est  oultre  adjousté  pour 
demonstrer  la  singulière  beneurté  de  ce  repos,  Requievi 
similiter,  elle  dit  :  J'ay  reposé  semblablement,  c'est  a 
dire  si  conme  mon  filz  le  benoit  Jhesus  reposa  en  mon 
tabernacle  singulièrement,  et  je  aussi  en  son  tabernacle 
ay  reposé  et  repose  semblablement.  Dont  nous  pouons 

ioSc'icy  noter  une  treble  similitude  ou  semblance  estre  entre 
eulx,  une  si  est  quant  a  glorieux  aornement,  car  saint 
Jehan  dit  en  s'apocalipse  qu'il  vit  une  femme  affublée 
du  soleil.  Ce  n'est  autre  chose  mais  que  le  corps  de  la 
vierge  glorifié  aussi  conme  fu  son  filz  a  son  ascension. 


XI 


UN  MARCHANT  ET  UN  LARRON 


Dont  David  dit  :  Astitit  regina  a  dextris  tuis ,  etc. , 
sire,  la  roine,  c'est  la  vierge  Marie,  a  esté  a  ta  destre  en 
vesteure  d'or,  c'est  en  corps  glorifié.  L'autre  similitude 
si  est  quant  au  lieu,  car  aussi  com  le  benoit  Jhesus 
monta  jusques  a  la  destre  Dieu  le  pére  ou  plus  hault 
des  cieulx,  aussi  la  glorieuse  vierge  monta  jusques  a 
ce  lieu  dont  nous  chantons  de  elle  :  Maria  virgo 
assampta  est  ad  ethereum  thalamwn.  Et  elle  dit  ce 
que  dit  David  :  Transibo  in  locum  tabernaculi 
admirabilis  nsque  ad  domum  Dei ,  je  passeray  par  un 
tabernacle  merveilleux  jusques  a  la  maison  de  Dieu. 
Et  met  icy  futur  pour  prétérit.  La  tierce  similitude  est 
quant  a  ce  qu'elle  fu  assise  ou  throsne  royal,  figure  de  ce 
ou  second  livre  des  Roys  ou  il  dit  que  le  throsne  de  la 
mére  Salemon  fu  mis  delez  le  throsne  de  son  filz.  Et 
ainsi  appert  conment  ceste  vierge  benoite  touz  les  anges 
et  les  sains  elle  a  surmonté  en  gloire,  mais  ce  ne  souffist 
pas  se  elle  n'eust  plaine  puissance  et  poosté  en  la  court 
des  cieulx.  Et  pour  ce  s'ensuit  en  nostre  thieume  :  Et  in 
Jérusalem  potestas  mea, 

Et  en  Jérusalem  assise 

Et  en  la  grant  puissance  mise 

pour  trois  choses,  pour  conme  dame  conmander,  pour 
de  l'ennemy  délivrer,  pour  quanque  elle  veult  au  roy  de 
paradis  demander  empêtrer.  Donques  nous  touz  com-io&d 
rons  a  dévotement  servir  ceste  dame  pour  nous  de  noz 
meffaiz  appaier,  pour  nous  des  paines  d'enfer  délivrer  et 
pour  noz  peticions  exaussier.  Car  elle  est  celle  a  qui  Diex 
ne  veult  chose  que  elle  demande  refuser.  Et  Dieu  la  nous 
doint  si  servir  et  loer  qu'en  la  fin  en  puissons  avoir  la 
gloire  des  cieulx  pour  loier.  Amen. 

Cy  conmence  un  miracle  de  Nostre  Dame,  conment 
elle  garanti  de  mort  un  marchant,  qui  lonc  temps 
Vavoit  servie  de  chapiaux,  d'un  larron  qui  Ves- 
pioit  et  conment  elle  sapant  au  larron  et  au 
marchant  et  puis  devint  le  larron  hermite. 


Le  marchant  ioç  a 

Doulce  vierge,  moult  lonc  temps  a 
Que  diligenment  monstre  m'a 
Et  prouvé  par  raison  mon  pére, 
A  qui  Dieu  vray  ami  appére, 
5  Que  pour  le  sauvement  de  s'arae 

On  vous  doit  servir,  doulce  dame. 
Sur  touz  les  sains  de  paradis. 
Ce  mémoire  ay  eu  touz  dis. 
Or  ne  say  je,  dame  des  cielx, 
10  Que  faire  qui  vous  plaise  miex. 

De  clergie  ne  sçay  je  rien  ; 
Un  homme  sui  de  rude  engien, 
Si  ne  vous  say,  dame,  prier 
Et  pour  ce  me  vueil  octrier, 
i  5  Dame,  a  vous  servir  de  chapiaux, 

Chascun  samedi,  touz  nouviaux, 
Et  plus  souvent,  s'il  chiet  a  point, 
Et  les  feray  tout  en  tel  point 
Gom  puis  un  po  de  temps  fait  ay  ; 
20  Et  maintenant  un  en  feray 

De  roses,  que  de  bon  courage 

Presenteray  a  vostre  ymage; 
Mais  que  fait  soit. 

L'oncle 

Biaux  niepz,  es  tu  la  ?  Diex  y  soit. 

Conment  te  va?  2  5 

Le  marchant 
Biaux  oncles,  bien  veigniez.  Or  ça, 
Qui  vous  maine  maintenant?  dites  : 
iog  b       Pieça  que  vous  ne  me  venistes 
Ceens  veoir. 

L'oncle 

En  nom  Dieu,  biaux  niez,  tu  diz  voir  3o 

Pour  ce  que  tu  ne  veulz  entendre 

Aucune  marchandise  apprendre. 

Tu  ne  scez  que  faire  chapiaux  ; 

Et  tant  com  tu  es  jouvenciaux 

En  marchandise  aler  deusses  35 

Par  quoy  monteplier  peusses 

Et  acquerrc  avoir  et  amis. 

Pour  Dieu,  ou  as  tu  ton  cuer  mis, 

Ne  pour  qui  fais  tu  ce  chappel  ? 

Ne  sçay  conment  te  vient  a  bel  40 

Tel  trufferie. 

Le  marchant 
Oncles,  ne  vous  mentiray  mie. 
Je  le  fas  pour  si  bonne  dame 
Qu'il  me  semble,  se  Diex  ait  m'ame, 
Que  ne  puis  faire  plus  noble  euvre,  45 
Ne  qui  plus  mon  cuer  en  joie  euvre 

Par  vérité. 

L'oncle 

Qui  est  elle?  or  m'en  soit  compté 
Le  voir,  biau  sire. 

Le  marchant 
Oncle,  je  le  vous  puis  bien  dire.  5o 
C'est  pour  celle  qui  fille  et  mére 

Fu  de  son  fil  et  de  son  pére, 
La  royne  de  paradis, 
Qui  ses  servans  garde  touz  dis  ; 
Si  le  donrray  son  doulx  ymage. 
Sire,  est  ce  ore  en  mauvais  usage 

Que  je  m'emploie  ? 
L'oncle 
Biau  niepz,  dire  ne  l'oseroie, 
Car  nul  ne  tent  a  lui  servir 
Qu'elle  ne  vueille  desservir. 
Mais  ainsi  ne  peuz  tu  pas  estre. 
Il  te  fault  a  marchander  mettre, 
Et  tu  scés  que  quant  tu  seras 
Hors  du  pais,  tu  ne  pourras 
Faire  ce  que  tu  as  empris, 
Prenons  que  ce  fust  ton  grant  pris  : 
Pour  quoy  ?  on  n'a  pas  touzjours  roses 
Ne  fleurs,  biau  niez,  car  se  sont  choses 
Qui  n'ont  en  l'an  qu'une  saison, 
Si  que  parmy  ceste  raison, 
Se  tu  me  croiz,  plus  n'en  feras, 
Mais  de  marchander  penseras, 

Si  feras  sens. 

Le  marchant 
Biaux  oncles,  quant  c'est  voz  assens, 
Voulentiers  m'en  aviseray 
Et  briefment  vous  en  respondray. 
Mais  puis  que  cestui  parfait  ay, 
A  l'image  le  porteray 
De  celle  qui  mère  est  de  grâce 
Tout  maintenant  sanz  plus  d'espace. 
Biaux  oncle,  alez,  a  Dieu  alez, 
Et  ja  ci  endroit  revenez, 
Et  sur  ce  que  vous  m'avez  dit 
Ma  vou  lente  sanz  contredit 
Vous  desclorray. 

L'oncle 
A  Dieu,  biau  niez,  je  revenray 
Ja  ci  a  toy. 

Le  marchant 
Royne  des  cieulx,  mére  au  roy, 
Qui  de  niant  tout  compassa, 
En  qui  cuer  la  douleur  passa  -  90 

Que  Jhesus,  ton  chier  filz,  souffri, 
Quant  a  morir  en  croiz  s'offriT 
A  toy  me  complain  et  lamente. 
J'ay  ja  mis,  un  grant  temps,  m'entente. 
Dame,  a  toy  servir  de  chapiaux,  95 
De  roses,  de  fleurs,  faiz  nouviaux  ; 
Et  encore  cestui  t'aport, 
Vierge,  de  grâce  rive  et  port. 
Regarde  moy,  dame,  en  pitié, 
Si  que  ne  perde  t'amistié;  100 
Car  je  voy  qu'il  me  fault  Jaissier 
Cestui  servise  et  moy  plaissier 
10g  à      Et  devenir  marchant  ou  monde. 

Ha!  dame  ou  toute  grâce  habonde, 
Autrement  ne  puis  avoir  paiz  io5 
A  mes  amis,  se  ne  les  laiz. 
Mais  puis  qu'il  fault  que  je  les  laisse 
A  faire,  je  te  fas  promesse 
Que  chascun  jour  de  cuer  entier, 
Dame,  je  dirai  ton  sautier  1  to 

Ou  il  a  cent  avemaries 
Et  cinquante,  afin  que  n'oblies 
Moy,  qui  oblier  ne  te  doy. 
Dame,  scuviengne  toy  de  moy; 
Ottroie  a  moy,  qui  petit  vail,  1 1 5 

Grâce  que  parmy  le  travail 
De  ce  monde  en  la  fin  je  puisse 
Venir  en  ta  gloire,  ou  je  truisse 
Repos  parfait. 

L'oncle 
J'ay  ci  assez  lonc  séjour  fait. 
Mon  nepveu  vueil  aler  veoir 
Et  si  saray  s'il  a  voloir 
De  mon  conseil  croire  et  tenir. 
Egar  !  je  le  voy  la  venir  ; 
De  hors  il  entre  en  sa  maison. 
A  li  vois  sanz  arrestoison. 

Biau  niés,  Diex  ist,  je  sui  venuz 
Vous  veoir,  car  j'y  sui  tenuz 
Par  convenant. 

Le  marchant 
Oncle,  bien  soiez  vous  venant. 
Qu'est  ce?  quel  chiére? 
L'oncle 

Mon  nepveu,  bonne,  non  pas  chiére. 
Savoir  vien  que  faire  vouldras, 
Ne  que  tu  me  responderas 
Sur  ce  que  te  dis  huy  matin. 
Tu  scez  je  t'aime  de  cuer  fin 
Et  c'est  de  raison,  car  ton  pére 
Et  moy  sommes  deux  germain  frérc  ; 
Pour  ce  vouldroie  adès  veillier 
De  ton  preu  faire  conseillier  ; 
Si  que,  biau  niez,  de  ton  avis 
Me  fais  ci  endroit  le  devis 
Sanz  plus  d'eslongne. 
Le  marchant 
Par  la  mére  Dieu  de  Boulongne, 
Biaux  oncles,  ce  n'est  pas  m'entente 
Qu'a  voz  grez  faire  ne  m'assente 
Et  ce  que  me  conseillerez. 
Dont,  s'il  vous  plaist,  vous  me  direz 

Que  je  feray,  car  ouvrer  vueil 
Du  tout  a  vostre  bon  conseil, 
Sanz  autre  prendre. 
L'oncle 

Je  vueil  que  tu  voises  aprendre 
A  marchander  par  le  pais, 
Et  ne  soiez  pas  esbahis 

De  riens  que  voies. 
Le  marchant 
Les  chemins  ne  sçay  ne  les  voies, 
N'en  quel  pais  fait  bon  aler. 
S'aroie  bien,  a  brief  parler, 
Mestier,  oncle,  d'un  compagnon 
Ou  d'un  vallet  loyal  et  bon 

Avecques  moy. 

L'oncle 

Biau  niez,  par  la  foy  que  vous  doy, 
Je  vous  pense  a  baillier  Polet, 
Qui  est  bon  et  seur  varlet, 
Et  si  est  marchant  assez  sage, 
Et  si  scet  parler  maint  langage. 

Vous  souffist  il? 

Le  marchant 
S'il  me  souffist?  certes  oil. 

Autre  ne  quier. 

L'oncle 
Pensez  de  vous  appareillier, 
Et  Polet  envoier  vous  vois  ; 
Et  les  chevaulx  et  le  harnois 
A  la  chappeile  s'en  iront, 
Chiez  Jaquet;  la  vous  attendront  : 

Est  ce  bien  dit  ? 

Le  marchant 
Oil,  oncles,  se  Dieu  m'aist. 
Alez  ja  ;  si  tost  ne  venra 
Que  ci  tout  prest  me  trouvera  : 

Faites  bonne  erre. 

Le  larron 
Et  qu'est  ce  ci  ?  sanglante  terre  ! 
Il  a  ja  près  d'un  moys  entier 
Que  je  ne  poi  gangnier  denier, 
Ne  ne  passa  que  je  sceusse 
A  qui  denier  tolir  peusse. 
Seray  je  touzjours  si  meschant  ? 
Le  poitron  Dieu!  s'il  vient  marchant, 
Escuier,  moine  d'abbaie, 
Ne  clerc,  ne  m'eschaperont  mie 
Que  n'aie  ce  qu'il  porteront 
Ou  j'y  morray  ou  il  morront. 
En  ce  destour  me  bouteray 
Et  les  passans  espieray 
Tant  qu'aucun  maleureux  venra 
Qui  touz  mes  despens  paiera 
D'un  mois  et  plus. 

L'oncle 
Polet,  sanz  ci  séjourner  plus, 
Avec  mon  neveu  t'en  iras 
Et  droit  a  Bruges  le  menras 
En  marchandise. 

Le  vallet 
Mon  seigneur,  Testât  et  la  guise 
De  toute  Flandres  trop  bien  sçay 
Maintes  foiz  en  ay  fait  l'essay, 
Vous  le  savez. 

L'oncle 
Polet,  amis,  voir  dit  avez  ; 
Et  pour  ce  qu'en  lieu  ou  il  aille 
N'ait  deffault  de  rien  qui  li  faille, 
Vous  envoie  je  avec  li. 
Or  le  me  gardez,  je  vous  pri, 

Com  mon  enfant. 

Polet 

Mon  seigneur,  je  vous  convenant 
Du  garder  feray  mon  pouoir. 
Et  quant  nous  ferez  vous  mouvoir 
i  io  c  Pour  y  aler  ? 

L'oncle 

Tout  maintenant,  a  brief  parler. 
Délivre  toy  ;  si  en  alons. 
A  son  hostel  le  trouverons, 
Ou  il  t'atent. 

Polet 

Sire,  tout  prest  sui;  alons  ment, 
Puis  qu'ainsi  est. 

L'oncle 

Biaux  niez,  qu'est  ce  la?  Es  tu  prest?  220 
Vezci  Polet  que  je  t'amaine. 
Il  ne  fault  fors  chascun  se  paine 
De  cheminer. 

Le  marchant 
Oncle,  bien  m'en  vouldray  pener, 

Car  tout  prest  sui.  22  5 

Polet 

Alons  men.  Diex  nous  gart  d'annuy 
En  ce  voiage. 

L'oncle 

Diex  vous  doint  propos  et  courage 

De  vous  garder  de  tout  contraire 

Et  telle  marchandise  faire  2  3o 

Que  bien  vous  viengne. 
Le  marchant 
Amen,  biaux  oncle,  et  Dieu  vous  tiengne 
En  santé  par  son  doulx  voloir, 
Qu'a  joie  vous  puissons  veoir 

Au  retourner.  235 


210 

POLET 

Il  se  feroit  bon  atourner 
De  savoir  ou  nous  boire  irons, 
Car  je  say  bien  miex  en  irons 
S'avons  beu. 

Le  marchant 
240         Polet  amis,  or  soit  sceu, 

Je  t'em  pri  ;  scez  tu  que  feras  ? 
Un  petit  devant  t'en  iras 
Et  je  tantost  te  suiveray, 
Car  un  po  de  chose  a  dire  ay 
245  Qu'a  jeun  vueil  dire.  110  d 

Polet 

De  par  Dieu,  je  vois  devant,  sire  ; 
Délivrez  vous. 

Le  marchant 
Voulentiers,  Polet,  ami  doulx. 
Faites  que  je  truisse  tout  prest  : 
2  5o         De  dire  seray  plus  aspret 
Qu'une  autre  foiz. 


Le  larron 
Je  ne  sçay  se  c'est  un  bourgois 
Ou  un  clerc  que  voy  la  aler; 
Mais  il  ne  me  peut  eschaper, 
255         Puis  que  je  le  voy  sus  ma  marche. 
Egar!  il  ne  va  ne  ne  marche, 
Ains  est  touz  quoyz.  Que  veult  il  faire? 
Je  vueil  regarder  son  affaire 
De  ci  endroit. 

Le  marchant 
260         Royne  des  cieulx  et  de  droit 
Dame,  dévotement  te  proy 
Que  tu  aies  mercy  de  moy 
Et  me  pardonnes  mon  méfiait 

De  ce  qu'encore  je  n'ay  fait 
Le  salut  que  je  te  doy  faire,  26  5 

Car,  doulce  vierge  débonnaire, 
Acquitter  m'en  vueil  maintenant, 
Ains  que  je  voise  plus  avant. 
En  un  lieu  seul  et  désert  sui 
Et  ne  voy  entour  moy  nullui.  270 
Pour  c'ici  m'agenoilleray, 
Vierge,  et  de  cuer  recorderay 
Vostre  sautier. 


Nostre  Dame 
Gabriel,  sus,  mon  ami  chier, 
Et  vous,  Michiel,  si  en  alons  275 
En  ce  bois  la  et  secourons 
Mon  ami  q'un  larron  espie, 
Et  chantez  si  que  soit  oye 
De  touz  vo  voiz. 

Gabriel 

ma      Glorieuse  vierge,  c'est  droiz  280 
Que  vostre  volenté  façons. 
Avant,  Michiel  amis,  chantons 
Entre  moy  toy. 

Michiel 
Gabriel  amis,  je  l'ottroy. 
Conmençons  donc  a  haulte  alaine.  285 

RONDEL 

Vierge,  estoille  tresmontainc, 

Nommée  par  dignité 

Chambre  de  la  trinité, 

Qui  de  vous  servir  se  paine, 

Vierge,  estoille  très  mo  n  tai  n  e ,  290 

Par  vous  en  gloire  haultaine 

A  tant  de  beninité 

Qu'il  voit  la  divinité, 

Vierge,  estoille  tresmontaine 
Nommée  par  dinité 
Chambre  de  la  trinité. 

Le  larron 
Or  di  j'en  vérité  certaine 
Conques  mais  de  dame  n'oy 
Parler,  dont  j'ay  cuer  esbahy, 
Qui  tant  biauté  en  elle  eust 
Ne  qui  maintenir  se  sceust 
En  atour  si  tresrichement 
Ne  qui  eust  contenement 
N'avoir  peust  si  noble  en  soy, 
Gom  celle  dame  que  la  voy. 
Il  savoit  bien  qu'il  se  faisoit 
Qui  tel  dame  ileuc  attendoit. 
Diex,  conme  elle  est  blanche  et  vermeille! 
Sa  biauté  mon  cuer  esmerveille. 
Encor  point  ne  m'esmouveray, 
Mais  qu'il  feront  regarderay, 
Combien  que  longuement  s'envoisent. 
Mais  certes  ainçois  qu'ilz  s'en  voisent, 
Je  saray  qui  elle  sera 
Et  feray  qu'elle  m'amera 
Ou  mal  pour  eulz. 

Nostre  Dame 
My  ange,  or  m'entendez  vous  deux.  / 
Ce  gent  chappel  ici  donrray 
A  mon  ami  pour  qui  fait  l'ay. 
Car  si  bien  et  bel  m'a  servi 
Qu'il  a  bien  avoir  desservi. 
Mais  par  tel  manière  l'ara 
En  son  chief  que  rien  n'en  sara, 
S'autrc  ne  li  fait  assavoir. 
C'est  fait  ;  or  nous  faull  esmouvoir 

D'aler  nous  ent. 

Michiel 

Dame,  a  vostre  conmandement. 
Or  en  alons. 

Gabriel 
Voire,  Michiel,  mais  pardisons 

Nostre  rondel.  33o 
Michiel 
Si  ferons  nous  et  bien  et  bel. 
Prenons  ensemble  et  a  voiz  plaine. 
Rondel 

Par  vous  en  gloire  hautaine 
A  tant  de  bénignité 

Qu'il  voit  la  divinité,  335 
Vierge,  estoille  t resmon tai ne , 
Nommée  par  dinité 
Chambre  de  la  trinité. 


Le  larron 
Trop  lonc  temps  ay  ici  esté. 
Diex!  qu'est  la  belle  devenue  340 
Que  j'ay  ci  grant  pièce  veue? 
Elle  s'en  va,  ne  sçay  conment. 
Mais  je  l'aray  certainement. 
Car  autrement  estre  ne  peut. 

Sa,  maistre,  morir  vous  èstuet  345 
Ou  la  dame  me  renderez, 
Dont  ci  endroit  eu  avez 
Si  voz  solaz. 

Le  marchant 
Quelle  dame,  doulx  sire  ?  helaz  ! 
Vous  me  dites  blâme,  par  foy,  3  5o 

~  Car  il  n'ot  huy  femme  avec  m  o  y. 
111  c  Laissiez  m'alcr. 

Le  LARRON 

Autrement  vous  feray  parler, 
Foy  que  doy  sainte  Katherine. 
Avant  !  mettez  m'en  en  saisine 
Tantost  et  sanz  faire  delay, 
Ou  la  teste  vous  copperay, 

Foy  que  doy  m'ame. 
Le  marchant 
Ha!  sire,  pour  la  doulce  dame, 
Ne  me  mettez  tel  blâme  sus. 
Car,  si  m'aist  le  roy  Jhesus, 
De  celle  dame  que  vous  dites 
Qu'avec  moy  ci  endroit  veistes 

Ne  sçay  je  rien. 

Le  larron 
En  nom  Dieu,  et  je  le  say  bien, 
Jamais  de  ci  ne  partiras 
Tant  que  livrée  la  m  aras. 
Enseigne  la  moy;  qui  est  elle  ? 
Onques  mais  je  ne  vi  si  belle. 
Le  celer  riens  ne  te  vauldra, 
Car  ci  morir  te  convendra 

Ou  je  l'aray. 

Le  marchant 
Ha  !  doulce  vierge,  que  feray  ? 
Mort  sui,  se  ne  me  secourez. 
Sire,  pour  Dieu,  se  vous  querez 
Achoison  pour  du  mien  avoir, 
Prenez  entja  vostre  voloir. 
Ne  m'achoisonnez  autrement, 
Mais  que  m'en  voise  seulement 

Sauve  ma  vie. 

Le  larron 
Ainsi  ne  m'eschapperas  mic, 
Car  pour  ton  avoir  vraiement 
T'espiay  je  premièrement. 

Or  ne  me  chaut  de  ton  avoir, 
Mais  je  vueil  celle  dame  avoir, 
Qui  tant  belle  est,  que  j'ay  veu. 
Le  cuer  ay  pour  li  deceu, 
Si  que  je  ne  sçay  contenance. 
De  la  faire  venir  t'avance 
Ou  tu  morras  de  mort  cruelle. 
Je  vueil  que  le  chief  m'enchapelle 
Conme  a  fait  toy. 

Le  marchant 
Ai  je  chapel? 

Le  larron 
Oil,  par  foy. 

Taste  en  ta  teste. 

Le  marchant 
Certes,  c'est  voir,  gent  et  honneste. 
Ha  !  doulce  vierge  glorieuse, 
Conme  tu  es  vraie  amoureuse 
Et  loyaux  sanz  goûte  d'amer  ! 
Sire,  bien  vous  devez  amer 
Et  conforter  et  esjoir, 
Et  je  de  moy  plaindre  et  hair 

Ay  bien  raison. 

Le  larron 
Biau  sire,  et  pour  quelle  achoison  ? 

Or  soit  sceu. 

Le  marchant 
Sire,  celle  qu'avez  veu 
Est  des  cieulx  la  joie  et  la  gloire, 
Qui  vierge  enfanta  la  victoire 
De  la  redempcion  humaine. 
Pour  ç'avoir  devez  joie  plaine, 
Quant  esté  vous  a  si  bénigne 
Que  d'elle  veoir  estes  digne, 
Et  je  pécheur  si  malostru 
Que  je  ne  l'ay  mie  veu 

Pour  mon  pechié. 

Le  larron 
Tu  aras  tantost  bien  preschié, 
Se  tu  me  puez  ci  faire  entendre 
Que  tel  dame  daignast  descendre 
Des  cieulx  pour  soy  monstrer  a  moy 
Je  ne  fis  onques  bien,  par  foy, 
Fors  que  desrober  et  murdrir. 
Quel  cause  Taroit  fait  venir 

Ici  aval  ? 

Le  marchant 
Ha  !  mon  treschier  ami  loyal, 
Je  le  vous  diray  a  court  plait 
Et  le  mistére,  s'il  vous  plaist, 
De  ce  chapel  qu'il  signifie, 
Et  pour  quoy  la  vierge  Marie 

Le  m'a  donné. 

Le  larron 
Par  amour,  or  m'en  soit  compté 

Ici  le  voir. 

Le  marchant 
Voulentiers.  Jadis  quant  avoir 
Poi  quatorze  ans  ou  environ, 
J'oy  en  moy  ceste  opinion 
Que  la  mére  Dieu  serviroie 
De  chapiaux  que  je  li  feroie  ; 
Et  ainsi  com  je  le  pensay 
Le  fis  long  temps,  puis  les  laissay 
A  faire  et  tout  par  le  conseil 
De  mes  amis,  dont  je  me  dueil, 
Quant  il  convint  que  les  laissasse 
A  faire  et  que  je  marchandasse 
Et  alasse  par  le  pais. 
Et  pour  c'a  la  vierge  promis 
Que  chascun  jour,  de  cuer  entier, 
Recordcroic  son  sautier. 

Ainsi  l'ay  depuis  maintenu 
Jusqu'au  jour  d'ui,  qu'est  advenu 
Qu'au  matin  dire  ne  le  poy. 
Pour  ce  me  mis  en  ce  recoy 
Et  le  disoie  vraiement 
En  celle  heure  et  en  ce  moment 
Que  la  vierge  venir  veistes, 
Qui  ce  chapel,  si  com  vous  dites 
Et  com  voir  est,  me  mist  ou  chief, 
Dont  j'ay  le  cuer  a  grant  meschief, 

Quant  ne  la  vi. 

Le  larron 
Halas!  et  j'ay  touzjours  vesqui 
En  pechié  et  sanz  nul  bien  faire. 
Conment  lui  a  il  peu  plaire 

Moy  regarder? 

Le  marchant 
Ce  qu'elle  vieult  chascun  garder 
Et  attraire  a  la  Dieu  accorde, 
Tant  est  grant  sa  miséricorde 

Et  sa  pitié. 

Le  larron 
Ha!  vierge  plaine  d'amistié, 
En  qui  11  saint  se  glorifient 
Et  en  qui  li  pécheur  se  fient 
Et  espèrent  remission, 
Qui  as  la  dominacion 
Sur  les  vierges  et  sur  les  anges, 
Qui  puez  conmander  aux  archanges, 
Qui  es  des  apostres  maistresse, 
Hé!  doulce  vierge,  conment  est  ce 
Qu'a  moy,  qui  onques  bien  ne  fis, 
Ains  ai  tant  courroucié  ton  filz, 
Tu  as  monstré  ta  doulce  face  ? 
Certes  c'est  bien  droit  que  j'efface 
En  moy  toute  inclinacion 

De  mal  et  qu'en  l'entencion 
De  bien  faire  mon  cuer  avoie. 
Sire,  avant  qu'aler  vous  en  voie, 
Vous  requier  pardon  et  mercy 
De  ce  que  je  vous  ay  fait  cy , 
Et  vous  pri  que  priez  pour  moy, 
Car  par  le  bien  de  vous  je  voy 
Que  Diex  a  bien  faire  m'attrait. 
Pour  ce  maintenant,  sanz  retrait, 
De  vous  le  congié  prenderay 
Et  a  un  saint  hermitte  iray 

Moy  confesser. 

Le  marchant 
Sire,  Diex  vous  vueille  adresser 
A  parvenir  a  tel  sentier 
Con  pour  vostre  ame  avez  mestier 

Et  moy  si  face. 

Le  larron 
Amen  ,  sire  :  Diex  m'en  doint  grâce, 
Qui  vous  doint  aussi  bien  aler. 
Ne  fineray  a  brief  parler 
Jusqu'à  tant  que  trouvé  l'aray. 
Gourmis,  va  t'en  ;  je  ne  seray 
Plus  ton  maistre,  n'en  doubtes  point. 
Mettre  me  vueil  en  autre  point 
Et  mes  meurs  changier  et  muer. 
Trop  ai  fait  ma  vie  huer 

En  mal  estât. 

Le  vallet  du  larron 
Il  a  bele  queue,  le  chat  ; 
Il  ne  pourra  mais  de  lait  boire. 
Vous  ferez  pis,  par  saint  Magloire, 

Que  n'avez  fait. 

Le  larron 
Gourmis,  non  feray,  se  Dieu  plaist, 
Mais,  pour  Dieu,  te  pri  que  retraire 


UN  MARCHANT  ET  UN  LARRON 


Te  vueilles  de  mal  et  bien  faire 

Des  ores  mais. 

Le  varlet 
Ainçoys  feray  pis  qu'onques  mais, 
Si  m'aist  le  doulx  roy  celestre. 
Vallet  ne  seray  plus,  mais  maistre 

Alez  a  Dieu. 

Le  larron 
Gourmis,  ne  le  tiens  mie  a  jeu  : 
C'est  acertes  que  dit  le  t'ay. 
Sire,  a  Dieu  vous  conmanderay 

Et  a  sa  mére. 

Le  marchant 
Je  vous  conmans  a  Dieu  le  pére, 
Mon  ami,  qui  vous  doint  s'amour 
Doulce  vierge,  je  vous  aour 
Tant  com  je  puis  et  vous  graci 
De  l'onneur  que  m'avez  fait  ci, 
Quant  de  mort  m'avez  respité, 
Oultre  plus  de  vcstre  bonté, 
Qui  me  fait  pour  certain  entendre 
Qu'il  vous  a  pieu  en  gré  prendre 
Et  mes  sautiers  et  mes  chapiaux. 
Fontaine  d'amour,  cuer  loyaux, 
Bien  vous  a  charité  meue, 
Quant  des  cieulx  estes  descendue 
Sa  jus  aval  pour  moy  donner 
Ce  chappel  et  pour  ramener 
A  port  de  salut  un  larron, 
Qui  onques  ne  fist  se  mal  non, 
Et  vous  estes  monstrée  a  li. 
Dame,  ce  m'a  moult  embeli 
Qu'il  s'est  de  mal  faire  retrait 
Par  vostre  saint  et  doulx  attrait, 
Qui  l'a  de  grâce  repeu 
En  tant  conme  il  vous  a  veu. 

Or  vous  pri,  vierge  débonnaire, 
545         Qu'encore  un  don  me  vueilliez  faire  : 
C'est,  doulce  vierge,  que  vous  voie. 
Si  arez  mon  désir  en  joie 
Tout  acompli. 

Nostre  Dame 
Or  sus,  my  ange  et  mi  ami. 
55o         Encore  aler  vueil  une  foiz 
A  mon  ami  qui  en  ce  bois 
La  me  regrète. 

Gabriel 
Vostre  volenté  sera  faite, 
Vierge  honnorée. 

MlCHIEL 

555         Ce  sera  mon,  sanz  demourée. 
Mouvons  devant. 

Tiers  ange 
Voire,  et  ce  rondel  en  alant 
Chantons  que  naguères  feistes. 
Rondel 

Cuers  humain,  con  plus  te  délites 
5 60         En  la  dame  des  cieulx  amer, 

Plus  fais  euvres  de  grans  mérites. 

Cuers  humains,  corn  plus  te  délites 

Et  plus  par  grâce  en  Dieu  habites, 

Et  plus  as  grâce  sanz  amer, 
565         Cuers  humains,  con  plus  te  délites , 

En  la  dame  des  cieulx  amer. 

Nostre  Dame 
Mon  ami,  ton  désir  aquittes 
Et  acomplis  en  moy  veoir.  /  iS  a 

Je  sui  celle.,  saches  de  voir, 
570  Qui  t'ay  hui  de  mort  délivré 

Et  qui  t'ay  ce  chappel  donné 

En  mérite  et  en  guerredon 
Du  servise  que  m'as  fait  bon  ; 
En  la  fin  trop  plus  noble  aras. 
Or  te  diray  que  tu  feras  :  5 y 5 

Celui  que  j'ay  hui  converti, 
Qui  de  toy  ore  se  parti, 
Retournera  ci  tout  en  l'eure. 
Je  te  conmans  que,  sanz  demeure, 
A  cel  ermite  la  le  maines  5 80 

Et  de  bien  li  diz  et  enseignes 
Ce  qu'en  saras. 

Michiel 

Ha!  tresdoulce  vierge,  conme  as 

Voulenté  preste  d'acomplir 

Quanque  te  veulent  requérir  535 

Tes  vraiz  servans. 

Nostre  Dame 
Fai  ce  que  je  ci  te  conmans, 
Mon  ami  ;  es  cieulx  m'en  revois. 
Or  tost,  mi  ange,  c'est  bien  drois, 

Devant  alez.  590 
Gabriel 

Conmandez,  dame,  touz  voz  grez  : 
Nous  les  ferons. 

Michiel 
Alons  men  et  si  pardisons 
Nostre  chançon. 

Tiers  ange 

Si  ferons  nous  bien:  c'est  raison,  5g5 
Puis  que  vous  point  n'i  contredites. 

RONDEL 

Plus  fais  euvres  de  grans  mérites, 

Cuers  humains,  com  plus  te  délites 

Et  plus  par  grâce  en  Dieu  habites; 

Et  plus  as  joie  sanz  amer,  600 

t.  11  S 

Cuers  humains,  con  plus  te  délit 
En  la  dame  des  cieulx  amer. 

Lr  larron 
Mére  Dieu,  bien  se  doit  blâmer 
Et  hair  créature  humaine, 
Qui  ne  mett  a  toy  servir  paine, 
Car  c'est  toute  joie  et  soulaz 
Que  ton  service,  vierge.  Helaz  ! 
Qu'ay  je  fait  tout  le  temps  passé  ? 
Haro  !  las  !  ne  qu'ai  je  pensé? 
Je  sui  aussi  hors  de  mon  droit 
Chemin,  car  vezci  un  destroit 
Ou  chemins  faillent.  Que  feray  ? 
Arriére  m'en  retourneray, 
Tant  que  je  viengne  a  droite  sente. 
Ha  !  vierge,  qui  veez  m'entente, 
Deffendez  moy  de  l'annemi 
Et  mettez  vostre  grâce  en  mi, 
Qui  me  face  estre  a  vous  plaisant. 

Egar  !  le  preudomme  marchant, 
Par  qui  sui  converti,  la  voy. 
Sire  preudons,  attendez  moy 

Un  petitait. 

Le  marchant 
Qu'est  ce  la,  sire,  avez  ja  fait  ? 
Par  qui  estes  vous  destournez, 
Qui  si  tost  vous  en  retournez  ? 
Je  doubt  que  Sathan  ne  vous  guète, 
Qui  bée  a  ce  que  vous  remette 

En  son  servage. 

Le  larron 
Certes,  je  n'en  ay  pas  courage  ; 
Mais  en  pensant  conme  esperdu 

Ay  je  mon  droit  chemin  perdu  ; 
Pour  ce  retourne. 

Le  marchant 
N'en  faites  pour  ce  chiére  mourne, 
Car  a  un  sire  vous  menray, 
Saint  hermite  que  je  bien  sçay.  635 
J'ay  puis  tant  de  solaz  eu 
Que  j'ai  l'umble  vierge  veu, 
Qui  pour  vous  enseignié  le  m'a. 
Alons  men,  mon  ami,  vezla 
ii3  c  Sa  maisonceile.  640 

Le  larron 
J'en  aour  la  vierge  pucelle  : 
A  li  vois  sanz  arrestoison. 


Ha!  biaupére,  pour  le  Dieu  nom, 
Vueilliez  moy,  s'il  vous  plaist,  oir 
En  confession,  car  désir  645 

En  ay  trop  grant. 

L'ermite 
Biau  filz,  j'en  ay  le  cuer  engrant. 
Vien  avant  ;  trai  te  près  de  moy. 
Qui  f  amaine  ci,  dy  le  moy, 

Ne  qui  es  tu  ?  65o 
Le  larron 
Je  sui  le  meschant  maloustru 
Desloyal  qui  ay  conversé 
En  ce  boys,  maint  jour  a  passé, 
En  larrecin,  en  roberie. 

A  maint  homme  ay  tolu  la  vie,  655 
Et  si  say  bien  a  brief  parler 
Que  moult  avez  oy  parler 
De  moy,  biau  pére. 

L'ermite 
Filz,  pour  Dieu,  ne  te  désespère, 
.Mais  dy  me  voir  qui  t'a  meu  CCo 

Qu'a  repentence  es  esmeu, 
Si  com  tu  diz. 

Le  larron 
La  royne  de  paradis. 
Vezci  conment,  sanz  mentir  point. 
J'estoie  orains  tout  en  ce  point 
Gon  me  veez  en  mon  aguet. 
Ce  marchant  la,  qui  preudomme  est, 
Vi  venir,  qui  se  destourna 
Dedans  ce  bois,  puis  s'arresta 
Et  prioit  de  cuer  nostre  dame  : 
Tantost  après  vi  une  famme 
Plus  belle  et  de  plus  noble  arroy 
Conques  ne  fu  femme  de  roy. 
Devant  celui  estant  estoit; 
Un  chappel  de  roses  faisoit, 
Et  les  prenoit  la  dame  doulce 
De  ce  marchant  dedanz  la  bouche, 
Puis  li  assist  dessus  son  chief. 
Lors  desving,  pére,  a  grant  meschief, 
Car  la  dame  si  s'en  ala. 
Au  marchant  m'en  ving  tantost  la  ; 
Si  li  dis  que  je  l'occirroie 
Se  je  celle  dame  n'avoie. 
Elas !  il  ne  lot  pas  veu , 
Dont  il  se  tint  moult  desceu. 
Toutesfoiz  alay  tant  entour 
Qu'il  me  compta  conment,  maint  jour, 
La  mére  Dieu  servi  avoit 
De  gens  chapiaux  qu'il  li  faisoit 
Et  que  pour  moy  a  bien  attraire 
La  doulce  vierge  débonnaire 
Estoit  illeucques  descendue, 
Si  que  puis  que  je  l'ay  veue 


A  li  vueil  tout  estre  rendu, 

Car  je  me  sant  ja  délivré 

Du  Sathan,  qui  moult  m'a  livré 

Travail  et  paine. 

L'ermite 
Sire,  la  vierge  souveraine 
En  soit  graciée  et  loée,  700 
Et  l'eure  qu'elle  s'est  monstrée 
A  vous  puist  estre  beneoite. 
Créature  est  trop  maleoite 

Qui  ne  la  doubte. 

Le  larron 

Voir  est,  sire,  folz  est  sanz  doubte  705 
Cil  qui  d'elle  amer  se  desdit. 
Pour  ce  vueil  je,  sanz  contredit, 
Mon  vivant  avec  vous  manoir. 
Je  ne  vueil  autre  vie  avoir, 
Sire,  jamais  que  vous  arez.  710 
La  fin  feray  que  vous  ferez. 
J'ay  trop  long  temps  ci  folie  : 
Li  Sathan  m'avoit  bien  lié, 
Orendroit  m'en  apperçoy  bien. 
La  vierge  a  rompu  le  lien  71 5 

Dont  il  me  tenoit  en  ses  laz. 
114  a      Je  ne  doy  jamais  estre  las 
De  la  vierge  amer  et  servir, 
Par  quoy  je  puisse  desservir 
La'grant  grâce  qu'elle  m'a  fait.  720 
Pour  Dieu,  que  demeure,  a  court  plait, 
Sire,  avec  vous. 

L'ermite 
Certes,  il  me  plaist,  ami  doulx. 
Nous  serons  compaignons  ensemble. 
La  doulce  vierge,  ce  me  semble,  725 
Vous  veult  avoir  a  sa  partie  : 
Ostez  celle  robe  partie. 
Il  vous  fault  vestir  autrement. 

J'ay  de  burel  un  garnement, 
Qui  fu  jadis  a  un  preudomme. 
Il  sera  vostre,  c'est  la  somme  : 
Tout  maintenant  le  vestirez  ; 
Mon  compaignon  en  semblerez 

Miex  estre  a  droit. 

Le  larron 
Sire,  je  vueil  en  tout  endroit 
Faire  quanque  conmanderez. 
Mes  armes  aussi  m'osterez, 
Car  pour  miex  la  vierge  Marie 
Servir  de  cuer  toute  ma  vie 

Les  mettray  jus. 

L'ermite 
Aourez  soit  li  doulx  Jhesus 
De  ce  qu'a  bien  tourner  vous  voy. 
A  Rochemador  vous  et  moy 

Nous  en  yrons. 

Le  larron 
Voire,  et  la  vierge  y  prierons  ; 

N'en  doubtez  pas. 

Le  marchant 
Seigneurs,  sanz  moy  n'irez  vous  pas, 
Au  mains  pour  tant  que  je  vous  voie 
Et  quant  nous  serons  mis  a  voie, 
J'yray,  mais  qu'il  ne  vous  ennoit, 
Dire  a  mon  vallet  qu'il  s'en  voit. 
Puis  retourneray  tout  en  l'eure. 
Avec  vous  feray  ma  demeure 
Et  en  servant  tout  mon  aage 
La  mére  Dieu  de  bon  courage  : 
N'en  doubtez  mie. 

Le  larron 
Alons  donc;  la  vierge  Marie 
Nous  soit  chemin  et  vraie  adresce. 
Mais  pour  noz  cuers  mettre  en  leescc. 

760         Je  lo  qu'a  haulte  voiz  chanton  : 
Ave,  regina  ceîorum. 

Explicit. 

PERSONNAGES 


Le  marquis 

La  femme  au  marquis 

Ernaut 

Premier  chevalier,  messire  Almaurry 

La  damoiselle 

Le  prescheur 

L'oncle 

Le  dyable 

Galot  le  nain 

Second  chevalier 

Le  bourrel 

Nostre  Dame 

Gabriel 

Michiel 

Anthenor 

Grimaut 

L'OSTE 


Cy  conmence  un  miracle  de  Nostre  Dame  de  la 
marquise  de  la  Gaudine ,  qui  par  l'accusement 
de  l'oncle  de  son  mari ,  auquel  son  mari  Vavoit 
conmise  a  garder,  fu  condampnêe  a  ardoir,  dont 
Anthenor  par  le  conmandement  de  Nostre  Dame 
s'en  combati  a  V oncle  et  le  desconfit  en  champ.  1 15  a 

Le  marquis 
ame,  vueilliez  a  moy  entendre. 
Il  m'esconvient ,  sanz  plus  attendre, 
Aler  en  Pruce  ;  car,  pour  voir, 
Autrement  en  mon  cuer  avoir 
Ne  peut  aayse  ne  repos,  5 
Tant  ay  ce  voyage  en  propos 
Et  en  mémoire. 

La  femme  au  marquis 
Hé!  sire,  pour  le  roy  de  gloire, 
Pruce  est  un  pais  moult  lointain. 
Qui  aura  la  cure  et  le  soing  10 
De  vo  gent  et  de  vostre  terre  ? 
Sire,  pour  Dieu,  amez  vous  guerre 
Tant  a  avoir  ? 

Le  marquis 
M 'amie,  je  vous  diray  voir  ; 

S'estre  y  dévoie  mors  ou  pris, 
Si  yray  je  pour  los  et  pris 
Acquerre  et  honneur  vraiement  ; 
Et  lairay  le  gouvernement 
De  ma  terre  et  de  vous  aussi 
A  mon  oncle;  ainsi  sanz  soussi 

Vous  lairay,  dame. 
La  femme  au  marquis 
Sire,  de  cuer  pri  nostre  dame 
Qu'amie  vous  soit  et  garant. 
Mais  je  vous  pri  pour  Dieu  qu'avant, 
Sire,  que  faciez  ceste  emprise, 
Au  mains  que  nous  deux  a  l'église 
Aillons  vous  a  Dieu  conmander 
Et  li  sa  grâce  demander; 

Ce  sera  sens. 

Le  marquis 
Dame,  a  ce  conseil  bien  m'assens. 
Voulentiers  a  l'église  iray. 
Ernault,  or  m'alez  sanz  delay 
Tantdis  a  mon  oncle  noncier 
Que  cy  viengne  sanz  atargier  ; 

Je  le  lui  pry. 

Ernaut 
Sire,  voulentiers  sanz  detry. 

J'y  vois  sanz  faille. 

Le  marquis 
Messire  Almaurry  de  la  Paille, 
Sa  compaignie  me  tenez. 
Dame,  après  nous  vous  en  venez  ; 

Je  vois  devant. 

Premier  chevalier 
Mon  seigneur,  je  voy  la  estant 
Un  frère  qui  pas  ne  verseillc, 
Ains  m'est  advis  qu'il  s'appareille 

Pour  preeschier.  45 
La  femme  au  marquis 
Or  vous  pri  je,  mon  seigneur  chier, 
Qu'il  vous  plaise  que  nous  l'oions, 
Car  aussi  bonne  euvre  ferons 
Com  d'oir  messe. 

Le  marquis 

Donc,  dame,  ains  qu'il  y  ait  plus  presse,  5o 
Cy  m  asserray. 

La  marquise 
115c     Et  j'autel  ci  endroit  feray. 

Seez  vous  cy  hault. 
Premier  chevalier 
Or  ça,  damoiselle,  il  vous  fault 

Aussi  seoir.  55 
La  damoiselle 
Ça  me  serray  pour  le  veoir 
En  my  le  vis . 

Le  prescheur 

Entre  deux  est  fait  un  sermon  qui  se  fenist  in  secuîa  seculovum. 
Le  marquis 
Dame,  j'ay  oy  un  sermon 
Bon  et  bien  fait. 

La  marquise 
Sire,  on  ne  peut  miex  par  souhait.  60 
La  vierge  par  son  doulx  plaisir 
Le  nous  doint  si  bien  retenir 
Qu'a  no  preu  soit. 

Le  marquis 
Alons  nous  ent  de  ci  endroit, 
Messire  Almaurry,  je  vous  pri.  65 
Je  n'y  vueil  plus  faire  detry, 
Car  temps  en  est. 

Premier  chevalier 
Mon  chier  seigneur,  je  sui  tout  prest 
De  voz  cn-ez  faire. 

La  marquise 
Pensons  de  nous  a  l'ostel  traire, 
Damoiselle,  après  mon  seigneur  ; 
Ce  ne  seroit  pas  nostre  honneur 
Ce  n'y  estions. 

La  damoiselle 
Dame,  c'est  voir  ;  or  en  alons 
Donques  bonne  erre. 

Ernault 
Le  dieu  du  ciel  et  de  la  terre, 
Mon  seigneur,  vous  doint  paix  et  joie. 
Vostre  nepveu  a  vous  m'envoye 
Qui  marquis  est  de  la  Gaudine, 
Et  vous  prie  par  amour  fine 
Qu'a  li  veigniez. 

L'oncle 

Vous  estes  moult  bien  enseigniez. 
Sus  !  levez  vous,  amis  Arnault  ; 
De  cuer  iray  joiant  et  bault. 
Ca  alons  ment  nous  deux  ensemble. 
Je  le  voy  la,  si  com  me  semble  : 
Nous  sommes  venuz  bien  a  point. 
Qu'est  ce  la,  biaux  niez  ?  en  quel  point, 
Qui  me  mandez  ? 

Le  marquis 
Biaux  oncles,  moult  bien  demandez 
Et  voulentiers  le  vous  diray. 
En  Pruce  vueil  aler,  pour  vray, 
Mettre  aux  aventures  mon  corps. 
Je  sui  jounes  et  assez  tors 
Et  riche  homme,  la  Dieu  mercy. 
Je  ne  sers  de  nulle  rien  cy, 
Et  la  je  apprendray  la  guerre  ; 
Si  que  pour  gouverner  ma  terre, 

Biaux  oncles,  tant  con  seray  la 
Vous  ay  je  mandé  par  deçà 
Et  dès  maintenant  chevetain 
Vous  en  fas  sur  touz  souverain  : 
Car  de  vous  sur  touz  je  me  fy  ; 
Mais  de  la  dame  que  veez  cy 
Vous  pri  tresespeciaument 
Que  la  me  gardez  loyaument  ; 
C'est  quanque  j'aim. 
L'oncle 

Biaux  niez,  tenez  pour  tout  certain 

Que  ma  nièce  vous  garderay 

Et  vo  terre  gouverneray 

Si  bien  que  quant  retournerez, 

Se  Dieu  plaist,  honneur  y  arez 

Et  moy  aussi. 

Le  marquis 
Biaux  oncles,  je  vous  en  mercy  ; 
Je  ne  vous  vueil  plus  demander. 
Dame,  a  Dieu  vous  vueil  conmander. 
Je  vous  pri,  soiez  preude  famé 
Et  vueilliez  pour  moy  prier,  dame, 

Je  vous  en  proy. 

LA  MARQUISE 

Mon  chier  seigneur  loyal,  le  roy 
De  paradis  qui  es  cieulx  maint 
A  honneur  vostre  corps  ramaint 
Et  a  grant  joie. 

L'oncle 

Biaux  niez,  il  fault  que  vous  convoie  ; 
Si  fera  messire  Almaurry 
Et  Ernault  aussi  que  vezcy. 

Il  appartient. 

Le  marquis 
Or  soit  donc,  puis  qu'il  esconvient  ; 

Esmouvons  nous. 

La  marquise 
i  3o         A  Dieu  ,  a  Dieu  ,  mon  seigneur  doulx  î 
Mon  ami,  lasse  !  je  ne  say 
Se  jamais  je  vous  reverray. 
La  tresdoulce  vierge  Marie 
Vueille  estre  en  vostre  compagnie, 
1 3  5         Car  ceste  compagnie  voir 

Me  fait  au  cuer  grant  dueil  avoir  ; 
Je  n'en  puis  mais. 

La  damoiselle 
E  !  dame,  souffrez  vous  huy  mais. 
Est  ce  bien  fait  d'ainsi  plourer  ? 
140         Vous  vous  ferez  des  gens  moquer 
De  tel  dueil  faire. 

La  marquise 
Ha  !  chiére  amie  débonnaire, 
Mon  solaz  pers  et  m'amistié, 
Si  que  se  j'ay  de  li  pitié, 
145  C'est  bien  raison. 

Le  marquis 
Biaux  oncles,  il  est  mais  saison 
De  retourner.  Alez  a  Dieu  ; 
Gardez  bien  ma  femme  et  mon  lieu. 
Ernaut,  avecques  moy  venez,  116  b 

1  5o         Mais  vous  vous  en  retournerez, 
Sire  Almaurry. 

Premier  chevalier 
Chier  sire,  pas  ne  vous  desdy  ; 
Je  feray  vostre  voulenté. 
Dieux  a  honneur  et  a  santé 
1  5  5  Vous  ramaint,  sire. 

Ernault 
Amen  chiet  bien  icy  a  dire. 
A  Dieu  trestouz  ! 

L'oncle 

A  Dieu,  Ernault.  a  Dieu,  niez  doulx  ! 

Messire  Almaurry,  retournons. 
Belle  nièce,  nous  revenons 
Pour  vous  compagnier  et  garder 
Et  les  besongnes  regarder 
Qui  sont  a  faire. 

La  marquise 
Faites  ent,  oncle  débonnaire, 
Tout  vostre  vueil. 

L'oncle 

Niepce,  bien  dites;  pour  ce  vueil 

Les  registres  aler  veoir, 

Et  sur  ce  pourray  pourveoir 

A  voz  besongnes. 

La  marquise 
Damoiselle,  sanz  plus  d'eslongnes 
Quérir,  venez  avecques  moy 
En  nostre  église  ou  j'ay,  par  foy, 

Un  poy  affaire. 

La  damoiselle 
Treschiére  dame  débonnaire, 
Vez  me  cy  preste,  a  brief  parler, 
En  quel  lieu  qu'il  vous  plaise  aler 

De  vous  suivir. 

La  marquise 
Je  vois  la  vierge  requérir, 
Damoiselle,  pour  mon  seigneur, 
Que  Dieu  le  ramaint  a  honneur. 
Tenez  vous  cy,  ne  vous  soit  paine. 

Vierge  royal,  puis  et  fontaine 
De  pitié,  d'amour  et  de  grâce, 
Dame,  confortez  ceste  lasse 
Qui  de  cuer  devost  vous  appelle. 
Glorieuse  vierge  pucelle, 
Donnez  moy  tel  prière  faire, 
Vierge,  qui  a  vous  puisse  plaire 

il 

Et  a  la  sainte  trinité, 
Troys  personnes  en  unité, 
Pére,  filz  et  saint  esperit, 
Et  priez  au  doulx  Jhesu  Grist 
Qu'a  mon  seigneur  vueille  estre  aidant 
Si  que  le  voie  reparrant 
Sain  et  sauf  arriére  en  ce  lieu. 
Et  si  vous  requier,  mére  Dieu, 
Que  me  gardez  de  l'anemi  ; 
Et  touz  les  jours  venray  icy 
Vous  deprier,  haulte  royne, 
Dame  des  archanges  tresdigne  ; 
Vueilliez  a  ma  prière  entendre, 
Car  je  doubte  moult  de  mesprendre 
Vers  vostre  enfant. 

Le  dyable 
Haro  !  que  j'ay  le  cuer  dolant 
Et  aray  se  tant  ne  puis  faire 
Que  je  puisse  a  ma  part  attraire 
La  femme  au  marquis  qui  s'en  va 
Oultre  mer:  il  li  mecherra 
Se  j'onques  puis  ains  qu'il  retourne; 
Mes  elle  a  desja  passé  bourne 
Et  est  auques  hors  de  mes  laz. 
Mais  ainsi  n'eschappera  pas  ; 
Combien  que  Marion  la  rouce, 
Qui  tout  adès  nous  est  rebource, 
Serve  de  cuer  a  son  pouoir  : 
Je  li  feray  meschief  avoir 
Se  j'onques  puis. 

La  marquise 
Vierge  royal,  fontaine  et  puis 
De  doulceur,  de  miséricorde, 
De  mon  doulx  seigneur  vous  recorde, 

Glorieuse  vierge  Marie. 
Gardez  que  son  cuer  ne  varie 
Le  faulx  Sathenaz  deputaire 
Et  m'ottroiez  tel  chose  faire 
Que  nostre  sauvement  y  soit. 
Je  croy,  damoiselle,  qu'il  soit 
Temps  de  râler  en  no  manoir, 
Car  i]  est,  je  le  croy  de  voir, 

Bien  hault  diner. 

La  damoiselle 
Ma  dame,  sanz  plus  séjourner, 
Mouvez  et  je  vous  suiveray, 
Et  si  vueilliez  tenir  de  vray 

Que  j'ay  grant  fain. 

Le  dyable 
Haro  !  que  j'ay  le  ventre  plain 
De  dueil  et  de  sanglante  rage 
Quant  je  ne  puis  en  mon  servage 
Mettre  la  femme  du  marquis  ! 
Elle  a  le  cuer  trop  fort  espris 
De  requérir  la  mére  Dieu. 
Mais  je  li  pance  d'un  tel  jeu 
A  jouer  qui  fort  li  nuira  : 
Se  je  puis,  son  oncle  gerra 
La  nuit  qui  vient  avecques  elle  -, 
Et  s'il  avient  qu'elle  soit  telle 
Qu'elle  s'en  garde,  tant  feray 
Qu'a  son  oncle  en  teste  mettray 
Qu'il  pensera  de  la  trahir, 
Par  quoy  il  la  face  morir. 
C'est  bien  a  point  ;  je  le  voy  la 
Ou  devers  sa  nièce  s'en  va. 
Je  me  vois  bouter  dedanz  li; 
De  moy  ne  peut  estre  parti 
N'aler  arriére. 

L'oncle 

Qu'est  ce  la,  belle  nièce  chiére  } 
255         Est  il  bien  temps  de  retourner  ? 

J'ay  puis  fait  pour  vous  attourner  i  ij  a 

Mainte  besongne. 

La  marquise 
Par  la  mére  Dieu  de  Boulongne, 
Tant  veez  vous  miex  qu'est  a  faire  ; 
260         Et  se  riens  veez  a  refaire, 
Pour  Dieu  soit  fait. 
L'oncle 
Dieu  mercy,  rien  n'y  a  meffait 
Que  je  sache.  Que  feray  je, 
Belle  nièce  ?  Me  serray  je 
265  Decoste  vous  ? 

La  marquise 
Oil,  s'il  vous  plaist,  oncle  doulx, 
Je  vous  em  proy. 

L'oncle 

Voulentiers  :  certes  je  vous  voy 

Moult  voulentiers,  n'en  doubtez  mie, 
270         Conme  celle  qui  est  m'amie 
Sus  autre  toute. 

La  marquise 

Vostre  amie  sui  je,  sanz  doubte, 

Et  par  nature  et  par  lignage, 

Quant  seigneur  m'est  par  mariage 
275  Vostre  nepveu. 

L'oncle 

Nièce,  je  vous  promet  et  veu, 

Soit  que  j'en  soie  ou  non  repris, 

De  vostre  amour  sui  cy  espris 

Que  je  ne  scé  qu'en  doye  faire, 
280         N'envers  vous  ne  m'en  puis  plus  taire 

Bien  cuit  mourir  s'il  n'est  ainsy 

Que  vous  aiez  de  moy  mercy 
Et  que  de  vous  soie  privez, 
Et  je  vous  pri  ne  m'estrivez 

Point  du  contraire.  285 
La  marquise 
Oncle,  bien  vous  peussiez  taire 
De  moy  parler  de  tel  langage. 
Ou  avez  vous  pris  ce  courage? 
/ 1 7  b      Dya  !  se  je  vouloie  ce  faire, 

Si  m'en  devriez  vous  retraire.  290 

Je  croy,  par  foy,  que  m'essaiez. 

Mais,  oncle,  ne  vous  esmaiez  : 

Ja,  se  Dieu  plaist,  tel  deshonneur 

Ne  feray  envers  mon  seigneur; 

Et  ne  m'en  parlez  plus,  pour  Dieu,  295 

Car  je  ne  pourroie  estre  en  lieu. 

Ou  vous  fussiez. 

L'oncle 
Certes,  niepce,  se  sceussiez 
Conment  de  vostre  amour  forment 
Sui  surpris,  je  croy  qu'autrement  3oo 

Respondissiez. 

La  marquise 
Certes,  vous  ne  me  pourriez 
Monstrer  que  ce  soit  cy  amour, 
Mais  grant  honte  et  grant  deshonnour, 
Au  mains  a  moy,  je  vous  dy  voir  •  3o5 
Et  pour  ce  vous  fas  je  savoir, 
Prenons  que  je  voulsisse  amer, 
Ne  se  pourroit  mon  cuer  donner 
A  ce  que  m'amour  eussiez 
Ne  que  ja  de  moy  joissiez  ;  3 10 

Nanil,  sanz  faille. 

L'oncle 

Dame,  je  n'en  puis  mais  ;  or  aille 
Ainsi  conme  il  pourra  aler. 

Jamais  ne  vous  en  quier  parler, 
Ençois  men  vois,  pour  l'oublier, 
En  voz  besongnes  emploier 

En  quelque  lieu. 

La  marquise 
C'est  bien  dit  ;  alez,  de  par  Dieu, 

Ou  vous  vouldrez. 

L'oncle 
Las  !  je  sui  malement  navrez, 
Car  j'ains,  dont  moult  me  puis  blasmer, 
Celle  qui  ne  me  veult  amer, 
Ainçois  asprement  me  refuse, 
Dont  j'ay  la  pensée  confuse.  i 
Mais  chiérement  li  venderay, 
Car  si  grant  honte  li  feray 
Que  ne  le  pourra  amender. 
Galot,  je  te  vueil  demander 
En  secré,  ne  m'encuse  pas, 
Se  pour  m'amour  faire  vouldras 

Ce  que  diray. 

Galot  le  nain 
Sire,  conmandez:  je  feray, 

Se  fait  peut  estre. 

L'oncle 
Il  te  fault  ja  assez  tost  mettre 
En  la  chambre  de  la  marquise. 
Sez  tu  conment?  en'telle  guise 
Que  nulx  ne  sache  que  la  soiez  ; 
Et  après  ce,  mais  que  tu  voies 
Qu'elle  soit  endormie  bien, 
Delez  elle  en  son  lit  te  tien 
Jusques  a  tant  que  la  venray 
Et  d'emprès  li  te  leveray; 
Car  j'ay  mis  et  gagié  de  fait 
Qu'aussi  corn  j'ay  dit  sera  fait 


XII 


LA  MARQUISE  DE  LA  GAUDINE  ï  35 


Sanz  riens  remaindre.  345 
Galot 

Sire,  je  doy  doubter  et  craindre 

Que  ne  s'en  courrouce  ma  dame, 

Car  en  tout  le  monde  n'a  famé 

A  qui  je  soie  tant  tenuz  ; 

Et  s'elle  se  courrouce,  nulz  35o 

Ne  me  fera  vers  li  ma  pais  : 

Ainsi  sa  grâce  a  touzjours  mais 

Aray  perdu. 

L'oncle 
Galot,  n'aiez  cuer  esperdu  ; 
De  ce  pren  je  sur  moy  la  charge,  355 
Je  te  seray  escu  et  targe, 

N'en  aies  doubte. 

Galot 

Dont  sera  vo  voulenté  toute, 

Sire,  acomplie. 
777  d  L'oncle 

Galot,  or  ne  le  laisse  mie,  36o 

Va  penser  de  bien  besongnier  ; 

Et  se  tu  me  fais  gaaignier, 

Je  te  promet  et  si  me  vant 

Qu'a  touz  les  jours  de  ton  vivant 

Riche  seras.  365 
Galot 

Sire,  ne  vous  en  doubtez  pas, 
Je  vois  la  besongne  esploitier 
Et  moy  en  sa  chambre  mucier 
En  un  quignet. 

L'oncle 

Garde  bien  que  deffaut  n'y  ait  370 
Que  ne  t'y  truisse. 
Galot 

Non  ara  il  voir,  que  je  puisse; 
Ce  vous  afferme. 

L'oncle 

Or  say  je  bien,  dedans  court  terme 
375         Feray  si  grant  honte  a  ma  niepce 
Qu'il  ne  sera  jusqu'à  grant  pièce 
Qu'il  ne  l'en  doie  souvenir. 
Trop  m'a  volu  pour  vil  tenir 
Pour  s'amour  que  requis  li  ay. 
3 80         Certes  des  chevaliers  iray 

Querre  qui  avec  moy  venront, 
Qui  contre  elle  tesmoingneront 
Ce  qu'aront  veu. 


La  femme  au  marquis 
Damoiselle,  se  j'eusse  beu 
385         Je  deisse  que  je  fusse  y vre. 

Ne  me  puis  avoir  a  délivre 
Tant  sui  chargiée  de  sommeil. 
Gardez  cy  ;  aler  dormir  vueil 
Un  seul  petit. 

La  damoiselle 
390         Dame,  quant  si  grant  appétit 
En  avez,  alez  de  par  Dieu. 
Je  ne  me  mouvray  de  ce  lieu 
S'arez  dormi. 


L'oncle  1 18  a 

Seigneurs,  vous  venrez  avec  my, 
595         Car  de  vous  moult  bien  a  faire  ay  : 
Certes  un  fait  vous  monsterray 
Villain  et  lait. 

Premier  chevalier 
Sire,  il  n'est  nul  de  nous  qui  n'ait 
Grant  désir  de  faire  voz  grez. 
400         Menez  nous  partout  ou  vouldrez, 
Car  touz  prestz  sommes. 

Second  chevalier 
Voire,  et  si  vaudrons  bien  deux  hommes, 
S'il  y  convient  nulz  cox  ruer  ; 
Car  noz  corps  bien  esvertuer 

A  point  sarons.  4o5 
L'oncle 

C'est  bien  dit.  Seigneurs,  or  alons. 

Je  doy  un  grant  mechief  trouver 

Que  vous  m'aiderez  a  prouver, 

Se  mestier  est,  car  il  me  touche, 

Afin  que  n'en  aie  reprouche.  410 

Suivez  moy;  je  m'en  vois  devant. 

Damoiselle,  venez  avant  : 
Ou  est  la  marquise  ? 

La  DAMOISELLE 

Sire,  n'a  guéres  que  si  prise 
Estoit  de  sommeil,  par  ma  foy,  415 
Qu'elle  est  alée  dormir  un  poy, 
N'a  pas  granment 
L'oncle 

Par  mon  chief,  il  va  autrement. 
Messire  Almaurry,  levez  sus  : 
Nous  sommes  honniz  et  perduz.  420 
Venez  veoir  euvre  cruelle  ; 
Et  vous,  suivez  moy,  damoyselle. 
Veez,  seigneurs,  quel  mauvestié  ! 
Dites,  doit  on  avoir  pitié 
D'ardoir  une  si  faite  dame  425 
Qui  si  deshonneure  et  diffame 
Un  tel  homme  que  le  marquis, 
n8b       Et  qui  ce  meschant  nain  a  pris 
Pour  acomplir  sa  lecherie, 
Afin  c'on  n'aperçoive  mie  43o 
Son  grant  hontage  ? 

Premier  chevalier 
Certes,  c'est  pitié  et  dommage 
Quant  se  menait  si  noble  dame. 
Eveilliez  vous,  éveilliez,  dame  ; 

Trop  fort  dormez . 

La  marquise 
Egar  !  biaux  seigneurs,  que  querez 

Vous  cy  endroit  ? 

L'oncle 
Dame,  vostre  ribaut  destroit, 
Qui  lez  vostre  costé  se  gist. 
Mais,  par  le  sanc  que  Dieu  me  fist, 
Jamais  a  femme  ne  jerras 
N'a  marquis  honte  ne  feras. 
De  ce  lit  te  sacheray  hors 
Et  de  ce  coustel  par  le  corps 
Te  donrray.  Tien,  pour  ta  desserte  : 
Droiz  est  que  tu  voises  a  perte  ; 

Trop  as  fait  mal. 

La  femme  au  marquis 
Ha  !  tresdoulce  vierge  royal, 
Dont  vient  ceste  grant  trahyson  ? 
Ha!  oncle,  a  tort  et  sanz  raison 
Sui  diffamée,  c'est  pechié. 
Dieu  scet  qu'a  mon  corps  n'a  touchié 
Au  moins  pour  euvre  de  nature, 
Ne  li  ne  autre  créature, 
Ne  ne  fist  onques  vraiement 
Que  mon  chier  seigneur  seulement. 
Diex,  a  tesmoings  je  t'en  appelle 
Et  toy,  doulce  vierge  pucelle  : 

Fays  y  vertuz. 

L'oncle 
Dame,  je  croy  bien,  levez  sus, 
Mais  nous  veons  bien  le  contraire. 
Jl  n'en  fault  plus  cnqueste  faire  : 

Le  fait  si  est  assez  prouvé. 

Mais  puis  que  je  vous  ay  trouvé 

En  si  vilaine  mesprison, 

Certes  vous  venrez  en  prison. 

Seigneurs,  vous  deux  l'en  enmenrez 

Et  en  prison  la  garderez 

Tant  que  soit  venuz  le  marquis. 

Quant  il  ara  du  fait  enquis, 

Si  en  face  ce  qu'il  voudra. 

Avant,  avant  :  enmenez  la 

Appertement. 

Premier  chevalier 
Voulentiers  :  ça,  dame,  alons  ment, 

Puisqu'il  le  veult. 

Second  chevalier 
Grant  chose  a  en  «  faire  l'esteut  »  ; 

Avant  passez. 

La  femme  au  marquis 
Seigneurs,  j'ay  de  douleur  assez. 
Je  vous  pri,  pour  Dieu,  humblement 
Qu'a  moy  mener  courtoisement 

Au  moins  vous  plaise. 
L'oncle 

Passez,  passez,  dame  mauvaise. 
Certes  s'a  droit  de  vous  ouvrasse, 
Maintenant  ardoir  vous  menasse 
Sanz  respit  prendre. 

Premier  chevalier 
Dame,  cy  vous  convient  aprendre 
Et  savoir  qu'est  prison  fermée. 
Entrez  ens  tost;  sanz  demourée 
Délivrez  vous. 

La  marquise 
Lasse!  se  j'ay  dueil  et  courroux, 
Je  n'en  puis  mais,  quant  vilener 

Me  voy  si  et  emprisonner 
Sanz  cause.  Ha  !  doulce  mére  Dieu, 
Confortez  moy  ;  trop  est  ce  lieu 
495  Obscur  et  noir. 

L'oncle 

Seigneurs,  il  vous  fault  cy  manoir  ;        118  d 
Et  gardez  cy  ceste  prison 
Que  par  la  vostre  mesprison 
Elle  n'eschappe. 

Premier  chevalier 
5oo         II  sara  bien  jouer  soubz  chappe, 
Sire,  qui  la  nous  ostera, 
Car  nul  devers  li  n'entrera, 
Tant  soit  grant  maistre. 
L'oncle 

Seigneurs,  je  ne  la  vueil  conmettre 
5o5         Fors  qu'a  vous  ;  or  en  faites  tant 
Que  ne  soiez  pas  consentant 
De  son  meffait. 

Second  chevalier 
Sire,  sire,  il  sera  bien  fait, 
N'en  aiez  doubte. 

L'oncle 

5 10         J'en  mett  sur  vous  la  charge  toute 
Et  si  m'en  vois  par  de  delà. 
A  Dieu  vous  dy  ;  or  y  parra 
Con  le  ferez. 

La  marquise 

Doulce  mére  Dieu,  soufferrez 
5 1 5         Vous  qu'ainsi  soie  dyffamée 

A  tort  et  que  la  renommée 

Aie  d'avoir  fait  avoultire? 

Dame,  trop  ay  au  cuer  grant  ire 

Quant  de  si  laide  trayson 
520         Sui  accusée  sanz  raison, 

Car  onques  jour  je  ne  peasay, 
Combien  c'on  m'en  ait  fait  essay, 
A  faire  telle  mauvaistié. 
Ha  î  dame,  par  vostre  pitié, 
Vueilliez  y  telles  vertuz  faire  5  25 

Qu'a  touz  evidanment  appaire 
S'ay  tort  ou  droit. 


Le  marquis 
Puis  que  nous  sommes  cy  endroit, 
Ernaut,  a  mon  oncle  en  irez 
uga     Et  si  le  me  saluerez,  53o 
Et  li  direz  de  mon  estât, 
Et  que  sanz  plus  faire  débat 
Il  viengne  a  rencontre  de  moy 
Et  qu'il  amaine  avecques  soy 

Toutes  mes  gens.  535 
Ernault 
Sire,  voulentiers  diligens 
Seray  de  ce  message  faire, 
Et  si  li  saray  bien  retraire 
Ce  que  me  dictes,  n'en  doubtez; 
Diex  vous  croisse  honneur  et  bontez.  540 

Mon  seigneur,  oiez  mon  langage. 
Je  vous  fas  savoir  con  message 
De  par  mon  seigneur  le  marquis 
Qu'il  est  retourné  du  pais 
De  Pruse  et  est  de  cy  bien  près. 
Si  vous  mande  que  soiez  près 
Et  voz  gens,  et  qu'a  li  veigniez 
Et  compagnie  li  teigniez 
Tant  qu'il  soit  ceens  a  repos. 
Ainsi  com  je  le  vous  propos 
Il  le  m'a  dit. 


545 


55o 

L'oncle 
Amis,  ja  n'en  serez  desdit, 
Que  bien  veigniez  en  vérité  ! 
A  il  depuis  touzjours  esté 
555  Haistié  et  sain  ? 

Ernaut 
Oil,  sire,  par  saint  Germain, 
Et  s'a  puis  fait  a  gentillesce 
Mainte  honneur  par  sa  grant  prouesce 
Et  mainte  jouste  fort  jousté. 
56o         Pour  Dieu  n'y  ait  plus  arresté; 
Venez  vous  ent. 

L'oncle 

Ernault,  voulentiers  ;  sus  briefment. 
Messire  Almaurry,  s'en  alons 
A  mon  nepveu,  quant  nous  l'avons 
565  De  cy  bien  près. 

Premier  chevalier 
Sire,  alons;  je  suis  moult  engrès  119  b 

Que  je  le  voie. 

L'oncle 

Seigneurs,  il  vous  fault  mettre  a  voye. 
Suivez  moy  sanz  arrestoison  ; 
570         Mais  gardez  que  celle  prison 
Soit  bien  fermée. 

Second  chevalier 
Si  ferons  nous  sanz  demourée; 
Avant  alons;  tout  est  bien  clos. 
Sire,  de  vous  nous  soit  desclos 
575         Ou  vous  nous  pensez  a  mener, 
Qui  nous  avez  volu  haster 
Si  malement. 

L'oncle 

Contre  mon  nepveu  vraiement 
Qui  vient,  si  con  mandé  le  m'a. 
5 80         Egardez,  je  le  voy  ja  la. 

Pour  l'amour  Dieu,  avançons  nous. 

Biau  doulx  nepveu,  bien  vegniez  vous  ! 
Conment  vous  a  il  puis  esté? 
Vous  tenez  bien  du  corps  chaté, 

A  ce  que  voy.  585 
Le  marquis 
Biaux  oncles,  bien,  foy  que  vous  doy 
Et  vous,  estes  vous  sains  et  druz? 
Seigneurs,  bien  soiez  vous  venuz, 
Touz  ensemble  et  chascun  par  soy  ! 
Conment  vous  est?  dites  le  moy,  590 
Je  vous  em  pry. 

Les  chevaliers 
Mon  seigneur,  bien,  vostre  mercy, 
Et  vous  conment  ? 
Le  marquis 
Dieu  mercy,  bien  et  liement. 
Par  Dieu,  conment  le  fait  ma  femme  ?  595 
Dites,  mon  oncle,  par  vostre  ame, 
La  vérité. 

L'oncle 
Sire,  elle  est  en  bonne  santé, 
Ce  m'est  advis. 
119  c  Le  marquis 

Hé  dia  !  vous  me  tournez  le  vis,  600 
Qui  malement  me  reconforte. 
Je  voy  bien  que  c'est  ;  elle  est  morte  ! 
Halas!  m'amie. 

L'oncle 

Non  est,  biau  niez,  n'en  doubtez  mie  ; 
Mais  il  le  vaulsist  miex,  par  m'ame,  6o5 
Car  elle  ert  une  vaillant  femme; 
Je  n'en  dy  plus. 

Le  marquis 
Il  me  fault  oir  le  surplus. 

Qu'i  a  il  ?  je  le  vueil  savoir. 
6 1  o         Je  vous  pri,  dites  m'en  le  voir 
Sanz  riens  celer. 

L'oncle 

Que  voulez  vous  ?  a  brief  parler, 

Je  l'ay  mise  en  forte  prison, 

Car  fait  a  si  grant  mesprison 
6 1 5         Que  son  ribault  de  vostre  nain 

A  fait,  et  ceci  tout  a  plain 

Ont  veu  ces  chevaliers  cy, 

Moy  et  la  damoiselle  aussy, 

Car  on  le  m'avoit  endité  ; 
620         Et,  pour  savoir  la  vérité, 

Touz  ensemble  en  la  chambre  entrasmes, 

Et  la  en  un  lit  les  trouvasmes 

Touz  deux  couchiez,  dont  sanz  delay 

Du  dueil  que  j'oz  le  nain  tuay; 
625  Cecy  est  vray. 

Le  marquis 

Helas  !  en  qui  me  fieray 

Des  ores  mais  ?  C'estoit  ma  joie. 

Par  ceste  ame,  je  tant  l'amoie 

Que  je  n'en  savoie  que  faire, 
63o         Et  elle  m'a  fait  tel  contraire  ! 

Voirement  est  il  folz,  par  m'ame, 

Qui  se  fie  en  amour  de  famé. 

Haro  !  biaux  oncles,  ne  puis  croire 

Que  ceste  chose  cy  soit  voire. 
635         Avant,  avant  :  pensons  d'aler. 

Je  la  voulray  oir  parler  / 1  g  d 

Certainement. 

L'oncle 

Certes,  mais  il  n'est  autrement 
Que  je  vous  compte. 
Le  marquis 

640         Seigneurs,  sanz  plus  faire  lonc  compte, 

Puis  que  je  sui  cy  a  requoy, 
Amenez  la  par  devant  moy; 

Or  tost  bonne  erre. 

Premier  chevalier 
Sire,  nous  la  vous  alons  querre 

Quant  vous  agrée.  645 


Dame,  issez  hors  sanz  demourée. 
A  mon  seigneur  venir  vous  fault 
Le  marquis,  qui  de  ce  deffault 
Trop  grant  dueil  a. 
La  femme  du  marquis 
Seigneurs,  j'ifay  ou  vous  plaira  ;  65o 
Appareilliée  en  suiz  et  preste. 
Lasse  !  ne  feray  pas  la  feste 
Qu'a  son  retour  cuidoie  faire. 

Ha!  mon  chier  seigneur  débonnaire, 
Aiez  de  moy  compassion  655 
Et  pitié,  pour  la  passion 
Que  Jhesu  Crist  pour  nous  souffri 
Quant  a  son  pére  en  croix  s'offri 
Pour  noz  meffaiz. 


Second  chevalier 


Le  marquis 


Hé  !  dame,  et  qui  cuidast  jamais 
Que  me  feissiez  tel  diffame  ? 
L'ay  je  desservi,  belle  dame  ? 


660 


Dittes  me  voir. 


La  marquise 


Ha  !  lasse,  si  puist  marne  avoir 
Paradis,  qui  touzjours  durra, 
Quant  de  ce  corps  départira, 
Conme  je  suis  de  ce  meffait 
Innocent,  et  que  pas  n'ay  fait 
Ce  qui  m'est  mis  sus  a  grant  tort, 


665 

Combien  que  je  voy  que  la  mort 
M'en  fault  encorre. 

L/ONCLE 

Certes  ne  vous  en  doit  rescourre 
Amour  ne  pitié  nullement, 
Ou  vous  ferez  faux  jugement, 
Biaux  niez,  que  le  nain  fut  trouvé 
Couchié  avec  li  tout  prouvé  ; 

Ce  scet  chascun. 

La  femme  au  marquis 
Mon  treschier  seigneur,  il  n'est  qu'un 
Qui  le  voir  en  sache,  que  Diex, 
Et  celi  en  plorant  des  yex 

Tray  a  tesmoing. 

Le  marquis 
Dame,  il  vous  sera  bien  besoing. 
Avant,  seigneurs,  renmenez  la 
Et  puis  l'en  en  ordenera 

Selon  raison. 

Premier  chevalier 
Sus,  dame,  venez  en  prison, 

Il  esconvient. 

La  marquise 
Lasse  !  or  va  bien  ma  vie  au  nient, 
Quant  sanz  pitié,  dur  et  amer 
M'est  cil  qui  me  soloit  amer, 
C'est  mon  bon  seigneur  le  marquis. 
Il  n'a  pas  bien  le  voir  enquis 
De  la  besoingne. 

Premier  chevalier 
Dame,  entrer  vous  fault  sanz  eslongne 
Icy  dedans. 

La  femme  au  marquis 
Voulcntiers,  seigneurs,  sanz  contcns, 
Combien  que  ce  me  soit  ennuiz. 


XII 


LA   MARQUISE  DE  LA  GAUDINE 


147 


Je  suîz  dedans  ;  or  pouez  l'uiz 
Tirer  a  vous. 

Premier  chevalier 
C'est  voir,  dame,  et  si  ferons  nous  700 
Et  a  la  clef  le  fermerons. 
120  b      C'est  fait,  sire;  or  nous  en  alons 
Vers  mon  seigneur. 

Second  chevalier 
Sire,  j'en  ay  désir  greigneur 

Que  ne  pensez.  705 

Le  marquis 
Oncles,  je  sui  touz  trespensez. 
Que  ferons  nous  de  la  marquise  ? 
Je  vueil  que  fin  en  soit  cy  prise. 
Vous  qu'en  direz? 

L'oncle 

Je  ne  scé,  biau  niez,  qu'en  ferez  ;  710 
Mais  se  cent  foiz  estoit  ma  femme 
Je  la  feroye  ardoir,  par  m'ame, 
Puis  qu'elle  m'aroit  fait  tel  trait. 
Encore  selle  eust  attrait 

A  soy  un  noble  homme  de  pris,  71  5 

Ce  fust  une;  mais  elle  a  pris, 
Un  nain  contrait,  mal  affaittié. 
Hé  !  sire,  qui  en  a  pitié 
Pendu  soit  il  ! 

Le  marquis 

Et  vous  assez  estes  soubtil,  720 
Messire  Almaurri  de  la  Paille. 
Qu'eu  jugez  vous,  vaille  que  vaille, 
Par  vostre  advis  ? 

Messire  Almaurry 
Sire,  vezcy  que  j'en  devis. 
A  faire  bien  un  jugement  72  5 

Fault  deux  choses  :  premièrement 

Justice  et  puis  miséricorde, 

Car  raison  veult  et  droit  s'accorde 

Que  les  maufaitteurs  on  pugnisse, 

Mais  bon  juge  en  faisant  justice 

Doit  avoir  touzjours,  bien  s'i  gart, 

A  miséricorde  regart 

Aussi  conme  il  a  a  justice. 

Voir  est  c'on  doit  pugnir  le  vice, 

Sire,  mais  du  malfaitteur  voir 

Doit  on  miséricorde  avoir 

Pour  tant  qu'il  est  ou  homme  ou  femme. 

Je  le  dy  pour  tant  ;  ceste  dame 

A  moult  meffait,  ce  poise  moy  : 

.Mais  je  croy,  sire,  par  ma  foy, 

S'elle  est  jugée  tellement 

Qu'elle  ait  pour  pitié  seulement 

De  prison  pardurable  peine, 

Sanz  son  corps  mettre  a  mort  villaine, 

Ce  sera  bon. 

Le  marquis 
Je  voy  bien  vostre  opinion. 

Et  vous  qu'en  dittes  ? 
Second  chevalier 
Sire,  en  un  cas  seroit  bien  quittes 
Tel  meffait  qui  le  pugniroit 
Par  prison,  et  si  souffiroit  : 
Car  se  femme  s'estoit  meffaitte 
Par  ygnorance  ou  par  souffraite, 
Conme  plusieurs  sont  qui  le  font, 
Ou  par  mauvais  mariz  qu'ilz  ont, 
Cy  devroit  bien  ouvrer  pitié. 
Mais  je  ne  voy  que  mauvaistié 
Pure  ou  fait  ceste  dame  cy  ; 
Poux  quoy  a  messire  Almaurry, 
Par  foy,  sire,  pas  ne  m'acors, 
Mais  a  vostre  oncle  m'en  recors 

Du  tout  en  tout. 

Le  marquis 
Or  pais  :  nous  sommes  a  un  bout. 
Seigneurs,  je  vous  diray,  par  m'ame, 
Il  me  fait  moult  mal  que  la  dame 
Me  convient  condampner  a  mort, 
Et  nul  ne  s'en  doit,  s'il  n'a  tort, 
Merveillier,  car  forment  l'amoye 
Con  celle  qu'espousée  avoie. 
Mais  je  vous  dy  en  audience 
Qu'elle  sera,  c'est  ma  sentence, 
Demain  devant  touz  aux  champs  arse, 
Et  fust  la  royne  de  Tarse, 
Ja  soit  ce  qu'el  me  fait  si  mal 
Que  pour  lui  vouldroie  estre  ou  val 
D'entre  Goth  et  Magoth  tout  nu, 
Mais  qu'il  ne  li  fust  advenu, 
Tant  l'ain  encor  et  tant  l'ay  chier. 
Si  que,  seigneurs,  sanz  plus  preschier, 
Alez,  si  querez  le  bourrel 
Et  faites  faire  l'appareil 

Pour  la  justice. 

Ernault 
Au  bourrel  duit  tout  cest  office. 
Mon  chier  seigneur,  je  le  vois  querrc. 

Pierre  du  pré,  vien  t'en  bonne  erre 
Estache,  feu,  corde  aprester 
Et  si  penses  de  toy  haster, 

Car  il  le  fault. 

Le  bourrel 
Sire,  il  n'i  ara  nul  deffault; 

Est  ce  homme  ou  femme  ? 
Ernault 
C'est  pour  la  marquise  ma  dame, 

Dont  pitiez  est. 

Le  bourrel 
Je  vois  faire  que  tout  soit  prest, 
Mon  amy  doulx. 

Second  chevalier 
Qa'est  ce  la?  Dame,  dormez  vous  ? 

Dites  me  voir. 

La  marquise 
Certes  je  n'en  ay  nul  vouloir, 
Ains  sui  de  cuer  a  grant  mechief. 
Pour  Dieu,  dites  moy  a  quel  chief 

Est  ma  besoingne. 

Second  chevalier 
Dame,  priez  Dieu  qu'il  vous  doingne 
Remission,  car,  sanz  mentir, 
Au  jour  d'ui  vous  convient  mourir. 
Pour  Dieu,  ne  vous  désespérez, 
Ainçois  de  bon  cuer  requérez 
La  tresdoulce  vierge  Marie, 
Tant  conme  vous  estes  en  vie. 

Ce  vous  conseil. 

La  marquise 
Puis  qu'ainsi  est,  faire  le  vueil. 
Sire,  alez  un  po  loing  de  moy. 
Ha  !  vierge  mére  et  fille  au  roy 
De  paradis,  c'est  li  vray  Diex, 
Regardez  moy  de  voz  doulx  yex, 
Qui  ravoiez  les  desvoiez, 
Et  aucun  confort  m'envoiez 
Par  quoy  dampnée  ne  soit  m'ame. 
Si  voirement  con  tu  scez,  dame, 
Qu'a  tort  sui  si  emprisonnée 
Et  sanz  cause  a  mort  condampnée, 
Me  doingncz  vous  grâce  et  victoire, 
Que  je  ne  perde  mon  mémoire 
De  vous  avoir  touzjours  en  bouche 

Pour  honte  ne  pour  lait  reprouche 
Qui  fait  me  puist  estre  au  jour  d'ui, 
Ainçois  par  ce  cruel  annuy 
C'on  a  de  moy  faire  en  propos,  825 
Dame,  m'ottroiez  le  repos 
Qui  touzjours  dure. 

Nostre  Dame 
Sus,  mi  ange,  bonne  aleure 
Alons  m'amie  consoler 

Que  la  voy  forment  désoler.  83o 
Je  vueil  que  li  soit  desservi 
Ce  que  de  bon  cuer  m'a  servy. 
Alez  ci  devant  moy  chantant 
Que  son  cuer  soit  joie  sentant 

En  vous  oir.  835 
Gabriel 
Dame,  nous  ferons  par  désir 
Ce  qu'il  vous  plaist  nous  conmander. 
Michiel,  il  nous  convient  chanter 

Par  doulx  accors. 

Michiel 

Gabriel,  a  dire  m'acors  840 
Ce  rondel  ici  a  voiz  clére. 

RONDEL 

121  b      Vierge  royne,  fille  et  mére 
Au  Dieu  de  toute  créature, 
Onc  de  grâce  ne  fuz  avère, 
Vierge  royne,  fille  et  mére,  845 
D'obscurté  touzdis  en  lumière 
Jettes  ceulx  que  veulx  prendre  en  cure. 

Nostre  Dame 
Doulce  amie,  en  Dieu  t'asseure 
Et  si  laisses  ton  lamenter. 

Ne  te  vault  riens  tel  dementer 

Des  ores  mais. 

La  marquise 
Lasse  !  dame,  je  n'en  puis  mais. 
Conment  m'en  pourroy  je  tenir  ? 
A  tort  sui  jugie  a  mourir; 

N'atens  que  l'eure. 

Nostre  Dame 
M'amie,  tais  toy  ;  plus  ne  pleure. 
Mon  filz  Jhesus,  qui  est  vray  Dieux, 
A  ta  clameur  oy  des  cieulx 
Et  l'a  receue  en  pitié  ; 
Et  pour  ç*a  toy  par  amistié 
Suis  venue,  ne  doubtes  pas. 
Secourue  au  besoing  seras 
Et  eschapperas  ceste  paine 
A  t'onneur,  soies  ent  certaine. 
A  Dieu  te  dy;  or  loe  Dieu. 
Mi  ange,  alons  men  de  ce  lieu, 

Car  temps  en  est. 

MlCHIEL 

Chiéredame,  nous  sommes  prest 
A  voz  grés  faire. 

Gabriel 

Michiel,  il  ne  nous  fault  pas  taire 
En  alant,  ains  nous  déduisons 
Et  nostre  rondel  pardisons 
A  lie  chiére. 

Rondel 

D'obscurté  touzdis  en  lumière 
Jettes  ceulx  que  veulx  prendre  en  cure, 
Vierge  royne,  fille  et  mére 
Au  Dieu  de  toute  créature. 

La  marquise 
Ha  !  mére  Dieu,  con  d'amour  pure 

Nous  amez  qui  sommes  saval, 
Et  conme  il  pèche  grief  et  mal  880 
Qui  ne  pense  de  toy  servir  ! 
Conment  pourray  je  desservir 
Ceste  bonté  que  m'avez  faite? 
Certes,  dame,  mes  cuer  s'affaitte 
A  vous  loer  toute  ma  vie  885 
Et  servir  :  d'autre  chose  envie 
Avoir  ne  quier. 


Anthenor 
Grimaut,  je  te  pri  et  requier, 
Puis  que  nous  par  cy  revenons 
D'oultre  mer  ou  esté  avons  890 
Au  saint  sépulcre  et  Dieu  requis, 
Alons  men  veoir  le  marquis, 
Car  pour  certain  je  le  verroye 
Moult  voulentiers  et  si  feroie 
De  bon  cuer  ce  qui  li  plairoit.  895 
Car  jamais  de  moy  ne  pourroit 
Estre  rendu  la  courtoisie 
Que  me  fist  ma  dame  m'amie, 
La  marquise  qui  est  sa  femme, 
Et  je  croy  qu'où  monde  n'a  dame  900 
Meilleur  de  li  en  conscience. 
J'estoye  de  mort  en  balance, 
Tu  le  scez,  quant  le  riche  roy 
Me  mescrut  et  se  print  a  moy 
En  disant  que  traistre  estoye  905 
Quant  sa  femme  li  fortreoye. 
Helas  !  et  il  n'en  estoit  rien, 
Mais  toutesvois  il  m'avint  bien 
Qu'il  me  dist  qu'excusé  seroye 
Se  je  m'amie  ly  monstroie  ;  910 
Et  alors  ne  sos  que  penser. 


MIRACLE  DE 


Si  dis  pour  ma  vie  tenser 
Que  la  marquise  estoit  m'amie. 
Mais  cela  ne  li  souffist  mie, 
S'il  n'en  avoit  appercevance  ; 
Et  convint  que  en  sa  présence 
Je  preisse  le  hardement 
De  li  demander  plainement 
Un  baisier  qu'elle  m'y  donna, 
Et  délivré  fu  par  cela 
De  la  mescrantise  du  roy. 
Ceste  courtoisie,  par  foy, 
Ne  li  pourroye  jamais  rendre  ; 
Et  pour  ce  vueil  mon  chemin  prendre 
Par  la  Gaudine. 

Grimaut 
Alons.  sire,  par  amour  fine  : 
Je  vois  devant  pour  hostel  prendre. 

Biaux  hostes,  vueiilez  moy  entendre. 
Pourrons  nous  ceens  hebergier 
Et  avoir  de  bon  a  mengier 
Pour  nostre  argent  ? 
L'oste 

Sire,  oil,  vous  me  semblez  gent 
Nobles  ;  bien  serez  hébergiez. 
Entrez  ens  et  aise  couchiez 
Et  sans  riote. 

Grimaut 

Sa,  mon  seigneur,  vezci  nostre  hoste 
Qui  nous  fera  aise,  se  dit, 
Et  s'arons  blans  draps  et  mol  lit 
Sur  toute  rien. 

Anthenor 
Et  nous  le  paierons  moult  bien. 
Je  le  vueil,  entre  ens;  Diex  y  soit. 
Seoir  me  vueil  ici  endroit  ; 

A  boire  !  a  boire  ! 

L'oste 

Tantost,  sire;  vezcy  un  voire. 
Tenez  ;  essaiez,  mon  seigneur  :  945 
Je  me  vans  que  c'est  du  meilleur 
De  ceste  ville. 

Anthenor 

122  a      II  est  bon,  hoste,  par  saint  Gille  : 
Vous  en  avez  m'amour  acquis. 
Dites  moy  que  fait  le  marquis  ;  95o 
En  savez  rien  ? 

L'oste 

Dieu  mercy,  sire,  il  le  fait  bien, 
Et  nostre  dame. 

Anthenor 
Et  que  fait  ma  dame  sa  femme  ? 

Je  vous  en  pry.  955 
L'oste 

Trop  mal,  sire,  ce  poise  my, 

Se  Dieu  me  voie. 

Anthenor 
Et  pour  Dieu  convient  que  j'en  oye 

La  vérité. 

L'oste 

Mon  seigneur  a  ouen  esté  960 

En  Pruce.  Or  vous  dy  qu'il  laissa 

Ma  dame  a  son  oncle  et  bailla 

Aussi  sa  terre  a  gouverner. 

Mais  en  la  chose  a  tant  d'amer 

C'on  dit  que  le  nain  fu  trouvé  965 

Avec  ma  dame  tout  prouvé 

Couchié  avec  elle  en  son  lit 

Et  la  en  faisoit  son  délit. 

S'en  ot  l'oncle  si  grant  despit 

Que  le  nain  tua  sanz  respit  970 

Et  puis  mist  ma  dame  en  prison. 

Or  est  pour  ceste  mesprison 

Du  marquis  meismes  jugée 

El  a  ardoir  est  condampnée, 
975         Dont  le  peuple  plus  de  cent  mille 

Pleure  et  gemist  aval  la  ville, 

Car  un  chascun  de  cuer  l'amoit 

Pour  les  grans  biens  qu'elle  faisoit  : 

N'avoit  cure  de  nulle  triche, 
980         Ains  estoit  au  povre  et  au  riche 
Doulce  et  courtoyse. 
Anthenor 

Biaux  hostes,  par  m'ame,  il  m'en  poise  : 
Se  je  le  peusse  amender?  122  b 

Or  vous  vueil  je  cy  demander 
985         Se  je  pourray  pour  mon  avoir 

Un  bon  harnois  de  guerre  avoir, 
Bien  fait  pour  moy. 
L'oste 

Oil,  sire,  foy  que  vous  doy. 
J'en  ay  un  ceens  bon  et  cointe 
990         Ou  il  ne  fault  plate  ne  pointe. 

S'il  vous  plaist,  vous  l'essaierez  ; 
S'il  est  bon,  vous  l'achèterez 
Ce  qu'il  vaulra. 

Anthenor 
Voulentiers,  hostes,  monstrcz  ça. 
995  Pour  Dieu,  bonne  erre. 

L'oste 

Chier  sire,  je  le  vous  vois  querre. 
Tenez  :  est  il  et  gent  et  frais? 
Je  le  vous  baille  a  touz  essais, 
N'en  doubtez  point. 
Anthenor 
1000       Or  essaions  s'il  m'est  a  point, 
Par  amours,  maistre. 

L'OSTE 

Il  n'y  a  qu'oster  ne  que  mettre, 

Ce  m'est  avis. 

Anthenor 
Hostes,  tout  a  vostre  devis 
En  paieray;  c'est  un  mot  court.  100 5 

Mais,  pour  Dieu,  alez  vers  la  court  ; 
Et  se  vous  veez  que  l'en  isse 
Pour  aler  faire  la  justice, 
Venez  le  moy  tantost  nuncier 
Par  quoy  je  me  puisse  avancier  1  o  1  o 

D'estre  au  devant. 
L'oste 

Sire,  ne  fineray  mais  tant 
Qu'a  la  court  soie. 

Anthenor 
Et  toy,  Grimaut,  se  Dieu  te  voie, 
Vas  mettre  la  selle  au  coursier  1  o  1 5 

122  c      Et  gars  qu'en  arçon  n'en  estrier 
Rien  il  ne  faille. 

Grimaut 

Mon  seigneur,  voulentiers,  sanz  faille 
G'y  vois  courant. 

Anthenor 

Vierge  a  tous  besoings  secourant  1020 

Qui  de  cuer  devost  vous  appelle, 

Trop  sui,  dame,  esbahis  de  celle 

Qui  assez  tost  arce  doit  estre, 

Conment  elle  a  peu  conmettre 

Tel  meffait,  que  ja  l'essaiay,  1026 

Mais  si  vraie  en  cuer  la  trouvay 

Et  si  bonne  que  ne  puis  croire 

Que  ce  meffait  soit  chose  voire  ; 

Et  ce  m'esmeut,  dame,  a  debatre 

Qu'el  ne  muire  et  de  m'en  combatre,  io3o 

Pour  pitié.  Ha!  vierge  Marie, 

Or  ne  say  je  se  fas  folie, 
Car  trop  muable  est  cuer  de  femme  : 
Pour  ce  vous  pri,  tresdoulce  dame, 
io35       Qu'aussi  qu'en  bonne  entencion 
Vois  pour  elle  estre  champion, 
Soit  qu'elle  ait  ou  non  ait  mespris, 
Gardez  hui  m'onneur  et  mon  pris 
Par  vostre  grâce. 


Nostre  Dame 
1040        Sus,  my  ange,  sanz  plus  d'espace 
Alons  men  a  ce  chevalier, 
Et  chantez  si  qu'esmerveillier 
Faciez  les  gens. 

Michiel 

Nul  de  nous  n'en  yert  negligens  : 
1045        Doulce  vierge,  bien  chanterons. 
Avant,  Gabriel  :  que  dirons 
A  ceste  foiz  ? 

Gabriel 
Michiel,  disons  cy  d'une  vois 
Ce  rondel  cy  qui  est  jolis. 

RONDEL 

io5o  Marie,  en  faiz  et  en  dis 

Se  doit  de  joie  esmouvoir        122  d 
Qui  vous  peut  oir  et  veoir, 
Amer  et  servir  touzdis, 
Marie,  en  faiz  et  en  dis 
io55  Con  dame  de  paradis, 

Car  vous  li  faites  avoir 
Grâce  et  paiz  a  vo  doulx  hoir. 
Nostre  Dame 
Biaux  amis,  ne  t'esteut  doloir 
De  l'aire  ce  champ  de  bataille, 
1060        Car  tu  y  es  tenuz  sanz  faille. 

Si  te  membre  que  ja  pieça 

Conment  la  dame  te  baisa 

Et  te  monstra  signe  d'amour 

Pour  garder  et  toy  et  t'onnour, 

Voire,  et  pour  toy  sauver  la  vie  ;  io65 

Et  si  n'estoit  de  riens  t'amie, 

Car  onques  ne  t'avoit  veu, 

Mais  que  pour  pitié  qui  meu 

L'ot  et  pour  garder  sa  cousine 

De  honte,  la  riche  royne.  1070 

Avec  ce  je  te  fas  savoir 

Qu'elle  est  une  Susanne  voir 

Acusée  de  grief  meffait, 

Lequel  elle  n'a  pas  meffait  : 

Ce  saras  tu,  ne  t'en  esmaies.  1075 

Mais  pour  ce  que  ne  te  retraies 

D'ftler  pour  la  dame  combatre 

Me  sui  je  cy  venue  embatre, 

Qui  sui  de  paradis  royne. 

Fay  que  ton  bon  propos  s'affine  1080 
Seurement  ;  a  Dieu  te  dy. 
My  ange,  alons  nous  ent  de  cy  : 
Il  en  est  temps. 

Gabriel 

Dame,  nous  ferons  sanz  contens 
Vostre  vouloir.  Avant,  Michiel.  108 5 

Pardisons  en  alant  au  ciel 
A  voiz  série. 

Michiel 

Quant  de  moy  je  n'y  faudray  mie, 
r  23  a  Michiel  amis. 

RONDEL 

Com  dame  de  paradis,  1090 
Car  vous  li  faites  avoir 
Grâce  et  paiz  a  vo  doulx  hoir. 
Marie,  en  faiz  et  en  diz 


i6o 
1095 


MIRACLE  DE 


Se  doit  de  joie  es  mouvoir 
Qui  vous  peut  oir  et  veoir. 

Anthenor 
Mére  Dieu,  bien  doit  on  avoir 
En  vous  servir  s'entencion. 
Dame,  grant  consolacion 
M'avez  fait  en  double  manière 

1 100        Dont  je  vous  graci  ;  la  première, 
Par  pitié  qui  en  vous  habonde, 
M'avez  visité;  la  seconde 
Est,  dame,  que  je  ne  savoie 
Du  fait  le  voir,  ains  m'en  doubtoye  ; 

iio5        Or  en  suis  je  seur  par  vous. 

Pour  quoy  appareillié  sui  touz 
De  moy  combatre. 


Le  bourrel 
Seigneurs,  je  vous  dy  sanz  debatre 
Que  tout  est  prest. 

Le  marquis 

1 1 10       Attaingnez  la  donc  ;  temps  en  est. 
Seigneurs,  au  bourrel  soit  livrée  ; 
Pour  Dieu,  qu'elle  soit  délivrée 
Ysnel  le  pas. 

L'oncle 

Bourriau,  scés  tu  que  tu  feras? 
1 1 1 5        Garde  que  si  hault  soit  assise 
En  la  charrette  et  de  tel  guise 
Que  de  touz  puist  estre  veue 
Par  quoy  plus  de  honte  hait  eue 
De  son  meffait. 

Le  bourrel 
1 120        N'en  doubtez  :  il  sera  bien  fait. 
Laissiez  venir. 

Premier  chevalier 
123  b      Dame,  sanz  vous  plus  ci  tenir, 
Venez  vous  ent. 

La  marquise 
Seigneurs,  vois  fa  mon  jugement  ? 

Dites  me  voir.  1 1 25 

Second  chevalier 
Dame,  oil  voir  ;  pensez  d'avoir 
Desoresmais  Dieu  en  mémoire, 
Et  priez  la  dame  de  gloire 
Que  par  sa  grant  miséricorde 
Au  jour  d'ui  appaise  et  accorde  i  i3o 

A  Dieu  vostre  ame. 

L'oste 

Las  !  sire,  j'ai  veu  ma  dame 
Bailler  au  bourrel  en  ses  mains, 
Et  il  n'en  fait  ne  plus  ne  mains 
Qu'il  feroit  d'une  povre  garce  :  1 1 35 

Mener  la  veult  ou  sera  arsse. 
Tout  le  monde  la  plaint  et  pleure. 
Pour  Dieu,  ne  faites  plus  demeure  : 
Montez  bonne  erre. 
Anthenor 

C'est  fait;  je  voys  mon  cheval  querre        1 140 
Et  monter,  sire. 


La  marquise 
Hé  !  bonnes  gens,  je  puis  bien  dire 
Que  ce  n'est  mie  de  merveille 
Se  chascun  de  moy  s'esmerveille. 
Priez  Dieu  qu'il  me  tiengne  en  foy,  1 145 

Car  je  pren  sur  lame  de  moy 
Que  je  sui  innocent  et  pure 

Du  fait  pour  quoy  a  tel  laidure 
Sui  démenée. 

Le  marquis 
i  1 5o        Seigneurs,  la  chose  est  ordenée 
Ainsi  conme  l'en  vous  dira. 
Le  bourrel  tout  a  pié  ira 
Devant,  la  charrette  menant, 
Et  vous  deux  irez  costoiant 
1 1 5  5        La  dame,  et  vous  irez  après, 

Biaux  oncles.  Or  soiez  engrés  123  c 

De  mouvoir;  je  demourray  ci. 
Femme,  Diex  ait  de  toy  mercy 
Par  sa  pitié. 

L'oncle 

i  160        Mouvez,  seigneurs,  par  amistié 
Isnellement. 

Second  chevalier 
Sire,  nous  ferons  bonnement 
Vostre  plaisir. 

Ernaut 
Bourrel,  vaz  ce  cheval  saisir 
1 1 65        Et  le  maine  si  con  tu  dois, 

S'avoir  ne  veulx  de  mes  cinc  doiz 
Un  bon  tatin. 

Le  bourrel 
Je  n'ay  cure  de  tel  patin, 
Sire,  j'aim  miex  faire  m'office. 
1 1 70        Hary  î  avant  :  Diex  le  garisse 
Et  saint  Eloy. 

Premier  chevalier 
Dame,  se  savez  riens  de  quoy 
Vous  repreigne  la  conscience, 
Dites  le  nous  en  audience  : 
1 1 75  Espurgiez  vous. 

La  marquise 
Certes,  nanil,  mon  ami  doulx, 

Ainçois  vous  di,  si  ait  Diex  marne, 
Qu'a  honte  sui  et  a  diffame 
A  tort  menée. 

Anthenor 

Ho!  seigneurs,  il  fault  qu'arrestée  1 180 

Soit  la  dame,  pour  voir  le  dy; 
Car  maintenir  vueil  et  si  dy 
Qu'elle  est  jugée  sanz  raison, 
N'  onques  ne  fist  la  mesprison 

C'on  li  mett  sus.  1 1 85 

L'oncle 
Tu  n'y  es  pas  a  temps  venuz, 
Ne  riens  n'en  sera  fait  pour  toy. 
123  d      Bourrel,  chasse  avant,  par  ta  foy  ; 
Va  touzjours,  va. 

Second  chevalier 
Sire,  vraiement  non  fera,  1 1 90 

Car  je  vois  le  cheval  saisir 
Tant  que  le  marquis  son  plaisir 
Ait  entendu. 

Premier  chevalier 
Pleust  ore  au  doulx  roy  Jhesu 
Que  ce  chevalier  delivrast  1195 
Ma  dame,  et  que  le  fait  trouvast 
A  faux  prouvé. 

Anthenor 
Sire  marquis,  a  point  trouvé 
Vous  ay;  escoutez  me  parler. 
Je  dy  sanz  plus  avant  aler  1200 
Qu'a  tort  condampnez  cestc  dame, 
Et  s'il  a  ci  homme  ne  femme 
Qui  ose  dire  du  contraire, 
Je  sui  prest  de  l'espée  traire 

Et  moy  combatre.  i2o5 
Le  marquis 
BiauK  oncles,  il  vous  fault  debatre 

Ce  qu'il  dit.  L'avez  entendu  ? 
Respondez  ;  n'y  ait  attendu  : 
Le  fait  vous  touche. 
L'oncle 

12 io        Biaux  niez,  il  ment  parmy  la  bouche. 
Qui  es  tu  ?  dy. 

Anthenor 
Qui  je  sui?  ne  vous  chaille  qui. 
Tant  y  a  je  sui  chevalier, 
Et  plus  dire  ne  vous  en  quier. 
1 2 1  5        Mais  vezci  mon  gage  pour  elle. 
A  il  ici  celui  ne  celle 
Qui  le  sien  baille? 

L'oncle 
Oil,  voir,  j'en  feray  bataille 
Contre  toy,  et  dy  que  tu  mens 
t  220        Et  que  bons  est  li  jugemens. 

Vezci  mon  gant.  124  a 

Le  marquis 
Nous  n'irons  donques  plus  avant, 
Si  me  soit  Dieu  misericors. 
Je  verray  la  force  des  corps, 
1225       Car  le  champ  a  pié  se  fera. 

Au  jour  d'uy  verray  qui  sera 
Bon  ou  mauvays. 

L'oncle 

Si  chier  mot  ne  dist  onques  mais, 
Biaux  niez  ;  je  voys  mes  armes  prendre. 
i23o       Tantost  reviens;  faites  m'attendre 
Qu'il  ne  se  meuve. 

Anthenor 
Ne  doubtez,  non,  c'on  me  repreuve 
Que  je  fuie  :  ja  Dieu  ne  vueille  ; 
Nanil,  et  veisse  ma  brueille 
1  235  Gysant  a  terre. 

Le  marquis 
Sire,  qui  voulez  ceste  guerre 
Faire,  dites  moy  vostre  nom. 
Dont  venez  vous  ?  ne  quel  raison 
Vous  a  meu  ? 

Anthenor 

Se  Dieu  plaist,  il  sera  sceu,  1 240 

Sire,  briefment. 

L'oncle 

Or  ça,  faux  chevalier,  conment 
Le  veulz  tu  dire? 

Anthenor 
Je  dy  ainsi,  entendez,  sire, 
Qu'a  tort  est  a  mort  condampnée  1 2s5 

La  dame  qui  si  noble  est  née 
Et  c'onques  le  fait  ne  pensa  ; 
Et  Dieu,  qui  les  enfans  tensa 
De  mort  en  la  fornaise  ardant, 
Et  je  si  li  serons  garant,  1  2S0 

Si  com  je  pens. 

L'oncle 
Et  je  dy  certes  que  tu  mens 
Et  te  prouveray  le  contraire 
124  b      A  m'espée  que  je  vueil  traire. 

Gar  toy  de  moy.  1  255 

Anthenor 
Je  ne  vous  doubte,  par  ma  foy. 
Or  vous  gardez  de  moy  aussy. 
Vous  arez  ce  premier  cop  cy 
De  conmensaille. 

L'oncle 

Ains  que  parte  ceste  bataille,  1 260 

Ne  sera  si  bon  ton  escu 
Que  je  ne  te  rende  vaincu 
Con  faux  traistre. 


MIRACLE  DE 


Anthenor 
Du  champ  vous  feray  avant  istre, 
Si  plaist  a  la  vierge  honnourée 
En  qui  me  fy  ;  vezla  m'espée. 
A  mes  deux  mains  vous  courray  sus  ; 
Puis  que  vous  tien  vous  irez  jus. 
Or  y  es  tu.  Dy,  larron,  dy 
La  vérité,  ou  je  t'affy 
Je  t'occirray. 

L'oncle 

Ha  !  biaux  niez,  mercy,  je  feray 
Ce  que  voulrez. 

Le  marquis 
Ho  !  sire,  en  ce  point  vous  tenrez, 
Que  je  le  vueil. 

Anthenor 
Sire  marquis,  point  ne  me  dueil 
De  voz  grez  faire. 

Le  marquis 
Avant,  oncle,  il  vous  fault  retraire 
Du  fait  le  voir. 

L'oncle 
Vueillez  de  moy  mercy  avoir, 
Biaux  niez,  pour  Dieu  le  vous  requier. 
Ne  puis  contre  ce  chevalier  : 
Il  est  jounes,  je  sui  ja  viex  ; 
Si  en  a  d'avantage  miex 
Que  je  n'ay,  sire. 

Anthenor 
Sire  marquis,  faites  li  dire 
Le  voir,  et  qu'il  ne  mente  point, 
Ou  rendez  le  moy  en  lei  point 
Con  le  tenoye. 

Le  marquis 
Sy  arez  vous,  se  Dieu  me  voie, 
Ou  voir  dira. 

L'oncle 

Helas!  biaux  niez,  conment!  morra 

Vostre  oncle  a  honte  ? 
Le  marquis 
Oncle,  sanz  faire  plus  lonc  compte, 
Dites  nous  donques  vérité  1295 
Et  on  ara  de  vous  pitié. 
Ce  non,  je  vous  rendray  u  point 
Que  je  vous  pris,  n'en  doubtez  point  ; 

C'est  la  parclose. 

L'oncle 

Las,  je  ne  sçay  rien  de  la  chose  1  3oo 

Que  demandez. 

Le  marquis 
Avant  !  avant  !  ensemble  alez, 
Et  face  chascun  son  devoir, 
Mais  en  ce  point  serez  mis  voir 

Qu'estiés  avant.  1 3o5 

Anthenor 
Traistre,  jamais  en  avant 
N'irez,  foy  que  doy  a  saint  George. 
Ceste  dague  parmy  la  gorge 
Vous  bouteray. 

L'oncle 

Ha  !  frans  bons,  mercy  !  je  diray  j  3 10 

Le  mauvais  mot. 

Anthenor 
Or  dy,  mauvais,  dy  dont  tantost 

La  vérité. 

L'oncle 
Conme  faux  plain  d'iniquité 
Vous  recongnois,  biau  niez  marquis,        1 3 1 5 
Que  d'amer  la  dame  requis. 
Mais  elle,  conme  bonne  et  sage, 
/  24  d      Refusa  moy  et  mon  langage, 

Dont  j'oz  tel  dueil  et  tel  desdaing 

1 320        Que  je  fis  tant  devers  le  naing 

Qu'avec  la  dame  se  coucha, 

Mais  onques  a  li  n'atoucha, 

Ains  s'i  coucha  en  paour  grant  : 

Si  li  promis  je  que  garant 
1 325       Envers  vous  de  ce  li  seroye. 

Et  après  ce  je  qui  vouloye 

Acomplir  ma  grant  desverie, 

Quant  la  dame  fut  endormie, 

Pris  des  chevaliers,  si  entrasmes 
i33o       En  la  chambre  ou  le  nain  trouvasmes 

Couchié,  qui  ne  savoit  pourquoy. 

La  le  tuay,  afin  que  moy 

N'encusast  de  ma  mesprison, 

Et  puis  mis  la  dame  en  prison. 
1 335        Ainsi  sans  cause  pourchacié 

Ly  ay  ce  meschief  et  bracié 
Qu'elle  a  eu. 

Anthenor 

Sire,  se  j'ay  fait  mon  deu, 

Puis  que  le  traistre  vous  livre 
1 340       Donnez  moy  congié  qu'a  délivre 
Mette  la  dame. 

Le  marquis 

Sire,  c'est  bien  raison,  par  marne  ; 

Alez  et  si  la  desliez. 

Onques  mais  jour  ne  fu  si  liez. 
1 345        Oncle,  vous  ay  j'a  moy  attrait 

Pour  moy  faire  sy  vilain  trait, 

Qui  me  vouliez  faire  a  mort 

Mettre  ma  propre  femme  a  tort  ? 

Par  mon  chief,  n'en  estes  pas  quittes, 
1 35o        Ainçois  par  les  plus  tresdepittes 

Voies  que  je  pourray  trouver 

Vous  feray  a  grief  mort  livrer. 

Tost,  seigneurs,  sanz  arrestoison 

Alez  le  me  mettre  en  prison 

Et  en  bons  fers.  1 355 

Ernaut 

125  a     De  voz  grez  faire  sui  appers  ; 
Passez,  passez. 

Second  chevalier 
Uns  telz  fers  vous  seront  lassez, 
Sire,  par  les  piez  et  les  mains 
Qui  poisent  bien  deux  cens  du  moins,  i36o 
Ne  vous  déplaise. 

Anthenor 
Treschiére  dame,  or  soiez  aise 
Et  s'obliez  vostre  doleur, 
Recouvré  avez  vostre  honneur 
Et  s'estes  délivrée  a  plain.  1 365 

Sa,  de  par  Dieu,  ça,  celle  main, 

Si  descendez. 

La  marquise 
Sire,  qui  secoru  m'avez, 
A  voz  piez  me  doy  bien  jetter. 
Pour  Dieu,  plaise  vous  a  oster  1370 
Ce  bacinet  si  que  vous  voie. 
Gongnoistre  ainsi  ne  vous  pourroye 

Jamais  nul  jour. 

Anthenor 
Dame,  voulentiers,  sanz  séjour. 

Me  vccz  vous  ?  1 3y5 

La  marquise 
Ha  !  loyal  chevalier  sur  touz, 
Anthenor  sire,  acolez  moy. 
Frans  homs,  bien  mercier  vous  doy 
Et  l'eure  que  vous  vy  premier. 
Certes,  or  vous  vueil  je  baisier  1  38o 

Et  bouche  et  piez. 

Le  marquis 
Dame,  pardonner  me  vueilliez 
Mon  meffait,  et  je  vous  en  pri. 
Sire,  vostre  nom  sanz  destry 
j  385  Me  vueilliez  dire. 

Anthenok 
Anthenor  de  Biauchastel,  sire. 
Sui  nommez,  voir. 

Le  marquis 

Vous  venrez  en  nostre  manoir,  125  b 

Sire;  je  vous  deffens  l'aler. 
1 390       J'ay  tant  oy  de  vous  parler 

Qu'assez  vous  congnois  par  renom, 

Dieu  mercy,  que  vous  avez  bon, 

Et  il  a  bien  apparu  cy, 

Biau  sire,  dont  je  vous  mercy. 
1 395        Car  mis  m'avez  de  grant  tristesse 

Et  de  grant  doleur  en  leesce, 

Et  la  dame  pour  qui  j'avoie 

Plus  dueil  que  dire  ne  pourroye, 

Dont  a  touzjours  vous  ameray  ; 
1400       Et  certes  destruire  feray 

Le  traistre,  si  com  direz  : 

Vous  meisme  juges  en  serez; 

Et  de  ma  terre  la  moitié 

Toute  vous  doing  par  amistié. 
1405       Alons  nous  en,  sanz  plus  debatre, 

Avant,  seigneurs,  pour  nous  esbatre  ; 

Et  pour  obiier  nostre  dueil, 

Chantez  ensemble,  je  le  vueil, 

Ce  chant  plaisant  et  amoureux  : 
1410        «  Pour  l'amour  du  temps  gracieux.  )> 
Explicit. 

L'empereur  Julien 
llbanius,  le  seneschal 
Le  premier  chevalier 
Le  deuxiesme  chevalier 
Premier  macier 
Deuxiesme  macier 
Saint  Basille 
Premier  clerc,  secrétaire 
Deuxiesme  clerc 
Troisiesme  clerc 
Le  premier  dyable 
Deuxiesme  dyable 
Premier  bourgois 
Deuxiesme  bourgois 
Le  tiers  bourgois 
Premier  sergent  d'armes 
Deuxiesme  sergent 
Nostre  Dame 

MlCHIEL 

Gabriel 
Saint  Mercure 


Ci  conmence  un  miracle  de  Nostre  Dame,  de  V em- 
pereur Julien  que  saint  Mercure  tua  du  con- 
mandement  Nostre  Dame,  et  Libanius,  son  senes- 
chal ,  qui  cela  vit  en  avision,  se  fist  baptiser  a 
saint  Basille  et  devint  hermite,  et  pour  reveoir 
Nostre  Dame  en  sa  biauté  souffri  que  on  H  cre- 
vast  les  yeux,  et  le  renlumina  Nostre  Dame.  127  a 


L'empereur  Julien 
eigneurs,  entendez  ma  raison  ; 
Pay  bien  de  vous  dire  achoison  : 
Traiez  vous  ça,  non  pas  arriére 
Puis  que  je  suis  vostre  emperiére, 
Vous  devez  chascun  regarder  5 
A  m'onneur  accroistre  et  garder. 
Vous  semble  il  voir? 
Libanius,  le  seneschal 
Mon  seigneur,  vous  devez  savoir 
Qu'il  n'a  ci  nul  de  nous,  ce  cuit, 
Qui  n'ait  grant  joie  et  grant  déduit  10 
De  la  vostre  honneur  essaucier. 
Y  a  il  riens  a  adrescier  ? 
Dittes,  chier  sire. 

Le  premier  chevalier 
Plaise  vous,  sire,  a  le  nous  dire 

Se  vous  avez  riens  a  contraire, 
Ne  conment  vous  en  voulrez  faire, 

Et  fait  sera. 
Le  deuxiesme  chevalier 
Voire,  si  c'on  en  parlera 
Deux  mille  ans  après  nostre  vie. 
Est  il  riens  dont  aiez  envie, 

Ne  qui  vous  nuise? 
L'empereur 
Désir  me  contraint  et  aguise, 
Seigneurs,  cTaler  sur  les  Persans  : 
Car  a  moy  sont  contredisans, 
Ne  ne  veulent  de  moi  tenir  : 
Si  m'en  convient  a  chief  venir, 
Car  c1est  du  droit  de  mon  empire  ; 
Et  pour  c^n  ay  je  plus  grant  ire, 

Je  vous  promet. 

Libanius 
Sire,  par  mon  dieu  Mahonmet, 
Je  lo  donc  que  sur  eulz  alons, 
Et  tantost  vous  en  chevirons 
Ainçois  que  passent  deux  mardis  : 
Car,  sire,  a  touz  les  plus  hardis, 
Puis  qu^l  se  monstreront  rebelles, 
Ferons  sentir  les  alumelles 
De  noz  espées  par  les  flans 
Et  par  les  chiefs,  tant  que  li  sans 

Du  corps  ystra. 

Le  premier  chevalier 
Honniz  soit  il  qui  se  faindra 
De  ferir  si  sur  les  rebelles, 
Com  leur  puist  faire  les  cervelles 

Des  chiefs  saillir. 

L'empereur 
Seigneurs,  ne  me  devez  faillir  : 
Car  je  sui  vostre  droit  seigneur, 

Et  si  vous  ay  fait  le  greigneur 
Honneur  que  je  puis  regarder  : 
Et  c'est  que,  pour  mon  corps  garder, 
Jour  et  nuit  soiez  avec  moy. 
Et  avec  ce,  pour  vostre  loy  5o 
Essaucier,  ce  savez  vous  bien, 
Ay  renoncié  a  crestien  ; 
Et  savez  bien  a  quel  martire 
Je  fas  morir  ceulx  que  j'oy  dire 
Qui  délaissent  la  loy  paienne  55 
727  c      Pour  tenir  la  loy  crestienne. 

Et  croy  que  qui  penser  voulroit, 
Qu'esmerveiller  moult  se  pourroit 
Des  orribles  tourmens  et  paines 
Qu'a  plusieurs  personnes  humaines  60 
Ay  fait  souffrir,  qui  ne  vouloient 
Croire  en  Jupiter,  ains  tenoient 
Que  la  loy  crestienne  vault  miex 
Vous  Pavez  veu  a  voz  yex 
Quieulx  tourmens  fis  j'a  Quiriace,  65 
A  Gordian  et  a  Privache. 
C'est  horreur  de  les  raconter; 
Et  si  vous  dy  bien  sanz  doubter 
Quanque  de  tieulx  gens  trouveray 
Mourir  a  martire  feray  ;  70 
Il  n'y  ara  point  de  deffault. 
Mais  aler,  seigneurs,  nous  en  fault 
Sur  ceulx  de  Perse. 
Deuxiesme  chevalier 
Puis  que  vo  volentez  aerse 
Y  est,  sire,  de  cuer  entier  75 
Yrons.  Avant,  seigneurs  macier; 
Alez  devant. 

Premier  macier 
Vuidez  de  ci,  vuidez  avant; 
Faites  voie  ;  vuidez  la  place, 

80  Se  ne  voulez  de  ceste  mace 

Estre  feruz. 

Deuxiesme  macier 
Par  amour,  seigneurs,  levez  sus  ; 
Vuidez  de  cy  ;  faites  nous  voie 
Ou  vous  arez,  se  Dieu  me  voie, 
85  De  cops  foison. 

Saint  Basille 
Mes  frères,  sans  arrestoison 
Nous  convient  a  Pencontre  aler 
De  Pemperiére,  a  brief  parler, 
Pour  li  révérence  et  honneur 
90  Faire  :  car  il  est  chier  seigneur 

De  ceste  terre. 

Premier  clerc 
Sire,  si  y  alons  bonne  erre.  727  d 

Mais  quel  don  li  présenterez  ? 
Trop  petite  honneur  li  ferez, 
95  S^il  n^a  de  vous  aucun  présent  : 

Or  vous  avisez  cy  présent 
Que  li  donrrez. 

Saint  Basille 
Je  vous  diray  que  vous  ferez  : 
Vous  savez  je  n^y  pas  en  masse 
100         Joyaux  ^argent  que  li  donnasse, 
Ne  je  ne  pense  point  encor 
De  telz  choses  faire  trésor  : 
Prenez  des  pains  dont  nous  vivons 
Trois  que  nous  li  présenterons. 
io5         Ce  sera  présent  assez  gent, 
Et  si  sera  bon  pour  sa  gent, 
Dont  il  a  moult  grant  compagnie  : 
Car  il  s'en  va  en  ost  banie 
Sus  les  Persans. 

Deuxiesme  clerc 
1 10         Voire;  mais  s^l  n^est  congnoissans 

Que  vous  li  faciez  par  amour, 
Ce  nous  pourra  plus  a  doulour 
Tourner  qu'a  joye. 
Saint  Basille 
Ne  vous  chaut,  mettons  nous  a  voie  ; 
J'en  mettray  sur  Dieu  tout  le  fais, 
Qui  scet  et  voit  que  je  le  fais 
En  bonne  entente. 

Troisiesme  clerc 
Mouvez  de  par  Dieu  sanz  attente, 
Mon  seigneur,  et  je  vous  suivray  ; 
Les  pains  après  vous  porteray 
Ysnellement. 

Saint  Basille 
Seigneurs,  alons  appertement. 
Vezci  l'emperiére  venir. 
Sire,  Dieu  vous  vueille  tenir 
En  honneur  et  en  bonne  vie, 
Et  toute  vostre  compagnie 
Que  je  cy  voy  ! 

L'empereur 
Je  t'en  pri,  par  amour  dy  moi  : 
N'ez  tu  pas  Basille  le  grant  ? 
Trop  sui  de  le  savoir  engrant. 
Or  me  respons. 

Basille 

Bazilles  est  mes  propres  noms, 
Sire,  pour  voir. 

L'empereur 
Certes,  tu  cuides  moult  savoir, 
Et  cuides  grant  philosophe  estre; 
Mais  je  puis  bien  contre  toy  mettre 
Que  tout  ton  sens  envers  le  mien 
Vault  moult  petit,  mais  ne  vault  rien 
Car  plus  sage  sui  que  tu  n'es, 
Ne  que  tu  ne  seras  jamais 

Jour  de  ta  vie. 

Basille 
Pleust  a  Dieu  le  ni  Marie, 
Que  si  bon  et  si  sage  fusses 
Qu'en  toy  vraie  créance  eusses, 
Et  amasses  ton  créateur 
Et  le  servisses  en  cremeur  ! 
Pour  ce  que  moult  de  gent  de  fait 
De  leurs  biens  t'ont  ci  présent  fait, 
Et  vivres  ont  fait  ci  venir 
Pour  ton  ost  plus  aise  tenir, 
Aussi  saches  tu  de  certain, 
Pour  charité,  de  nostre  pain 
T'apport  moy  et  mes  compaignons, 
Et  de  tel  conme  nous  mengons  ; 
Emperiére,  je  te  dy  voir. 
Or  vueilles  en  gré  recevoir 

Ce  présent,  sire. 

L'empereur 
Seigneurs,  prenez  sanz  contredire 
Les  pains  dont  il  me  fait  présent, 
Mais  redonnez  li  ci  présent 
Du  fain;  je  le  vueil  par  ma  teste. 
Il  m'a  fait  de  pain  d'orge  feste. 
D'orge!  C'est  a  beste  peuture. 
Donnez  li  du  fain;  c'est  droiture  : 

S'en  mengera. 

Le  premier  macier 
Mon  seigneur,  tantost  en  ara 
Se  point  en  a  en  ceste  ville. 
Tenez,  mengiez,  sire  Bazille, 

Et  broutez  fort. 

Basille. 
O  emperiére,  tu  as  tort  : 
Car  de  tel  pain  con  nous  vivons 
Et  moy  et  touz  noz  compaignons 

T'avons  offert  par  charité, 
Et  tu  Tas  pris  en  tel  vilté 
Que  tu  me  fais  yci  pour  pain 
Donner  de  tes  chevaulx  le  fain. 
Ce  n'est  pas  grant  honneur  a  faire 
A  homme  de  si  hault  affaire  ; 
N'en  doubtez  pas. 

L'empereur 
Certes  jamais  ne  gousteras 
De  crouste  ne  mie  de  pain; 
Ou  tu  mourras  de  maie  fain, 
Ou  tout  temps  mais  que  viveras 
Conme  beste  herbe  brouteras. 
Entens  me  bien,  te  semble  il  dors  je 
Qui  m'as  fait  présent  de  pain  d'orge 
N'est  dieu  qui  m'en  peust  retraire 
Que  honte  n'aies  et  contraire  : 
Car  a  noz  diex  es  ennemis. 
Tu  as  ceste  ville  soubzmis 
Et  convertie  a  ta  créance  : 
Par  mes  diex  en  qui  j'ay  fiance, 
Si  tost  con  revenray  de  Perse 
De  toutes  pars  sera  aerse  ; 
Et  si  de  toy  me  vengeray, 
Que  toute  abatre  la  feray 
Et  mettre  a  mort  jeunes  et  viex, 
Puis  la  feray  arer.  J'aim  miex 
Qu'elle  port  chardons  et  orties 
Qu'elle  gardast  gens  converties 
A  croire  un  dieu  qui  fu  penduz  : 
N'en  pot  estre  onques  deffenduz. 
Ou  despit  de  li  et  sa  mére 
Sera  la  chose  si  amére 
Que  le  moustier  que  d'eulx  as  fait 
Feray  trebuchier  tout  a  fait  ; 
Et  l'image  de  ta  Marie 

Feray  ardoir,  n'en  dcubtes  mie, 
Si  tost  que  pourray  repairier. 
210         Avant,  seigneurs,  sanz  atargier  : 
N^arrestez  plus,  alez  avant. 
Je  te  tenray  bien  convenant  , 
Par  ceste  teste. 

Premier  macier 
Sire,  chascun  de  nous  s'apreste 
21 5         A  faire  quanque  conmandez. 

Avant,  seigneurs,  avant  passez. 
Alez  arriére. 

Deuxiesme  macier 
Se  ne  voulez  que  je  vous  fiére, 
Alez  en  sus. 

L'empereur 
2  2û         Seigneurs,  de  dueil  sui  si  confus, 
Par  mes  diex  que  ne  le  puis  dire. 
Grant  despit  m'a,  voir,  et  grant  ire 
Basille  fait. 

Libanius 
Ne  vous  chaille  de  ce  meffait 
22  5         Plus,  sire  :  bien  l'amenderons, 
Quant  de  Perse  retournerons; 
N'en  faites  compte. 
Premier  chevalier 
Créés  Libanius  le  conte, 
Sire  ;  et  vostre  dueil  oubliez  ; 
2  3o         Briefment  en  serez  si  vengiez , 

Qu'il  vous  en  devra  bien  souffire. 
Pensons  de  bourder  et  de  rire 
Pour  nous  esbatre. 

Deuxiesme  chevalikr 
Je  lo  que  nous  aillons  embatre, 
23 f»  Mon  seigneur,  en  ce  grant  manoir  : 

Il  est  pour  vous  bien  recevoir 

Assez  garniz,  i  28  d 

L'empereur 
Or  y  alons  donc,  mes  amis , 
Un  petit  m'y  reposeray 
Et  voulentiers  y  menjeray, 
Si  ferez  vous. 

Libanius 

C'est  veritez,  mon  seigneur  doulx, 
Ce  qu'avez  dit. 

Basille 

Vierge,  mére  au  doulx  Jhesu  Crist, 
Fontaine  de  vraie  leesce, 
Amoureuse  conforteresce, 
Dame,  envoie  moy  ton  confort  : 
Car  trop  ay  au  cuer  desconfort  ; 
Et  ce  n'est  mie  sanz  raison. 
Ton  moustier  voy  et  ta  maison 
Menacié  d'abatre  et  d'ardoir, 
De  tel  qui  en  a  bien  pouoir  : 
C'est  de  Julien  l'emperére. 
Las  !  vezci  chose  orrible  et  fiére  ! 
Hé!  dame,  li  soufferras  tu 
Qu'en  mal  faire  ait  tant  de  vertu, 
Ne  que  la  gent  que  t'ai  acquise, 
Qui  toy  honneure  et  fait  servise 
Et  ton  filz,  soit  si  desconfite 
De  ce  tirant,  de  cel  hérite, 
Qui  fait  m'en  a  si  grief  menace? 
Vierge,  a  ton  filz  et  a  toy  place 

Que  muire  ainçois  ! 
Le  premier  clerc 
Sire,  se  m'aist  sainte  Foys, 
Avis  m'est,  po  estez  senez 
Qui  tel  dueil  ore  démenez 

Ne  telle  angoisse. 

Deuxiesme  CLERC 
Hé!  mon  seigneur,  que  Dieu  vous  croisse 
Honneur!  n'avez  vous  mie  tort 
270         De  vous  mettre  en  tel  desconfort  ? 
Voir  si  avez. 

Basille 

Helas!  biaux  seigneurs,  vous  savez         12g  a 
Bien  la  tresgrant  iniquité, 
Le  meschief  et  la  cruauté, 
275         Que  nous  doit  faire  l'empereur. 

Qu'en  puis  je  mais,  s'en  grant  douleur 
De  cuer  y  pense? 

Le  troisiesme  clerc 
Vous  avez  bien  droit;  mais  en  ce 
Penser  vous  devez  bien  garder 
280         De  tel  dueil  faire,  et  regarder 
Qu'est  bon  a  faire. 

Basille 

Ore,  seigneurs,  je  me  vueil  taire. 

Alons  nous  ent,  je  vous  croiray  ; 

Mais  en  alant  m'aviseray 
285  Sus  ceste  chose. 

Le  premier  chevalier 

Sire,  temps  est  c'on  se  repose, 

Vostre  gent  et  vous  le  premier  : 

Entrez  ceens;  de  vous  aisier 
Tuit  penserons. 

Deuxiesme  chevalier 
290         Mon  seigneur,  voirement  ferons. 

Vezci  vostre  siège  tout  prest  ; 

Seez  vous  un  po,  s'il  vous  plaist, 

Tandis  conme  iray  aprester 

Et  les  liz  et  vostre  souper  : 
295  C'est  de  raison. 

L'empereur 
Conmandez  que  j'aye  de  bon 
Tout  ce  que  l'en  pourra  avoir. 
Or  ça,  je  me  vueil  ci  seoir, 
Et  vous,  biaus  seigneurs,  sa  venez  : 
Je  vueil  qu'entour  moy  vous  tenez  3oo 
Et  que  me  gardez  tellement 
Que  nul,  se  ne  savez  conment 
Et  pour  quoy,  ne  puist  aprouchier 
De  moy,  tant  soit  mon  ami  chier, 

Qu'ainsi  le  vueil.  3o5 
Libanius 
Sire,  ne  doubtez;  vostre  vueil 
12g  b      De  nous  touz  si  bien  fait  sera, 
Que  nul  de  vous  n'approuchera 
Près  de  trois  toises. 


Le  premier  dyable 
Quel  dyable  as  tu?  Com  tu  t'envoises,        3 10 
Et  com  tu  saus,  et  com  tu  baies  ! 
As  tu  bouté  le  feu  es  haies? 
Di,  Belial. 

Deuxiesme  dyable 
Je  vieng  de  faire  un  fait  royal. 
Scez  tu  conment,  Sathan  amis  ?  3 1 5 

J'ay  un  contens  si  tresgrant  mis 
Entre  Basille  et  l'empereur, 
De  qui  je  sui  pieça  seigneur, 
Qu'il  a  juré  a  ce  Basille 

Qu'il  destruira  toute  sa  ville,  320 
Laquelle  est  Cesaire  nommée 
Ou  Maroie  est  tant  honnourée, 
Et  de  Maroie  ardra  l'image, 
Dont  a  po  Bazille  n'enrage. 

Est  ce  bien  fait?  32  5 

Le  premier  dyable 
Et  je  vieng  de  brasser  un  fait 
Qu'assez  tost  verras  avenir  : 
C'est  d'un  moine  qui  doit  venir 
Chiez  la  femme  d'un  laboureur, 
Non  pas  pour  faire  a  Dieu  honneur, 
Mais  pour  briser  le  mariage  : 
Chascun  a  la  culaine  rage  ; 
Et  scez  tu  qu'il  en  avenra? 
Il  me  soufBst  quant  chascuns  a 
Bonne  voulenté  de  pechier  ; 
Si  que  je  pense  a  empeschier 
Si  leur  trigal  et  leurs  cembiaux 
Que  le  moine,  en  lieu  de  drapiaux 
A  laver,  dedans  un  cuvier 
Sera  bouté,  mon  ami  chier, 
Et  si  ara,  qui  qu'en  estrive, 
Sur  son  dos  de  chaude  lessive 
Jettée  plain  un  chauderon. 
Le  tenray  je  bien  pour  bricon  ? 

Dy,  je  t'en  pri. 

Deuxiesme  dyable 
Hahay  !  hahay  !  que  je  me  ri 
De  ce  que  l'as  si  bien  trouvée! 
Alons  nous  en  sanz  demourée 
En  enfer  ;  nous  y  serons  ja 
Miex  venu  que  ne  fu  pieça 

Diable  nesun. 

Saint  Basille 
Mes  amis,  pour  tout  le  conmun 
De  ceste  cité  assembler, 
Faites  le  saint  un  cop  sonner  : 
Car,  sachiez,  j'ay  cntencion 
De  faire  une  colacion, 

Ains  que  je  fine. 

Troisiesme  clerc 
Mon  seigneur,  de  voulenté  fineri       ;,       .  ; 
Assez  tost  sonner  le  feray  :      .  ;  ■  ;  :       : \  : 
Je  meismes  sonner  l'iray»  •  *>  36o 

Pour  vostre  amour/  *  \\  ,  ;  ; 

Premier  bourgois   ....      »  0 
Mon  voisin,  Dieu  vous  dointfbon-  jour'!  «     .  , 
Qu'est  ce  que  j'ay  oy  sonner? 
N'en  sarez  vous  point  raisonner 

Le  voir  ou  non?  365 
Deuxiesme  bourgois 
Je  pense  que  c'est  le  sermon, 
Je  n'en  sçay  autrement  parler. 
Y  venrez  vous?  G'y  vueil  aler, 
Sire,  par  foy. 

Premier  bourgois 
Oil,  g'i  vois  ;  attendez  moy.  370 
Alons  men  de  par  Dieu;  or  sa. 
E  !  Robert,  ou  alez  vous  la  ? 
Dieu  gart,  biau  sire  î 
Le  tiers  bourgois 
Compère,  se  Dieu  me  gart  d'ire, 
Je  vois  le  sermon  escouter  375 
Qu'ay  oy  maintenant  sonner, 
Ce  m'est  avis. 

Deuxiesme  bourgoys 
12g  d      Si  faisons  nous,  par  saint  Denis, 
Mais  je  ne  say  qui  preschera. 
Alons  men  ;  quant  nous  serons  la  38o 
Bien  le  sarons. 

Premier  bourgoys 
Il  ne  peut  estre  que  iVaions 
Bon  sermon,  seigneurs,  sanz  deffaut  : 
Car  nostre  evesque  en  Peschafaut 
Voy  ja  monté  qui  le  fera-  385 

Bien  sçay  que  tost  conmencera. 
Sa  venez,  compère  Robert, 
;  ,  'Seez.  vous  sur  ceste  herbe  vert 
«  .Decoste  moy. 

f  ,     'r  .  «Vë  TIERS  BOURGOIS 

,3go     :  , -Vqu.leuûersr -compère,  par  foy  ; 
ri   <-  ;  ,  Vez:me  la  jus. 
'* °\ i\l ,  Second  bourgois 

Si  feray  je,  sanz  estre  plus 
Sur  piez  huimais. 

(Saint  Basille) 
Elevata  est  nubes  de  tabernaculo  federis ,  et  profecti 
sunt  Jîlii  Israël,  et  requievit  archa  in  monte  Pharan  ; 
Numeri  x°.  Ces  paroles  sont  escriptes  en  un  livre  de  la 
sainte  escripture,  qui  est  appellé  le  livre  de  Numbre,  et 
veulent  ainsi  dire  en  françois  :  La  nue  est  eslevée  du  ta- 
bernacle d'aliance,  et  les  enfans  d'Israël  sont  oultre 
passez,  et  l'arche  se  reposa  ou  mont  de  Pharan.  Et  ces 
paroles  nous  pouons  trop  bien  appliquier  a  la  glorieuse 
vierge  Marie  et  dire  :  La  nue  est  eslevée,  etc.  Mais  icy 
pouons  noter  pour  la  glorieuse  vierge  et  dire  :  nue. 
Doulce  gent,  quant  Moise  amena  les  enfants  d'Israël  hors 
d'Egipte,  nostre  seigneur  leur  donna  une  nue  pour  trois 
choses ,  c'est  assavoir  :  pour  estre  en  leur  chemin  pour 
conduit  nuit  et  jour,  et  en  refroidement  de  chalour,  et 
aussi  en  signe  d'aliance  et  d'amour.  Et  pour  ces  trois  i3o 
raisons  di  je  que  la  glorieuse  vierge  Marie  peut  estre 
nommée  nue.  Car  premièrement  elle  nous  est  donnée 
conme  celle  qui  de  nostre  chemin  est  vray  conduiseur. 
Pour  quoy  ?  Car  premièrement  elle  nous  met  hors  d'E- 
gipte,  c'est  a  dire  hors  des  ténèbres  de  pechié  en  quoy 
estoit  tout  l'umain  lignage  avant  sa  venue.  Pour  quoy 
disoit  Thobie  le  viel,  Thobie  v°  :  Quale  michi  gau- 
diwn,  qui  in  tenebris  sedeo  et  lumen  celi  non  video? 
Las!  quelle  joie  puis  je  avoir  qui  me  voi  en  ténèbres 
.seoir,  et  la  lumière  du  ciel  ne  puis  vcoir  ?  aussi  cou  s'il 

deist  nulle.  Et  certes  celui  siet  bien  en  ténèbres,  qui  ne 
considère  les  grans  peines  que  il  dessert  pour  ses  péchiez; 
ne  la  lumière  du  ciel  ne  voit  point,  qui  ne  se  remembre 
et  doubte  avoir  perdu  pour  ses  péchiez  la  joie  des  cieulx. 
Et  toutes  voies  parmi  ceste  benoite  vierge  nous  est  don- 
née la  vraie  lumière,  c'est  Jhesu  Crist,  qui,  si  conme  dit 
saint  Jehan  l'evangeliste  ,  enlumine  tout  homme  venant 
en  ce  monde.  Donques  elle  nous  met  bien  hors  d'Egipte  : 
car  elle  nous  a  celui  apporté  qui  noz  péchiez  porta  en 
son  corps  sur  le  fust,  c'est  a  dire  qui  la  paine  de  noz 
péchiez  soufri  en  la  croiz.  Et  avecques  ce  qu'elle  nous 
met  hors  des  ténèbres  de  pechié,  elle  nous  maine  par  le 
désert,  c'est  a  dire  par  pénitence  ou  par  religion,  en  la 
terre  de  promission  :  c^st  lassus,  en  gloire.  Conment? 
Car  la  porte  des  cieulx  qui  par  Eve  fu  close  a  touz, 
par  ceste  vierge  nous  est  ouverte ,  pour  quoy  chante  de 
lui  sainte  église,  en  concordant  a  ce  :  Quod  Eva  tristis 
i3o  b  abstulit,  tu  reddis  almo  germine,  etc. 

Ce  que  nous  ot  tolu  Eve  la  doulereuse 
Nous  est  par  toy  rendu,  royne  glorieuse. 
Vezci  donc  conment  elle  nous  est  donnée  pour  estre  de 
nostre  chemin  vray  conduiseur.  Après  elle  nous  est  don- 
née en  refroidissement  de  chaleur  :  car,  aussi  conme  la 
nue  gardoit  le  peuple  d'Israël  de  la  chaleur  du  soleil, 
aussi  ceste  glorieuse  vierge  nous  deffent  de  la  chaleur 
du  vray  soleil  :  c'est  Jhesu  Crist  qui  est  dit  soleil.  La 
chaleur  de  ce  soleil  est  Pire  du  vray  jugement  de  Dieu 
contre  les  pécheurs  ;  et  Fardeur  de  ce  soleil  ceste  vierge 
nous  attrempe  et  adoulcist,  en  soy  mettant  entre  nous 
et  son  doulx  filz,  dont  saint  Bernard  dit  :  O  homme,  tu 
as  a  Dieu  seuracès;  tu  as  la  mère  devant  le  filz,  pour 
toy  monstrant  ses  mamelles;  tu  as  le  filz  devant  le  père, 
monstrant  ses  plaies  cruelles 

Dont  ne  peut  riens  estre  illeuc  refusé 
Ou  sont  d'amour  tant  de  signe  monstré. 
Mais  je  dy  aussi  qu'elle  nous  est  donnée  en  signe  d'à- 

liance  et  d'amour.  Doulce  gent,  li  enfant  d'Israël  quant 
ilz  veoient  la  nue  aler  devant  eulx,  qui  les  compaignoit, 
ilz  savoient  de  certain  que  Diex  estoit  avec  eulz. 

Je  le  dy  pour  tant,  mi  amy, 
395         Vous  savez  et  avez  oy 

Conment  de  nous  grever  et  nuire 

Et  de  ceste  cité  destruire 

Nous  a  menacié  Julien  : 

Si  conseilleroie  pour  bien 
400         Que,  se  nous  pouons  pour  avoir 

Apaisier  s'ire  et  paiz  avoir, 

Que  chascun  de  vous  sanz  déport 

Yci  tout  son  trésor  apport  : 

C'est  bien  a  faire,  ce  me  semble, 
405         Et  quant  tout  sera  mis  ensemble, 

Si  l'en  faisons  présent  briément  :  i3o  c 

Car  convoiteux  est  durement. 

Se  pour  c'espargnier  ne  nous  deigne, 

Que  morir  ne  nous  esconveigne, 
410         Recevons  tuit  en  gré  martire, 

Et  Jhesu  Crist,  nostre  doulx  sire, 

Nostre  bon  loyal  ami  fin, 

Nous  donrra  la  gloire  sanz  fin. 

Et  nient  moins,  se  a  ceste  nue, 
41  5         Mére  de  Dieu,  de  touz  maux  nue, 

Dévotement  tuit  recorons, 

Je  tieng  que  nous  la  trouverons 

De  nous  droit  conduire  si  preste, 

Et  que  la  chaleur  et  tempeste 
420         Du  tirant  si  appaisera 

Que  ja  nul  mal  ne  nous  fera; 

Mais  ainçois  par  sa  grant  puissance 

Mettra  amour  et  aliance 

Entre  Jhesus,  son  filz,  et  nous, 
425  Si  qu'il  nous  sauvera  trestouz, 

Je  vous  promet. 

Le  premier  bourgois 
Sire,  en  ta  voulenté  je  met 
Tout  mon  trésor;  je  le  vois  querre  : 
Cy  le  t'apporteray  bonne  erre  ; 
Si  en  feras  a  ton  devis.  43o 
Sains  esperis,  ce  m'est  avis, 

Si  parle  en  toy. 

Second  bourgois 
Si  feray  j'aussi,  car  je  croy 

Que  c'est  le  miex. 

Tiers  bourgois 
Seigneurs,  je  tieng  et  croy  que  Dieux  435 
Lui  enseigne  a  ainsi  parler  : 
Aussi  que  vous,  m'en  vueil  aler 

Tout  le  mien  querre. 

Libanius 

Se  vous  voulez  m'amour  acquerre, 
Seigneurs,  je  vous  pri  et  requier,  440 
Laissiez  moy  un  po  sommeillier 
Derrière  vous,  en  ceste  place, 
i3o  d      Mais  que  mon  seigneur  riens  n'en  sache  : 
Car  sommeil  ay,  n'en  doubtez  mie, 
Tel  c'onques  mais  jour  de  ma  vie,  445 

Je  n'o  si  grant. 
Premier  sergent  d'armes 
Libanius,  de  cuer  engrant 
Vostre  vouloir  acompliray. 
Dormez,  et  je  vous  garderay 

Seurement.  460 
Deuxiesme  sergent 
Si  feray  je  certainement. 
Sanz  ce  qu'il  viengne  sur  vous  homme, 
Hardiement  porrez  un  somme 

Bon  et  grant  prendre. 

Premier  bourgois 
Sire,  vueillez  a  moy  entendre  : 
Vezci  quanque  g'ay  de  trésor 
Ne  de  joyaux  d'argent  ne  d'or, 
Que  vous  apport. 

Basille 

Ne  place  Dieu  que  les  emport 
Celui  pour  qui  les  apportez  ; 
Mais  doint  Diex  que  les  ramportez 

Briément  a  joye  ! 

Deuxiesme  bourgois 
Sire,  et  vezci  toute  monnoie 
D'or,  du  temps  l'empereur  premier 
A  vostre  vouloir,  sire  chier, 

La  despendez. 

Basille 

Tresdoulx  Jhesu  Crist,  deffendez 
De  l'empereur  ceste  gent  cy  : 
Tuit  li  autre  et  la  ville  aussi, 

Sire,  gardez. 

Troisiesme  bourgois 
Révèrent  pére,  regardez  : 
Vezci  tout  quanque  j'ay  de  bon, 
Que  je  met  en  vostre  bandon, 
Aussi  com  li  autres  ont  fait 
Le  leur  :  chier  sire,  or  en  soit  fait 

Vostre  vouloir. 

Saint  Basille 
Mes  bons  amis,  tout  cest  avoir 
En  sauf  depost  vous  metteray 
Maintenant;  plus  n'attenderay. 


C'est  fait  ;  mis  l'ay  en  tour  bien  c 
Or  vous  vueil  je  dire  une  chose, 

Qui  nous  peut  valoir  dessus  toutes  : 

C'est  qu'a  genouz  et  a  nuz  coudes 

Aillons  deprier  saint  Mercure 

Qu'il  nous  vueille  touz  prendre  en  cure  ;  485 

Et  en  s'eglise  veillerons 

Toute  nuit,  et  le  requerrons 

Dévotement. 

Premier  clerc 
Mon  seigneur  dit  bien,  bonne  gent  : 
Car  ce  nous  peut  sur  toute  rien  490 
Aidier  plus  qu'avoir  terrien, 

Sanz  nulle  doubte. 

Premier  bourgois 
Je  vueil  donc  conmencier  la  route 

D'aler  devant. 

Deuxiesme  clerc 
Et  nous  vous  irons  tuit  suivant,  495 

Sanz  atargier. 

Deuxiesme  bourgois 
N'en  devons  pas  faire  dangier, 
Quant  mon  seigneur  y  plaist  venir, 
Mais  son  conmant  tout  acomplir 

Benignement.  5oo 
Troisiesme  bourgois 
Vous  dites  voir  :  se  Dieu  m'ament, 

Il  appartient. 

Saint  Basille 
Mes  amis,  or  nous  esconvient 
Cy  endroit  meshui  demourer, 
Et  de  cuer  dévot  touz  ourer.  5o5 
Prenez  chascun  place  pour  soy, 
Et  je  vois  de  la  tout  par  moy 
Moi  mettre  en  contemplacion 
Et  prier  par  devocion. 

Seigneurs,  demourez  vous  touz  ci  5  ro 

1 3i  b      Et  priez  Dieu  qu'il  ait  mercy 

De  cestc  ville. 

Deuxiesme  clerc 
Dame,  qui  es  et  mére  et  fille 
Au  toutpuissant,  au  roy  des  roys, 
Deffens  nous  des  vilains  desrois 
De  Julien  le  marvoyé, 
Qui  Dieu  et  toy  a  renoyé, 
Conme  faux,  conme  plain  de  rage, 
Qui  nous  veult  faire  tel  oultrage 
Que  destruire  nous  veult  trestouz. 
Doulce  dame,  regardez  nous 
Piteusement. 

Troisiesme  clerc 
E  !  mére  au  doulx  roy  qui  ne  ment, 
Grant  peuple  en  ceste  ville  sommes, 
Tant  de  femes,  d'enfans  con  d'onmes, 
Qui  ton  filz  conme  Dieu  créons, 
Qui  toy  con  sa  mére  aourons, 
Et  qui  tenons  par  vraie  foy 
Que  nulz  n'est  escondiz  de  toy. 
Ha  !  tresdoulce  vierge  pucelle, 
Puis  que  dévotement  t'appelle 
Mére  de  consolacion, 
Celle  grant  persecucion 
Ne  souffrez,  dame,  excecuter, 
Dont  nous  entent  persécuter 
Ce  faux  hérite. 

Premter  clerc 
Mére  d'amour,  en  qui  habite 
Toute  pitié,  toute  doulceur  ; 
Dame,  de  celle  grant  doleur 
Que  l'empereur  nous  a  promise 
Nous  gardez  !  Et  vous,  saint  Morise, 
Nous  en  mettons  sur  vous  la  cure  ; 
Et  vous,  ami  Dieu,  saint  Mercure, 
Je  qui  sui  vostre  sec  retain, 

Et  ay  esté  de  longue  main, 

Vous  requier  que  pour  nous  priez 

Dieu,  sire,  et  ne  nous  detriez 

A  faire  aide. 

Saint  Basille 
Doulce  vierge,  voiz  la  grant  hide, 
En  quoy  est  ton  sergent  Basille, 
Et  le  peuple  de  ceste  ville  ! 
N'est  pas  hide  seule,  mais  rage, 
Quant  ton  saint  moustier,  ton  ymage 
A  proposé  de  faire  ardoir 
L'empereur,  et  nous  touz  pour  voir, 
Se  longuement  vivre  le  lait 
Uamoureux  Dieu  que  de  ton  lait 
Norresis  sa  jus  en  ce  monde. 
Ha  !  dame  précieuse  et  monde, 
De  cuer  te  pri  en  souspirant 
De  ce  faulx  renié  tirant 
Par  ta  sainte  pitié  nous  venge, 
Si  que  ton  filz  grâce  et  loenge 
En  ait  de  nous,  et  grâce  aussi. 
Or  aiez  de  nous  touz  merci, 

Vierge  pucelle  ! 

Nostre  Dame 
Mes  amis,  alez  tost  en  celle 
Eglise,  que  la  jus  veez, 
Et  un  grant  siège  y  ordenez 
Pour  moy  seoir. 

MiCHIEL 

De  faire  tout  vostre  vouloir, 
Dame  des  cieulx,  nous  est  moult  bel. 
Alons  men,  amis  Gabriel, 
Son  conmant  faire. 

Gabriel 

Michiel,  alons  ;  bien  me  doit  plaire. 

C'est  fait,  ne  le  feroit  miex  nulz. 
Râlons  nous  ent  es  cieulx  la  sus, 
Dont  nous  venismes. 


Basille 

Doulz,  amoureux,  pére  haultismes, 
5  80         Qui  seul  Dieux  es  en  trinité, 

Je  voi  merveilleuse  clarté 

Descendre  des  cieulx  la  amont, 

Et  voy  deux  hommes  qui  s'en  vont, 

Ce  m'est  avis,  en  paradis, 
585         Qu'ileuc  ont  un  hault  siège  assis. 

Je  ne  scay  que  ce  pourra  estre  ;  i3i  d 

Mais  ci  me  vueil  tenir  et  mettre, 

Et  regarder  toute  la  fin. 

Doulx  Dieu,  qui  de  l'iave  fis  vin, 
590         Et  vous,  doulce  vierge  Marie, 

Gardez  qu'ennemis  seigneurie 

N'ayt  sur  moy  par  temptacion  ! 

Dame,  de  ceste  vision 
Trop  me  merveil. 


MiCHIEL 

595         De  vostre  siège  est  l'appareil 

La  jus  tout  fait,  dame  des  cieulx, 
Si  bien  que  ne  le  savons  mieulx 
Faire  pour  vray. 

Nostre  Dame 
Sus  dont,  mes  amis  :  sanz  delay 
600         Avec  moy  touz  vous  en  venez 
Et  compagnie  me  tenez, 
Et,  en  moy  faisant  ce  convoiz, 
Faites  en  chant  oir  voz  voiz 
Par  cy  aval. 

Gabriel 
Si  ferons  nous,  vierge  royal  ; 
De  nous  yert  vostre  vouloir  faiz. 

RûNÙEL 

Gens  corps  en  biauté  parfaiz, 
Vierge  sur  toute  parfaite, 
Moult  est  de  grâce  parfaiz, 
Gens  corps  en  biauté  parfaiz 
Cil  qui  ses  diz  et  ses  faiz 
En  vostre  service  affaitte, 
Gent  corps  en  biauté  parfaiz 
Vierge  sur  toute  parfaite. 
Bazille 

Doulx  Diex,  dont  viennent  gens  si  faiz 
Com  je  vov,  ne  pour  quel  raison 
Viennent  ci  i  Trop  sont  grant  foison 
D'ommes,  touz  en  biauté  esliz. 
Tuit  sont  plus  blanc  que  fleur  de  lis; 
Tant  sont  luisans,  tant  resplandissent, 
Que  tuit  li  oeil  m'en  esbloissent. 
Contre  terre  pasmer  m'esteut  : 
Car  ma  veue  souffrir  ne  peut, 
Ne  porter  plus  ceste  lumière. 
Vierge,  de  grâce  tresoriére, 
Vueillez  me  deffendre  au  jour  d'ui 
Et  garder  de  mal  et  d'annuy, 

Par  vostre  grâce. 

Nostre  Dame 
Appeliez  moy  sanz  plus  d'espace 
Mercure,  mon  bon  chevalier. 
Je  vueil  qu'il  me  voise  vengier 
De  Julien,  cel  homme  infâme; 
Mon  doulx  filz  et  moy  trop  diffame , 
Si  ne  doit  plus  estre  souffert  : 
Vengée  en  vueil  estre  en  appert. 

Faites  venir. 

Dame,  sanz  plus  moy  ci  tenir, 
Je  le  vois  querre. 

Satnt  Mercure 
Dame  du  ciel  et  de  la  terre, 
Royne  des  anges  nommée, 
Gloire  et  honneur  vous  soit  donnée, 
C'est  raison  pardurablement  : 
Car  vous  estes  sanz  finement 

Beneurée. 

Nostre  Dame 
Mercure  amis,  sanz  demourée 
Vaz  me  tost,  vaz  sanz  delaiance 
De  Julien  prendre  venjance. 
Tu  le  doiz  bien  grever  et  nuire: 
Il  a  empensé  de  destruire 
Et  de  gaster  ceste  cité, 
Et  moi  a  yre  a  excité 

Trop  malement. 

Saint  Mercure 
Dame,  puis  qu'il  vous  plaist,  briément 
En  vois  délivrer  le  pais. 

Homs  de  Dieu  maudit  et  hais, 
De  ton  sanc  sera  taint  le  fer 
De  ceste  lance  :  ore  en  enfer 
Et  ame  et  corps  ! 

Premjer  dyable 
Haro!  Sathan,  ou  es?  Tu  dors, 
Si  com  me  semble. 

Le  deuxiesme  diable 
Et  que  touz  ceulz  d'enfer  ensemble 
Te  puissent  courir  sus  et  batre! 

Qu'as  tu  a  toy  ainsi  debatre? 

Te  moques  tu  ? 

Le  premier  dyable 
Haro!  Mon  ami,  ne  voiz  tu 
Pas  Julien,  nostre  grant  maistre, 
Que  Mercure  vient  d'à  mort  mettre 
Je  cuiday  Cesaire  gaingnier 
Par  lui  et  Basille  engignier, 
Et  tout  le  peuple  décevoir  ; 
Or  avons  tout  perdu,  pour  voir, 

Par  ceste  mort. 

Deuxiesme  dyable 
De  par  le  diable,  trop  est  fort 
Maroie,  qui  ce  nous  a  fait. 
Au  mains  alons  prendre  de  fait 
Le  corps  et  l'ame  Julien  ; 
Si  l'emportons  :  car  tu  scez  bien 

Nostre  est  pieça. 

Le  premier  dyable 
Ma  brouete  vueil  mener  la, 
Si  que  dedans  le  jetterons 
Et  en  enfer  l'entrainnerons, 

Sanz  plus  attendre. 

Le  deuxiesme  dyable 
Avant  contre  moy  te  fault  prendre, 
Pour  le  mettre  en  celle  brouette. 
Sa,  puis  qu'il  y  est,  a  grant  feste 

L'en  entrainnons. 

Nostre  Dame 
Bazille,  pour  ce  que  preudons 
Te  say  et  tel  te  puis  retraire, 
Et  que  touzjours  paines  d'atraire 
Le  peuple  a  la  foy  crestienne, 
En  ceste  vie  terrienne 

Vueil  je  que  tu  de  moy  miex  vailles, 
Et  pour  ce  que  tu  ne  deffailles  i32  c 

De  bien  faire  tant  qu'as  a  vivre, 
695         Tien,  amis,  je  te  doing  ce  livre 
Ou  moult  de  choses  trouveras 
Dont  esjoir  moult  te  pourras. 
Or  ne  doubtes  plus  Julien  ; 
Il  est  finez,  tu  le  voiz  bien  ; 
700         Mais,  se  tu  as  bien  fait,  fay  miex. 

Avant  :  râlons  nous  en  es  cieulx, 
Mes  bons  amis. 

Deuxiesme  ange 
De  ce  sommes  tuit  volentis, 
Dame;  or  alons. 

Premier  ange 
705         Voire,  biaux  compains,  et  chantons 
Tant  que  soit  no  rondel  parfaiz. 

'  Rondel 
Cil  qui  ses  diz  et  ses  faiz 
En  vostre  service  afaite. 
Gens  corps  en  biauté  parfaiz, 
710  Vierge  sur  toute  parfaite. 

Premier  chevalier 

Ce  fait  ci  mon  cuer  trop  dehaitte 

Et  fait  plain  d'amiracions. 

Las!  biaux  seigneurs,  las  !  que  ferons? 

Vezci  chose  trop  merveilleuse 
7 1  5         Que,  présent  nous,  de  si  honteuse 

Mort  est  nostre  emperére  mors, 

Et  si  nous  est  tolu  le  corps 

Qui  tout  maintenant  estoit  ci, 

Ne  ne  pouons  savoir  de  qui  : 
720  Que  veult  ce  dire? 

Deuxiesme  chevalier 

Par  touz  noz  diex  je  ne  sçay,  sire  ; 

Mais  le  cuer  paour  si  m'effroie, 
Que  ci  pour  riens  ne  demourroie, 
Ainçois  m'en  fui. 

Premier  sergent 
Par  Mahon,  sire,  je  vous  sui  ; 
Trop  ay  paour. 

Deuxiesme  sergent 
Levez  sus,  levez  sanz  demour, 
Libanius  ;  si  en  venez  : 
Faites  tost  et  si  nous  suivez, 
Se  bon  vous  semble. 
Libanius 

Las!  le  cuer  de  paour  me  tremble  î 
Las  !  las  !  las  !  las  !  Qu'ay  je  veu  ? 
Las!  je  me  tieng  pour  deceu, 
Quant  je  ne  sui  crestiennez  ! 
Las  !  je  voy  bien  que  tu  fuz  nez, 
Emperére,  de  mauvaise  heure. 
Or  te  queurent  li  dyables  seure, 
Qui  tourmentent  ton  corps  et  t'ame. 
Ce  t'ont  fait  Basile  et  la  dame 
Qui  mére  Dieu  est  appellée 
Et  des  crestiens  honnorée. 
Mal  menaças  onques  Basilic 
De  destruire  li  ne  sa  ville  : 
Trop  en  a  pris  cruel  venjancc 
La  mére  Dieu  par  sa  puissance, 
De  qui  j'ay  veu  la  venue, 
Et  conment  des  cieulx  descendue 
Est  a  Cesaire  la  cité; 
Conment  saint  Mercure  excité 
A  de  toy  venir  mettre  a  mort. 
Or  voy  je  bien,  tuit  cil  sont  mort 
Et  dampné  sanz  fin  en  enfer 
Qui  Tervagant  ne  Jupiter 
Ne  Mahon  croient  conme  diex. 

Il  n'en  est  nul  fors  que  li  fiex 
De  celle  vierge;  pour  ce  dy 
Que  touz  les  diex  paiens  reny, 
Ne  jamais  je  ne  fineray 
Tant  que  du  grant  Basille  aray 
Babtesme  eu. 

Saint  Basille 
Ha!  mère  Dieu,  qu'ay  je  veu 
De  toy  ?  peut  c'estre  ore  mençonge 
Geste  vision,  ou  vray  songe? 
Mençonge  non,  ains  est  certain  ; 
Je  tieng  ci  le  livre  en  ma  main. 
Certes,  maleureux  sont  cil 
Qui  courroucent  toy  ne  ton  fil. 
Mais,  dame,  trop  suis  esbahiz 
De  Julien,  s'il  envaiz 
A  si  de  saint  Mercure  esté 
Que  de  sa  lance  ou  corps  bouté 
Ly  ait  si  rudement  le  fer 
Que  trébuchiez  est  en  enfer 
Son  corps  et  s'ame,  et  enfangié. 
Dame,  qu'ainsi  soions  vengié 
De  lui,  peut  il  estre  advenu? 
En  ma  vision  l'ay  veu, 
Ce  m'est  avis,  estre  pour  voir. 
Hé!  je  le  pourray  bien  savoir 
Tout  maintenant  :  car  ou  sacraire 
De  saint  Mercure  me  vueil  traire, 
Et  savoir  se  g'y  trouveray 
Ses  armes,  en  quoy  veu  l'ay, 
Et  especialment  sa  lance  : 
J'en  aray  trop  bien  congnoissance. 
Secretain,  levez  sus,  levez; 
Les  armeures  me  monstrez 
De  saint  Mercure. 

Le  secretain  premier  clerc 
Mon  seigneur,  certes  c'est  droiture 
Qu'a  vostre  vouloir  obéisse,  790 
Ou  je  seroie  fol  et  ni  ce. 
Sa,  sire,  vezci  ou  ilz  sont. 
Ha!  doulce  mére  Dieu,  qui  ont 
Cil  esté  qui  sont  ci  venu, 
Qui  m'ont  de  ci  endroit  tolu  795 
Du  saint  martir  les  armes  dignes? 
Haro!  Diex  !  Encor  a  matines 
Son  haubert,  son  escu,  sa  lance 
Y  laissay  :  vezci  grant  meschance. 

Las  !  dolens  !  las  !  800 
Saint  Basille 
Amis,  ne  vous  courroucez  pas  ; 
Vous  en  orrez  briément  nouvelles, 
Se  Dieu  plaist,  et  bonnes  et  belles. 
Or  voy  je  bien,  ne  m'en  esmaie, 
i33  b      Quanque  ay  veu  est  chose  vraye;  80  5 

Et  pour  voir  le  puis  dire  a  touz. 
Or  sus,  or  sus,  mes  amis  doulz, 
Ysnellement  ! 

Deuxiesme  clerc 
Egar  !  con  j'ay  dormi  forment  ! 
Qu'est  ce,  mon  chier  seigneur  ?  Qu'avez,     8 1 0 
Qui  si  asprement  conmandez 
Que  nous  levons  ? 

Premier  bourgois 
Sire,  est  Julien,  cil  maux  noms, 
Sur  nous  venuz? 

Saint  Basille 
Nanii,  mes  amis  :  levez  sus  !  8 1  5 

Une  autre  chose  vous  diray, 
Dont,  se  Dieu  plaist,  je  vous  feray 
Touz  esjoir. 

Deuxiesme  B0URG0IS 
Sire,  dites  vostre  plaisir  ; 
820  Tuit  levé  sommes. 

Saint  Basille 
Or  entendez,  femmes  et  hommes, 
Qui  ci  avez  la  nuit  veillié  : 
Soiez  de  cuer  joient  et  lié, 
Et  loe  chascun  endroit  soy 
82  5         La  mére  du  souverain  roy, 
Qu'elle  doit  bien  estre  loée  : 
Car  la  tempeste  a  tempestée, 
Dont  nous  estions  tuit  tempesté; 
D'iver  nous  a  mis  en  esté. 
83o         Mettons  tuit  a  lui  servir  cure  : 

Car  par  elle  et  par  saint  Mercure 
Sommes  de  Julien  délivre; 
Corps  et  ame  tout  a  délivre 
Ont  ja  en  enfer  enfangié, 
835         Tant  nous  ont  bien  de  lui  vengié  : 
C'est  tout  certain. 

Troisiesme  bourgois 
Ha  !  mére  au  doulx  roy  souverain, 
Peut  estre  vraie  ceste  chose  ? 
Sire,  se  dire  le  vous  ose, 
840         Plaise  vous  nous  faire  assavoir  i33  c 

Conment  vous  savez  qu'il  est  voir 
Qu'il  soit  ainsi  ? 

Basille 

Conment  je  le  sçay  ?  vez  le  cy. 

Ennuit,  en  veillant  conme  vous 
845         En  oroisons,  mes  amis  doulz, 

Vi  avenir  une  merveille 

Trop  grant,  dont  mes  cuers  s'esmer veille. 

Car  la  doulce  vierge  Marie 

Vi  descendre,  a  grant  compagnie, 
85o  Des  cieulx  en  celle  place  la. 

La  s'assist,  la  se  reposa 

En  un  siège  qui  li  fut  fait  ; 

La  conmanda  que  tout  a  fait 

On  li  appellast  saint  Mercure  ; 

Et  un  ange  bonne  aleure  855 

L'ala  querre,  et  il  tantost  vint 

Devant  la  vierge  :  la  se  tint, 

En  li  enclinant  humblement, 

Monté  et  armé  ensement 

Des  armes  propres,  que  si  chier  860 
L'en  garde  dedans  son  moustier. 
La  vi  que  la  vierge  lui  dit  : 
«  Vaz  me  tost,  va  sanz  contredit 
De  Julien  prendre  venjance.  » 
Saint  Mercure  a  ce  mot  s'avance,  865 
Droit  a  Julien  s'adresca 
Et  parmy  le  corps  li  lansa 
Son  glaive,  si  qu'il  chay  mors  ; 
Mais  en  morant  fist  un  brait  lors. 
Si  tresorrible  et  si  hideux,  870 
Qu'encore  en  suiz  tout  paoureux. 
Tantost  après  des  ennemis 
Fu  corps  et  ame  en  enfer  mis. 
Et  nient  moins  ne  m'oblia  point 
L'umble  vierge,  mais  a  ce  point  875 
Jusqu'à  moy  vint,  pour  moy  ce  livre 
Donner  ;  puis  dist  :  «  Tu  es  délivre, 
Basile,  du  fel  Julien  ; 
Pense  touzjours  de  faire  bien, 
Et  il  te  sera  bien  meri.  »  880 
i33  d      Adonc  es  cieulx  se  referi. 

Quant  le  livre  vi  en  ma  main, 

Je  vi  bien  que  c'estoit  certain 

Ce  qu'elle  avoit  parlé  a  moy  ; 

Mais  de  la  mort  doubtay  un  poy  885 

De  Julien  ;  si  ne  me  teing 

Plus,  mais  au  secretain  m'en  veing, 
Si  lui  dis  que  sanz  delaiance 
Me  monstrast  le  fer  de  la  lance, 
Le  haubert,  l'escu  saint  Mercure, 
Et  il  m'ouvri  bonne  aleure 
La  chasse  en  quoy  il  les  gardoit  ; 
Mais  pour  certain  riens  n'y  avoit. 
Ainsi  je  fais  conclusion, 
Que  vraie  est  mon  advision  : 
Pour  quoy,  doulce  gent,  je  vous  pri 
Loons  la  vierge  sanz  detri 
Et  mercions  a  genoulz  nuz  : 
Car  un  chascun  y  est  tenuz 
Par  vérité. 

Troisiesme  clerc 
Ha  !  dame,  qui  la  deité 
Qui  tout  comprent  en  toy  compris. 
Est  il  nul  qui  puist  le  grant  pris 
De  ta  bonté,  de  ta  valeur, 
De  ta  pitié,  de  ta  doulceur 
Comprendre  ?  Nanil,  doulce  dame  ; 
Pour  ce  de  cuer,  de  corps  et  d'ame 
Tant  com  je  puis  te  magniffi, 
Tant  com  je  puis  te  glorifi, 
Se  j'en  sui  digne. 

LlBANIUS 

E  !  bonne  gent,  par  amour  fine 
Vueillez  entendre  ma  raison. 
Dites  moy  sanz  arrestoison 
Quel  part  pourray  j'en  ceste  ville 
Trouver  le  saint  homme  Basille. 
Le  savez  vous  ? 

Bas  il  r. 

Que  vous  plaist  il,  mon  ami  doulx 
Dites  le  moy  hardicment  : 
Car  Basille  sui  vraiement, 

i34  a  Et  vez  me  cy.  920 

LlBANIUS 

Ha  !  sire,  aiez  de  moy  mercy, 
Et  me  vueillez  empêtrer  grâce  ! 
Car  voir  je  ne  say  que  je  face, 
Ne  que  deviengne. 

Basille 

Mon  ami,  de  Dieu  vous  souviengne  !  925 
Seigneurs,  il  est  touz  effraez. 
Regardez,  amis,  ça  venez  ; 
Qui  estes  vous  ?  Se  Dieu  vous  gart, 
Avis  m'est  a  vostre  regart, 
Que  courrouz  le  cuer  vous  destraint.  930 
Quelle  cause  vous  a  constraint 
De  ci  venir  ? 

LlBANIUS 

Las!  je  ne  say  que  devenir, 
Sire,  tant  sui  esmerveilliez  : 
Et,  pour  Dieu,  que  me  conseilliez  935 
Appertement  î 

Basille 

Amis,  voulentiers  doulcement, 
S'eusse  de  quoy. 

LlBANIUS 

De  quoy  ?  sains  noms,  entens  a  moy  ; 
Je  te  diray  chose  moult  fiére.  940 
Mors  est  Julien  l'emperére, 
Sire,  pour  voir. 

Basille 

Conment  le  pouez  vous  savoir  ? 
Mon  ami,  ne  me  mentez  point  : 
Ou  est  il  mors,  ne  en  quel  point  ?  945 
Aussi  quant  fu  ce? 

LlBANIUS 

Sire,  se  je  ne  le  sceusse 

De  certain,  parler  n'en  osasse; 

Mais  j'estoie  en  la  propre  place, 
Dessus  le  fleuve  d'Eufraten, 
Ou  il  fina.  Conment  ?  Enten, 
Sains  homs,  et  le  voir  te  diray  ; 
Ja  de  mot  ne  t'en  mentiray. 
Maistre  de  son  hostel  estoie 
Et  pour  certain  lors  sommeilloie, 
Et  en  ce  sommeil  qui  m'ot  pris 
Vi  une  dame  de  grant  pris, 
Qui  royne  sembloit  bien  estre, 
Descendant  du  règne  celestre 
Avec  li  moult  grant  compagnie 
De  gent  dont  fu  acompagnie, 
Qui  furent  tuit  de  blanc  vestu, 
Et  quant  la  dame  assise  fu, 
J'oy  (car  bien  y  mis  ma  cure) 
Qu'elle  envoia  querre  Mercure, 
Son  chevalier,  qui  tantost  vint. 
Tout  armé  devant  li  se  tint, 
Et  moult  humblement  l'enclina. 
Si  oy  qu'el  li  conmanda  : 
«  Vaz  moy  de  Julien  vengier.  » 
Et  celi  sanz  plus  atargier 
S'en  vint  a  Julien,  mon  maistre, 
Son  glaive  parmi  le  corps  mettre 
Maugré  touz  ceulx  qui  le  gardoient, 
Qui  touzjours  entor  li  estoient 
Heaumes  laciez,  haubers  vestuz  ; 
Ne  les  prisa  pas  deux  festuz, 
Ains  leur  occist  entre  leurs  mains, 
Hui  a  set  jours,  ne  plus  ne  mains  ; 
Et  quant  vint  au  glaive  retraire, 
Julien  conmença  a  braire  ; 
Mais  si  orrible  fu  ce  brait, 
Conques  homme  ne  fist  si  lait. 
Puis  vi  les  ennemis  d'enfer, 

Qui,  après  le  grant  cop  du  fer,  985 
Emportèrent  et  ame  et  corps  ; 
Puis  vi  que  tantost  après  lors, 
Sains  homs,  la  dame  a  vous  s'en  vint, 
Et  un  livre  qu'en  sa  main  tint 
Vous  donna  par  dileccion.  990 
C'est  la  fin  de  ma  vision, 
Dont  je  conclu  que  ne  vault  riens 
Loy  nulle,  fors  de  crestiens. 
Pour  quoy,  sains  homs,  a  toy  m'apuy 
/ 34  c      Et  a  garant  a  toy  afui.  995 
Ma  loy  reni,  car  tout  est  pesme  : 
Si  te  requier  avoir  baptesme 

Tout  maintenant. 

Saint  Basille 
Amis,  bien  soiez  vous  venant  ! 
Encor  tieng  le  livre  en  mes  mains,  1000 
Et  sachiez  que  ne  plus  ne  mains 
Vi  je  tout  ce  qu'avez  veu. 
Dieu  vous  a  des  siens  esleu, 

A  ce  que  voy. 

LîBANIUS 

Sire,  pour  Dieu  baptisez  moy  :  ioo5 

Si  seray  a  fin  et  a  chief 

De  la  douleur  et  du  meschief 

Qui  ou  cuer  m'est. 

Saint  Basille 
Amis,  li  sains  fons  sont  tout  prest  ; 

Despoulliez  vous.  10 10 

LîBANIUS 

Sire,  de  voz  grez  faire  touz 

Sui  aprestez. 

Saint  Basille 
Conment  voulez  estre  nommez? 

Dites  me  voir. 

LlBANIUS 

i  o  i  5        Libanius  vueil  nom  avoir, 
S'il  vous  agrée. 

Saint  Basille 
Or  entrez  ci  sanz  demourée, 
Et  eslevez  au  ciel  voz  yex. 
Gréez  vous  qu'il  est  un  vraiz  Diex. 
1020       Qui  le  ciel  et  la  terre  fïst, 
Pére,  filz  et  saint  esperit, 
Et  ceste  sainte  trinitez 
N'est  qu'une  seule  deitez  ? 
Respondez  moy. 

Libanius 

1025        Sire,  vraiement  je  le  croy 
Et  le  confesse. 

Saint  Basille 
Créez  vous  que  par  la  haultesce  i34  d 

D'amour  le  filz  tant  seulement 
Nasqui  pour  nostre  sauvement, 
io3o  Conme  homme  humain? 

Libanius 
Sire,  je  croy  pour  tout  certain 
Qu'il  est  ainsi. 

Saint  Basille 
Et  créez  vous  qu'il  fu  aussi 
Par  l'euvre  du  saint  esperit 
io35        Faiz  et  formez,  sanz  contredit, 
Et  nez  de  la  vierge  pucelle, 
Vierge  après  l'enfanter,  et  qu'elle 
Est  royne  de  paradis, 
Et  siet  a  la  destre  son  filz 
1040  Lassus  en  gloire? 

Libanius 
Sire,  ceste  chose  estre  voire 
Croy  vraiement. 

Saint  Basille 
Et  créez  vous  derrainnement 
Qu'en  la  fin  du  monde  venra 
Celui  Diex,  et  nous  jugera  1045 
Touz  ensemble,  bons  et  mauvais, 
Selon  noz  euvres  et  noz  faiz  ? 
Ce  vueil  savoir. 

LlBANIUS 

Je  tieng  cest  article  et  croy  voir, 

Ne  n'en  doubt  point.  io5o 
Saint  Basille 
Que  me  requérez  sus  ce  point? 

Dites  avant. 

LlBANIUS. 

Sire,  crestienté  demant 
Et  vous  requier. 

Saint  Basille 
Et  vous  Tarez,  mon  ami  chier,  1  o5  5 

Tout  maintenant  ;  soiez  en  fis. 
Je  te  baptize,  biau  doulz  filz, 
In  nomine  patris  et  filii  et  spiritus  sancti.  Amen. 
Or  es  en  bon  predicamen, 
i35  a      Amis  :  car  par  ce  sacrement  1060 
Es  conjoins  a  Dieu  tellement 
Que,  se  tu  maintenant  moroies, 
Tout  droit  en  paradis  yroies 
Avec  les  sains. 

Ltbanius 

J'en  aour  Dieu  a  jointes  mains,  106 5 

Sire,  et  l'umble  vierge  Marie, 
A  qui  je  vueil  toute  ma  vie 
De  cuer  servir. 

Basille 
Amis,  pensez  de  vous  vestir. 
Or  en  alons  bonne  aleure,  1 070 

Devant  l'autel  de  saint  Mercure, 
t.  11  ,, 

A  Dieu  loenge  et  grâces  rendre 
De  ce  qu'il  a  volu  deffendre 
Ceste  cité  d'estre  a  essil, 
1075        Et  nous  touz  jettez  de  péril, 
Et  de  ce  que,  par  sa  bonté, 
A  la  foyde  crestienté 
Aussi  vous  tient. 

LlBANIUS 

Sire,  il  me  plaist  et  a  gré  vient  ; 
1080  Je  sui  tout  prest. 

Saint  Basille 
Suivez  moy,  seigneurs,  raison  est 
Que  Dieu  soit  hui  magnifiiez 
De  nous  touz,  et  glorifiez 
A  haulte  alaine. 


Le  secretain,  premier  clerc 
io85        Vierge,  royne  souveraine, 

De  qui  Dieu  a  sa  mére  fait, 

A  vous  me  plaing.  Par  quel  meffait, 

Ne  par  quelle  maie  aventure, 

Ay  je  perdu  de  saint  Mercure 
1090        Les  saintes  armes  que  gardoie? 

N'a  gaires  qu'encor  les  avoie. 

Las  !  le  cuer  de  douleur  m'en  serre  ! 

Dame,  je  ne  les  sçay  ou  querre, 

S'en  la  chasse  ne  sont  trouvées 
1095        Ou  ont  esté  acoustumées 

De  garder.  Encor  sanz  delay  i3$  b 

Tout  maintenant  garder  yray. 

Ha  !  doulce  dame  de  valour, 

Je  te  rens  grâces,  je  t'aour, 
1 100        Quant  les  voi  en  leur  propre  lieu  : 

Certes  c'est  miracle  de  Dieu. 

Je  Le  vois  a  mon  seigneur  dire. 

Je  le  voy  ça  venir.  Chier  sire, 

Venez  veoir  appert  miracle  : 

En  la  chasse  et  ou  tabernacle  i  io5 

De  saint  Mercure  sont  pour  voir 

Ces  armes  :  ce  vous  fas  savoir 

Pour  tout  certain. 

Saint  Basille 
Me  dites  vous  voir,  secretain  ? 
Esprouver  vois  ceste  nouvelle.  1 1 10 

Seigneurs,  loons  tuit  la  pucelle 
Qui  porta  l'amoureux  Jhesu. 
Vezci  un  fer  qui  a  coru 
Parmi  le  corps,  parmy  le  flanc 
De  Julien.  Vezci  le  sanc  1 1 1  5 

Dont  encore  est  taint  et  soullié, 
Dont  encore  est  tout  chaut  moullié. 
N'aions  de  lui  plus  de  doubtance. 
Regardez  touz  :  vezci  la  lance 
Dont  a  esté  touz  tresperciez  i  1 20 

Cil  qui  tant  nous  ot  menaciez. 
Saint  Mercure  a  mort  l'a  livré 
Et  de  lui  nous  a  délivré  : 
Or  peut  brouter  s'erbe  et  son  fain  ; 
Se  Dieu  plaist,  nous  arons  du  pain.  1 1 2 5 

N'y  a  plus  mais  qu'a  haulte  vois, 
Loons  la  mére  au  roy  des  roys, 
Qui  tant  est  preste  de  secourre 
Touz  ceulx  qui  a  li  veulent  courre, 

Et  a  s'aide.  1 1  3o 

Libanius 

Certes,  au  cuer  me  fist  grant  hide 
Quant  de  ce  fer  li  vi  donner 
Et  parmi  le  corps  assener  ; 
Et  congnois  bien  que,  sanz  doubtance, 
iJj  c      C'est  le  propre  fer  de  la  lance  1  1  35 

Qui  le  tua. 

Le  deuxiesme  clerc 
Sire,  or  pensez  quel  vertu  a 
L'umble  vierge,  mére  de  gloire, 
Qui  a  fait  que  cette  vittoire 

1 140  Avons  eu. 

Libanius 
Elas!  Dès  que  je  l'oy  veu, 
De  lui  amer  fu  si  espris 
Et  encor  sui,  que  je  ne  pris 
Toutes  les  choses  de  ce  monde 

1145        La  plume  d'une  povre  aronde  : 
Car  sa  biauté  surmonte  tout, 
Et  com  plus  ceste  biauté  goust 
Plus  suis  espris  de  désirer  ; 
Si  que  je  ne  puis  savourer 

1 1  5o  Nulle  autre  chose. 

Le  trojsiesme  clerc 
N'est  merveille,  s'en  li  enclose 
Est  toute  joie  et  touz  deliz  : 
Car  c'est  la  rose,  c'est  le  lis 
De  doulceur,  de  grâce  et  d'amour, 

1 1 55        Par  quoy  sommes  hors  de  doulour 
Et  de  tristesce. 

Libanius 
Sire,  entendez  moy  :  après  ce 
Que  j'ay  eu  baptisement 
De  vous,  enseigniez  moy  conment 

1  [60        Ma  vie  pourray  maintenir 
A  ce  que  je  puisse  avenir 
A  acquerre  l'amour  de  celle 
Qui  enfanta  vierge  pucelle 
Sanz  douleur  l'amoureux  Jhesu  : 

1  1 65        Car  je  Fay  tant  belle  veu, 

Tant  gracieuse  et  delittable, 
Tant  parfaitte,  tant  amiable, 
Que  se  retraire  me  vouloic 

De  li  amer,  je  ne  pourroie 

Pour  nulle  rien.  1 170 

Basille 

i3$  d      Libanius,  or  voy  je  bien 
Que  gousté  avez  un  petit 
De  sa  grâce,  qui  l'appétit 
De  s'amour  désirer  vous  euvre. 
Mais,  amis,  puis  qu'a  si  haulte  euvre        1 173 
Vous  voulez  mettre,  il  vous  convient 
Despiter  et  tout  mettre  au  nient 
Ce  monde,  et  vous  de  li  retraire -, 
Et  c'est  une  grant  chose  a  faire. 
Car  nulz  n'y  peut  a  droit  venir,  1 180 

S'il  ne  se  veult  mettre  et  tenir 
En  solitude. 

Libanius 
Sire,  ma  pensée  et  m'estude 
Sont  de  moy  mettre  en  hermitagc, 
Et  j'en  say  un  assez  sauvage  ;  1 1 85 

Si  que,  se  le  me  conseilliez, 
Sains  homs,  je  sui  appareilliez 
D'aler  y  manoir,  et  souffrir 
Pénitence,  et  mon  corps  offrir 
Du  tout  au  service  de  celle  1 190 

Que  j'ay  veu,  qui  tant  est  belle, 
Puissant  et  haulte. 

Basille 

Amis,  je  vous  conseil  sanz  faulte 

Pour  le  miex  tenir  ceste  voie. 

Voulez  vous  que  je  vous  convoie  1 1  g 5 

Jusques  au  lieu  ? 

Libanius 
Nanil  ja,  sire;  mais  pour  Dieu 
En  voz  prières  me  mettez 
Et  beneicon  me  donnez  : 

Si  m'en  iray.  1200 

Basille 
Mon  ami,  de  cuer  le  feray. 
La  beneiçon  perdurable 
De  Dieu,  le  pére  esperitable, 
Vous  soit  donnée  ! 

Libanius 

i2o5       Sanz  faire  ci  plus  demourée, 
A  Dieu  trestouz  ! 

Premier  bourgois  i36  a 

Amoureux  et  courtoys  et  doulx, 
Sire,  vous  soit  le  roy  celestre  ! 
Elas  !  Or  va  il  son  corps  mettre 
12 10       Pour  l'amour  Dieu  en  penitance. 
La  mére  Dieu  par  sa  puissance 
Li  doint  bien  faire  ! 
Deuxiesme  bourgois 
Amen!  Et  du  Sathan  contraire 
Par  qui  li  bon  sont  empeschié 
121 5        Le  gart,  si  que  jamais  peschié 
En  li  ne  sente  ! 

Saint  Bazille 
Mes  amiz,  sanz  plus  longue  attente 
Vous  en  venrez  avecques  moy  : 
Je  vueil  rendre  a  chascun  par  soy 
i  220        L'avoir  que  m'avez  hui  baillié. 
Mais  avant  yrons  de  cuer  lié 
Et  dévotement,  mi  ami, 
En  la  monteigne  Didemi, 
Ou  assise  est  la  maistre  église 
122  5        De  nostre  dame  :  la  servise 

Solempnel,  au  miex  que  pourrons. 
En  li  merciant  li  ferons 
Trestouz  ensemble. 

Premier  CLERC 
Mon  seigneur  dit  bien,  ce  me  semble, 
1 2  3o  Et  c'est  raison. 

Deuxiesme  clerc 
Certes,  vous  dites  voir  ;  c'est  mon. 
Ne  la  pourrons  ja  tant  servir, 
Que  le  bien  puissons  desservir 
Que  fait  nous  a. 

Troisiesme  clerc 
Chier  sire,  ordenez  qui  ira  1 235 

Devant  :  c'est  drois. 
Saint  Bazille 
Vous  irez  devant,  mes  bourgois  : 
Seigneurs  clers,  derrières  serez 
Et  après  moy  vous  en  venrez. 

Plus  n'en  parlons.  1240 
i36  b  Troisiesme  bourgois 

Sire,  devant  nous  en  alons, 
Quant  c'est  voz  grez. 


LlBANIUS  HERMITE 

Dame,  en  qui  li  divins  secrez 

Fu  enclos,  pour  la  toye  amour 

Avoir,  en  touzjours  mon  demour  1  245 

Vueil  ci  faire  en  cest  hermittage, 

Et  toy  servir  d'umble  courage. 

Dame,  vueiliez  a  moy  entendre  ' 

E!  mére  Dieu,  piteuse  et  tendre, 

Et  preste  de  grâce  donner  1 2  5o 

A  cuer  qui  se  veult  ordener 

A  toy  amer,  a  toy  servir  ; 

Dame,  pourray  je  desservir 

Qu'avant  que  de  ce  siècle  fine, 

Qu'en  ta  biauté  qui  tant  est  fine  1 255 

Te  veisse  une  seule  foiz  ? 

Las  !  Que  requier  je?  Je  congnoiz 

Que  je  pense  a  foleur  trop  grande 

Quant  tel  bénéfice  demande, 

1260        Ne  si  excellent  courtoisie. 

Mais  l'amoureuse  litargie 
Dont  mes  cuers  est  feruz  et  tains 
Pour  vous,  dame  de  touz  les  sains, 
M'a  mis  en  vie  si  petite 
1 26 5       Qu'en  ce  désert  sui  conme  hermite, 

Ou  j'ay  moult  grant  temps  mon  pooir 
Fait  de  vous  servir  main  et  soir, 
En  celle  entente,  en  ce  désir, 
Que  vous  venist,  dame,  a  plaisir, 
1 270        A  vous  des  cieulx  sa  jus  oultrer 
Et  moy  vostre  biauté  monstrer. 
Or  n'y  puis  encore  avenir  ; 
Voir  si  ne  me  puis  plus  tenir  ; 
Ou  mont  Didemi  m'en  yray  ; 
1275        La,  dame,  te  deprieray 

Tant  que,  s'il  te  plaist,  tu  m'orras 
Et  mon  désir  acompliras. 
Je  m'en  vois  ;  cy  ne  vueil  plus  estre  : 
Certes  je  doy  bien  peine  mettre 
1280       A  y  aler  :  car  il  m'est  vis  i36  c 

Qu'en  joie  seray  touz  raviz 
Mais  que  j'y  soie,  Dieu  mercy. 
Tant  ay  fait  que  je  voy  de  cy 
Le  saint  lieu  que  je  cerche  et  quier, 
1285        G'y  sui.  A!  dame,  or  te  requier 
Par  tes  glorieuses  mérites 
Que  moy  ton  servant  ne  despites  ; 
Mais  me  vueilles  de  ta  présence 
Par  ta  sainte  benivolance 
1290       Consoler,  royne  des  cieulx, 

Si  qu'en  toy  regardant  des  ycx 
Du  chief,  mes  cuers  soit  assouviz 
Du  désir,  dont  si  alouviz 
Est  de  toy  veoir,  com  tu  sccz. 
t2q5        Las  !  Je  di  trop,  non  pas  assez  ; 

Mais,  vierge,  n'y  prenez  pas  garde  : 
Car  vous  veoir  qui  tant  me  tarde 
Me  fait  ainsi  hardiement 
Parler.  Combien  que  vraiement 
Je  sai  bien  que  n'en  sui  pas  dignes,  1 3oo 

Nient  moins  dit  on,  vierge  bénignes, 
Que  pitiez  tant  en  vous  habonde, 
Qu'il  n'est  nulz,  se  de  pure  et  monde 
Pensée  vous  prie  et  requiert, 
Qu'il  n'aviengne  qu'ait  ce  qu'il  quiert.  i3o5 
Pour  c'yci  vous  deprieray 
Sanz  cesser,  et  s'attenderay 
Vostre  vouloir. 


Nostre  Dame 
Gabriel,  or  me  fais  savoir 
De  cel  hermite  qui  la  est,  1 3 10 

Se,  pour  moy  veoir,  seroit  prest 
De  souffrir  c'on  li  crevast  l'ueil 
Senestre  :  car  savoir  en  vueil 
Sa  voulenté. 

Deuxiesme  ange 
Tantost,  ma  dame,  en  vérité,  1  3 1 5 

Or  entens  a  moy,  biau  preudons, 
Et  a  ce  que  diray  respons. 
Ta  demandes  a  veoir  celle 
i36  d      Qui  enfanta,  vierge  pucelle, 

En  sa  glorieuse  biauté  :  1 320 

Aroies  tu  la  voulenté 
Que  l'ueil  senestre  on  te  crevast, 
Par  si  qu'elle  a  toy  se  monstrast 
Visiblement  ? 

L'ermjte 

Crevast  ?  Oil,  certainement  1  32  5 

Je  le  voulroie.  Las  !  Qui  est  ce 
Qui  sa  parole  a  moy  adresce  ? 
Nulle  ame  ci  entour  ne  voy. 
O  tu,  chose  parlant  a  moy, 
1 33o       Di  a  ma  dame  que  je  vueil 

Tresvoulen tiers  perdre  un  mien  oeil 
Pour  li  veoir. 

Gabriel 
Dame,  vous  oez  son  vouloir, 
Et  le  veez. 

Nostre  Dame 
i  335        Di  li  que  les  yeulz  ait  levez 

Aux  cieulx,  sanz  ailleurs  regarder, 
Et  il  me  verra  sanz  tarder  ; 
Je  li  promet. 

Gabriel 

Biau  preudons,  a  genouz  te  met 
1  340       Et  regardes  ou  firmament, 
Et  tu  verras  certainement 
Ce  que  demandes. 

L/ermite 
Je  feray  quanque  me  con mandes 
Maintenant,  sanz  plus  de  respit  : 
1  345        Car,  je  tieng,  tu  es  esperit 

De  Dieu,  bon,  non  mie  mauvais. 
Mes  yex  vueil  eslever  huimais 
Au  ciel  lassus. 

Nostre  Dame 
Gabriel,  or  t'en  vas  la  jus, 
1  35o       Et  quant  tu  verras  qu'il  sera 

Temps  et  point,  qu'il  te  semblera 
Qu'il  m'ait  assez  apperceuc, 
Oste  lui  d'un  oeil  la  veue  ; 

Ne  laisse  pas.  7.V7  a 

Gabriel 

1  3 5 5        Dame,  je  vois  isncl  le  pas 

Touz  voz  grez  faire. 
L'ermite 
Ha!  doulce  vierge  débonnaire, 
Or  te  voy  je  en  ta  grant  biauté 
Et  en  ta  haulte  majesté. 

Or  est  mon  cuer  a  grant  solaz.  1 36o 

S'a  toy  peusse  monter,  laz  ! 
Moult  fusse  nez  de  tresbonne  heure 
Ha  !  ma  dame,  en  telle  demeure 
Vueillez  sanz  plus  estre  meshuit, 
Pour  mon  solaz  et  mon  déduit  1 365 

Mouteplier  :  car  il  m'est  vis 
Qu'en  paradis  soie  ravis, 
Tant  ay  de  gloire. 

Gabriel 
Or  te  souffise  quant  a  ore, 
Preudoms  ;  tu  l'as  veue  assez,  1  3yo 

U  fault  cest  oeil  te  soit  crevez  : 
Plus  n'en  verras. 

L'ermite 
Ha !  vierge,  qui  Jhesu  portas  ! 
Dame,  sont  ce  cy  de  tes  faiz  ? 
Je  cuiday  si  estre  refaiz  1  3y5 

De  veoir  une  foiz  ta  face 
Que  jamais  riens  ne  désirasse 
Et  si  tost  que  je  l'ay  veue 
La  soif  de  désir  m'est  creue, 
Si  que  ne  m'ay  seu  garder  1  38o 

En  cel  amoureux  regarder  ; 
Ny  avecques  ce  de  la  honte 
De  l'ueil  qu'ay  perdu  ne  fas  conte; 
Ja  mes  cuers  n'en  fust  esperduz, 
Se  désir  en  moy  fust  perduz.  1 38  5 

Mais  de  désir  sui  plus  espris, 
Plus  embrasez,  plus  entrepris 
Conques  mais  ne  fui  a  nul  jour. 

Elas  !  dame,  s'en  lonc  séjour 
1 390        Me  mettez  qu'encor  ne  vous  voie, 

Je  ne  say  mais  que  faire  doie  :  i3y  b 

Car  mi  désir  si  aigre  sont , 

Et  en  mon  cuer  sont  si  parfont, 

Que  riens  ne  m'y  peut  pourveoir, 
1395        Se  n'est  seulement  vous  veoir, 
Vierge  Marie. 

Nostrk  Dame 

Michiel,  vas  tost,  ne  laisses  mie, 

A  cel  hermite  demander 

S'il  voulra  son  autre  oeil  donner 
1400        A  crever,  que  plus  n'en  verra, 

Par  si  que  veoir  me  pourra 

Aussi  conme  autre  foiz  a  fait. 

Or  verray  je  s'il  a  parfait 
Cuer  en  m'amour. 

Premier  ange 
1405        Voulentiers,  dame,  sanz  demour. 

Preudons,  entens  que  je  vueil  dire. 

De  par  la  mére  nostre  sire 

Jhesu  Crist  te  vieng  demander 

Se  tu  te  soufferras  crever 
1410        L'autre  oeil,  que  jamais  n'en  verras, 

Or  t'avise  que  tu  diras, 

Et  tu  verras  encore  celle 

Qui  sur  toutes  autres  est  belle, 

La  royne  de  paradis 
1415        Par  qui  humains  furent  jadis 
Mis  hors  d'enfer. 

L'ermite 

Helas  !  ou  a  fut  ou  a  fer 

Me  soit  crevez-,  il  ne  m'en  ehaille, 

Mais  qu'a  mon  désirer  ne  faille 
1420        Et  que  ma  doulce  dame  voie. 

Car  certes  se  cent  iex  avoic, 

Miex  les  vourroie  avoir  perduz, 
Qu'ainsi  demourasse  esperduz, 
Que  jamais  je  ne  laveisse. 
Il  n'est  riens  que  je  ne  souffrisse,  1425 
Mais  que  la  voie. 

Nostre  Dame 
Dy  li  qu'il  adresce  et  avoie 
/J>7  c      Ses  yex  a  regarder  sa  hault, 
Et  il  me  verra  sanz  del'ault; 

N'en  doubte  point.  1430 
Deuxiesme  ange 
Preudoms,  or  te  met  en  tel  point, 
Conme  estoies  quant  tu  Ja  vis; 
Et  assez  tost,  soiez  en  fiz, 
La  reverras. 

Nostre  Dame 
Or  tost,  Michiel,  la  jus  t'en  vas.  1435 
Quant  point  sera,  creuve  li  l'ueil; 
Je  le  te  conmans  et  le  vueil. 
Or  fais  briément. 

Michiel 
Dame,  fait  sera  bonnement  ; 
N'en  doubtez  pas. 

L'ERMITE 

Tout  quanque  tu  conmandé  m'as  r44° 

Feray  sanz  nulle  retenue. 

Ha!  dame,  bien  soiez  venue, 

Qui  estes  de  gloire  fontaine 

Et  de  paradis  souveraine  ! 

En  vous  veoir  tant  se  delitte  1445 

L'ame  qui  en  mon  corps  habite, 

Que  dire  je  ne  puis  ne  taire, 

Ne  je  ne  say  que  doie  faire, 

Tant  sui  de  joie  raempliz  ! 

Elas  !  tost  m'ostez  les  deliz,  1450 

Doulce  vierge,  ou  par  vous  estoie 

Maintenant  quant  je  vous  veoie  : 

Ne  vous  voy  mais. 

Michiel 
De  cest  oeil  ne  verras  huimais 

Plus  qu'as  veu. 

L'ermite 
Ha  !  doulce  vierge,  deceu 
M'avez  malement,  se  m'est  vis, 
Par  vostre  biauté  dont  devis 
Ne  peut  estre  fais  ;  regarder 
Ne  m'ay  sceu  si  bien  ne  garder, 
Que  tant  n'aie  esté  deceuz 
Qu'idropiques  sui  devenuz. 
A  ma  contenance  bien  pert  : 
Car  nient  plus  qu'idropiques  pert 
La  soif  qui  l'angoisse  en  buvant, 
Ainsi,  vostre  biauté  devant 
Mon  cuer,  ne  suis  de  soif  délivres  ; 
Ayns  ay  plus  soif  corn  plus  suis  y  vres 
Et  ceste  soit  n'est  autre  chose, 
Dame  ou  toute  grâce  est  enclose, 
Que  le  désir  de  vous  veoir. 
Mais  com  plus  vous  ay  veu,  voir, 
Plus  ay  beu  en  habondance 
Doulcement,  et  succé  plaisance 
Qui  en  mordant  me  va  léchant 
Et  en  buvant  me  va  séchant  ; 
Et  com  plus  la  boy  plus  me  sèche 
Ceste  yvresce,  et  touzjours  m'esleche. 
Et  me  fait  joir  et  doloir, 
Et  en  saoulant  mon  vouloir 
Se  reemplist  de  convoitise. 
Cil  boire  mon  désir  atisc, 
Et  mon  cuer  fait  frire  et  larder, 
Doulce  dame,  e,i  vous  regarder, 
Cil  qui  a  joye  et  qui  se  deuil. 

Ha  !  doulce  vierge,  s'estre  peut 
Qu'une  foiz  encore  vous  voie, 
Jamais  plus  vivre  ne  voulroie  : 
Il  me  souffiroit  atant  certes. 
Elas  !  de  ruses  trop  appertes  1490 
Me  débat,  quant  je  n'i  voy  goûte  ; 
Si  sav  je  bien,  dame,  sanz  doubte 
Que,  se  vous  voulés,  vous  serez 
Si  puissant  que  bien  le  ferez. 
Dame,  or  me  soit  encor  monstrée  1495 
Vostre  biauté,  s'il  vous  agrée, 
Si  po  de  temps  et  de  si  loing 
Com  vouldrez,  et  je  veuil  ce  poing 
Me  soit  coupez. 

Nostre  Dame 
Mes  amis,  levez  sus,  levez  !  000 
S'en  alons  tost  a  mon  ami 
Que  complaindre  voy  la  enmy 
i38  a  Celle  grant  place. 

MlCHIEL 

Dame,  n'y  a  nul  qui  ne  face 
Vostre  vouloir  ;  c'est  de  raison.  r5o5 
Or  sa,  disons  une  chancon 
En  la  alant. 

Gabriel 
11  me  plaist,  amis  ;  or  avant  : 
Disons  celle  qu'avons  apris. 

Rond el 

Eureusement  est  pris,  i5io 

Dame,  cil  qui  sanz  amer 

Met  s'entente  en  vous  amer  ; 

Puis  que  de  vous  est  espris 

Eureusement  est  pris  : 

Car  il  en  vient  a  tel  pris  1 5 1 5 

Qu'il  se  fait  ami  nommer 

De  Dieu  :  donques  sanz  blâmer 

Eureusement  est  pris. 
Dame,  cil  qui  sanz  amer 
Met  s'entente  en  vous  amer. 
Nostre  Dame 
Mon  chier  ami,  tu  as  empris 
Une  bataille  fort  et  grant, 
C'est  que  tu  as  le  cuer  engrant 
De  moy  veoir  en  ma  biauté  ; 
Mais  je  te  dy  en  loyauté 
Que,  se  vraiement  la  veoies, 
Plus  assez  la  desireroies 
Que  ne  peuz  faire. 

L1  ERMITE 

Tresdoulce  vierge  débonnaire, 
Qui  cuer  avez  piteux  et  doulx, 
Quelle  grâce  me  faites  vous  ? 
Ne  vous  verray  je  jamais  point  ? 
Vous  veez  voir  bien  en  quel  point 

Pour  vous  suis  mis. 
Nostre  Dame 
Si  feras  ;  taiz  toy,  mes  amis. 
Pour  ce  que  m'aimes  d'amour  fine, 
Lassus,  en  gloire  qui  ne  fine, 
Seras  assis  en  haut  degré  : 
Car  c'est  le  vouloir  et  le  gré 
De  Jhesu,  mon  pére  et  mon  filz  ; 
Et  si  soies  certains  et  fiz, 
Que  pour  ce  que  t'entencion 
As  touzjours  en  devocion 
Continué  et  maintenue, 
Je  te  renderay  ta  veue. 
Maintenant  la  te  vueil  touchier. 
Or  me  dy  voir,  mon  ami  chier  : 

Conment  te  va  ? 

L'ermite 
Ha  !  dame,  se  grâce  trouva 


l'empereur  julien 


En  vous  le  clerc  Theophilus, 

Si  ay  je  fait,  voire  assez  plus 

Qu'il  ne  rist  ;  nul  n'en  doit  doubler. 

Et  qui  peut,  dame,  raconter 

Com  doulcement  en  vous  s'acorde 

Pitiez  avec  miséricorde? 

Ce  n'est  personne  de  ce  monde. 

Tresdoulce  vierge,  pure  et  monde, 

Conment  feray  je  mon  deu 

Du  bénéfice  qu'ay  eu 

Yci  par  vous  ? 

Nostre  Dame 
Or  te  sueffre,  mon  ami  doulz  ; 
Ne  parle  plus  de  tel  langage, 
Mais  entens.  A  ton  hermitage 
Ne  vueil  je  plus  que  tu  retournes, 
Mais  d'avec  moy  venir  t'aournes  : 
En  un  autre  lieu  te  menrav 
Demourer,  que  je  te  donray  ; 
La  tenray  j'avec  toy  convent  ; 
La  te  visiteray  souvent, 

Mon  chicr  ami. 

L'ermite 
Dame,  ce  qui  vous  plaist  de  my 
Pouez  faire,  c'est  de  raison  ; 
Du  contraire  nulle  achoison 

Ne  puis  avoir. 

Nostre  Dame 
Or  pensez  de  vous  esmouvoir, 
M  y  ange,  et  devant  moy  alcz. 
Et  monstrez  ce  que  vous  savez 

De  biau  chant  faire. 
Premier  ange 
Vostre  conmant  nous  doit  bien  plaire, 
Dame  des  cieulx,  et  si  fait  il. 
Avant  ;  chanterons  nous  ? 

Deuxiesme  ANGE 

Oil; 

Nous  n'en  pouons  estre  repris. 

RONDEL 

Car  il  en  vient  a  tel  pris 
Qu'il  se  fait  ami  nommer 
1 5 8 5  De  Dieu  ;  donques  sanz  blasmer 

Eureusement  est  pris, 
Dame,  cil  qui  sanz  amer 
Met  s'entente  e n  vous  amer. 


Explicit. 

Le  PAPE 

Le  CARDINAL 

Le  chappellain 

Le  premier  sergent  d'armes 

Second  sergent 

estienne,  juge 

Le  sergent 

L'arcediacre 

Le  procureur  de  sainte  Agnès 

Le  procureur  de  saint  Lorens 

Le  messagier 

Dieu 

Gabriel 

Saint  Lorens 

Sainte  Agnès 

Premier  dyable 

Second  dyable 

Saint  Prist 

Nostre  Dame 

Le  second  ange 


Cy  conmence  un  miracle  de  Nostre  Dame  d'un 
prevost  que  a  la  requeste  de  saint  Prisi  Nostre 
Dame  délivra  de  purgatoire. 


Le  p^pe 
iaus  seigneurs,  entendez  a  moy. 
Puis  que  ces  bonnes  gens  cy  voy 
Assemblez  pour  Pamour  de  celle 
Qui  enfanta  vierge  pucelle, 
Je  leur  vueil  un  sermon  donner.  5 
Faites  moy  un  lieu  ordener 
Ou  le  feray. 

Le  cardinal 
Saint  pére,  ne  vous  mentiray. 
Vezla  un  lieu,  ce  m'est  avis, 
Tout  ordené  et  bien  faitiz  i  o 

Pour  preeschier. 

Le  chappellain 
Il  dit  vérité,  pére  chier. 
Il  est  tout  propre  a  sermon  faire 
Et  nous  vous  ferons  ces  gens  taire  , 

Mais  qu'i  soiez.  i  5 

Le  pape 
Faites  donc,  si  me  convoiez 
Sergcns,  et  vous  aillez  devant. 
Faites  vuider  voie,  or  avant, 
Tant  que  la  soie. 

Le  premier  sergent  d'armes 
20  Voulentiers,  sire.  Faites  voie; 

Sus  de  cy!  sus! 

Second  sergent 
Avant  de  cy  !  avant  en  sus  ! 
Levez  sus  tost  !  alez  arriére. 
Avant!  avant!  que  ne  vous  riére. 
2  5  Paiz,  seez  jus. 

Lé  pape 

De  Maria  natus  est  Jhesus.  Mathei  n°.  Au  conmen- 
cier  de  nostre  briéve  colacion,  si  conme  il  est  sainte- 
ment acoustumé,  pour  grâce  empêtrer,  saluerons  la  be- 
noite  vierge  Marie,  en  disant  Ave  Maria.  De  Maria 
natus  est  Jhesus,  ubi  supra.  Qui  a  en  soy  conmencement 
de  purté  parvenir  peut  a  acomplissement  de  bonté.  Que 
ceste  raison  ci  soit  vraie,  je  le  preuve  ainsi.  Vous  veez 
que  par  nature  la  fleur  si  est  conmencement  de  l'odeur 
qui  de  lui  vient  et  de  toute  la  vertu  qui  est  en  lui  ;  et 
pour,  ce  de  tant  conme  la  fleur  si  est  plus  noble,  de  tant 
l'odeur  qui  vient  de  lui  est  plus  souef  flairant  et  sa  vertu 
aussi  plus  grant  :  ce  veez  vous  de  la  fleur  du  lis  et  de  la 
rose,  que  pour  ce  sont  elles  dites  entre  les  autres  fleurs 
nobles  pour  ce  qu'ilz  sont  de  grant  odeur  et  de  grant 
vertu.  Doulce  gent,  a  parler  espirituelment,  la  benoîte 
vierge  Marie  fu  une  fleur  de  souveraine  purté  et  de  sou- 
veraine valeur.  Car  si  conme  dit  le  livre  de  Cantiques, 
c'est  la  fleur  du  champ  et  le  lis  des  valées  :  la  fleur  du 
champ  par  charité,  le  lis  des  valées  par  humilité.  EtiSgc 
pour  ce  l'odeur  et  la  vertu  qui  yssi  de  lui,  c'est  assavoir 
le  benoit  fil  de  Dieu,  le  doulx  Jhesu  fu  souverainement 
souef  flairant,  souverainement  vertueux  et  conforta- 
tif  contre  maladie  de  pechié  et  souverainement  puis- 
sant pour  la  puissance  de  l'ennemi  disciper  et  destruire. 
Et  pour  ce  peut  L'en  dire  de  lui  ce  qui  est  escript,  Kccîc- 

siastes  duodecimo  :  Florebit  amigdalus,  impingabitw 
locusta,  discipabitur  capparis  :  ralemandier  flourira,  le 
sauterel  sera  engressié  et  capparis  sera  degastée.  Doulce 
gent,  par  Talemandier  qui  doit  florir  j'entens  la  glo- 
rieuse vierge;  car  aussi  conme  ralemandier  flourist  plus 
tost  que  nul  autre  arbre,  aussi  la  glorieuse  vierge  Marie 
fu  la  première  de  toutes  qui  ot  la  fleur  de  purté;  et 
aussi  conme  le  fruit  de  Falemandier  est  medicinable  a 
homme  malade  et  contre  morsure  de  beste  venimeuse, 
aussi  le  fruit  de  la  benoite  vierge,  c'est  assavoir  le  doulx 
Jhesus,  fut  medicinable  et  prouffitable  a  toute  humaine 
nature  ;  car  par  lui  fu  mis  a  mort  l'ennemi  et  sa  puis- 
sance destruitte  ;  c'est  donc  Falemandier  florissant.  Im- 
pingabitur  locusta  :  le  sauterel  sera  engressié.  Par  ce 
sauterel  j'entens  homme  qui  avoit  esté  engressié  de  la 
i3g  <f  gresse  des  dons  de  Dieu  ;  la  raison  si  est  :  le  sauterel, 
pour  un  poy  de  froidure,  quant  il  la  sent,  est  tantost 
pasmé  et  aussi  conme  mort,  mais  par  la  chaleur  du  so- 
leil il  revient  et  revit  ;  aussi  homme,  avant  la  naiscence 
du  doulx  Jhesus,  qui  est  le  pardurable  soleil,  par  la  froi- 
dure de  petite  foy  et  de  petite  charité  et  de  ce  qu'il  es- 
toit  aussi  sanz  nulle  devocion,  estoit  tout  pasmé  et  ad- 
morti,  mais  a  la  naiscence  du  soleil  pardurable,  qui  est 
l'odeur  et  la  vertu  de  ceste  glorieuse  fleur,  il  revesqui. 
Discipabitur  capparis.  Doulce  gent,  par  ce  capparis,  qui 
est  une  herbe  plaine  de  gresse  qui  doit  estre  degastée,  je 
n'en  tiens  mais  que  la  gresse  de  luxure,  laquelle  fu  du 
tout  discipée  et  destruitte  quant  de  la  glorieuse  vierge 
Marie  pure  et  nette  nasqui  la  bonté  souveraine,  de  la- 
quelle et  pour  laquelle  sont  dites  les  paroles  au  con- 
mencement  proposées  :  De  Maria  natus  est  Jhesus  :  le 
doulx  Jhesus  est  nez  de  Marie.  Es  quéles  paroles  sont 
touchées  troys  choses  :  premièrement,  la  vierge  enfan- 
tant tresfine  purté,  de  Maria;  secondement,  de  lumière 
naisçant  grant  nouvelleté,  natus  est;  tiercemeni,  de 
ceste  lumière  apparant  tresmerveilleuse  bonté,  Jhesus. 


MIRACLE  DE 


XIV 


Quant  au  premier,  je  di  que  la  vierge  lu  trestinement 
espurée,  car  elle  fu  de  Dieu  especialment  enluminée*, 
quant  au  second,  nostre  viellesce  ne  pouoit  estre  140 
reparée,  se  la  lumière  pardurable  ne  fust  temporel- 
ment  née  ;  quant  au  tiers,  c'est  signe  de  bonté  grant  et 
nient  iiombrée,  quant  l'en  fait  grâce  a  celu  iqui  ne  l'a  pas 
gangnié.  Du  premier,  je  di  qu'i  nous  est  touchié  de  la 
vierge  enfantant  tresfine  purté,  de  Maria.  Vous  veés  que 
les  estoilles,  qui  en  ce  monde  jettent  leurs  raiz  et  enlu- 
minent, sont  pures  et  en  naiscence  et  en  nature,  et  certes 
la  glorieuse  vierge  Marie  fu  une  estoille  tresclére  et  tres- 
pure  et  pour  ce  est  elle  appellée  Marie,  car  autant  vault 
a  dire  Marie  conme  estoille  de  mer;  laquelle  fu  enlu- 
minée des  raiz  du  saint  esperit  ;  et  pour  ce  fut  elle  tres- 
doulcc  :  car  les  raiz  et  les  dons  du  saint  esperit  la  dispo- 
sèrent a  ce  quelle  fust  digne  de  recevoir  celui  qui  est 
l'image  de  Dieu  le  pére  et  la  biauté  de  tout  le  monde; 
car  ce  fu  celle  en  qui  rien  ne  pot  avoir  lieu,  mais  que 
Dieu  seulement  ;  et  pour  ce  peut  estre  dit  de  li  ce  qui 
est  escript,  Luce  primo  :  Nomen  virginis  Maria  :  le  droit 
nom  de  la  vierge  est  Marie.  Et  en  ceste  auttorité  nous 
est  monstre  de  valeur  excellent  un  argument  nommé  de 
biauté  atraiant  aournement  :  virginis,  de  doulceur 
norrissant  un  condiment,  Maria.  Doulce  gent,  quant 
personne  est  de  grant  renommée,  c'est  signe  de  grant  141 
value,  et  cecy  je  le  preuve  par  exemple;  quant  l'odeur 
des  espices  est  espendue  et  santue,  lors  est  la  vertu  d'y- 
celles  espices  aperceue  et  cogneue;  aussi  l'odeur  de  bonté 
de  la  glorieuse  vierge  est  espandue  et  sa  vertu  par  tout 
le  monde  sentuc.  Conment  ?  car  il  n'est  personne,  soit 
en  mer,  soit  en  terre,  se  elle  se  voit  en  péril  de  corps, 
ou  assaillie  de  quelconque  temptacion,  ou  en  aucune 
tribulacion,  et  elle  veuille  appeler  Marie  et  son  aide 
requerre;  qui  tantost  n'y  truisse  le  remède  de  toute  con- 
solacion  ;  car  c'est  Pestoillc  de  mer  qui  a  tOUZ  euvre  le 
sain  de  sa  largesce  et  a  touz  ^abandonne  sa  grâce.  Et 

pour  ce  dit  mon  seigneur  saint  Augustin  :  Mes  chiers  amis, 
esjoissons  nous;  a  mont  noz  cuers  eslevons;  la  vierge 
Marie  aourons  et  grâces  li  rendons.  Car  par  elle  et  par 
son  chier  filz  sommes  appellés  de  ténèbres  a  lumière,  de 
mort  a  vie,  de  corrupcion  a  incorrupcion,  d'essil  a  héri- 
tage, de  pleurs  a  joye,  de  désert  au  royaume  des  cieulx 
et  de  grâce  a  gloire.  Geste  gloire  nous  vueille  donner  et 
ottroier  li  pères  et  li  filz  et  li  sains  esperiz,  Qui  est  nniis 
Deus  benedictus  in  secala  seculorum. 


ESTIENNE  JUGli 

: 40  c       Lembert,  sanz  fère  arrestoison, 
Alons  men  saluer  saint  Prist 
Et  li  prier  qu'il  nous  aist  3o 
Par  devers  Dieu. 

Le  sergent 
Mais  menez  moy  en  aucun  lieu 
Ou  boire  puissons  d'avantage  ; 
Si  ferez  plus  grant  vassellage, 

Je  vous  promet.  35 

ESTIENNE 

Je  say  bien  ou  il  est  tout  près-, 
Mais  g'iray  avant  saluer 
Saint  Prist  et  puis  au  retourner 
Irons  au  Glay. 

Le  sergent 

Or  alons  donques  sanz  delay;  40 

Vous  n'en  fériés  rien  autrement. 

Vous  Pâmés  de  cuer  malement, 

Ne  sçay  se  ja  vous  amera, 

Mais  au  mains  sçay  je  bien  qu'il  a 

L'amour  de  vous.  4 5 

Estienne 
Tu  as  dit  voir,  mon  ami  doulx, 
Et.  pour  sa  grâce  desservir, 

Certes  on  le  doit  bien  servir; 
Car  c'est  un  glorieux  martir. 

5o  Pour  ce  ne  vueil  mon  cuer  partir 

De  lui  servir  tout  mon  vivant, 
Car  pieça  li  ay  convenant 
Et  j'espére  qu'i  me  vauldra 
Quant  tout  le  monde  me  fauldra, 

55  Siques  n'en  parlons  plus  maishui. 


Puis  que  devant  son  autel  sui, 
Envers  lui  me  vueil  aquitter. 
Attens  me  ci  et  sanz  doubter 
A  deux  moz  m'en  delivreray. 


60  E  !  glorieux  martir  et  vray, 

Ami  de  Dieu,  sire  saint  Pry, 

M'ame  en  ta  sainte  garde  ottry 

Et  mon  corps,  quel  pécheur  que  soie.     140  d 

Sire,  qui  es  lassus  en  joye 
65  Pardurable  sanz  finement, 

A  Dieu  qui  ne  faut  ne  ne  ment 

Requiers  pour  moy  miséricorde 

Si  qu'a  li  puisse  avoir  accorde 

Et  estre  de  mes  péchiez  quittes 
70  Par  tes  glorieuses  mérites. 

Ce  t'ay  requis  et  requerray 

Touz  les  jours  mais  que  je  vivray. 

Ne  te  sçay  miex  ne  plus  requerre. 

Lembert,  alons  nous  ent  bonne  erre 
"5  Nos  plaiz  tenir. 

Le  sergent 
Vous  n'y  pourrez  maishuy  venir 
Trop  tost,  car  le  jour  est  bien  hault, 
Nonpourquant  s'ay  je  soyf  cl  chauh; 
Si  beusse  bien  un  cliquet 

Avant  de  vin,  mais  qu'il  fust  net,  80 
Fin,  cler  et  bon. 

ESTIENNE 

Suerîre  toy  et  nous  en  buvron, 

Se  des  plaiz  tenir  sui  délivres, 

De  si  bon,  ou  j'ardray  mes  livres, 

Que  tel  ne  bus  d'un  an  entier,  85 

Et  si  n'en  paierons  denier 

Ne  toy  ne  moy. 

Le  sergent 
Je  ne  vous  en  craing,  par  ma  foy. 
Savez  pour  quoy?  car  j'ay  d'usage 
Trop  bien  que  souvent  d'avantage  90 

Boive  et  pour  nient. 

ESTIENNE 

N'est  ce  pas  mon  frère  qui  vient 
Devant  nous  par  celle  ruelle  ? 
Il  a  vestu  robe  nouvelle, 

Ce  m'est  avis.  95 
Le  sergent 
Oil,  sire,  par  saint  Denis  ; 
141  a  C'est  il  pour  voir. 

ESTIENNE 

Frère,  bon  jour  puissiez  avoir. 
Qu'est  ce?  quel  part? 

L  ARCEDIACRE 

Biau  frère,  Dieu  de  mal  vous  gart  !  100 
Je  vieng  a  vous  un  po  parler. 
Je  vous  di  qu'il  m'en  fault  aler 
A  Milan  a  mon  bénéfice, 
Car  on  me  tient  pour  fol  et  nice 
Que  je  n'y  ay  fait  un  voyage  io5 
Pieça;  trop  y  ay  grant  dommage, 
Ce  m'a  on  escript. 

Estienne 
Frère,  si  irfaist  Jhesu  Crist, 

Bien  vous  en  croy. 

L'arcediacre 
Biau  frère,  il  est  voir  :  si  vous  proy 
Que  vous  vueillez  de  mon  hostel 
Donner  garde  et  de  mon  çhastel 
Aussi  com  vous  fériés  du  vostre. 
Car  il  est  voir  com  patenostre, 
Se  je  muir,  tout  vostre  sera. 
C'est  ce  qui  m'a  amené  ça 

A  vous  parler. 

ESTIÉNNE 

Quant  pensez  a  vous  en  aler  ? 

Dites  me  voir. 

L'arcediacre 
Maintenant  :  j'ay  ja  fait  mouvoir 
Mes  chevaux  qui  devant  s'en  vont; 
A  deux  luyes  près  m'atendront 

Ou  monte ray. 

ESTIENNE 

Au  mains  je  vous  convoieray 

Jusqu'au  monter. 

L'arcedyacre 
Non  ferez,  frère,  sanz  doubter. 
Savez  pour  quoy?  je  ne  vueil  mie, 
Pour  doubte  qu'aucun  ne  m'espie, 
C'on  sache  que  je  voise  hors. 
Bon  fait  son  chastel  et  son  corps 

Garder  touzjours. 

Estienne 
Souffrez,  je  vous  pri  par  amours, 
Qu'huy  mais  vous  tiengne  en  ce  chem 
Compagnie;  demain  matin 

M'en  revenray. 

L'arcediacre 
Certes,  biau  frère,  non  feray. 
Vous  n'irez  de  cv  en  avant; 

Demourez;  a  Dieu  vous  conmant. 
Gardez  bien  tout. 

Estienne 

Si  feray  je  combien  qu'il  coust,  140 
Ne  vous  en  doubtez  ja,  biau  frère. 
Alez  :  je  prie  a  Dieu  le  pére 
Qu'a  joie  puissez  revenir. 
Lembert,  alons  noz  plaiz  tenir 

Sanz  plus  cy  estre.  145 
Le  sergent 
Alons  nous  ent  délivrer,  maistre, 
Serons  dyner. 

ESTIENNE 

Or  ça,  il  nous  fault  délivrer. 

Appelle  nous,  il  en  est  temps, 

Le  procureur  de  saint  Lorens  1  5o 

Et  le  procureur  sainte  Angnès, 

Si  me  delivreray  huymais 

De  leur  besoingne. 

Le  sergent 
Voulentiers,  sire,  sanz  eslongne  ; 
Aussi  en  say  je  assez  la  guise.  i55 
Ou  est  le  procureur  de  l'église 

De  sainte  Angnès? 
Le  procureur  de  sainte  Agnès 
Ho  !  vez  me  cy.  Je  sui  touz  près  ; 

N'appeliez  plus. 

Le  sergent 

141  c      Sa,  passez  avant;  levez  sus  160 
Sanz  parler,  je  le  vous  deffens. 
Le  procureur  de  saint  Lorens 
Est  en  deffault. 
Le  procureur  de  saint  Lorens 
Ho!  vez  me  cy,  par  saint  Thibaut. 

Ho  !  ho!  Lembert.  r 65 

Le  sergent 
Or  soiez  de  venir  appert; 

Passez  avant. 

Estienne 
Or  ça,  seigneurs,  je  vous  demant 
Premièrement  que  vous  fondez, 
Avant  qu'a  riens  me  respondez 

Que  vueille  dire. 
Le  procureur  de  sainte  Agnès 
Vezcy  conment  me  fonde,  sire, 

Par  bonne  lettre. 
Le  procureur  de  saint  Lorens 
Aussi  vous  vueil  mon  pouoir  mettre 

En  vostre  main. 

Estienne 
Lire  les  vueil  pour  plus  certain 
Estre  de  voz  fondacions. 
Bien  voy  voz  procuracions; 
Elles  me  souffisent  assez. 
Vezcy  :  vous  et  voz  gens  passez 
Estes  par  ma  terre  qui  est 
Près  de  vous,  dont  il  me  deplaist. 
C'est  ce  pour  quoy  vous  ay  mandez, 
Car  je  vueil  que  le  m'amandez 

Congnoissanment. 
Le  procureur  de  sainte  Agnès 
Sire,  vous  savez  vraiement 
Que  je  suis  un  homme  d'église  : 
Ne  suis  tenuz  en  nulle  guise 

De  cy  respondre. 
Le  procureur  de  saint  Lorens 
Sire,  se  vous  vouliez  confondre 
L'église,  ce  seroit  péchiez. 
Nous  ne  sommes  pas  voz  subgiex  ; 
Nous  avons  droit  juge  ordinaire. 
Devant  celui  pouez  vous  faire 

ESTIENNE 

Voire,  sire,  et  je  vous  conmande 

Que  l'amendez  ysnellement 

Et  vous  ;  je  siez  en  jugement 

Gonme  juge;  a  autre  n'yray. 

Amendez  le;  je  vous  seray  200 

Assez  courtoys. 
Le  procureur  de  sainte  Agnès 
Sire,  il  me  semble  n'est  pas  drois. 
Sauf  vostre  grâce,  non  feray  ; 
Pas  ne  le  vous  amenderay 

A  ceste  court.  2o5 
Le  procureur  de  saint  Lorens 
Sire  juges,  a  brief  mot  court, 
Cy  ne  vous  amenderons  rien. 
Ja  soit  ce  que  nous  savons  bien 
Que  nul  ne  peut  par  ses  effors 
Contre  vous,  tant  par  estes  fors.  210 
Mais  combien  que  soiez  puissans, 
Pour  Dieu  ne  soiez  pas  nuysans 

A  sainte  église. 

Estienne 

Je  Taime  autant  corn  vous  et  prise. 
Respondez  moy  sanz  rioter.  2 1 5 

Le  me  voulez  vous  amender  ? 
Dites  oyl. 
Le  procureur  de  saint  Lorens 
Je  n'y  suis  pas  tenuz,  nanil, 
Ycy  endroit. 
Le  procureur  de  sainte  Agnès 
Non  suis  je,  si  en  demans  droit  220 
Cy  en  appert. 

Estienne 
Entens  a  moy,  entens,  Lembert. 
142  a      Avez  vous  pris  contre  moy  guerre? 

Par  la  foy  que  je  doy  saint  Pierre 
22  5  N'a  saint  Prist  que  j'ayme  et  honneure. 

Ma  sentence  en  diray  en  Peure. 

Des  troys  maisons  que  vous  avez 

Decoste  moy  ne  joirez 

Tant  com  je  soie  homme  vivant, 
2  3o         Ne  vous,  ce  vous  ay  convenant, 

Du  jardin  qui  siet  lez  ma  terre. 

Vas  me  tost  un  serrurier  querre  : 

Tout  mettray  en  Peure  en  ma  main, 

Et  si  vous  dy  bien  de  certain 
235  Que  ce  je  pechié  ne  doubtoie 

Tous  deux  en  prison  vous  mettroie. 
Fuiez  de  cy. 

Le  procureur  saint  Lorens 

Sire,  sire,  pour  Dieu  mercy  : 

Regardez  que  c'est  que  vous  dites. 
240         Sommes  nous  bougres  ne  hérites 

Ne  malfaitteurs?  nanil,  ce  croy. 

Sire,  je  ne  say  donc  pour  quoy 

Vous  nous  voulez  déshériter. 

Grant  pechié  seroit,  sanz  doubter, 
245  Se  le  faisiez. 

Estienne 

Par  saint  Prist,  se  ne  vous  taisiez, 

Vous  arez  meschance  du  corps. 

Vuidiez  :  alez  janglcr  la  hors 

Et  vous  plaindre  a  qui  que  vouldrez. 
2  5o  La  saisine  ne  m'en  toldrcz 

Jour  que  je  vive. 
Le  procureur  sainte  Agnès 

Chose  que  nul  de  nous  estrive 

Contre  vous,  sire,  ne  vault  rien. 

Si  m'en  tais;  pour  quoy  je  voy  bien 
255  Contre  vous  ne  potions  plaidier. 

Et  martire  Dieu,  sainte  Angnès, 
Puis  qu'il  te  toit  corn  félon  nés 
142  b      Ton  jardin,  qu'a  Dieu  en  demandes 

Avoir  droit,  si  que  tu  li  rendes  260 
Ce  qu'il  mesprent. 
Le  procureur  de  saint  Lorens 
En  nom  Dieu,  la  rage  qui  prent 
Es  dens  ne  puit  des  siens  partir, 
Ce  pri  saint  Lorens  le  martir 
Que  je  sers  conme  chappellain,  2b5 
Tant  qu'il  nous  ait  rendu  a  plain 
Ce  qu'il  nous  toit. 
Le  procureur  de  sainte  Agnès 
Laissons  ester  :  alons  men  tost 
Moy  et  vous  ensemble  diner. 
Encore  suis  j'a  desjuner,  270 
Se  Dieux  me  voie. 
Le  procureur  de  saint  Lorens 
Mengier  certes  je  ne  pourroie, 
Tant  sui  courciez. 
Le  procureur  de  sainte  Agnès 
Je  vous  lo  que  vous  n'en  faciez 
Semblant  nesun;  venez  vous  ent.  275 
Je  vous  menray  privéement 
En  un  biau  lieu. 
Le  procureur  de  saint  Lorens 
Je  n'yray  mie  ;  alez  a  Dieu, 
Et  grant  merciz. 
Le  procureur  sainte  Agnès 
Je  vous  feisse  a  sanc  rassis  280 
Boire  de  bon  vin;  n'en  doubtez. 
Ce  poise  moy  que  n'i  venez, 
Messire  Hue. 
Le  procureur  de  saint  Lorens 
A  Dieu  ;  je  vueil  par  ceste  rue 

Mon  chemin  prendre.  285 
T.  11  iG 

ESTIENNE 

Lemberi,  alons  sanz  plus  attendre 
Mettre  en  ma  main  ces  troys  maisons 
De  quoy  plaidié  yci  avons 

Et  ce  jardin. 

Le  sergent  /. 
Vous  en  deverez  bien  le  vin, 
Maistre,  qui  ainsi  les  avez. 
Voz  besongnes  faire  savez 
Sagement  sanz  vous  esmaier. 
Vous  n'en  paierez  ja  denier 
Et  si  seront  vostres  tretoutes. 
Pour  Dieu,  vous  doulent  point  les  coûtes 

D'ainsi  ferir  ? 

ESTIENNE 

Ces  coquars  prestres  abêtir 
Pour  leur  prestrise  me  cuidoient. 
Je  croy  qu'abuté  ilz  avoient 
Qu'amende  n'oseroie  d'eulx 
Prendre  pour  ce  qu'estoient  deux. 
Et  je  te  fas  bien  assavoir 
Pay,  long  temps  a,  de  tout  avoir 

Grant  fain  eu. 

Le  sergent 
Vous  y  avez  huy  bien  sceu 

Estre  pour  vous. 

Estienne 
Tu  as  dit  voir,  mon  ami  doulx. 
G'i  vueil  aler,  si  te  requier, 
Va  m'amener  un  serrurier, 
Si  les  verrons  et  hault  et  bas. 
A  Puis  devant  me  trouveras 

Ou  t'attendray. 

Le  sergent 
Sire,  voulentiers  le  ferav. 

Je  le  vois  querre. 

Le  messagier 
Dieu  qui  créa  et  ciel  et  terre 
Vous  doint  honneur  et  joye,  sire, 
Si  conme  vostre  cuer  désire 
Par  son  plaisir. 

EsTIENNE 

Baudet,  bien  puisses  tu  venir.  320 
Par  saint  Prist,  mon  ami,  quel  chiére  ! 
142  d      Conment  va,  di?  que  fait  mon  frère? 
Est  il  bien  sain? 

Le  MESSAGIER 

Certes,  sire,  il  avra  demain 

Deux  mois,  puis  que  fault  que  le  die,         32  5 

Qu'entrasmes'de  la  Lombardie 

En  une  moult  noble  cité, 

Qui  nommée  est,  par  vérité, 

Pavie,  sire,  et  la  endroit 

Fu  malades  si  a  destroit  33o 

Que  la  touz  ses  jours  il  passa. 

La  pour  certain  il  trespassa  ; 

La  gist  mon  bon  seigneur  loyal 

A  qui  Tumble  vierge  royal, 

Mére  Dieu,  soit  a  Pâme  amie.  335 

E!  las,  tout  li  cuers  me  lermie 

Quant  me  souvient  conment  m'amoit 

Et  com  doulcement  reclamoit 

Touz  sains  quant  fu  eneuliez. 

N'est  homme  tant  soit  de  cuer  liez  340 

Qui  ne  plourast,  si  le  veist, 

Et  qui  ne  jugast  et  deist  : 

Cest  homme  cy  s'en  va  en  gloire; 

Tant  avoit  en  Dieu  grant  mémoire 

Et  vraie  foy.  345 
Estienne 
E!  las,  or  suis  je  tout  par  moy  : 
Je  iVay  mais  plus  frère  ne  suer  î 

Las  !  je  doy  bien  avoir  au  cuer 

Triste  douleur. 

Le  messagier 
Sire,  ce  sera  grant  foleur 
De  vous  mettre  en  doleur  si  dure. 
Je  say  bien  qu'il  fault  que  nature 
S'aquite,  mais  se  m'en  créez, 
Si  grant  dueil  mie  ne  ferez 

Qu'en  vailliez  pis. 

ESTIENNE 

A  bien  po  que  je  ne  despis 
Dieu  et  sa  mére  et  touz  ses  sains 
Et  que  ne  m'estrangle  a  mes  mains. 

Las  î  que  feray? 

Le  messagier 
Sire,  faites  ce  que  diray, 
Si  ferez  miex  et  c'est  raisons. 
Mon  seigneur  fu  un  vaillans  homs 
Qui  moult  tenoit  en  sainte  église. 
Ordenez  conment  son  servise 
Soit  fait  aussi  solempnelment 
Con  se  le  corps  présentement 

Estoit  icy. 

ESTIENNE 

Tu  diz  bien,  il  sera  ainsi 
Dedans  quinze  jours  au  plus  loing. 
Mais  je  vueil  au  plus  grant  besoing 
Courre  ;  c'est  de  mettre  en  ma  main 
Quanque  il  a  ennuit  et  demain. 
Et  je  te  diray  que  feras  : 
Sanz  plus  cy  estre  t'en  yras 
A  ces  villes  de  cy  entour 
Dire  a  noz  amis  par  amour 
Que  tant  corn  je  puis  je  leur  pri 
Qu'ilz  viengnent  vcy  sanz  detri; 
S'ilz  dient  pour  quov,  pour  moy  faii 

Compagnie  a  l'anniversaire  3 80 

De  leur  ami. 

Le  messagier 
Sire,  foi  que  doy  saint  Remy, 
Moult  voulentiers. 

Estienne 
Et  je  m'en  vois  endementiers 

Ou  je  t'ay  dit.  385 


Dieu 

Gabriel,  sus  sanz  contredit. 
Vas  tantost,  je  le  te  conmant, 
Dire  a  Sathan  que  je  li  mant 
Qu'il  prengne  le  prevost  Estienne 
En  corps  et  en  ame  et  le  mairie  3go 
14.3  b      En  purgatoire  pour  son  vice 
Et  la  le  bate  et  le  pugnisse 
Et  le  face  a  peine  partir 
Sanz  Famé  hors  du  corps  partir  ; 
Car  je  li  deffens  a  ji  nuire,  3g5 
Voire,  afin  que  par  lui  ne  muirc. 
Voiz  tu  rrfentente? 

L'ange 

Sire,  oil  ;  je  vois  sanz  attente 
Faire  vostre  conmandement. 


Sathan,  sanz  nul  delaiement,  400 
Fay  qu'en  purgatoire  soit  mis 
Le  prevost  Estienne  et  pugnis 
Sanz  li  du  tout  a  mort  destruire, 
Car  Diex  ne  veult  mie  qu'il  muirc, 
Mais  qu'il  sente  qu'est  purgatoire.  40  5 

Cecy  te  mande  Dieu  de  gloire. 
Vas,  si  le  fais. 

Saint  Lorens 
Sainte  Agnès,  je  voy  que  méfiais 
S'est  trop  et  vers  vous  et  vers  moy 
410  Le  prevost  Estienne,  par  foy; 

Car  troys  maisons  toit  a  m'eglise 
Et  a  vous  par  autelle  guise 
Vostre  jardin. 

Sainte  Agnès 
Dieu,  qui  est  vray  juge  sanz  fin, 
4i5  Se  nous  l'en  voulons  deprier, 

Nous  en  fera  sanz  detrier 
Bonne  venjance. 

Saint  Lorens 
De  ce  n'ay  je  mie  doubtance. 
Et  puis  qu'il  nous  a  tant  méfiait, 
420         Alons  a  Dieu  nous  deux  de  fait, 
Si  nous  plaignons. 

Sainte  Agnès 
Je  lo  miex  qu'encore  attendons 
Un  poy,  car  espoir  qu'il  venra 
A  ce  qu'il  se  repentira 
425  De  son  méfiait.  1.4.3  c 

Saint  Lorens 
Pais  qu'il  vous  plaist,  qu'ainsi  soit  fait; 
11  me  souffist. 


Premier  diable 
Vehemot,  dy  moy  sanz  respit, 
43o  Tu  fais  malement  l'esperdu. 

Qu'as  tu  ?  je  t'en  pri  ;  dont  viens  tu, 
Ne  de  quel  part? 

Second  dyable 
Laisse  m'en  pais  ;  dyable  y  ait  part. 
Je  cuiday  prendre  tout  ouan 
L'arcediacre  de  Milan 

A  ce  qu'il  fust  nostre  sanz  fin,  435 

Mais  il  a  esté  si  affin 

De  Dieu  a  sa  fin,  et  de  fait 

A  fait  tant  que  riens  n'y  ay  fait 

Fors  que  tant,  c'est  bien  chose  voire, 

Que  je  l'ay  mis  en  purgatoire.  440 

La  est  en  paine  et  en  tourment, 

Mais  je  me  doubt  qu'assez  briefment 

N'en  soit  hors  mis. 

Premier  dyable 
Ne  t'en  chaille.  Je  suis  conmis 
D'aler  son  frère  tout  vif  querre,  445 
Le  prevost.  Alons  y  bonne  erre  ; 
Si  emportons  et  ame  et  corps 
En  paine  :  trop  a  fait  de  tors 

A  bonnes  gens. 

Second  dyable 
Je  n'en  seray  pas  negligens.  400 
Or  alons  donc  sanz  plus  parler. 

Egar!  je  le  voi  la  aler; 

Alons  le  prendre. 

Premier  dyable 
Alons,  Vehemot,  sanz  attendre, 
Si  le  hapons  en  un  sursaut.  455 
Sa,  prevost,  en  enfer  le  chaut 

Vous  porterons. 

Second  dyable 
143  d      Non  pas,  mais  nous  Pi  trainnerons. 
En  sanglante  heure  nous  fault  il 
Porter  sur  noz  colz  tel  ostil.  460 
Tien  la,  lie  le  conme  un  fol 
Et  par  les  mains  et  par  le  col. 
Il  nous  a  longuement  servi, 
Si  qu'il  a  trop  bien  desservi 

Que  le  servons.  465 

Le  premier  dyable 
Il  le  nous  convient  mettre  ou  ions 
De  purgatoire  ;  au  dire  voir, 
La  sera  son  maistre  manoir 
Un  grant  temps.  Il  y  maçonna 
470  Dès  que  les  troys  maisons  osta 

A  Lorentin. 

Second  dyable 
Tu  dis  voir,  et  pour  le  jardin 
Agnesot  il  aura  un  feu 
Ou  nuit  et  jour  ardra.  Hareu  ! 
47D  Com  je  suis  aise. 


L'arcediacre 
Ha  !  vrais  Dieux,  mercy  !  sire,  plaise 
A  ta  puissance  souveraine, 
Qui  cy  me  tient  en  ceste  paine, 
Cun  petit  lâche  sa  rigueur. 
480         Trop  irfest  griéve  ceste  douleur 
Et  ce  feu  trop  ardent  et  chaut. 
Las  !  las  !  que  cy  souffrir  me  fault  ! 
Vraiz  Diex,  mercy  ! 

ESTIENNË 

E  !  las,  biau  frère,  estes  vous  cy 
485  En  tel  tourment? 

L'arcediacre 
Oil,  frère,  certainement. 
Icy  convient  ma  lasse  d^me 
Souffrir  l'ardeur  de  ceste  flamc. 
Cy  sui  tourmentez  jour  et  nuit 
490  lTardure  qui  cy  nfart  et  cuit 

Que  je  ne  la  puis  exstimer. 
Ainsi  fault  tout  le  roui  lymer  1 44  a 

De  mes  meffaiz. 

Estienne 
Las!  biau  frère,  cy  a  griez  tais 

A  porter.  Or  me  dites  voir,  495 
Quel  pechié  pouez  vous  avoir? 
Touz  li  mondes  de  cy  a  Romme 
Vous  tenoit  a  si  saint  preudomme. 
Dont  vient  ce  vice? 

L  AR CED I ACRE 

Biau  frère,  conme  fol  et  nice  5oo 
Fui  trop  d'avarice  entechiez. 
Pour  ce  sueffre  je  ces  meschiés, 

C'est  sanz  doubtance. 
Estienne 
Et  avez  vous  point  d'espérance, 
Combien  que  ces  tourmens  souffrez,  5o5 
C'un  temps  viengne  que  vous  serez 

Hors  de  ce  lieu  ? 

L'arcediacre 
Je  say  que  c'est  le  plaisir  Dieu, 
Biau  frère,  que  le  temps  venra 
Que  Dieu  de  cy  me  jettera  5 10 

Pour  ce  qu'au  monde  fis  jadis 
Moult  de  biens  en  faiz  et  en  dis; 
Et  dès  maintenant  scé  je  tant 
Qui  au  pape  seroit  comptant 
Conment  sui  en  ce  purgatoire  5  1 5 

Et  qu'en  priant  le  roy  de  gloire 
Pour  moy  voulsist  messe  chanter, 
J'ystroie  de  cy  sanz  doubter 
Et  seroit  ma  penance  faite 
Et  nrame  mise  en  la  parfaitte  5  20 

Gloire  sanz  fin. 

Le  premier  dyable 
Ton  frère  yra  demain  matin  ; 
Maintenant  ne  sera  ce  pas. 
Passe  avant,  passe  ysnel  le  pas  ; 

Ça  te  fault  estre.  525 

Second  dyable  i b 

Sathan,  il  nous  fault  entremettre 
Sez  tu  de  quoy  premièrement? 
Il  n'y  ara  ceens  tourment 
Que  nous  ne  li  monstrons  a  l'ueil; 
53o         Ce  sera  le  premier  accueil 
Qu'ara  de  nous. 

Premier  dyable 
Tu  as  dit  voir,  mon  ami  doulx. 
Mais  quant  il  ara  tout  veu, 
Serons  nous  pour  ce  recreu 
535  De  lui  mal  faire? 

Second  dyable 
Nanil,  mais  lors  li  sourdra  haire, 
Car  nous  le  menrons  derrechief, 
Pour  lui  faire  plus  de  mechief, 
Ou  plus  ort  lieu  et  ou  plus  noir. 
545  Passe  avant,  j'ay  trop  bon  vouloir 

De  toy  mal  faire. 

Estienne 

Las  !  meschant,  trop  ay  cy  de  haire. 

Las  !  las!  tourment  sanz  fin  m'abonde. 

De  maie  heure  fu  nez  au  monde, 
545         Quant  par  mes  meffaiz  me  fault  estre 

En  ce  lieu  cy  ou  n'a  nul  estre 

Fors  de  tristesce  et  de  douleur, 

D'abominacion,  d'ourreur, 

De  mort  amére  sanz  morir 
55o         Et  si  n'y  feray  fors  languir. 

Las  !  pourray  je  avoir  repentance 

Qui  me  vaille  ny  espérance 

Que  jamais  de  ce  lieu  cy  parte? 

E  !  las,  bien  m'est  alé  a  perte 
555  Le  service  que  je  soloie 

Faire  a  saint  Prist,  quant  le  servoie 

En  cel  espoir  qu'i  me  ^etasi 

De  peine  et  grâce  nVempetrast. 
Or  Tay  perdu,  mais  c'est  par  moy, 
Car  mon  service  estoit,  par  foy,  5 60 

144  c      Ort  et  vilain  pour  mes  péchiez, 
Dont  fay  si  esté  entechiez 
Que  cy  fauldra  que  je  demeure 
Ne  say  combien.  Maie  soit  Peure 

Qu:onques  fui  nez!  565 

Saint  Prist 
Ami  de  Dieu  beneurez, 
Glorieux  martir  saint  Lorens, 
S'il  te  plaist,  ma  prière  entens. 
Et  vous,  sainte  Agnès,  vierge  digne, 
Soiez  a  ma  prière  encline  570 

Que  vous  vueil  faire. 
Saint  Lorens 
Saint  Prist,  mon  ami  débonnaire, 
Dire  pouez  vostre  plaisir, 
Car  de  Toir  ay  grant  désir, 

Mon  chier  ami.  5/5 
Sainte  Agnès 
Aussi  ay  je,  je  vous  plevy  : 

Que  voulez  dire? 

Saint  Prist 
Vezcy  quoy.  Veritez  est,  sire, 
Que  contre  vous  deux  a  meffait 
Estienne  un  trop  vilain  meffait.  58o 
Car  du  vostre  a  tort,  sanz  raison, 
A  pris,  non  pas  une  maison, 
Mais  troys,  que  jadis  vous  toli, 
Et  les  adjoint  et  adcueilli 
A  la  seue  ou  il  demouroit,  585 
Qui  trop  petite  li  sembloil. 
Dame,  et  du  vostre  aussi  a  il 

Par  autelle  voie  un  courtil 

Dont  oncques  denier  ne  paia  : 
5 90         Si  say  bien  qifencoru  en  a 

De  vous  deux  l'indignacion. 

Or  en  a  grief  pugnicion, 

Q'en  purgatoire  est  descenduz. 

La  n'est  tencez  ne  deffenduz 
5q5  De  nul,  ains  est  en  dure  paine, 

Et  il  est  créature  humaine  144  d 

Gonme  nous  fumes,  si  vous  pri 

Que  vous  aiez  pitié  de  li 

Et  que  vous  ce  don  me  donnez, 
600  Et  vous,  que  vous  li  pardonnez 

Pour  l'amour  de  moy  ce  meffait. 

Car  je  vous  di  bien  qu'il  m'a  fait 

Honneur  et  mainte  reverance 

Et  especialement  en  ce 
60 5         Que  touzjours  ma  feste  gardoit 

Gomme  cil  qui  fiance  avoit 

En  moy  tresespecialement. 

Si  vous  pri  touz  deux  humblement. 
Pardonnez  li. 

Saint  Lorens 
610         Saint  Prist,  s'il  eust  restabli 

Et  rendu  ce  qu'a  tort  tenoit. 

Tandis  conme  au  monde  il  estoit, 
Bien  le  voulsisse. 

Sainte  Agnès 

Or  disons  oultre  :  par  justice 
61 5         Juste  et  veraie  est  il  en  paine. 

Or  me  faites  ycy  certaine  : 

Se  nous  li  pardonnions,  saint  Pri, 

Qu'en  vauldra  il  miex?  je  vous  pri 
Que  je  le  sache. 

Saint  Prisî 
620  Mais  que  nul  ne  vous  ne  le  hacc 

Et  que  vous  îrfottroiez  ce  don 
Qu'il  ait  de  son  méfiait  pardon. 
Quant  est  de  vous  je  ne  vueil  plus 
Et  se  je  puis  faire  oultre  plus 

Je  le  feray.  625 
Saint  Lorens 
Saint  Prist,  sire,  je  vous  diray  : 
Haainne  ne  peut  en  nous  estre 
Puis  qu'en  gloire  sommes  celestre, 
Car  en  grâce  sommes  parfaiz  ; 
Et  pour  ce  de  tous  les  meffaiz  63o 
/./5  a      Qu'il  m'a  faiz  cy  en  ceste  place 
Je  li  pardoin,  et  Dieux  si  face 

Par  sa  bonté. 

Sainte  Agnès 
Aussi  de  bonne  voulenté, 
Saint  Prist,  biau  sire,  sanz  aucune  635 
Maie  voulenté  ne  rancune, 
Li  pardoing  quanque  il  me  meffist, 
Et  pour  amende  me  souffist 

Quanque  vous  dites. 
Saint  Prist 

Grant  merciz  :  puis  qu'a  vous  est  quites,  640 

Au  surplus  besongnier  yray; 

Se  je  puis,  je  li  renderay 

Ce  qu'il  a  fait  es  temps  passez 

Pour  moy,  ains  qu'il  fust  trespassez. 

Pour  lui  vois  besongnier  ailleurs.  645 

Ha  !  doulce  vierge,  des  meilleurs 

La  tresbonne  et  la  tresparfaitte, 

Dame,  qui  fus  créée  et  faite 

A  estre  seule  vierge  et  mére 

Pour  la  maleiçon  amére  65o 

Effacier  qu'Eve  desservi, 

Dame,  s'onques  je  vous  servv 

Ou  fis  riens  qui  vous  fust  a  gré, 

Soit  en  appert  ou  en  secré, 
655         Je  vous  pri,  royne  de  gloire, 

Que  vous  Faiez  ore  en  mémoire, 

Afin  que  ma  petticion 

Essauciez  en  Fentencion 
Ou  je  Fentens. 

Nostre  Dame 
660         Prist,  mon  chier  ami,  sanz  contens 

Vostre  requeste  escouteray 

Voulentiers,  et  Fessauceray, 
Se  le  puis  faire. 

Saint  Prist 

Ha!  doulce  vierge  débonnaire, 
665         Touzjours  treuve  Fen  grâce  en  vous, 

Tant  avez  cuer  piteux  et  doulx  ;  145  b 

Ce  puis  je  bien  dire  de  voir. 

Dame,  jadis  soloie  avoir 

Un  sergent  qui  moult  nFhonnora, 
670         Moult  me  servy  et  moult  nFama 

Tant  conme  il  fu  au  ciécle  vis.  1 

Je  croy  qu^il  n'ait  en  paradis 

Saint  ne  sainte,  a  irFentencion, 

A  qui  si  grant  affeccion 
675  Eust  conme  il  a  moy  avoit. 

Chascun  an,  quant  ma  feste  estoit. 

Il  la  gardoit  solempnelment, 

Et  chascun  jour  conmunement 

Me  faisoit  dévote  prière. 
680         Mais  il  est  voir,  ma  dame  chiére, 

Que  ses  maux  passent  son  bienfait. 

Si  que  li  ennemi  de  fait 

Ont  mis  en  paine  corps  et  aine. 

Si  vous  suppli,  tressai  nie  dame, 
685  Que  par  vous  remède  y  soit  mis 

Tel  qu'il  sache  combien  amis 

Vraiz  peut  valoir. 

Nostre  Dame 
Certes,  Prist,  j'en  ay  bon  vouloir, 
Puis  que  de  vous  en  suis  requise. 
Mais  or  pensons  en  quelle  guise  690 
De  ces  paines  yssir  pourra 
Ne  conment  on  procédera 

Au  miex  pour  lj. 

Saint  Prist 
Glorieuse  dame,  vezcy 

Conment  peut  estre,  ce  me  semble.  6qS 
Se  vous  et  moy  touz  deux  ensemble 
En  parlons  a  vostre  doulx  filz, 
Je  ne  me  doubt  pas,  ains  suis  fis 
Que  ce  que  vous  li  requerrez 
À  avoir,  dame,  vous  arez.  700 
Or  Ten  parlons,  je  vous  en  proy, 
Et  si  li  requerrés  pour  moy 
145  c  Son  sauvement. 

Nostre  Dame 
Je  le  vous  accors  bonnement, 
Saint  Prist,  mon  ami.  Or  alons.  joo 


Chier  filz,  nous  deux  a  vous  venons 
Conme  a  souverain  Dieux  et  roy. 
Sire,  vecy  le  corps  en  quoy 
Tu  preis  vraie  humanité, 
Sanz  corrompre  virginité.  7 1  o 

Vezcy,  filz,  aussi  les  mamelles 
Dont  te  norri  ;  vezcy  les  belles 
Mains  que  feis  qui  te  levèrent, 
Qui  te  baingniérent  et  couchiérent 
Et  te  servirent  en  fenfance  71 S 

De  quanqu^lz  orent  de  puissance 
A  moult  grant  soi ng. 

Dieu 

Mére,  dites  moy  quel  besoing 
Vous  fait  ce  dire. 

Nostre  Dame 
720         Mon  Dieu,  mon  créateur,  mon  sire, 
L'entente  de  vous  esmouvoir 
A  ce  que  plus  tost  puisse  avoir 
Grâce  de  vous  pour  le  sergent 
Saint  Prist  :  combien  que  négligent 
725         Ait  esté  de  sa  sauveté, 

Biau  doulx  filz,  par  vostre  bonté 
Faites  li  grâce. 

Dieu 

Que  voulez  vous  que  je  li  face?  > 

Onques  en  jour  de  son  vivant 
73o         Ne  fu  qu'il  ne  fust  estrivant 

A  mal  faire,  tant  li  plaisoit 

Le  mal  que  chascun  jour  faisoit  ; 

Et  pour  ce  qu'ainsi  destinez 

Estoit  a  mal  et  obstinez 
736  Et  c'onques  n'ot  contricion, 

Sueffre  je  qu'a  pugnicion 
Ait  esté  mis. 

Saint  Prist  1 45  d 

Sire,  qui  es  si  vraix  amis 

Aux  humains  que  pour  eulx  donner 
740         Vie  voulsis  mort  endurer 

Et  après  quant  es  ciex  montas 

En  escripture  leur  laissas 

Une  parole  doulce  et  belle 

Qui  tient  la  loy  vielle  et  nouvelle 
745  Qui  dit  ainsi,  bien  m'en  recort, 

Que  tu  ne  veulx  mie  la  mort 

Du  pécheur,  mais  que  de  son  vice 

Se  repente  et  se  convertisse  ; 

Sire,  cestui  ne  Ta  pas  fait, 

Car  en  sursault  fu  pris  de  fait  j5o 

Des  ennemis,  c'est  chose  voire, 

Et  tout  vif  mis  en  purgatoire 

Ou  griez  tourmens  li  font  sentir, 

Par  quoy  ne  se  pot  repentir. 

Voir  est  que  lonc  temps  m'a  servi,  j5S 

Pour  quoy  il  a  bien  desservi 

Que  m'amour  aucunement  sente 

Si  ques,  vrais  Diex,  vezcy  nrentente. 

Puis  que  voir  est,  et  foy  l'accorde, 

Que  la  vostre  miséricorde  760 

Pardurablement  doit  durer, 

Laissiez  vostre  justice  ester 

Et  de  miséricorde  ouvrez 

Par  quoy  li  chetiz  recouvrez 

Soit,  s'il  vous  plaist.  jGS 
Dieu 

Mére,  et  vous,  saint  Prist,  en  ce  plait. 

Requérez  que  laisse  justice, 

Et  ce  ne  peut  estre  sanz  vice, 

Et  je  sui  qui  pechier  ne  puis 

Si  que,  s'autre  moien  n'y  truis,  770 

Ce  ne  peut  estre. 

Nostre  Dame 
E!  filz,  conment  voulez  vous  mettre 
Dificulté  si  tresamére 
146  a     En  la  requeste  vostre  mére? 

Me  serez  vous  durs,  qui  a  touz  7-5 
Estes  piteables  et  doulx? 
Je  ne  croy  mie  vrayement 
Que  ce  puist  estre  nullement. 

Saint  Prist,  qu'en  dites? 
Saint  Prist 

Vierge  royal,  par  voz  mérites  780 
A  esté  mainte  ame  sauvée, 
Et  encores,  s'il  lui  agrée, 

Le  sera  ceste. 

Dieu 

Or  entendez  :  vostre  requeste, 
Mére,  et  vous,  Prist,  acompliray 
Par  le  moien  que  je  diray. 
Entre  vous  deux  vous  en  irez, 
Les  anges  avec  vous  arez, 
Jusques  au  lieu  ou  le  hapérent 
Li  ennemi  quant  remportèrent, 
Et  n'irez  en  avant  de  la, 
Mére  ;  mais  saint  Prist  si  ira 
La  ou  il  est  son  ami  querre 
Et  le  vous  amenra  bonne  erre 
Tout  vivant  en  corps  et  en  ame  ; 
Et  quant  devant  vous  sera,  dame, 
Trente  jours  vie  ly  ottroy  : 
Plus  n'en  emportera  de  moy. 
Si  vous  conmans  a  li  chargier 
Pénitence,  et  puis  sanz  targier 
Vous  en  revenez,  et  ainsi 
Sera  de  moy  pris  a  mercy 
Et  sera  justice  gardée 
Et  miséricorde  donnée  : 
Justice  en  ce  qu'il  penera, 
Miséricorde  qu'il  pourra 
Gaignier  pardon. 

Nostre  Dame 
Fil,  je  vous  mercy  de  ce  don. 
Je  ne  saroie  plus  requerre. 

Avant,  saint  Prist,  alons  bonne  erre, 
Or  sus  !  Lorens,  et  vous,  Agnès, 
Vous  irez  devant,  je  après. 
Sus!  seigneurs  anges,  levez  vous, 
Si  en  venez  avecqucs  nous. 
Or  sus  briefment. 

Le  premier  ange 
Dame,  a  vostre  commandement 
Obéirons. 

Second  ange 
Prest  sommes.  Quelle  part  yrons, 
Vierge  royne? 

Nostre  Dame 
Ceste  voie  tant  qu'elle  fine  820 
Et  en  alant  vous  chanterez 
Tout  au  plus  bel  que  vous  sarez 
Pour  nous  esbatre. 

Le  premier  ange 
Dame  des  cieulx,  sanz  plus  debatre, 
Vostre  vouloir  acomplirons.  82D 
Avant,  Michiel  amis,  disons 
Ce  rondel  icy  a  voiz  clére. 

RONDEL 

Vierge  royal,  fille  et  m  ère 

Au  tout  puissant  créateur 

Du  monde  et  vray  racheteur,  83o 

Doulce  a  touz,  a  nulle  amére, 

Vierge  royal,  fille  et  mére 

Au  tout  puissant  créateur, 

Par  tresexcellent  mistére 

Se  fist  Dieux  de  soy  donneur  835 

A  toy  pour  toy  faire  honneur, 

Vierge  royal,  fille  et  mére 

Au  tout  puissant  créateur 

Du  monde  et  vray  racheteur. 
Nostre  Dame 
Ho  !  seigneurs,  en  ceste  chaiére  840 
Vueil  cy  seoir  et  reposer. 
Or  avant,  sanz  plus  opposer, 
Saint  Prist,  celi  querre  m'alez 
Pour  qui  tant  priée  m'avez. 
Lorens,  et  vous,  Agnès,  m'amie,  845 

Alez  li  tenir  compagnie.  146  c 

C'est  bien  a  faire,  ce  me  semble, 
Et  vous  en  revenez  ensemble 
Entre  vous  quatre. 

Saint  Lorens 
85o         Ce  ne  vueil  je  mie  debatre, 

Dame  des  cieulx,  ains  m'i  assens. 
Dites,  Agnès,  est  vostre  assens 
De  venir  y? 

Sainte  Agnès 
Oil  voir,  Lorens,  mon  ami, 
855  Quant  c'est  son  vueil. 

Saint  Prist 
Alons  men;  mouvoir  devant  vueil  ; 
Ja  parleray  aus  ennemis. 


Sa,  maufez,  ou  avez  vous  mis 
Mon  serjant?  je  le  vous  demant. 
860  Rendez  le  moy  tost.  Or  avant. 

Ou  mal  arez. 

Le  premier  dyable 
Quel  sergent  est  ce  que  querez? 
Ceens  n'a  il  riens  qui  soit  vostre. 
Tout  ce  qui  y  est  si  est  nostre 
865  Et  de  droiture. 

Saint  Prist 
Voire,  par  tresmale  aventure 
Cuidez  vous  mon  sergent  avoir? 
Je  le  vous  feray  assavoir 
Assez  briefment. 

Saint  Lorens 
870  Peine  vous  sourdra  et  tourment. 

Se  n'avons  ce  que  demandons; 
Car  de  par  Dieu  vous  conmandons 
Que  Le  rendez. 

Second  dyable 
Qui  est  ce  que  vous  demandez? 

Au  mains  le  dites.  8/5 
Sainte  Agnès 
Mauvais,  le  prevost  que  preistes 
146  d      En  sursaut  et  soudainement, 

Que  mis  avez  en  grief  tourment 
Par  voz  oultrages. 
Le  premier  dyable 
Haro  !  vezcy  biaux  vasselages,  880 
Que  si  vaillans  gens  que  vous  estes, 
Si  sains,  si  vaillans,  si  honnestes, 
Venez  querre^en'nostre  maison 
Un  homme,  c1est  grant  desraison, 
Qui  d'embler  onques  ne  iïna,  885 
Qui  touzjours  Tautrui  rapina, 
INPonques  ne  se  mist  en  déport 
QuMl  ne  feist  d^un  droit  un  tort; 
A  vous  meismes  osta  il,  sire, 
Trois  maisons,  se  voir  voulez  dire,  890 
Dame,  et  a  vous  vostre  jardin. 
Conment  est  il  si  vostre  affin 

Com  vous  le  faites? 

Saint  Prist 
Faulx  ennemy,  pour  nient  Parfaites 
A  si  alléguer  son  merTait,  895 
Car  Dieu  pour  m'amour  li  a  fait 
Tant  de  grâce  et  par  mes  mérites 
Qu^l  est  de  touz  ses  meffaiz  quittes. 
Ne  te  vauldront  riens  ces  reprouches. 
Fui  de  cy;  gardes  que  n'aprouches  900 
Près  de  nous.  Veez,  mes  amis, 
En  quel  lieu  mon  serjant  ont  mis. 

Ostons  le  hors. 

Saint  Lorkns 
Certes,  saint  Prist,  je  nri  accors. 

Avant  :  faisons  que  soit  hors  trait 
Trop  y  endure  paine  et  trait 

Mal  qui  lui  griéve. 

Satnt  Prist 
C'est  voirs;  liéve  sus,  amis,  liéve; 

Trop  sueffres  mal. 

ESTIENNE 

Las!  qui  est  ce  qui  de  ce  val 
Meschant,  chetif,  lait  et  hideux, 
Puant,  orrible  et  ténébreux 

Me  veult  oster? 

Saint  Prist 
Estienne,  ne  te  doiz  doubter. 
Saint  Prist  sui,  que  tu  as  servi 
Si  qu'il  te  sera  desservy. 
Maintenant  fai,  si  is  de  cy, 
Car  Dieu  pour  m'amour  a  mercy 
T'a  pris;  soiez  en  tout  certain. 
Oultre  plus  vezcy  je  t'amain 
Ceulx  contre  qui  plus  mespreis, 
Quant  le  leur  a  force  preis  : 
C'est  saint  Lorens  et  sainte  Agnès 
Yssons  de  cy;  trop  est  punès 
Ce  lieu,  et,  sanz  plus  detrier, 
Vaz  a  touz  deux  mercy  crier. 
Si  feras  ce  que  tu  devras 
Et  je  sais  tu  les  trouveras 

Amis  touz  deux. 

Estienne 
Ha!  sire,  qui  de  ce  honteux 
Lieu  me  gettez  par  voz  mérites, 
Bien  doivent  de  moy  estre  dites 
Loenges  a  vostre  saint  nom 
Et  la  puissance  et  le  renom 
Exaucier  de  vostre  bonté 
Ki  de  vosirc  bénignité. 

Sire,  bien  doy  avoir  désir 
De  faire  tout  vostre  plaisir; 
Si  le  feray  benignement. 

Sire  saint  Lorens,  humblement  940 
Vous  pri  et  vous,  sainte  Agnès  dame, 
Aiez  pitié  de  ma  povre  ame 
Et  me  regardez  en  doulceur. 
Je  recongnois  que  le  pécheur 
Sui  qui  tant  ay  vers  vous  mespris  945 
Que  se  le  voulez  mettre  a  pris 
De  pardon  avoir  ne  suis  digne. 
Pour  ce  requier  vostre  bénigne 
147  b  Miséricorde. 

Saint  Lorens 
Sainte  Agnès,  ce  croy,  s'i  accorde  g5o 
Et  aussi  fas  j1en  vérité. 
Que  loée  soit  la  bonté 

De  Dieu  le  pére. 

Sainte  Agnès 
Voire,  et  du  rilz  et  de  la  mére. 
Et  sachez,  Estienne,  pourvoir,  q55 
Ce  don  vous  fait  saint  Prist  avoir 

Et  son  amour. 

Saint  Prist 
Or  l'en  enmenons  sanz  demour 
A  nostre  dame  qui  Patent. 
Par  vive  raison  bien  entent  960 
L'amour,  Tonneur,  la  courtoisie 
Qu'il  a  de  vous,  je  m'en  doubt  mie, 

Et  la  grant  grâce. 

Saint  Lorens 
Or  alons  :  temps  est  que  Ten  face 
De  li  présent  a  nostre  dame  965 
Qui  lui  dira  pour  purger  s'ame 

Qu'il  devra  faire. 

Sainte  Agnès 
Or  ça,  mon  ami  débonnaire, 
Venez  vous  ent. 

Saint  Prist 
Royne  du  hault  firmament, 
Trésor  de  bien  consolatif, 
Vezcy  le  povre  et  le  chetif 
Pour  qui  tant  prié  et  requis 
Vous  ay  que  li  avez  acquis 
Temps  pour  ses  meffaiz  espurgier. 
Or  li  pouez,  dame,  chargier 
Pénitence,  pour  avoir  grâce, 
Telle  com  vous  vouldrez  qu'il  face  : 

Il  la  fera. 

Nostre  Dame 
Pour  vostre  amour,  Prist,  il  sera 
Trente  jours  en  vie  mortelle, 
Et  si  fera  penance  telle 

Com  je  diray. 

Estienne 
Royne  des  cieulx,  je  feray 
De  cuer  tout  ce  qu'il  vous  plaira  : 
Ja  si  maie  estre  ne  sara, 
Si  greveuse  ne  si  pénible 
Qu'en  amoureux  vouloir  paisible 

Je  ne  la  porte. 

Nostre  Dame 
Or  entens  ce  que  je  fenorte. 
Quant  de  moy  te  départiras, 
Tout  droit  au  pape  t'en  iras 
Et  toy  par  devant  li  offert, 
Di  li  conment  tu  as  souffert 
En  purgatoire  ou  as  esté 
Et  conment  y  sont  tourmente 
Les  pécheurs  qui  en  pechié  meurent 

Et  quelles  peines  ilz  enqueurent. 
Et  n'oblie  pas  a  lui  dire 

Conment  ton  frère  grief  martire  iooo 
En  ce  lieu  la  a  receu 
Et  reçoit,  tu  Tas  bien  veu, 
Et  que  je  li  mans  qu'il  ne  laisse 
Pour  riens  que  demain  une  messe 
Ne  chante  pour  li  solempnelle  ioo5 
Et  que  par  ce  de  la  cruelle 
Peine  ou  il  est  sera  hors  mis 
Et  venra  s'ame  en  paradis. 
Si  ne  te  croit  quant  li  diras, 
Ycy  endroit  le  m'amainras  1010 
Et  si  tost  conme  il  me  verra, 
Certaine  sui  qu'il  te  croira. 
Après,  pour  toy  instituer 
En  grâce,  a  tout  restituer 
T'enjoing  quanque  de  l'autruy  as.  ioi5 
Avec  ce  chascun  jour  diras 
Dévotement,  mon  chier  ami  : 
i4j  d      Beati  inmaculati; 

C'est  une  des  seaumes  du  cours, 

Si  le  diras  les  trente  jours  1020 

Qu'as  a  vivre.  Plus  ne  t'enjoing 

Et  par  ce  faire  je  te  doing 

Plain  pardon  de  touz  tes  meffaiz. 

Or  va,  mon  ami,  et  si  faiz 

Ce  que  fay  dit.  1025 
Estiennj: 
Vierge  royal,  sanz  contredit 
Quanque  me  conmandez  feray 
En  l'eure;  plus  n'y  attendray  : 
C'est  bien  droiture. 

Nostre  Dame 
Râlons  nous  ent  bonne  aleure,  io3o 
Mes  amis,  en  gloire  lassus. 

Chantez,  seigneurs  anges,  or  sus, 
Ce  chant  premier. 

Premier  ange 
Doulce  mére  au  roy  droiturier, 
io35        Si  ferons  nous,  puis  qu'il  vous  plaist. 
Michiel,  sanz  plus  faire  de  plaît, 
Chantons  ensemble. 
Second  ange 
C'est  bien  a  faire,  ce  me  semble. 
Avant,  disons  a  voiz  bien  clére. 

RONDEL 

1040         Par  tresexcellent  mistére, 

Se  fist  Diex  de  soy  donneur 
A  toy  pour  toy  faire  honneur, 
Vierge  royal,  fille  et  mére 
Au  tout  puissant  créateur. 


Estienne 

1045        Vierge  remplie  de  doulceur, 

Mére  de  Dieu,  sanz  nul  amer, 

Tresluysant  estoille  de  mer, 

De  ta  bonté  tresexcellente 

Est  il  nulz  homs  qui  ne  se  sente? 
io5o        Nanil  voir,  se  puis  je  bien  dire. 

Pour  ce  t'aour,  dame,  et  vous,  sire         148  a 

Saint  Prist,  qui  avez  mon  libelle 

Si  bien  procuré,  vous  et  elle, 

Que  de  Testât  de  dampnement 
io5  5        Sui  ramenez  a  sauvement. 

Or  est  temps  de  moy  adrescier 

D'aler  au  saint  pére  nuncier 

Ce  qui  m'est  conmandé  a  faire 

De  par  vous,  vierge  débonnaire, 
io6o        Si  le  vois  faire  tout  en  Teurc. 

Mon  ami,  que  Diex  vous  sequeure. 
Vueillez  jusques  au  pape  aler 
Dire  li  qu'il  me  fault  parler 

Par  force  a  li . 
Premier  sergent  d'armes 
Sire,  n'estes  vous  pas  celui  io65 
Qui  jadis  Estienne  on  nommoit 
Et  qui  la  prevosté  tenoit 

Quant  trespassa? 

Estienne 
Oil,  voir  :  un  jour  qui  passa, 
Fu  je  prevost  de  ceste  terre.  1070 
Pour  Dieu,  vaz  li  dire  bonne  erre 

Que  le  demant. 
Premier  sergent  d'armes 
Je  vois,  sire,  a  vostre  conmant  : 

Or  m'atendez. 

Second  sergent 
Sire,  je  ne  say  ou  avez  1075 
Esté,  mais  li  peuple  trestous 
S'est  moult  esmerveilliez  de  vous 
Pour  ce  que  nulz  ne  savoit  dire 
De  voir  ou  vous  estiez,  sire, 

Ni  en  quel  lieu.  1080 

Le  premier  sergent 
Plaise  vous  moy  oir,  pour  Dieu, 
Saint  pére;  escoutez  grans  merveilles; 
Onques  n'oistes  les  pareilles. 
Le  prevost  Estienne  est  la  hors 
148  b      Tout  vif,  sire,  et  tout  sain  du  corps,  io85 
Qui  dit  pour  ce  cy  endroit  vient 
Qu'a  vous  parler  li  esconvient 
Tout  maintenant. 

Le  pape 

Mére  Dieu,  a  vous  me  conmant. 

1090        Benedicite,  que  dis  tu? 
Est  il  en  vie  revenu? 
Ce  ne  peut  estre. 

Premier  sergent 
Si  est,  par  le  doulx  roy  celestre. 
Il  m'atent  la. 

Le  pape 

1095        Vaz  tantost,  faiz  le  venir  ça 
Appertement. 

Premier  sergent 
Sire,  voulentiers  vraiement. 
Querre  le  vois. 

Le  cardinal 
Sire,  je  lo  que  de  la  croys 
1 100        Faciez  ja  le  signe  sur  li, 

Car  espoir  est  ç'un  annemi 
Qui  de  lui  a  pris  la  samblance 
Pour  vous  faire,  s'il  peut,  grevance 
Ou  mal  aucun. 

Le  chappellain 
1  io5        Ce  conseil  est  bon;  or  est  un; 
Et  je  vous  diray  que  feray. 
L'iaue  benoite  preste  aray 
Si  qu'afin  que  mal  ne  nous  face 
Je  li  jetteray  sur  la  face 
1 1 10  Dès  qu'il  venra. 

Le  pape 
Bien  est,  ainsi  ne  nous  pourra 
En  riens  grever. 

Le  premier  sergent 
Sire,  vous  pouez  bien  aler 
A  mon  seigneur.  Vezcy  la  voye, 
1 1 1 5        II  m'a  dit  qu'a  li  vous  envoie 

Hardie  ment.  148 
Estiknnk 
G'i  puis  donc  bien  scurcmcnt 

Aler?  ne  tas? 

Le  premier  sergent 
Oil,  alez  ysnel  le  pas  : 

Il  vous  attent.  1120 
Estienne 
Gyi  vois  donc.  Mon  désir  ne  tent 
Mais  qifa  ce  que  devant  li  viengne. 

Saint  pére,  en  grâce  vous  maintiengne 

Et  en  s'amour  li  roy  des  roys. 

J'ay  bien  chier  ce  signe  de  croys  1 1 2  5 

Et  ceste  yaue  benoite  aussi. 

Mais,  sire,  puis  que  je  suis  cy 

Je  vous  pri  que  me  vueillez  dire 

Se  vous  vous  doubtez  de  moy,  sire. 

En  riens  du  monde.  1 1 3o 

Le  pape 

De  Dieu,  en  qui  tout  bien  habonde, 
Te  conjur,  chose,  se  tu  es 
Esperit  d'annemi  mauvès 
Que  fen  voises  sanz  nous  meffaire; 
S'esperit  es  de  bon  affaire  1 1 35 

Et  de  par  Dieu,  di  nous  aussi 
Pour  quelle  chose  tu  viens  cy 
Et  que  tu  quiers. 

Estienne 
Saint  pére,  a  ce  que  me  requiers 
Te  respondray  de  point  en  point.  1 140 

De  par  Dieu  sui,  îVen  doubtes  point, 
Et  sui,  ce  te  fas  assavoir, 
Celui  propre  Estienne,  pour  voir, 
Qui  prevost  sui  de  ce  pais. 
Se  pour  ce  tu  es  esbahis  1 145 

Que  tu  me  voiz  resçucité, 
Je  te  compteray  vérité. 
Ou  temps  que  je  prevost  estoie 

Pour  les  griefs  maux  que  faiz  avoie, 
1 1 5o       Je  fui  portez  des  ennemis  148  d 

En  purgatoire,  et  la  fu  mis 

En  telz  tourmens  que  ne  puis  dire. 

Voir  est  qu'il  plot  a  nostre  sire 

Qu'en  passant  par  ce  purgatoire, 
1 1 55        Quanque  je  dy  c'est  vraye  histoire, 

Mainte  ame  oy  gémir  et  plaindre, 

Et  entre  les  autres  complaindre 

Piteusement  mon  frère  oy. 

Et  quant  en  ce  tourment  le  vi, 
1160       Je  li  requis  moy  faire  sage 

Pour  quoy  il  souffroit  telle  rage  : 

Il  me  respondit  pour  le  vice 

De  ce  qu'il  ot  trop  avarice  ; 

Mais  tant  me  dist  li  lamentans 
1 1 65        Qu'il  n'estoit  ilec  fors  qu'a  temps, 

Et  lors  me  convint  passer  oultre  ; 

Et  aussi  c'un  pourcel  se  voultre, 

Fu  j'es  peines  de  la  voultrez 

Si  tost  conme  g'y  fu  entrez, 
1 170        Ne  jamais  n'en  cuiday  partir, 

Quant  le  glorieux  vray  martir 

Saint  Prist,  pour  ce  que  l'ay  servy 

Mon  service  m'a  desservy 

Si  haultement  qu'a  sa  proiére 
1  t  7 5        Des  cieulx  la  haulte  tresoriére 

A  pour  moy  Dieu  tant  deprié 

Qu'il  m'a  de  sa  grâce  ottrié 

A  revenir  en  vie  humaine 

Pour  mes  merîaiz  purgier  par  painè 
1 180        Temporel  et  petit  durable 

Et  pour  le  repos  pardurable 
Gangncr  des  cieulx. 
Le  pape 

Or  vous  demande  je,  biaux  lïex, 

Conment  fûtes  vous  de  la  mis 
Hors  de  la  main  aux  ennemis,  1 1 85 

Ne  qui  vous  en  ala  hors  traire. 
Ç'orray  je  voulentiers  retraire, 
14g  a  Dites  le  moy. 

ESTIENNE 

Saint  Prist  me  vint  querre,  par  foy, 

Et  sainte  Agnès  et  saint  Lorens  1 190 

Et  me  trairent  hors  des  tourmens 

Ou  li  ennemi  m'orent  mis, 

Et  puis  com  bons  et  vraiz  amis 

Entre  eulx  troys  hors  m'en  amenèrent 

Et  a  joye  me  présentèrent  1 195 

Devant  celle  qui  Dieu  porta, 

Qui  moult  doulcement  m'enorta 

A  rendre  tout  ce  que  j'avoie 

De  l'autruy,  se  fa  qui  savoie; 

Et  si  me  dist  tout  a  délivre  1 200 

Que  trente  jours  n'avoie  a  vivre, 

Si  m'enjoint  par  ces  trente  jours 

A  dire  ce  pseaulme  du  cours  : 

Beati  inmaculati, 

De  cuer  repentant  converti  i2o5 
A  Dieu  amer  et  sainte  église, 
Et  si  me  dist  qu'en  nulle  guise 
Je  ne  laissasse  a  cy  venir 
De  par  elle  et  vous  requérir 
Qu'il  vous  pleust  chanter  demain  1210 
Messe  solempnelle  bien  main 
Pour  mon  frère,  et  par  ce  seroit 
Hors  mis  des  paines  qu'il  souffroit 
Et  avroit  gloire. 

Le  cardinal 
Vezcy  choses  fortes  a  croire,  1 2 1 5 

Saint  père,  qui  bien  les  escoute, 
Et  de  ma  part  je  fas  bien  doubte 

Que  voir  ne  die. 

ESTIENNE 

Certes,  sire,  je  ne  mens  mie  ; 
1220        Et  pour  ce  c^on  me  vueille  croire 
Que  ce  soit  chose  toute  voire, 
Saint  pére,  je  vous  fas  savoir 
Maintenant  vous  feray  veoir 
La  dame  des  cieulx  sanz  mentir  14g  b 

1225        S^vecques  moy  voulez  venir 
Ou  vous  mainray. 

Le  pape 
Certes,  biau  filz,  oil,  g1iray 
Tresvoulentiers  ;  c^est  bien  droiture. 
Or  sus,  trestouz,  bonne  aleure 
i23o  Sy  y  alons. 

Le  cardinal 
Et  je  vous  suivray  aux  talons, 
Saint  pére,  se  Dieu  me  doint  joye. 
Sergens,  faites  devant  la  voie 
Si  que  le  saint  pére  passer 
1235        Puisse  et  nous  touz  sanz  empresser, 
Je  vous  em  pri. 

Second  sergent 
Sire,  voulentiers  sanz  detri  ; 
Avant  :  il  vous  fault  destasser. 
Laissiez  le  saint  pére  passer  : 
1240  Avant  de  cy. 

Le  premier  sergent 
Seigneurs,  par  amours  je  vous  pri, 
Vuidez  les  rens. 


Dike 

Je  voy  la  le  pape  et  ses  gen> 
Venir,  mérc,  pour  vous  veoir 
1  j  p        Et  pour  ce  qu'ilz  puissent  avoir 
A  vous  plus  grant  dileccion 

Et  plus  sainte  devocion 
Avecques  vous  la  jus  iray 
Et  a  eulz  me  demonstreray 

Pour  vostre  amour.  i  25o 

Nostre  Dame 
Chier  filz,  sanz  plus  faire  demour, 
Puisque  vous  les  veez  venir, 
Sanz  nous  cy  endroit  plus  tenir 

Alons  contre  eulx. 

Dieu 

Si  ferons  nous,  mais  non  pas  seulz.         1 2  5  5 
14g  c      Or  sus,  faites  nous  compagnie, 

Vous  trestouz,  et  ne  laissiez  mie. 
Tost  descendez. 

Saint  Lorens 
Vraiz  Dieux,  ce  que  vous  conmandez 

Ferons;  c'est  droiz.  1260 
Sainte  Agnès 
Voire  et  faisons  oir  noz  voiz 
En  alant  la,  si  que  Ton  die 
Que  c'est  bien  droite  mélodie 
Que  nous  oir. 

Le  premier  ange 
Et  pour  nous  trestouz  resjoir,  1265 
Sus,  Michiel,  or  disons,  amis. 

Ronde l 

Marie,  en  faiz  et  en  diz 
Se  doit  de  joie  esmouvoir 
Qui  vous  peut  oir  et  voir, 
Amer  et  servir  touzdis, 
Marie,  en  faiz  et  en  dis, 
Com  dame  de  paradis  ; 
Car  vous  li  faites  avoir 
Grâce  et  paix  a  vo  doulx  hoir  , 
Marie,  en  faiz  et  en  diz. 

ESTIENNE 

Saint  pére,  en  signe  que  mes  dis 

Sont  veritez  et  qu'il  appert, 

Vezcy,  je  vous  monstre  en  appert 

La  royne  de  paradis 
1280        Et  plus,  car  vezla  son  chier  filz 

Jhesus  qui  li  tient  compagnie. 

Or  pensez  que  menti  n'ay  mie 
En  ce  qu'ay  dit. 

Le  pape 

Mercy,  sire  doulx  Jhesu  Crist  : 
1285        A  bien  faire  ton  peuple  avoie, 

Et  toy,  vierge,  adresce  et  avoie 

Des  cuers  par  péchiez  desvoiez. 

Ce  qu'ay  esté  mal  avoiez 

De  croire  me  pardonnez,  dame, 
1290        Et  gardez  de  dampnement  m'ame.         14g  d 

Car  puisque  je  le  voy  a  l'ueil, 

Croire  doi  bien,  et  pour  ce  vueil 

Aler  messe  solempnel  faire 

Pour  celi  hors  de  peine  traire 
1295  Qui  m'est  nuncié. 

Dieu 

Il  me  souffist,  puis  qu'adressié 

Y  voy  du  tout  t'afeccion, 

Ton  cuer  et  ta  devocion 

Si  que  je  le  repute  a  fait  : 
i3oo        Pour  ce  sera  de  paine  trait 

Et  es  cieulx  avec  nous  venra. 

La  messe  après  bien  se  fera. 

Vous  deux  anges,  alez  le  querre  ; 

Or  tost,  et  cy  endroit  bonne  erre 
i  3o5  L'amc  apportez. 

Le  premier  ange 

Si  ferons  nous,  quant  c'est  voz  grez, 

Vraiz  Diex;  tost  revenrons  vci. 

Amis,  tu  es  pris  a  mercy 
De  Dieu;  jamais  ne  souffreras 
Peine  ne  mal  :  fay,  si  venras  1 3  10 

Avecques  nous. 

L'arcediacre 
Qui  estes  vous,  mes  amis  doux, 
Ne  ou  yray  ? 

Premier  ange 
Mon  ami,  je  le  te  diray  : 

En  glore  avec  les  sains  preudommes,       1 3 1 5 
Saches  nous  deux,  qui  anges  sommes, 
T'i  porterons. 

Second  ange 
Or  tost,  de  cy  nous  en  alons 
Touz  ensemble  ;  je  n'y  voy  miex. 

Or  ça,  vezcy  Tarne,  vray  Diex, 
Que  demandez. 

Dieu 

Or  faites  paix  et  m'entendez  : 
De  cy  endroit  nous  partirons 
i5o  a      Touz  ensemble  et  nous  en  yrons 
Par  cy  en  un  saint  hermitage 
Que  je  say,  mais  moult  est  sauvage  : 
La  veulz  je,  pape,  que  la  messe 
Faciez  de  cuer  en  grant  leesce. 
Avant  :  en  route  vous  mettez 
D'aler,  et  en  alant  chantez 
Joieusement. 

Saint  Lorens 
Il  appartient  bien  vraiement. 
Or  sus,  preuz  n'i  est  escondiz. 

Là  fin  du  uondel 
Com  dame  de  paradis. 
Car  vous  li  faites  avoir 

Grâce  et  paiz  a  vo  doulx  hoir. 
Marie,  en  faiz  et  en  diz, 
Se  doit  de  joie  esmouvoir 
Qui  vous  peut  oir  et  voir. 


ens  et  honneur,  grâce  et  eur  aussi 


Sont  en  amours  quatre  nobles  vertuz 


Que  no  premiers  pères  Adam  perdi 
Par  son  meffait  et  s^en  demoura  nuz, 
Quant  hors  du  lieu  terrestre  fu  jettez. 
Mais  après  ce  Justice  et  Veritez, 
Miséricorde  et  Paix  dYine  aliance 
Firent  que  Dieu  tramist  par  sa  puissance 
Dedanz  sa  librarie  un  bréviaire 
Ou  il  avoit  escript  joie  et  plaisance 
Et  quan  qui  est  a  Pâmant  nécessaire. 

Par  ces  vertuz  nobles  que  je  vous  di 
Mist  Dieu  ce  vray  bréviaire  ça  jus 
Dedans  sa  librarie  de  merci. 
Grâces  en  ait,  loenges  et  saluz 
Li  gentilz  corps  ou  cil  livrez  secrez 
Fu  bien  escripz  et  vraiz  enluminez 


Explicit. 


Servent  ois. 

En  parchemin  de  paiz  et  cTaccordance  î 
Veritez  fu  li  ancre  d^trempance, 
Et  la  estoit  escript  en  exemplaire 
Miséricorde,  en  quittant  ygnorance, 
i5o  b   Pour  touz  amans  en  noble  vie  attraire.  22 

Loiaux  secours  ou  tout  bien  sont  norri 

Est  ceste  vierge  et  nommée  au  surplus 

La  librarie  ou  clarté  descendi  ; 

Ce  fu  li  sains  esperiz  de  lassus 

Dont  cil  gens  corps  fu  tellement  parez 

Que  li  filz  Dieu  y  fu  encorporez 

Virginalment,  formez  a  no  semblance, 

Qui  puis  souffri  justice  en  grief  souffrance 

Pour  les  humains  hors  de  justice  traire. 

Ainsi  vous  ai  monstré  en  ordenance 

Quatre  vertuz  qui  bien  nous  doivent  plaire.  33 

Et  pour  tant  doit  li  amans  sanz  detri 

Loer  amour  dont  cilz  biens  est  venuz, 

CTon  doit  nommer  bréviaire  joli 

Qui  fu  si  bien  escripz  et  mal  venduz, 

Couvert  de  sanc,  fort  liez  et  cloez, 

Ouvers  en  croiz,  d^aue  et  de  sanc  planez 

Piteusement,  car  le  sanc  d'alejance 

Rendi  pour  nous  faire  plaine  quittance, 

Dont  il  convint  la  vierge  débonnaire 

D^re,  d'annuy,  de  dueil  et  de  grevance 

Taindre,  frémir,  rogir,  pâlir  et  taire.  44 

Fleur  de  biauté,  qu'ains  si  belle  ne  vi 
En  librarie,  en  vous  fu  sanz  aguz  : 
Vo  filz,  no  Dieu,  qui  en  vo  corps  souffri, 
Qui  parmy  vous  recouvra  les  perduz, 
Puis  vous  assist  en  gloire  a  son  droit  lez. 
Ha  vous  fait  telle  honneur  la  trinitez 


278 


MIRACLE  DE 


XIV 


Que  touz  li  saint  et  saintes  d'abondance 
Sont  resjoi  de  la  grande  vaillance 
Dont  Dieu  vous  a  doée  en  hault  doaire  : 
Car  au  gré  Dieu  avez  en  gouvernance 
55        Touz  vraiz  amans  pour  donner  bon  salaire, 

Envoy 

Prince,  mettons  en  nostre  retenance 

Quatre  vertuz  dont  j'ay  fait  remembrance 

Par  qui  Dieu  voult  nostre  salut  parfaire, 

Et  aions  touz  en  la  vierge  fiance, 

Serons  honneur  et  joye  sanz  retraire.         i5o  c 


Autre  serventois. 


De  grant  eur  vint  li  vouloirs  plaisans 
D'Amour  qui  voult  Tumain  salut  amer. 
Amour  est  Diex  qui  conme  vraiz  amans 
Fist  Dieu  son  fil  pour  nous  régénérer 
Prendre  humain  corps  en  vierge  que  nommer 

Puis  pierre  pure  et  tressaine 
Qui  sa  sainte  escharboucle  nous  amaine 

Par  un  mistére  excellent. 
Ceste  pierre  est  le  rubis  digne  et  gent 
Qui  de  Tescharboucle  tant  enrichi 
Que  de  toutes  vertuz  lors  le  garni 
12  Entièrement. 

Lors  fu  Nature  esbahie  et  tasans 
De  ce  qu'où  saint  rubis  se  pot  former 
L'escharboucle  sanz  ce  que  congnoissanz 
Feust  le  fait,  ne  ne  sot  exposer 
Conment  il  y  entra  sanz  l'entamer; 

Mais  euvre  tressouveraine 
Ce  fait  comprist  ;  lors  de  deité  plaine 

Fu  l'umble  vierge  en  présent 
De  Fange  saint  qui  li  fist  le  présent 
Quant  li  dist  que  sains  esperiz  en  li 
Acompliroit  ce  glorieux  fait  ci 

Joyeusement.  24 

Or  pert  il  bien  qu'Amour  est  moult  poissans 
Qui  ce  rubis  pour  son  filz  voult  créer, 
Escharboucle  dite  tresreluisans 
A  touz  les  bons  qu'il  voult  renluminer, 
Et  le  cruel  meffait  d'Adan  miner 

Par  endurer  mort  grevaine  ; 
Ainsi  sanz  dette  amenrir  n'avoir  paine 

Acompli  ce  paiement 
De  Pumain  corps  vray  et  obedient 
Qu'en  voz  sainz  flanz  prist,  dame  de  mercy 
Qu'a  ceulx  donrez  qui  vous  aront  servi 
i5o  d  Ouniement.  36 

Dont  en  dame  est  ceste  honneur  habondans 
Si  hautement  qu'en  vous,  vierge  sanz  per, 
Fu  Dieu  et  homs  par  grâce  en  vous  manans 
Pour  la  sainte  prophecie  avérer  ; 
Et  saint  Bernart  l'appreuve  en  son  parler 

Ou  il  dit  a  voiz  haultaine  : 
Qui  veult  avoir  de  Dieu  grâce  certaine 

Si  voit  parler  humblement 
A  la  vierge  d'unble  et  dévot  talent, 
Car  touz  biens  sont  par  elle  remeri 

Au  doulx  ottroy  de  son  fil  qui  s'offri 
Piteusement. 

Loiaux  secours  en  touz  biens  fleurissans, 
Vierge  royal  que  Dieu  voult  coronner 
Ou  ciel  conme  secours  des  esperans 
Et  a  sa  destre  et  majesté  poser, 
D'anges  servir  et  de  sains  honorer 

En  son  glorieux  demaine, 
Tu  es  refuy  de  créature  humaine 

Qui  tant  de  haulx  biens  comprent, 
Et  le  rubis  qui  le  trosne  replent 
Par  qui  d'enfer  l'amertume  chei 
Et  le  saint  port  de  paradis  ouvri 
Parfaitement. 

Envoy 

Se  je  vous  ain,  fin  cuer  doulx,  loyaument, 
C'est  bien  raison,  vostre  fil  en  graci, 
Car  nulz  fors  lui  grâce  ne  desparti 
Plus  plaisanment. 

PERSONNAGES 


Le  bourgo'z 
La  dame 

Gençon  le  VALLET 
La  chamberiére 
Dieu 

Nostre  Dame 
Le  cousjn 
Le  conte 
Le  chevalier 
l?advocat 

Le  premier  sergent  l'armes 
Le  maire 

Deuxiesme  sergent  d'armes 

La  ventrière 

Le  juge 

Le  baillif 

Le  mari 

Le  bourrel 

Saint  Jehan 

Saint  Eloy 

Le  premier  ange 

Second  ange 


Cy  conmence  un  miracle  de  Nostre  Dame  convient 
un  enfant  resucita  entre  les  bra\  de  sa  mére  que 
i5i  a   l'en  vouloit  ardoir  pour  ce  quelle  Vavoit  noté. 


Le  bourgoiz 
ame,  entendez  que  je  vueil  dire. 
S'il  pleust  a  Dieu  nostre  sire 
Que  vous  veisse  enfans  avoir, 
J'aroye  tresgrant  joye,  voir, 
Et  bien  y  a  raison  pour  quoy  :  -  5 

Car,  Dieu  mercy,  je  sçay  et  voy 
Que  nous  avons  de  biaus  ménages 
Et  s'avons  de  grans  héritages 
Et  foison  de  biens  temporiex, 
Si  que  s'a  Dieu  pleust  c'un  fiex  10 
Ou  une  fille  nous  donnast, 
Qui  après  nous  les  possessast, 
Au  moins  quant  je  trespasseroie 
Que  sceusse  a  qui  les  lairoie, 
Ce  me  seroit  a  grant  confort  1 5 

Et  si  en  prendroie  la  mort 
Miex  en  bon  gré. 

La  dame 
Certes,  quant  je  suis  a  secré, 
Mon  seigneur,  et  seule  me  voy, 
Je  dy  souvent  :  Et  Diex!  pour  quoy  30 
Ne  te  plaist  il  que  j'aie  enfant? 

Et  m'avient  souvent  qu'en  pensant         i5i  b 

A  ce  moult  grant  pièce  demeure, 

Et  quant  j'ai  bien  pensé  je  pleure 
25  Et  fais  dueil  fort. 

Le  bourgois 

Dame,  preuz  n'est  le  desconfort. 

S'il  ne  li  plaist  point  n'en  arons. 

Mais  je  vous  diray  que  ferons  : 

Il  est  temps  d'aler  a  l'église 
3o  Pour  oir  le  divin  servise 

Et  le  sermon  c'on  y  doit  faire. 

Venez  y,  ma  suer  débonnaire; 

G'y  vois  :  or  ne  vous  detriez 

Et  la  nostre  dame  priez 
35  Humblement  et  de  dévot  cuer, 

Et  je  aussi  feray,  ma  suer. 

Or  tost,  Gençon,  pren  mon  manteî 

Fay,  si  vien  après  moy  ysnel 
Jusqu'au  moustier. 

Le  vallet 

40  Mon  seigneur,  puisqu'avez  mestier 

De  moy,  sachez  que  tout  prest  suy. 
Alez  devant  et  je  vous  suv 
Sanz  plus  attendre. 

La  dame 

Agnesot,  va  mes  heures  prendre; 
45  Fay  tost,  si  me  convoieras 

Au  moustier,  puis  t'en  revenras 
Quant  la  seray. 

La  chamberiére 
Dame,  voulentiers  le  feray; 
Je  n'en  seray  mie  rebource. 
5o  Vezcy  les  heures  en  leur  bource. 

Alons  nous  ent. 

La  dame 
Alons,  m'amie,  appertfcmènt, 

Car  je  désire  la  venir 

A  temps  pour  le  sermon  oir. 

Dieu  mercy,  je  vien  bien  a  point;  5  5 

De  sermon  encor  n'y  a  point. 
i5 1  c       Je  prenderay  ycy  ma  place. 

Agnesot,  que  Dieu  preu  te  face; 
Va  t'en  garder  Tostel  bonne  erre. 
Ja  assez  tost  me  reviens  querre  60 
Quant  point  sera. 

La  chamberiére 
Voulentiers.  Ave  Maria 
Gracia  plena,  dominns  tecum,  benedicta  tu  in  mulieribus 
et  bened ictus  fructus  ventris  tui. 

Dame,  deffendez  moy  d^nnuy  65 
Et  me  donnez  grâce  de  vivre, 
Si  que  m'arae  s1en  voit  délivre 
De  pechié,  quant  il  avenra 
Que  de  mon  corps  départira, 
S1  il  vous  est  bel. 

Le  sermon 

Missus  est  angélus  Gabriel  70 

In  secula  seculorum. 
Le  bourgois 
Trésor  de  consolacion, 
Souveraine  dame  des  cieulx, 
E  !  mére  Dieu,  de  voz  doulx  yex, 
Qui  plain  sont  de  miséricorde,  t5 
Par  qui  a  Dieu  treuvent  accorde 
Geulx  qui  de  cuer  sont  repentant, 
Vueillez  me  regarder  et  tant 
Que  par  le  vostre  saint  plaisir 
Puisse  avenir  a  mon  désir,  80 
C'est  que  ligniée  puisse  avoir 
Telle  que  vous  et  vo  doulz  hoir 


MIRACLE  DE 


En  puissez  estre  loez,  dame, 
Et  que  le  sauvement  de  m'ame 
Y  puist  estre,  et  non  autrement. 
Amen.  Sa,  Gençon,  alons  ment 
Sa  en  la  ville  ou  affaire  ay. 
A  Tostel  m'en  retourneray 

Assez  briefment. 

Le  vallet 
Sire,  voulentiers  vraiement. 
Alez,  de  par  sainte  Marie, 
Devant;  je  ne  vous  lairay  mie, 

Mon  seigneur  chier. 

La  chamberiére 
Il  me  fault  huy  mais  avancier 
D'aler  savoir  se  s'en  venra 
Ma  dame,  que  grant  pièce  a  ja 
Qu'avec  li  au  moustier  alay. 
Je  la  vois  querre;  n'y  feray 
Plus  demourée. 

La  dame 
E  !  tresdoulce  vierge  honnorée 
Qui  le  fruit  de  vie  portastes, 
Qui  vierge  homme  et  Dieu  enfantastes 
Et  qui  vierge  fustes  après 
L'enfanter,  dame,  a  mes  regrez 
Que  cy  vous  bée  a  descouvrir 
Deignez  vos  oreilles  ouvrir 
De  pitié  et  m'entendez,  dame. 
Je  sui  une  brehaingne  famé 
Qui  désire  l'eure  veoir 
Qu'enfant  pcusse  concevoir. 
Mais  je  croy,  selon  mon  propos, 
Que  Dieu  ceste  gface  forclos 
M'a  pour  ce  que  je  n'en  suis  digne. 

Si  ne  say  je,  vierge  bénigne, 
Car  je  sens  ma  condicion  1 15 

Muée  et  ma  complexion 
Si  que  ce  que  souloie  amer 
M'aist  maintenant  sur  et  amer  : 
Pour  ce  cTestre  grosse  doubte  ay, 
Mais  de  certain  pas  ne  le  say;  120 
Car  onques  tel  chose  n'apris. 
Pour  ce,  vierge  d'excellent  pris, 
De  ce  me  vueillez  faire  ottry 
Que  ce  ne  le  suis,  je  vous  pri 
De  cuer  que  ma  prière  oiez  12S 
Et  a  vostre  doulz  filz  proiez 
Qu'envers  moy  tant  par  grâce  approuche 
Que  destaint  me  soit  ce  reprouche 
1 52  a      Que  je  ne  soie  plus  nommée 

Brehaigne,  mais  mére  clamée,  1 3o 

Et  que  tel  enfant  puisse  avoir 
Qui  me  doint  cause  de  savoir 
Ordener  mes  faiz  et  mes  diz, 
Si  qu'avoir  puisse  paradis 

En  la  parfin.  i35 

Dieu 

Mére,  je  voy  que  de  cuer  fin 
Ces  gens  la  vous  servent  et  aiment 
Et  dévotement  vous  reclaiment 
Et  vous  prient  et  main  et  soir 
A  ce  que  de  leurs  corps  avoir  140 
Puissent  enfant. 

Nostre  Dame 
Chier  filz,  s'ilz  en  sont  désirant, 
Puis  que  vous  veez  qu'ilz  me  servent, 
Pour  ce  je  vous  pri  qu'ilz  desservent 
Qu'ilz  aient  leur  petticion,  i/p 
Afin  qu'en  leur  affeccion 

Soit  miex  causée  en  vraie  amour 
Raison  de  servir  nuit  et  jour 
Vous  et  moy,  sire. 

Dieu 

Mére,  je  vous  puis  pour  voir  dire 
La  femme  a  enfant  conceu 
Combien  qu'encore  cogneu 
Ne  l'ait;  briefment  le  sentira. 
Mais  se  bien  ou  mal  li  fera 
Ne  vous  diray  je  nullement, 
Mais  ce  sera  au  sauvement 

De  touz  les  deux. 

Nostre  Dame 
Filz,  on  doit  dire  que  li  deulx 
Soit  beneurez  qui  affine 
Si  bien  qu'en  gloire  qui  ne  fine 

Fait  venir  l'ame. 

La  dame 
Voiz!  pour  la  glorieuse  dame, 
Ma  chamberiére  bien  me  tient, 
Quant  elle  ne  va  ne  ne  vient 
Et  si  l'ay  cy  tant  attendue. 
Dieu  !  que  senz  je  qui  se  remue 
En  moy  si  fort  et  qui  si  boute? 
Vraiement  je  ne  fas  point  doubte, 
C'est  enfant  qu'ainsi  sanz  mouvoir. 
E  !  mére  Dieu,  bien  doy  avoir 
De  vous  servir  affection, 
Quant  par  vous  a  l'entencicn 
Suiz  venue  ou  je  plus  tendoic, 
Dame,  par  vostre  grâce  a  joie. 
Quant  vous  plaira  m'en  délivrez, 
Si  qu'il  soit,  quant  il  sera  nez, 

Plaisant  a  touz. 

La  chambkrjére 
Ma  dame,  vous  en  venrez  vous? 

Je  vous  vien  querre. 
La  dame 

Oil,  alons  nous  ent  bonne  erre  : 
Je  n'attendoie  fors  que  toy. 
Que  n'es  tu  revenue  a  moy 
Plus  tost?  J'ay  devant  cest  autel 
Musé  grant  pièce.  Est  a  l'ostel 

Ton  maistre?  dy. 

La  chamberiére 
Nanil,  dame,  ce  vous  affi. 
Puis  qu'il  s'en  parti  n'y  entra, 
S'il  n'est  venuz  puis  que  ving  ça; 

N'en  doubtez  mie. 

Le  bourgoys 
Il  me  semble,  conment  c'on  die, 
Gençon,  nous  ne  pouons  miex  faire 
Que  de  nous  vers  l'ostel  retraire. 
Il  en  est  huy  mais  heure  et  temps, 
Car  il  est,  si  conme  je  pens, 

Près  de  disner. 

Le  vallet 
Voir  est,  combien  qu'a  desjuner 
Soie  encore,  mon  chier  seigneur  ; 
Je  vous  dy  bien,  j'ay  fain  greigneur 

Que  n'oy  pieça. 

Le  bourgois 
De  tant  mangeras  tu  miex  ja. 
Sueffres  toy,  si  n'en  parles  plus. 

Dame,  dame,  li  doulx  Jhesus 
Soit  avec  vous. 

La  dame 

Bien  veignez  vous,  mon  seigneur  douls. 
Qu'est  ce?  quel  chiére? 

Le  bourgois 
Bonne,  dame,  non  mie  chiére. 
Et  vous  conment? 

La  dame 
Bonne,  sire,  se  Dieu  m'ament. 
Seez  vous  cy  decoste  moy; 
J'ay  a  parler  a  vous. 

Le  bourgois 
210  De  quoy? 

La  dame 

De  quoy,  mon  seigneur?  de  nouvelles 
Que  vous  diray  bonnes  et  belles, 
Mais  qu'il  vous  plaise. 
Le  bourgois 
Oil,  dame,  par  saint  Nicayse, 
21 5  Je  vueil  que  vous  les  me  dictez. 

Faites,  si  vous  en  acquictez 
De  les  moy  dire. 

La  dame 
Voulentiers  les  vous  diray,  sire, 
Car  j'espoir  que  vous  en  arez 
220         Grant  joie  quant  vous  les  orrez. 
Je  suis  grosse  de  vif  enfant 
Et  si  Pay  ja  porté  sentant 
Plus  de  deux  mois,  se  Dieu  me  gart, 
Et  se  je  le  vous  dy  a  tart, 
225  Ne  vous  en  devez  merveillier, 

Car  femme  doit  moult  resoingner 
De  dire  qu'elle  ait  conceu 
Jusqu'à  tant  qu'elle  l'ait  sceu 
Estre  de  vray. 

Le  bourgois 
2  3o  Dame,  de  ces  nouvelles  j'ay 

Trcsgrant  joie,  foy  que  doy  m'ame. 

E!  loée  soit  nostrc  dame  !  rSi  é 

Or  ne  fui  je  pieça  si  liez. 

Dame,  pour  Dieu,  ne  vous  vueilliez 
Partir  de  eeens  pour  riens  née  235 
Tant  que  vous  soiez  relevée, 
Se  me  créez. 

La  dame 

Ha!  Dieu,  les  rains  et  les  costez! 
Sainte  Marie  ! 

Le  bourgois 
Qu'est  ce  la?  qu^vez  vous,  m'amie?  240 
N'en  mentez  point. 
La  dame 

Sire,  il  m'est  avis  c'on  m'ait  point 
D'un  coustel  au  cuer  maintenant, 
Tant  s'est  remué  mon  enfant 

En  moy  forment.  2i5 
Le  bourgois 
Vous  en  devez  bien  grandement 
Mercier  la  vierge  Marie, 
Et  pouez  savoir  qu'il  a  vie, 
Puis  qu'il  se  meut  en  vous  ainsi. 
M'amie,  ne  mouvez  de  cy  :  25o 
Gardez  de  travail  vostre  corps. 
Pour  Dieu  mercy,  n'alez  point  hors 

Ce  n'est  a  messe. 

Le  cousin 

Dieu  gart  ces  gens  !  Biau  cousin,  qu'est  ce? 
Avez  diné?  255 
Le  bourgois 
Nanil,  cousin,  par  vérité. 
Dont  venez  vous?  conment  vous  va? 
Savez  se  rien  de  nouvel  a 
Venu  au  Dan? 

Le  cousin 

Cousin,  il  n'i  ot  puis  un  an  260 
Tant  conme  il  a  de  bonnes  choses. 
Ce  m'a  mandé  par  lettres  closes 

Nostre  hoste,  si  que  je  conseil, 
J'ay  ja  prest  tout  mon  appareil, 
265  Que  sanz  delay  nous  en  alons 

Par  quoy  des  premiers  la  soions,  i53  a 

Se  bon  vous  samble. 
Le  bourgois 
Je  lo  que  nous  alons  ensamble, 
Cousin,  ou  que  ce  soit  diner 
270         Et  la  pourrons  nous  ordener 
Nostre  besoingne. 

Le  cousin 
Or  alons  doncques  sanz  esloingne. 
Ou  sera  ce? 

Le  bourgois 
Chiez  Petillon,  a  la  lymace, 
275  Se  vous  voulez. 

Le  cousin 
Or  vous  diray  que  vous  ferez. 
Prenez  ma  cousine  congié, 
Car  si  tost  conme  arons  mengié, 
C'est  m'entente,  nous  en  yrons 
280         Sanz  retourner  et  monterons 
A  Saint  Lorens. 

Le  bourgois 
Vous  dites  bien;  je  m'y  assens. 
Dame,  a  Dieu;  en  Flandres  m'en  vois. 
Il  sera  bien  avant  deux  mois 
285  Que  je  retourne,  au  mien  cuidier; 

Mais,  si  plaist  a  Dieu  moy  aidier, 
Je  tien  nous  y  arons  prouffit. 
Gardez  tout.  A  Dieu  qui  vous  fist 
Vous  conmans,  dame. 
La  dame 

290  Dieu  vous  ottroit  de  corps  et  d'amc, 

Mon  seigneur,  et  joie  et  santé, 

Qui  vous  ramaint  par  sa  bonté 
Sain  et  sauf,  sire. 


Le  conte 
Or  entendez  ce  que  vueil  dire. 
Seigneurs,  il  est  bien  vérité  295 
Que  je  ne  puis  pas  ma  conté 
Gouverner  par  moy  seulement, 
Sanz  gens  avoir,  et  mesrnement 
i53  b      Pour  la  terre  dont  est  creue, 

Qui  de  nouvel  m'est  escheue  3oo 
Et  dont  j'ay  fait  au  roy  hommage. 
Or  savez  vous,  pour  mon  dommage 
Eschiver,  fay  mestier  de  garde 
Qui  mes  villes  justice  et  garde, 
Et  qui  congnoisse  sur  mes  hommes,  3o5 
Especialement  ceste  ou  sommes. 
Car  pour  ç1  amenez  vous  y  ay 
Cun  juge  establir  y  voulray. 
Si  vous  pri  que  vous  me  doingniez 
Conseil  et  aucun  m'enseigniez  3 10 

Qui  bon  y  soit. 

Le  CHEVALIER 

De  quanque  mon  cuer  en  conçoit 
Je  n'en  say  nul  si  bon  eslire 
Conme  seroit  le  maire,  sire, 

De  Tortevoye.  3 1 5 

L'advocat 
Certes  dire  aussi  le  vouloie. 
Il  est  subtilz  et  cler  veant, 
Bien  entendant  et  arguant. 
Il  a  biau  lengage  en  la  bouche 
Et  si  est  sanz  nul  mal  reprouche,  320 

Dont  miex  le  pris. 

Le  conte 
Puis  que  vous  loez  qu'il  soit  pris, 
Il  me  plaist  bien  certainement. 
Alez  le  querre  appertement, 
325  Sergent,  alez. 

Le  premier  sergent  dermes 
Il  ne  fault  que  plus  en  parlez, 
Sire,  je  vois  sanz  plus  cy  estre. 
Aussi  scé  je  moult  bien  son  estre; 
Je  le  voy  ou  contre  moy  vient. 


33o         Ça,  maire,  ça,  il  vous  convient 
A  mon  seigneur  tantost  venir. 
Alons  men  sanz  nous  plus  tenir 
Cy  par  amour. 

Le  maire 

Sohier,  je  ne  quier  cy  demour  i53  c 

335  Faire,  puis  que  vous  me  hastez. 

Alons,  je  suis  touz  aprestez 
De  son  gré  faire. 


Premier  sergent  dermes 
Mon  chier  seigneur,  vezcy  le  maire 
Que  demandez. 

Le  conte 

340         Bien  veigniez,  maire  :  or  m'entendez. 
Je  me  lo  de  vous  grandement, 
Car  servi  m'avez  loyaument 
Tant  conme  avez  esté  mon  maire, 
Et  pour  ce  vous  vueil  baillif  faire 

345  De  ceste  ville. 

Le  maire 

Mon  chier  seigneur,  plus  de  cent  mille 
Mcrciz  de  l'onneur  que  m'offrez  ; 
Mais,  pour  Dieu,  que  vous  en  souffrez  : 
N'en  suis  pas  digne. 

Le  conte 
Je  say  tant  de  vostre  convine 
Et  de  vostre  renom  sanz  vice 
Que  je  vueil  qu'aiez  ceste  office. 
Or  paiz  atant. 

Le  chevalier 
Mon  seigneur  vous  fait  honneur  grant, 
Maire,  ne  la  refusez  point. 
Faites  touzjours  bien  et  a  point 
Et  bien  arez. 
Second  sergent  d'armes 
Voire,  mais  vous  nous  en  donrrez 
A  boire,  maire. 

Le  maire 
Vous  arez,  amis  débonnaire, 
Quanque  voulrez. 

L'ADVOCAT 

Maire,  de  ceste  honneur  pourrez 
Encores  venir  a  greigneur; 
C'est  l'entente  de  mon  seigneur, 
Je  vous  promet. 

Le  conte 
Par  saint  George,  voirement  est, 
S'il  le  dessert,  a  brief  parler. 
Or  ça,  il  nous  en  fault  râler 
Puis  qu'establi  bailli  Pavons, 
Et  aux  assises  revenrons 
D'uy  en  quinzaine. 

Le  maire 

S'il  plaist  a  Dieu,  g1  y  mettray  paine 
Telle  que  g1  y  aray  honneur 
Et  vous  prouffit,  mon  chier  seigneur  : 
De  ce  me  vent. 

Le  conte 
Bien  est;  or  tost  alez  devant. 
Sohier,  faites  nous  destasser 

Ces  gens  si  que  puissions  passer 
Aisiement. 
Premier  sergent  dermes 
38o         Voulentiers,  sire,  vraiement. 
Alez  arriére  sanz  delay 
Ou  vraiement  je  vous  ferray 
Sus  sanz  demour. 


La  dame 
Agnesot,  toy  pri  par  amour, 
385  Conseille  moy  que  je  feray. 

Onques  mais  enfant  ne  portay  ; 
Pour  ce  me  vois  je  plus  doubtant. 
Parmy  le  ventre  ay  doleur  tant 
Et  par  les  reins  sanz  tant  d'angoisse 
390  Qu'il  m'est  avis  c'on  les  me  froisse, 

Ma  doulce  amie. 

La  chamberiére 
Dame,  ne  vous  décevez  mie; 
Mandez  la  ventrière  briefment. 
Vous  îraveilliez  certainement, 
395  Bien  dire  Pos. 

La  dame 

Diex!  Diex!  le  ventre!  Dieux!  le  dos! 
Doulce  mére  Dieu,  que  feray? 
Ha!  Dieux!  si  grief  mal  n'enduray 

Onques  mais  jour.  i5-f,  a 

La  chamberiére 
400         Gençon,  sanz  plus  faire  séjour, 
Vas  tantost  la  ventrière  querre 
Et  la  fay  cy  venir  bonne  erre  : 
Délivres  toy. 

Le  vallet 
Est  ç'ore  a  certes  par  ta  foy? 
405  Dy,  Agnesot, 

La  chamberiére 
Oil  :  fay  la  venir  tantost 
Pour  l'amour  Dieu. 
Le  vallet 
Je  n'arresteray  point  en  lieu 
Tant  qu'en  son  hostel  aie  esté. 

Berthe,  que  Dieu  vous  doint  santé.  410 
Venez  a  ma  dame  bonne  erre. 
Par  moy  vous  a  envoié  querre, 
Car  fort  travaille. 

La  VENTRIERE 

Elle  n'a  garde,  non,  sanz  faille: 
Je  la  vi  au  moustier  orains.  41 5 

Espoir  sant  elle  mal  es  rains 
Du  fais  de  l'enfant  qu'elle  porte  ; 
Si  lui  est  avis  qu'elle  est  morte 
Se  tantost  n'a  la  sage  femme. 
Pour  ce  qu'elle  est  bien  riche  dame  420 
Nonpourquant  voulentiers  iray; 
De  li  bien  payer  me  feray. 
Sa,  alons  ment. 

La  dame 
Mére  Dieu,  mére  Dieu,  cornent 
Passeray  ceste  douleur  cy?  42 5 

Tresdoulce  mére  Dieu,  mercy. 
Diex!  les  rains!  Diex ! 
La  chamberiére 
Ma  dame,  je  pense  c'un  flex 
Arez  :  ce  me  dit  vôstre  cri. 
Pacience  aiez,  je  vous  pri,  430 
En  vostre  mal. 
ID4  b  La  dame 

Ha  !  Agnesot,  ma  suer  loyal, 

Je  croy  c'onques  mais  telle  ondée 

N'endura  femme  qui  soit  née 

Com  j'ay  fait  ore. 

La  chamberiére 
Ce  ne  sont  que  roses  encore, 
Ma  dame,  soiez  en  certaine; 
Car  il  n'y  ara  sur  vous  vaine, 
Quant  venra  a  l'enfantement 
Qui  ne  rompe,  fors  seulement 

Du  petit  doit. 

Le  vallet 
Berthe,  entrez  leens,  bon  exploit. 
Ça  demourray. 

La  ventrière 
Tu  diz  bien;  je  vois  sanz  delay. 

Diex  soit  seens  et  saint  Mandé. 
Dame,  vous  m'avez  demandé", 
Pour  ce  vien  cy. 

La  dame 
Ha!  Berthe  m'amie,  mercy. 
Ne  me  say  conment  contenir; 
Je  croy  que  je  suis  au  fenir, 
Tant  sui  malade. 

La  ventrière 
De  dire  rondel  ne  balade, 
Dame,  ne  vous  chaille  maishuit. 
Nous  prendrons  bien  nostre  déduit 
Ailleurs  huy  mais. 

La  dame 

Pour  Dieu  mercy,  laissiez  m'en  pais  ! 

Trop  sanz  angoisse  et  grant  ahan. 

Ami  Dieu,  sire  saint  Jehan, 

Et  vous,  mére  Dieu  débonnaire, 

Jettez  me  hors  de  ceste  haire 

Par  quelque  tour.  Diex  !  que  feray  ? 

Diex  !  Diex  !  je  croy  que  je  mourray 
En  ceste  place. 

La  ventrière 
1 54  c      Se  Dieu  plaist,  il  nous  fera  grâce 

Briément  et  sainte  Marguerite,  465 
De  qui  vezcy  la  vie  escripte  : 
Mettez  sur  vous. 

La  chamberiére 
E  !  biau  sire  Dieux,  faites  nous 
Joieux  et  de  mére  et  d'enfant. 
Trop  sueffre  angoisse  et  douleur  grant  470 
Iceste  femme. 

Le  bourgois 
Qu'est  ce,  Gençon?  ou  est  ta  dame 

Ne  Agnesot? 

Le  vallet 
Mon  seigneur,  je  croy  qu'assez  tost 
Orrez  dire  qu'enfant  avez.  475 
Leens  travaille,  or  le  savez, 

Grant  pièce  a  ja. 

La  chambertére 
Mon  seigneur,  attendez  me  la  ; 
Je  vois  un  po  a  vous  parler. 
Ne  vous  en  vueillez  pas  aler,  480 
Sire,  depriez  nostre  dame 
Qu'elle  vous  vueille  vostre  femme 
Sauver  lui  et  sa  porteure, 
Car  elle  est  en  telle  aventure 
Que  se  Dieu  sa  grâce  n'y  met,  485 
Ly  et  l'enfant,  je  vous  promet, 

Sont  au  morir. 

Le  bourgois 
Elas!  que  pourray  devenir? 
Doulce  mére  Dieu,  je  vous  proy 
De  cuer  plaise  vous  sauver  moy  490 

Ma  doulce  compaigne  loyal 

Et  que  l'enfant,  vierge  royal, 

Dont  travaille  puist  mettre  hors 

Sain  et  sauf,  vivant  Pâme  ou  corps, 
495  Si  qu'il  puist  recevoir  baptesme 

Et  de  la  sainte  huile  et  du  cresme 

Estre  enoint  conme  crestien, 

Et  je  vous  promet  une  rien 

Que  pour  chose,  tant  me  soit  maie,        i54  d 
5 00         Ne  lairay  qu'au  Puy  de  la  Sale 

Ne  voise  mon  corps  traveillier 

Et  en  vostre  moustier  veillier 
Com  pèlerin. 


La  dame 
Dieux  !  je  croy  que  suis  a  ma  fin. 
5o5  Dieux!  Dieux!  or  ne  say  que  je  face. 

E  !  mére  Dieu,  faites  moy  grâce  : 
Je  n'en  puis  plus. 

La  ventrière 
Or  pais,  de  par  le  doux  Jhesus. 
Dame,  voz  griez  maus  sont  passez. 
5 10         Vous  avez  enfant  :  demandez 
Quel  enfant  c'est. 

La  dame 

Et  pour  Dieu,  mon  enfant  quel  est? 
Dites  le  moy. 

La  ventrière 
Dame,  par  la  foy  que  vous  doy, 
5  1  5  C'est  un  biau  filz. 

La  dame 
Or  en  soit  loez  Jhesu  Criz, 
Qui  par  grâce  li  ait  donné 
A  estre  de  bonne  heure  né! 
Car,  mon  enfant,  il  vault  miex  naistre 
520         De  bonne  heure  que  de  bons  estre. 

Selonc  m'entente. 

La  ventrière 
Agnesot,  sanz  plus  faire  attente, 
Alon  men  au  moustier  errant 
Faire  crestien  cest  enfant, 
Car  au  naistre  a  eu  tant  paine  525 
Que  je  ne  suis  mie  certaine 

Que  guères  vive. 

La  chamberiére 
Contre  ce  conseil  point  n'estrive. 

Or  alons,  Berthe. 

Le  bourgoys 
Agnesot,  moult  es  ore  apperte.  53o 
Conment  va,  dy? 
i55  a  La  chamberiére 

Bien,  mon  seigneur,  la  Dieu  mercy. 
Vous  avez  un  fil  sanz  doubter 
Que  nous  portons  crestienner. 
Courez  devant;  faites  ouvrir  535 
L'église  et  les  fons  découvrir, 
Car  besoing  est. 

Le  bourgois 
De  ce  faire  suis  trestout  prest; 
Je  vois  devant. 

La  ventrière 
Nous  vous  rapportons  vostre  enfant  540 
Crestien,  dame;  c'est  son  preu. 
Gardez  le  bien  d'yaue  et  de  feu, 
Sy  c'on  ne  vous  en  puist  reprendre, 
Set  ans,  et  li  faites  apprendre 
Sa  credo  et  sa  patenostre  545 
Pour  son  honneur  et  pour  le  vostre, 
Car  c'est  raison. 

La  dame 

Berthe,  je  croy  bien  que  c'est  mon; 
Si  le  feray. 

La  ventrière 
55o         Dame,  a  Dieu  vous  conmanderay. 
Je  vois  ailleurs  ou  l'en  m'atent. 
Mais  revisiter  vueil  souvent 
Ceste  maison. 

Le  bourgois 
Doulce  amie,  pour  l'achoison 
555  De  l'aventure  ou  vous  estiez 

Ainçois  que  vous  enfantissiez, 
Je  requis  la  vierge  Marie 
Que  garant  vous  fust  et  amie 
Et  je  son  pèlerin  seroie 
5 60         S'elle  vous  delivroit  a  joie. 

Dieu  mercy,  vous  estes  délivre 
Et  si  voy  vous  et  l'enfant  vivre. 
Si  vous  dy,  je  ne  fineray 
Tant  qu'où  moustier  veillié  aray 
565  Nostre  dame  c'on  dit  du  Puy, 

Car  vraiement,  dame,  j'y  suy  i55  b 

Par  veu  tenuz. 

La  dame 

Sire,  il  me  plaist,  sanz  dire  plus, 
Quanqu'il  vous  plaist. 
Le  bourgois 
570         A  Dieu,  dame,  sanz  plus  de  plait, 
Pensez  de  vous  tenir  toute  ayse. 
Je  revenray,  mais  qu'a  Dieu  plaise, 
Avant  que  relevez,  ce  croy. 
Gençon,  tu  venras  avec  moy, 
5/5  Mais  qu'il  t'agrée. 

Le  vallet 
Mon  seigneur,  c'est  bien  ma  pensée. 
Il  ne  vous  en  fault  plus  parler; 

Seul  ne  vous  lairay  pas  aler. 
Avant,  mouvons. 

Le  bourgois 
Alons  men,  de  par  Dieu,  alons  58o 
Puis  qu'ainsi  est. 

La  chamberiére 
Ma  dame,  le  baing  est  tout  prest 
Pour  y  entrer  quant  vous  plaira. 
Je  tieng  que  grant  bien  vous  fera. 

Entrez  dedans.  585 
La  dame 
Agnesot,  et  je  m'y  assens, 
Mais  a  par  moy  ne  m'y  puis  mettre. 
D"aidier  moy  te  fault  entremettre 
Tant  que  g'y  soie. 

La  chamberiére 
Voulentiers,  se  Dieu  me  doint  joye.  590 
Ma  dame,  or  sa. 


Le  juge 
Or  me  dites  conment  ce  va. 
Tristan,  trop  me  puis  merveillier. 
Je  ne  voy  devant  moy  plaidier 
Cause  nulle  dont  bien  me  viengne,  595 
Ne  ne  fis,  dont  il  me  souviengne, 
Il  a  ja  plus  d'un  mois  entier. 
i55  c       Dites  moy,  je  le  vous  requier, 
Que  veult  ce  dire? 

Le  sergent 

Ne  vous  y  say  respondre,  sire,  600 
Foy  que  vous  doy. 

Le  juge 
Et  je  le  sçay  bien,  par  ma  foy. 
En  la  taverne  despendues 
Sont,  et  en  voz  bourses  pendues, 

6o5  Sonnant;  et  conment?  vez  le  cy. 

Quant  d'aucun  vous  tenez  saisy 
Qui  aucune  chose  a  méfiait, 
Je  say  trop  bien  conment  on  fait  : 
Ains  que  j'en  aie  congnoissance 

6 10         II  vous  ample  de  vin  la  pence 
Et  vous  est  la  bourse  fourrée: 
Ainsi  m'amende  est  recelée, 
Que  point  n'en  ay. 

LE  SERGENT 

Sire,  par  m'ame,  je  feray 
6 1 5  Bon  serement  Conques  encore, 

Puis  que  sergent  sui  jusqu'à  ore, 
Ce  que  vous  dites  ne  m'avint, 
Ne  du  faire  ne  me  souvint, 
Ne  je  ne  quier. 

Le  juge 

620         Je  vous  en  croy  bien,  ami  chier; 

Voir  vous  estes  le  non  pareil. 

Des  autres  plus  dire  n'en  vueil; 

Entens  a  moy;  n'en  parlons  plus. 

Par  ceste  ville  sus  et  jus 
625         T'en  vas  tout  bellement  querant 

Un  petit  homme  de  corps  grant 

Vestu  d'un  royé  en  travers 

Fait  de  pers  rouge  et  de  blanc  pers, 

C'on  appelle  Lupin  Coquet  : 
G3o         II  a  deux  bons  yex,  mais  borgne  est. 

Quant  trouvé  Paras,  si  te  peines 

Et  fai  tant  que  tu  le  m'amaines 
Ou  mort  ou  vif. 

Le  sergent  îS5  d 

Sire,  je  feray  sanz  estrif 
635  Vostre  conmandement;  c'est  droiz. 

Des  maintenant  enquérir  voiz 
Ou  il  demeure. 

La  dame 
Agnesot,  se  Dieu  te  sequeure, 
Or  me  vas  querre  mon  enfant. 
Je  sui  de  li  tenir  engrant  640 
Dedans  ce  bain. 

La  chamberiére 
Dame,  si  rcfaist  saint  Germain, 
Je  ne  le  feray  mie  envis, 
Mais  a  tout  vostre  plain  devis; 

Dame,  tenez.  645 
La  dame 

Sa,  mon  doulx  enfant,  sa  venez. 
Ores  scez  tu  que  tu  feras, 
Agnesot  ?  Bien  tost  t'en  yras 
Dire  a  ma  conmére  Marie 
Que  par  amour  ne  laisse  mie  65o 
Que  cy  ne  viengne,  sanz  debatre, 
Avec  moy  soy  un  po  esbatre, 
Que  je  l'en  pri. 

La  chamberiére 
Dame,  voulentiers  :  sanz  detri 

vois  courant.  65  5 


Le  sergent 
J^y  ja  grant  pièce  esté  querant 
Ce  que  mon  maistre  enchargié  m1a, 
Et  si  îVen  truis  ne  ça  ne  la 
Nulles  nouvelles  ;  qu^est  ce  cy  ? 
Encores  veulz  faler  par  cy  660 
Tout  au  lonc  enquerre  et  savoir 
Se  je  le  pourroie  veoir 
Aucunement. 
T.  il  20 


3o6 


MIRACLE  DE 


XV 


La  dame 
Mon  enfant,  je  suis  malement 
665         Traveillie  de  toy  tenir. 

Egar  !  que  met  tant  a  venir 
De  la  ou  est  ma  chamberiére  ?  i56  a 

La  maie  passion  la  fiére  ! 
Elle  me  fait  si  ennuyer 
670         Qu'il  me  fault  ycy  apuier 

Pour  dormir,  tant  ay  grant  sommeil. 
Un  petit  de  l'ueil  cligner  vueil 
Tant  qu'elle  viengne. 
La  chamberiére 
Ma  dame,  en  santé  Dieu  vous  tiengne. 
675         Elle  dort,  si  con  m'est  avis. 
Ou  a  elle  son  enfant  mis  ? 
Pas  ne  le  tient.  Diex  !  que  feray? 
Lasse  !  lasse  !  que  devenray  ? 
Lasse!  son  enfant  est  noyé. 
680  Lasse  !  mal  sonmes  avoié 

Et  elle  et  moy. 

La  dame 
Agnesot,  vien  avant  :  dy  moy 
Qu'est  ce?  qu'as  tu? 
La  chamberiére 
Dame,  nous  avons  tout  perdu. 
685  Vous  avez  en  vostre  dormant 

En  ce  bain  noié  vostre  enfant  : 
C'est  grant  damage. 
La  dame 

Ha!  lasse!  meschant  !  que  feray  je? 
Lasse  !  lasse!  maleureuse  ! 
690         Lasse!  chetive!  dolereuse  ! 

Ay  je  mort  mon  enfant  je  mismes? 
A!  tresdoulx  Dieu,  père  hautismes, 

Cy  a  douleur  dure  et  arriére 
Que  l'enfant  est  mort  par  la  mére 
Qui  en  a  fait  l'occision. 
Certes  droite  conclusion 
Juge  en  moy  qu'ainssi  avenra  : 
La  mére  pour  l'enfant  mourra; 
Si  seront  deux  mors  assez  dures, 
Assez  misérables  et  sures. 
Lasse!  de  quel  heure  fu  née? 
Ma  fin  de  douleur  destinée 

Est,  ce  me  semble. 

Le  sergent 
J'oy  haro  de  femmes  ensemble 
Leens;  je  vueil  aler  savoir 
Se  mon  maistre  y  pourra  avoir 
Une  amende  a  droit  ou  a  tort. 
Qui  veille  ceens  ne  qui  dort  ? 

Y  a  il  ame  ? 

La  chamberiére 
Oil,  sire,  moy  et  ma  dame, 

Vous  plaist  il  rien  ? 
Le  sergent 
Oil;  mon  Dieu,  savoir  vueil  bien 
Qu'avez  ceens  a  cy  crier  : 
Ne  m'en  vueillez  le  voir  nier, 
Ou  vraiement  je  t'enmenray 
Avec  moy  et  si  te  mettray 

En  fort  prison. 

La  chamberiére 
Certes,  sire,  par  mesprison 
Avons  ceens  un  meschief  grant  : 
Ma  dame  a  noyé  son  enfant 

Dont  elle  gist. 

Le  sergent 
Ne  m'en  di  plus  :  il  me  souffist. 

Et  ou  est  elle? 

La  CHAMBER1ÉRE 

Vez  la  la  en  douleur  cruelle 

Encore  en  bain. 

Le  sergent 
Dame,  je  met  a  vous  la  main 
De  par  le  baillif  mon  seigneur, 
Et  pour  plus  seurté  greigneur 
Avoir,  entens  ça,  chamberiére  : 
Garde  bien  qu'en  nulle  manière 
Ta  dame  de  ceens  ne  parte, 
Car  sur  toy  tournera  la  perte 

S'elle  se  meut. 

La  dame 
Ja  doubter  ne  vous  en  esteut, 
Tristan,  n'en  suis  pas  bien  aisie. 
Sa,  vien;  fay  que  soie  couchie, 
Agnesot,  oste  moy  de  cy. 
Mére  Dieu,  par  vostre  mercy 

Confortez  moy. 

La  chamberiére 
Dame,  pour  l'amour  Dieu  vous  proy 
Gardez  ne  vous  désespérez, 
Mais  l'aide  Dieu  espérez; 

Ce  vous  conseil. 

Le  sergent 
Sire,  un  grant  fait  dire  vous  vueil. 
En  alant  ou  vous'jn'envoiez 
J'ay  trouvé  c'uns  enfes  noiez 
A  esté  n'a  mie  granment 
Et  de  sa  mère  proprement 
Qui  encore  en  gist  de  jesine. 
Si  ay  d'elle  pris  la  saisine 
Et  des  biens  touz. 

Juge 

Ou  est  ce,  Tristan,  amisdouz? 

Savoir  le  fault. 

Le  sergent 
Sire,cest  a  cel  hostel  hault 
Que  la  veez. 

Le  juge 
Sanz  ce  que  point  vous  asseez, 
Tost  menez  m'y. 

Le  sergent 
Sire,  il  me  plaist,  par  saint  Remy. 
Or  me  suiez  ;  devant  iray. 

C'est  icy,  sire  ;  j'enterray 

Tost  avant  vous. 

Le  juge 
Amis,  de  ce  sui  tout  jalous. 
Sa,  chamberiére,  ou  est  la  dame? 
Dy  moy  vérité,  par  ton  ame  ; 

Ne  me  mens  point. 
La  chamberiére 
Par  m'ame,  elle  est  en  petit  point 

En  son  lit,  sire. 

Le  juge 
Maine  nous  y  tost  sanz  plus  dire 

Isnel  le  pas. 

La  chamberiére 
Venez  :  ne  vous  contredy  pas, 

Sire  ;  je  n'ose. 

Le  juge 
Dame,  entendez  cy  une  chose 
Que  je  vous  bée  a  pronuncier, 
Et  ne  vous  vueilliez  courroucier. 
En  a  un  enfant  mis  a  mort 
Seens,  je  ne  say  par  quel  sort, 
Si  que  savoir  vueil  qui  ç1  a  fait. 
Dame,  savez  vous  de  ce  fait 

Ne  tant  ne  quant  ? 

La  DAME 
Il  me  poise  que  j'en  say  tant, 
Sire,  mais  il  ne  peut  autre  estre. 
Ne  le  vueillez  sur  ame  mettre, 
Car  en  vérité  j'en  descoulpe 
Tout  le  monde  :  moye  est  la  coulpe, 
Ne  nulz  fors  moy  coulpe  n'y  a  ; 
Je  vous  diray  conment  il  va. 
Je  sui  une  povre  acouchée 
De  grant  douleur  au  cuer  touchée. 
Ores  quant  en  mon  bain  entray 
Ma  chamberiére  demanday 
Mon  enfant  avoir  pour  baignier 
Et  pour  lui  ses  membres  aisier. 
Quant  je  le  ting  entre  mes  braz, 
Voir  est  qu'il  ne  demoura  pas 
Que  de  dormir  l'affeccion 
Me  vint  par  la  subgeccion 
De  l'ennemi  :  si  m'endormi, 
Et  en  dormant  mes  braz  ouvri, 
Et  mon  enfant  si  m'eschapa  : 
Ainsi  en  l'yaue  se  noya 
Par  ma  meschance. 
Le  juge 

Monstrez  le  moy  sanz  detriance. 

Ou  est  il,  dame  ? 

La  dame 
Sire,  je  ne  say,  par  mon  ame, 
Ou  il  est.  Qu'en  vault  le  mentir? 
La  douleur  que  sa  mort  sentir 
Me  fait  m'est  grief  tourment  et  rage. 
Lasse!  je  muir;  lasse!  j'enrage, 

Quant  m'en  souvient. 
Le  .iuge 

Vcoir  le  me  fault,  c'est  pour  nient. 
Sa,  chamberiére,  vieil  avant. 

Qu'avez  vous  fait  de  cel  enfant  ? 
Ne  me  mens  goûte. 
La  chamberiére 
Sire,  du  bain  l'ostay  sanz  doubte. 
A  jointes  mains  vous  cri  mercy.  8 1 5 

De  bonne  foy  l'apportay  cy 
Ou  vous  le  veez. 

Le  juge 

Dame,  il  fault  que  vous  vous  levez. 

Vous  m'avez  dit,  bien  m'en  remort, 

Que  vous  avez  cest  enfant  mort.  820 

Vestez  vous  tost  appertement, 

Car  vous  en  venrez  vraiement 

Com  prisonnière. 

La  dame 
Lasse  !  or  voy  je  bien  que  prière 
Cy  endroit  rien  ne  me  vauldra.  825 
A  honte  mourir  me  fauldra  : 
Nulle  riens  n'y  vault  l'estriver. 
E  !  Diex,  com  cy  a  dur  lever 
Qui  ma  vie  a  grief  douleur  fine  ! 
Onques  mais  femme  de  jesine  83o 
Ne  releva  si  dolereuse. 
Ha!  doulce  vierge  glorieuse, 
Ceste  dolente  pécheresse 
Qui  tant  a  au  cuer  de  detresce, 
Par  vostre  grâce  confortez.  835 
Car  en  moy  est  desconfors  telz 
Qu'a  espoir  nul  ne  me  say  prendre 
Fors  de  honteuse  mort  attendre, 
Se  par  vous,  vierge,  secourue 
Ne  sui.  Sire,  je  sui  vestue,  840 

Puisqu'il  vous  plaist. 
i5y  b  Le  juge 

Par  m'ame,  dame,  il  me  desplaist 
Qu'il  le  me  convient  faire  ainsi. 

Ore  il  nous  fault  partir  de  cy. 
Chamberiére,  entens  ma  raison  : 
Touz  les  biens  de  ceste  maison 
Et  l'ostel  aras  en  baillie. 
Sur  peine  de  perdre  la  vie 
Garde  que  rien  n'en  soit  osté 
Tant  qu'il  ait  esté  ordené 

C'on  en  fera. 

La  chamberiére 
Sire,  quanqu'il  y  est  sera 
Gardé  bien  et  seurement. 
De  ce  ne  doubtez  nullement, 

S'il  plaist  a  Dieu. 

Le  juge 

Dame,  avant,  partons  de  ce  lieu  : 
Avec  nous  vous  en  fault  venir. 
Tristan,  vueillez  la  soustenir 
Et  la  laisse  a  son  aise  aler. 
Délivre  toy  sanz  plus  parler  : 

Il  est  ja  tart. 

Le  sergent 
Sus,  dame,  que  Diex  y  ait  part. 

Alons  men  tost. 

La  dame 
A  Dieu,  chiére  amie  Agnesot  : 
Tu  n'as  mais  en  moy  point  de  dame. 
Prie  Dieu  qu'il  ait  de  mon  ame 
Mercy,  car  le  corps  va  a  perte. 
Tu  vois  bien  que  c'est  chose  apperte  : 
Jamais  cy  ne  retourneray. 
Pour  ç'  a  Dieu  te  conmanderay, 

M'amie  chiére. 

La  chamberiére 
Lasse,  j'ay  bien  de  mate  chiére 
Faire  cause  et  raison  sanz  faulte 
Pour  vous,  ma  dame.  A  Dieu.  La  hau 

Royne  d'amour  et  de  grâce 
A  vostre  ame  vray  pardon  face, 
ijjc       Se  plus  n^avez  de  jours  a  vivre 

Ou  briément  doint  qu'estre  délivre 

Puissez  a  joie. 

La  dame 
Lasse  !  chetive  !  je  soloie 
Désirer  que  Dieu  tant  nVamast 
Qu'enfant  concevoir  me  donnast. 
Mais  il  pert  bien  que  ne  savoie 
Que  c'estoit  que  je  demandoie, 
Car  par  un  qu'ay  eu  tout  seul 
Me  fauldra  a  honte  et  a  deul 

Mourir  sur  terre. 

Le  juge 

Or  tost,  Tristan,  leens  Penserre 
Si  qu'elle  n'ysse. 

Le  sergent 

Sire,  je  n'ay  pas  cuer  si  nice  890 
Qu'  ouvert  li  laisse  huis  ne  fenestre. 
Entrez,  dame,  ycy  vous  fault  estre 
Un  po  de  temps. 

La  dame 

E!  Dieux!  ou  sui  je?  ou?  tout  seens 

Ne  voi  lieu  dont  clarté  me  viengne.  895 

Mére  Dieu,  de  moy  vous  souviengne; 

Dame,  trop  sui  desconfortée  : 

Onques  mais  si  dure  portée 

Femme  ne  porta  com  j'ay  fait. 

Ha!  mon  bon  seigneur,  quant  ce  fait  900 

Sarez,  au  cuer  arez  grant  rage. 

Certes  vostre  pèlerinage 

A  grant  douleur  vous  tournera, 

Mais  encore  vous  doublera 

La  douleur  quant  vous  orrez  dire 
La  mort  arriére  et  le  martire 
Qu'a  souffrir  pour  ce  fait  attens, 
Ne  jamais  ne  venrez  a  temps 
Que  plus  vous  voie,  ami  loyal. 
Ha  !  tresdoulce  vierge  royal, 
C'est  ce  qui  plus  me  desconfit, 
Car  onques  homme  tant  ne  fist 
Pour  femme  conme  il  a  pour  mov, 
N'onques  homme  n'ama,  ce  croy, 
Autant  femme  conme  il  m'amoit  : 
Touzjours  s'amie  me  clamoit. 
Or  est  fait  :  plus  ne  le  verray. 
Lasse!  chetive  !  que  feray? 
Bien  me  doit  li  cuers  fondre  en  lermes, 
Car  de  ma  vie  est  brief  li  termes 
Et  la  fin  honteuse  et  despite. 
Doulce  vierge,  par  ta  mérite 
Estain  mon  dueil  et  mon  ennuy  : 
En  toy  me  fy,  en  toy  m'apuy, 
Toy  de  cuer  lo  et  loeray  ; 
Toy  seule  gloriffieray, 
Car  seulement  par  ta  puissance 
Patens  a  avoir  délivrance 
Et  brief  secours. 


Le  chevalier 
Mon  seigneur,  huy  a  quinze  jours 
Que  vous  promistes  a  venir 
En  ce  chastiau  la  pour  tenir 
Voz  assises;  il  est  grant  jour. 
Alons  y  sanz  faire  séjour, 
S'il  vous  agrée. 

Le  conte 
Par  foy,  c'estoit  bien  ma  pensée; 

Oublié  ne  l'avoie  pas. 

Alons  y  tost  ysnel  le  pas. 

Vous  deux  m'aiderez  a  jugier. 

Alez  devant;  alez,  Sohier,  940 

Que  je  vous  voie. 

Le  sergent  dermes 
Voulentiers,  sire.  Faites  voie! 
Avant  !  avant  !  sus  de  cy  !  sus  ! 
Par  amour,  traiez  vous  en  sus 

De  ce  chemin.  945 


Le  baillif 
Mon  chier  seigneur,  par  saint  Copin, 
Vous  soiez  li  tresbien  venuz 
Et  a  grant  joie  receuz, 
Et  vous,  mes  seigneurs,  touz  ensemble. 
Vous  n'avez  pas,  si  com  me  semble,  950 
i58  a     Esté  oblieux  de  venir 

Cy  pour  voz  assises  tenir. 
Irez  seoir  ? 

Le  conte 
Oil,  baillif;  je  vueil  veoir 
L'entencion  et  le  propos  955 
D'entre  vous  sur  les  faiz  plus  gros 
De  ceste  court. 

L'advocat 
Or  nous  délivrez  brief  et  court, 
Baillif  :  il  en  est  temps  huy  mais. 
Faites  enconmencier  les  plais.  960 
Or  sus  !  bonne  erre. 
Second  sergent  d'armes 
Mon  seigneur,  je  vous  vueil  requerrc, 
Tandis  que  serez  cy  endroit, 
Que  je  voise  boire  ou  que  soit  : 

J'ai  soif  trop  grant.  965 

Le  conte 
De  ce  avez  vous  cuer  engrant 
Souvent,  mon  ami,  bien  le  say. 
Alez,  revenez  sanz  delay 
Yci^bonne  erre. 

Le  baillif 
Or  nous  va  celle  femme  querre, 
Tristan,  que  tenons  prisonnière. 
Je  vueil  qu'elle  soit  la  première 
En  jugement. 

Le  sergent 
Sire,  je  vois,  se  Dieu  nVamant. 

Sa,  dame,  sa,  passez  avant; 
Yssez  hors,  n'alez  demourant  ; 
Délivrez  vous. 

La  dame 

Tristan,  je  vois,  mon  ami  doulz. 
Que  me  veult  on  ? 

Le  sergent 
Alons  men  sanz  arrestoison. 
Ge  ne  le  sçay  pas  bien,  par  m'ame. 

Sire,  vezcy  la  bonne  dame 

Que  demandez. 

Le  baillif 
Mon  chier  seigneurs,  or  entendez, 
Et  vous,  mes  seigneurs,  touz  aussi. 
Ceste  dame  que  veez  cy 
A  mort  un  anfant  quelle  avoit 
Duquel  encore  elle  gisoit  : 
Pour  ce  la  tien  je  prisonnière. 
Or  dites  en  quelle  manière 

J'en  ouverray. 

Le  chevalier 
Ma  sentence  vous  en  diray. 

Justice  et  droiz,  qui  bien  y  garde, 
Si  dient  et  jugent  c'on  Tarde  : 

C'est  ce  qu'en  dy.  995 
La  dame 

Ha!  mes  seigneurs,  mercy!  mercy! 

Ne  regardez  pas  le  meffait 

Quel  il  est,  mais  conment  fu  fait, 

En  quel  lieu,  par  quelle  aventure, 

Afin  que  de  moy  créature  1000 

Povre,  chetive  et  misérable 

Chascun  ait  le  cuer  piteable 

Aucunement. 

Le  conte 
Tu  diz  bien,  femme.  Or  dy  conment 
Le  fait  avint  de  point  en  point,  ioo5 
Et  gardes  que  ne  mentez  point, 
Car  de  tant  con  plus  nous  diras 
Vérité,  plus  tost  grâce  aras 

D'entre  nous  touz. 

La  dame 

Certes  créez,  mon  seigneur  doulx,  1010 
Que  ja  de  mot  n'en  mentiray, 
Mais  vérité  pure  diray. 
Il  est  voir  que  je  me  baingnoye 
Conme  acouchiée  que  j'estoye 
D'un  filz  qui  tant  m'a  donné  paine  ioi5 
Que  j'en  travaillay  bien  quinzaine 
Et  fu  de  mort  en  aventure, 
Pour  quoy  de  cuer  par  grant  ardure 
Mon  vray  compaignon  et  ami 
i58  c      Se  voua  a  aler  pour  my  1020 
Nostre  Dame  du  Puy  requerre. 
Lasse  !  pour  lui  le  cuer  me  serre 
De  douleur,  et  je  n'en  puis  mais, 
Car  veoir  ne  le  cuit  jamais, 
Et  s'est  alez  pour  moy  orer.  102 5 

Donc  doy  je  bien  pour  ly  plourer. 

Ore  de  li  me  tays  atant. 

Sire,  pour  baingnier  mon  enfant 

Requis,  et  il  me  fu  baillié, 
io3o        Mais  mon  povre  corps  traveillié 

Avoie  tant  et  estourmy 

Qu'assez  tost  après  m'endormy 

Ou  baing,  et  l'enfant  de  mes  mains 

M'eschappa.  N'y  a  plus  ne  mains  : 
io35        II  est  com  je  le  vous  recorde. 

Si  vous  requier  miséricorde 

A  vous  touz  ;  ne  sçay  plus  que  dire, 

Car  certes  assez  me  martire 
Le  dueil  que  j'ay. 

Le  conte 

1040        Remet  la  en  sauf  sanz  delay, 

Sergent.  Sa,  or  parlons  ensemble. 

Par  foy,  biaux  seigneurs,  il  me  semble, 

Ce  fait  est  de  grant  pitié  plain, 

Je  le  vous  vueil  bien  dire  a  plain; 
1045        Car  c'est  dure  chose  et  amére 

A  croire  qu'avenist  a  mére 

Qu'a  mort  mist  son  enfant  jamais 

Ou  trop  aroit  le  cuer  mauvais, 

Si  que  je  ne  m'accorde  mie 
to5o        Qu'elle  perde  pour  ce  la  vie, 

Mais  c'on  li  pardoint  son  meffait, 

Car,  par  ma  foy,  elle  m'a  fait 
Pitié  au  cuer. 

Le  sergent  d'armes 

Je  ne  me  peusse  a  nul  fuer 
io55        Estre  aussi  tenuz  de  plourer, 

Sire,  quant  je  Poy  parler  ; 
N'en  doubte  nulz. 

L'advocat 

Ore,  sire,  je  sui  venuz  i58  d 

Cy  pour  ce  que  je  vous  conseille. 

Vous  dites  une  grant  merveille, 

Et  trop  grant  don  voulez  donner 

D'un  tel  fait  a  plain  pardonner, 

Ja  soit  ce  que  pour  bien  le  dites. 

En  pensez  vous  a  estre  quittes, 

Se  la  quittez  ?  nanil,  par  foy; 

Et  vezcy  la  raison  pour  quoy  : 

Combien,  sire,  que  soiez  conte 

Et  homme  dont  on  fait  grant  compte, 

Si  est  il  voir  que  vous  avez 

Souverain,  et  vous  le  savez, 

De  qui  voz  fiez  sont  tuit  tenu  ; 

Et  si  tost  qu'il  ara  sceu 

Que  vous  n'arez  justice  fait, 

Il  mettera  la  main  de  fait 

Sur  toute  vostre  seigneurie 

Et  si  dira,  je  n'en  doubt  mie, 

Que  de  droit  li  sera  acquise. 

Or  regardez  en  quelle  guise, 

Sire,  vous  vous  voulez  deffaire, 

Se  pour  pitié  laissiez  a  faire 

Droite  justice. 

Le  chevalier 
Marie!  je  tenrroie  a  nyce 
Le  seigneur,  se  grâce  faisoit 
A  autruy  et  soy  defaisoit 

Par  celle  grâce. 

Le  sergent  d'armes 
Sire,  il  vault  miex  donques  c'on  face 
Justice,  et  que  point  ne  tardez, 
Que  ce  que  la  terre  perdez 

Dont  estes  conte. 

Le  conte 
Aussi  aym  je  miex  que  a  honte 
Muire,  puis  qu'elle  a  fait  le  vice 

Que  pour  lui  ma  terre  perdisse, 
Se  m'aist  Diex. 

L'advocat 
Sire,  aussi  le  vous  vault  il  miex, 
1095  Par  vérité.  i5g  a 

Le  conte 
Je  conmans  qu'il  soit  endité 
A  hault  cri,  en  plain  quarrefour, 
Que  tantost  sanz  faire  séjour 
De  chascun  hostel  un  homme  isse 
1 100        Qui  viengne  veoir  la  justice, 

Et  que  l'en  voit  dire  au  bourrel 
Qu'il  s'en  voit  au  devant  ysnel 
L'appareil  faire. 

Le  BAILLIF 

Tristan,  vaz  y  tost  sanz  retraire. 
1  io5        Tu  oz  bien  que  mon  seigneur  dit. 
Vaz,  si  le  faiz  sanz  contredit  : 
Or  t'en  avance. 

Le  sergent 
Je  vois,  par  saint  Denis  de  France  ; 
Je  sui  d'avoir  ja  fait  engrans. 


1 1 10        Or  entendez,  petiz  et  grans, 

Mon  seigneur  le  conte  vous  mande 
A  touz  ensamble  et  si  conmande 
De  chascun  hostel  un  homme  ysse 
Et  si  s'en  viengne  a  la  justice 
1 1 1 5  Sanz  nul  demour. 

Le  cousin 
Tristan,  je  vous  pri  par  amour 
Que  vous  me  vueillez  denuncer 
Qui  est  ce  c'on  veult  justicer. 
Est  ç'homme  ou  femme  ? 
Le  sergent 
1 120        Sire,  c'est  celle  bonne  dame 

Qui  Paumer  noya  son  enfant 
Par  meschief,  dont  est  pitiez  grant. 
Je  m'en  revois  au  bourrel  dire 
Qu'il  appareille  et  qu'il  attire 

Ce  qu'il  i  fault.  1 1 2 5 

Le  cousin 
E  !  mére  Dieu,  dame  du  hault 
Firmament,  vezcy  grant  damage. 
Ceste  dame  de  bon  courage 
Estoit  et  preude  femme  fine, 
i5g  b      Et  par  meschief  fault  qu'elle  fine  i  i3o 

Selon  le  monde  a  deshonneur. 
E  las!  chier  cousin,  grant  doleur 
Arez  quant  vous  sarez  cecy. 
Je  ne  vueil  plus  demourer  cy  : 
Aux  champs  m'en  vois  bien  hors  de  voie  1 1  3 5 
A  fin  telle  que  ne  la  voie 
Mener  destruire. 


Le  mari 

Or  nous  pouons  nous  bien  déduire 
Desoremais,  Gençon  amis, 
Car,  Dieu  mercy,  nous  avons  mis  1 140 

Nostre  pèlerinage  a  fin. 
Il  n'a  c'un  trop  po  de  chemin 
Jusqu'à  Tostel  ;  tost  y  serons  ; 
Si  pense  que  nous  trouverons 
La  relevée  de  nouvel  1 145 

Qui  ja  nous  fera  grant  revel, 
Et  si  verray  mon  petit  filz. 
C'est  ce  qui  plus,  soiez  en  fiz, 
Me  donne  joye. 

Gençon  le  vallet 
Par  ma  foy,  mie  ne  vouldroie  1 1 5o 

Pour  dix  livres  de  bons  deniers 


T.  Il 

Qu'il  me  convenist  les  centiers 
Râler,  sire,  dont  nous  venons. 
Pour  Dieu,  ce  chemin  affinons 
1 1 55  ïsnel  le  pas. 

Le  mari 
Or  escoute  :  tu  t'en  yras 
A  mon  cousin/tout  seul  devant 
Et  li  diras  que  je  li  mant 
Que  Pestât  de  maison  me  mande 
ii  60       Tout,  et  a  li  me  reconmande 
Assez  de  fois. 

Le  vallet 
Voulentiers,  mon  seigneur,  g'y  vois 
Sanz  targier  point. 


Le  sergent 
Raoulet,  je  te  truis  bien  a  point. 
1 1 65        Vas,  si  apreste  ton  affaire, 

Car  tantost  fault  justice  faire  i5g  c 

De  celle  femme  qui  noya 
Son  enfant,  dont  arse  sera. 
Or  t'en  depesche. 

Le  bourrel 
1 170        II  ne  m'y  fault  hoe  ne  besche. 
Alez  dire  au  baillif  j'aray 
Fait  en  Peure,  et  qu'aly  iray 
Tout  maintenant. 

Le  sergent 
Or  fay  tost  :  je  m'en  vois  devant. 

1 175        Mes  seigneurs,  le  bourrel  ara 
En  Peure  fait,  puis  il  venra 
Icy,  ce  dit. 

Le  baillif 
Nous  Pattenderons  un  petit, 
Pais  qu'ainsi  va. 

Le  VALLET 

Il  me  semble  que  je  voy  la  1 180 

Le  cousin  mon  maistre;  c'est  mon. 
A  li  vois  sanz  arrestoison. 

Dieu  vous  gart,  sire. 
Le  cousin 
Dieu  te  doint  bien  faire  et  bien  dire, 
Gençon.  Qu'est  ce  ?  ou  est  mon  cousin  ?    1 1 85 
N'est  il  pas  venu  le  chemin 

Avecques  toy? 

Le  vallet 
Si  est,  sire,  foy  que  vous  doy. 
Je  l'ay  laissié  bien  près  de  cy. 
Si  vous  prie,  pour  Dieu  mercy,  1 190 

Qu'avant  qu'il  se  face  apparoir 
Que  Testât  li  faciez  savoir 
De  sa  femme  et  de  son  hostel 
Et  s'il  y  a  rien  de  nouvel 

Ou  mal  ou  bien.  1 195 

Le  cousin 
Gençon,  je  ne  t'en  diray  rien, 
Mais  avec  toy  a  lui  yray, 
Car  telle  chose  li  diray 
Que  je  ne  te  diroie  pas. 
i5fj  d       Alons  nous  ent  ysnel  le  pas  1200 

Sanz  plus  cy  estre. 

Le  valet 
Alons,  sire.  Veez  vous  mon  maistre 

Par  devant  nous? 

Le  cousin 
Oil,  Gençon,  mon  ami  doulx. 
A  li  m'en  vois  sanz  demourée.  i2o5 


Biau  cousin,  la  vierge  honnorée 

Soit  loée  :  en  bon  point  vous  truis. 
Gonment  vous  a  esté  depuis 
Que  ne  vous  vi? 

Le  mari 

1210        Tresbien,  cousin,  par  saint  Remy. 
Et  vous,  avez  vous  se  bien  non  ? 
Conment  le  fait  on  en  maison? 
Ne  me  mentez. 

Le  cousin 
Je  le  vous  diray,  s^acoutez. 
121 5        Je  ne  vueil  point,  se  Dieu  me  voie, 
Que  vous  aillez  par  ceste  voie  : 
De  ça  tournons. 

Le  mari 
Cousin,  en  mon  hostel  serons 
Plus  tost  par  cy. 

Le  cousin 

1220        Vous  n'irez  pas,  je  vous  en  pri. 
Or  me  créez. 

Le  mari 
Vous  me  samblez  touz  effraez. 
Pour  Dieu,  dites  moy,  qu'y  a  il  ? 
Vous  doubtez  vous  d'estre  en  péril 
1225  Contre  nul  ame? 

Le  cousin 
Nanil,  cousin,  par  nostre  dame, 
Ne  ne  fis  onques. 

Le  mari 
Aucune  chose  y  a  il  donques 
Qui  ne  va  mie  bien  a  point. 
1 23o       Je  vous  pri,  ne  m'en  mentez  point; 
Dites  m'en  voir. 

Le  cousin  i 6o  a 

C'est  nient;  il  le  vous  fault  savoir. 
Cousin,  venez  vous  en,  venez. 
Certes  point  de  femme  n'avez 

Ne  point  d'enfant. 

Le  mari 

Las  !  qu'est  ce  que  m'alez  disant, 
Cousin  ?  Vezcy  parole  amére. 
Ay  je  perdu  et  filz  et  mére 
Trestout  ensemble? 
Le  cousin 
Oil  voir,  cousin,  ce  me  semble  : 
Ainsi  est  il. 

Le  mari 

Elas  !  chetif  !  par  quel  péril  ? 
Que  je  le  sache. 

Le  cousin 
Certes  avis  m'est  c'on  me  sache 
Le  cuer,  tant  ay  dueil  et  hachie 
Quant  il  fault  que  je  le  vous  die. 
Vezcy  tout  le  fait.  Ma  cousine 
Baignoit  un  jour  de  sa  gesine, 
Et  son  enfant  avecques  li  : 
En  baingnant  elle  s'endormy, 
Et  l'enfant  si  lui  eschapa 
Des  mains  si  qu'où  bain  se  noya. 
Le  haro  conmença  si  grant 
Que  la  justice  y  vint  errant. 
Prise  fu  ;  a  mort  est  jugée, 
Maintenant  sera  amenée 
Ardoir  :  n'en  vault  riens  le  mentir. 
Pour  ce  n'ay  volu  consentir 
Que  ce  chemin  la  alissiez 
Afin  que  ne  l'encontrissiez. 
Or  savez  du  fait  l'aventure. 
Si  vous  pri  pour  la  vierge  pure 
Gardez  ne  vous  desconfortez, 
Mais  prenez  en  vous  confors  telz 
Que  vostre  ame  en  puist  valoir  miex, 
Et  dites  que  loé  soit  Diex 

De  quanqiTil  fait. 

Le  mari 
Elas!  chetif!  qu'ay  je  meffait 
A  vostre  filz,  vierge  Marie  ? 
Je  croy  qu'il  ne  soit  homs  en  vie 
Plus  maleureux  que  je  sui. 
Elas  !  je  cuidoie  au  jour  cfuy 
Avoir  un  jour  plain  de  leesse, 
Mais  je  l'ay  plain  de  grant  tristesse. 
Ha  !  compaigne  loyalle  et  vraie, 
Ta  mort  trop  me  tourmente  et  plaie 
Quant  par  tel  meschief  je  te  pers, 
Car  tes  tourmens  qui  sont  apers 
Aus  gens  me  sont  aussi  ou  cuer 
Et  m'engoissent  si  pour  toy,  suer, 
Qu'a  paine  sçay  je  mais  parler. 
Las  !  quelle  part  pourray  aler  ? 
Las  !  qui  me  reconfortera  ? 
Las  !  conment  sanz  mort  portera 
Mon  povre  cuer  le  dueil  que  j'ay? 
Las  !  se  m'esbahis  et  esmay, 

N'est  de  merveille. 

Le  cousin 
Soufrez,  cousin,  c'on  vous  conseille. 
Biau  sire,  je  vous  cri  mercy. 
Venez  ent  sanz  plus  estre  cy 

Ou  vous  mainray. 

Le  mari 
Certes,  biau  cousin,  je  n'iray 
En  maison  nulle,  tant  soit  belle, 
Devant  ce  qu'en  celle  chappelle 
Aie  esté  encore  une  pièce  ; 
Mais  que  jamais  ne  vous  meschiéce, 
Alez  veoir  ma  povre  femme 
Et  me  rapportez,  par  vostre  amc, 
Ce  que  pourrez  de  ses  regrez, 

Car  du  savoir  ay  cuer  engrez,  i3oo 
Et  la  manière  de  sa  fin. 
Je  vous  attenderay,  cousin, 
Droit  la  dedans. 
160  c  Le  cousin 

Cousin,  je  feray  sanz  contens 
Vostre  plaisir;  c'est  de  raison.  i3o5 
Va  f  en  avecques  lui,  Gençon  : 
Point  ne  le  laisse. 

Le  vallet 
Nanil,  tant  qu'en  telle  tristesse 
Je  le  voie  estre. 

Le  mari 

E!  dame,  de  qui  daigna  naistre  i3io 

Li  Diex  qui  toute  chose  a  fait, 

Qui  tant  en  grâce  fa  parfait 

Qu'en  corps  et  en  ame  t'a  mis 

Lassus  en  son  hault  paradis 

Ou  de  touz  sains  es  honnorée,  i3i5 

Des  anges  servie  et  loée 

Conme  leur  dame  et  leur  maistresse, 

Dame,  moi  qui  sui  en  tristesse 

Et  en  desconfort  sanz  mesure, 

Regarde  en  pitié,  vierge  pure,  i320 

Car  a  toy  seule  me  démente, 

A  toy  me  complain  et  lamente 

Com  cil  qui  en  afifliccion 

Est  d'amére  compunccion. 

Qu'en  puis  je  mais,  vierge  Marie?  1 325 

J'ay  désiré  toute  ma  vie 

Que  ta  grâce  a  ce  m'avoyast 

Que  Diex  un  enfant  m'envoyast. 

Mais  se  par  toy  m'a  entendu, 

Cest  enfant  m'est  trop  chier  vendu,  i33o 

Car  onques  a  pére  n'a  mére 

Ne  donna  fors  qu'angoisse  amére 


328  MIRACLE  DC 


XV 


Et  bien  y  pert,  vierge  pucelle, 

Car  par  lui  muert  a  honte  celle 
1 3  3 5        Qu'ay  espousé  par  mariage, 

Dont  a  po  que  de  dueil  n'enrage 

Et  que  mon  cuer  par  my  ne  crève, 

Tant  me  tourmente  et  tant  me  grève 

La  paine  qu'il  ly  fault  encourre. 
1340        Las  !  et  je  ne  sçay  ou  recourre 

Qu'a  toy,  fontaine  de  pitié.  160  d 

Si  te  pri  que  de  t'amistié 

Monstre  aucun  petit  a  ce  las 

Que  toute  joie  et  touz  soulas 
1 345  Ont  eslongié. 

Nostre  Dame 
Chier  filz,  donne  moy  le  congié 
Que  la  jus  voise  visiter 
Un  mien  ami  que  lamenter 
Voy  sanz  mesure. 

Dieu 

i35o        Chiére  mére,  bonne  aleure 
Alez  y,  car  il  me  plaist  bien. 
Vostre  vouloir  si  est  le  mien  ; 
Vous  le  savez. 

Nostre  Dame 
Or  sus,  Jehan,  de  cy  levez, 
1 35 5        Et  vous,  Eloy,  Agnès,  et  vous. 
Venez  avec  moy  la  jus  tous 
Par  compagnie. 

Saint  Jehan 
Ce  ne  refuseray  je  mie, 
Dame,  mais  a  vostre  plaisir 
i36o        Sui  de  touz  poins  prest  d'obéir  : 
C'est  de  raison. 

Saint  Eloy 
Nous  ne  pouons  sanz  mesprison 

De  ce,  Jehan,  nous  excuser. 
Aussi  vueil  je  sanz  refuser 

Son  vouloir  faire.  i  365 

Nostre  Dame 
Or  tost,  alons  men  sanz  retraire 
Droit  a  celle  chappelle  la. 
Un  mien  loyal  sergent  y  a 
Que  je  voi  trop  desconforter, 
Si  que  pour  li  reconforter  1370 
A  li  yrons. 

Le  premier  ange 
Dame,  vostre  vouloir  ferons  : 
Il  appartient. 
161  a  Second  ange 

C'est  bien  dit,  et  puis  qu'a  ce  vient, 

Alons  men  chantant  touz  ensemble,        1  375 

C'est  bien  a  faire,  ce  me  semble, 

Ce  rondel  qui  est  bel  et  dous. 

Le  Rondel 

Royne  des  cieulx,  qui  en  vous 

Servir  met  son  entencion 

Moult  fait  bonne  opperacion.  i38o 

Quanque  pour  vous  fait  li  est  doulz 

Et  plaisant  sanz  confusion. 

Royne  des  cieulx,  qui  en  vous 

Servir  met  son  entencion 

Dieu  a  ami  et  les  sains  touz,  1 38 5 

Et  si  noble  perfeccion 

Que  de  gloire  a  refeccion. 

Royne  des  cieulx,  qui  en  vous 

Servir  met  son  entencion, 

Moult  fait  bonne  opperacion.  1390 

Nostre  Dame 
Amis,  ta  larnentacion 
Laisse  ester  huymais  par  amour. 
Trop  longuement  y  faiz  demour, 

Met  toy  en  pais. 

Le  mari 
Helas!  dame,  je  n'en  puis  mais 
Se  je  pleure  et  suis  esbahiz, 
Car  de  douleur  suis  envahiz 

Dure  et  cruelle. 

Nostre  Dame 
Et  pour  Dieu,  mon  chier  ami,  quelle 

Dites  le  moy. 

Le  mari 
Las  !  a  po  que  je  ne  marvoy. 
Dieux  m'avoit  fait  grâce  si  grant 
Qu'il  m'avoit  donné  un  enfant 
D'une  femme  qu'espousé  ay 
Si  bonne  que  meilleur  ne  say, 
Et  s'estoit  quanque  desiroie. 
Las!  mais  j'en  ay  petite  joye, 
Car  l'aventure  est  si  amére 
Que  noyé  l'a  sa  propre  mére, 
Qui  encore  de  lui  gisoit, 
Ou  baing  ou  elle  se  baingnoit 
Pour  ce  que  s'endormi  ou  baing. 
Or  l'a  pris  justice  en  sa  main 
Et  sy  est  jugée  a  ardoir 
En  l'eure.  Doi  je  bien  avoir 
Grant  douleur?  dites  me  voir,  dame. 
Mon  enfant  voy  mort  par  ma  femme, 
Qui  me  met  en  affliccion, 
Et  si  voy  qu'a  destruccion 
Ma  femme  muert  pour  son  enfant. 
Ou  est  le  cuer  qui  ne  me  fend 
De  dueil,  d'angoisse  et  de  meschief  ? 
Lever  n'oseray  mais  le  chief 

Contre  amc  née. 

Nostrk  Dame 
Mon  ami,  ccstc  destinée, 

Je  te  promet,  n'est  qu'une  espreuve, 
Et  te  dy  bien,  se  Dieu  te  treuve 
Souffrant  en  ceste  adversité, 
Doulcement  croy  pour  vérité 
Que  telle  joie  te  donrra  1480 
Qui  contre  ton  duel  doublera 
Pour  tout  certain. 

Le  mari 

Dame,  tout  est  dessoubz  sa  main  : 
Or  en  face  a  son  saint  plaisir. 
Je  ne  vueil  riens  ne  ne  désir  1435 
Que  son  vouloir. 

Nostre  Dame 
S'ainsi  le  fais,  tu  fais  savoir; 
Et  si  te  dy  qu'il  avenra 
Que  ta  besongne  a  bien  venra 
Si  que  t'en  tendras  pour  contens.  H40 
Râlons  nous  en  :  il  en  est  temps 
Trestouz  ensemble. 
Saint  Eloy 
Dame,  bien  dites,  ce  me  semble  : 
161  c  Je  m'y  accort. 

Saint  Jehan 
Faisons  donc  encore  un  recort  1445 
En  alant  de  nostre  rondel. 
Il  me  samble  de  chant  tresbel 
Et  bon  aussi. 

Le  premier  ange 
Conmençons  au  partir  de  cy 
Car  je  sui  de  chanter  jalous.  ,1450 

La  perfeccion  du  rondel 
Dieu  a  ami  et  les  sains  touz 
Et  si  noble  perfeccion. 

Le  mari 
Diex!  est  ce  songe  ou  vision? 
Qu'est  la  dame  ore  devenue 

1455        Qui  cy  endroit  estoit  venue? 

Elle  s^n  va  soudainement. 

Perdue  Pay,  ne  say  conment, 

Mais  doulcement  nfa  conforté 

Et  si  doulcement  enorté 
1460        Que  pour  s^amour  cy  demourray 

Et  la  grâce  a  Dieu  requerray 
Que  rcfa  promise. 


Le  bourrel 
Mes  seigneurs,  s'il  vous  plaist  que  mise 
Soit  huy  celle  femme  a  sa  fin, 
1465        Temps  en  est,  s'aucun  n^  affin 
Qui  la  requière. 

Le  conte 
Je  n^en  feray  riens  pour  proiére. 
Avant  !  traiez  la  de  prison, 
Et  si  soit  sanz  arrestoison 
1470  Menée  ardoir. 

Le  sergent 
Mon  seigneur,  a  vostre  vouloir  : 
En  Teure  je  la  vous  vois  querre. 


Sa,  dame,  yssez  de  cy  bonne  erre  . 
Venez  avant. 

La  dame 

1475        Je  vois.  Diex,  a  vous  me  conmant 

Et  en  vostre  saintisme  garde;  161  d 

Sire,  mon  corps  deffens  et  garde 
De  mort  vilaine. 


Le  sergent 
Vezcy  la  femme  que  j'amaine 
Devant  vous,  sire. 

Le  baillif 
Dame,  rfy  vault  riens  contredire  : 
Il  vous  convient  mort  recevoir. 
Bourrel,  fai  de  li  ton  devoir. 
Je  ne  vous  say  miex  conseillier. 
Priez  Dieu  qu'il  vous  vueille  aidier  1485 
Et  vous  doint  pacience,  dame, 
Telle  que  ne  perdez  pas  Pâme 

Avec  le  corps. 

La  dame 
Ha  !  tresdoulx  Dieu  misericors, 
Se  d'angoisse  le  cuer  me  fault,  r49° 
Qu'en  puis  je  mais,  quant  il  me  fault 
Ce  monde  a  honte  trespasser  ? 
He  !  seigneurs,  se  ne  puis  passer 
Qu'il  ne  me  conviengne  destruire, 
Pour  Dieu,  faites  que  bien  tost  muire  149D 
A  ce  que  par  longue  doulour 
Ne  renie  mon  creatour, 

Je  vous  en  pri. 

Le  conte 
Menez  la  vous  deux  sanz  detri. 
Oz  tu,  Tristan,  et  toy,  bourrel  ?  i5oo 
Nous  irons  après  vous  ysnel  : 

Alez  devant. 

Le  bourrel 
Or  sa,  dame,  passez  avant  : 
Gy  ne  nous  pouons  plus  tenir. 
A  vostre  fin  vous  fault  venir.  i5o5 
Priez  ces  gens  que  pour  vous  prient 
Et  que  leurs  patenostres  dient 

Chascun  pour  vous. 
La  dame 
A  Dieu,  a  Dieu,  mes  amis  touz, 
162  a      Par  especial  mon  ami,  i5io 
Mon  loyal  seigneur,  mon  mari  ! 

Lasse  !  se  veoir  le  peusse 
Plus  aisiement  en  morusse. 
Or  ne  peut  estre,  bien  le  voy. 
E  !  bonne  gent,  priez  pour  moy 
Que  Dieu  me  soit  si  vray  affin 
Que  m^me  prengne  a  bonne  fin, 
Car  certes  j'en  ay  bien  mestier. 
Sire  conte,  je  vous  requier 
Et  vous  pri  pour  l'amour  de  Dieu 
Qu'arrestons  ycy  en  ce  lieu 
Et  que  me  fassiez  ceste  grâce 
Qu'avant  ce  que  plus  oultre  passe 
Que  je  voie  la  créature 
Pour  qui  je  vois  a  tel  laidure 

Recevoir  mort. 

Le  conte 
Certes,  femme,  je  le  t'accort. 
Or  tost,  tost,  Tristan,  vaz  le  querre 
Et  le  m'apporte  cy  bonne  erre, 

Si  le  verra. 

Le  sergent 
Je  feray  ce  qu'il  vous  plaira, 
Mon  chier  seigneur  ;  j'y  vois  suiant. 
Tenez,  sire,  vezcy  l'enfant 

Que  demandez. 

Le  conte 
Monstrez  li,  baillif  :  n'atendez 

Ne  tant  ne  quant. 

Le  bailltf 
Ores,  femme,  vezcy  l'enfant 
Que  tu  demandes  a  veoir, 
Que  tu  as  mort.  Or  me  dy  voir 

Qu'en  veulz  tu  faire? 
La  dame 

Ha!  chier  sire,  vueille  vous  plaire 
Que  tenir  le  puisse  un  petit 

Et  baisier  pour  mon  appétit 
Ressasier. 

Le  baillif 

Je  ne  le  te  vueil  refuser  :  i5^S 
Tien,  voiz  le  cy. 

La  dame 
E  !  doulx  enfes,  Diex  ait  mercy 
De  famé  et  de  la  moie  ensemble. 
Bien  m'est  changée,  ce  me  semble, 
La  joye  que  de  toy  avoie  i55o 
Quant  en  mon  ventre  te  portoye 
Jusqu'à  tant  que  j'en  traveillay. 
Mais  dès  lors  pour  toy  enduray 
Tant  de  paine  et  tant  de  martire 
Qu'il  n'est  homs  qui  le  peust  dire  1 5  5  5 

Jusques  a  l'eure  de  ton  naistre. 
Ha  !  mére  au  tresdoulx  roy  celestre, 
Je  vous  rens  grâces,  c'est  droiture. 
J'ay  moult  de  foiz  mis  cuer  et  cure 
En  vous  prier  que  m'oissiez  i56o 
A  ce  qu'enfant  me  donnissiez, 
Car  d'enfant  avoir  j'esperoie 
Que  me  venist  solaz  et  joie  ; 
Mais,  dame,  s'il  vous  a  pieu 
Que  j'aye  cestui  cy  eu,  1 5 65 

Si  voy  je  qu'il  est  du  contraire, 
Car  pour  lui  me  voy  a  mort  traire, 
A  mort,  lasse  î  voire  honteuse 
Et  si  laide  et  si  angoisseuse 
Que  du  penser  m'esbahis  toute.  1570 
Or  est  la  compagnie  route 
De  ton  pére  et  de  moy  par  toy, 
Doulx  enfes,  certes  mais  par  moy, 
Si  est  bien  droiz  que  le  compère. 
Vray  Dieu,  reconfortez  le  pére,  1575 
Car  a  plourer  ara  assez 

Quant  nous  deux  verra  trespassez 
Et  il  y  ara  bien  raison. 
En  plourant,  mon  doulx  enfançon, 
i58o        Te  vueil  baisier,  puis  te  lairay 
Et  pour  ta  mort  morir  iray, 

Chétive  !  lasse  !  (Y ci  crie  V enfant) 
Mon  seigneur,  regardez  la  grâce  162  c 

Que  Dieu  et  la  vierge  Marie 
1 5  85        Ont  cy  fait.  L'enfant  si  a  vie  : 
Oez  le  braire. 

Le  conte 
Ha  !  doulce  vierge  débonnaire, 
Vous  doit  on  servir  et  loer, 
Vous  doit  on  de  cuer  aorer, 
1590        Car  a  ceulx  qui  a  vous  s'otrient 

Estes,  puis  que  de  cuer  vous  prient, 
Appareillie. 

LVdvocat 
Sire,  conmandez  c1on  deslie 
La  femme  et  qu'a  plain  soit  délivre, 
i5g5        Puis  que  nous  veons  l'enfant  vivre  : 
Il  appartient. 

Le  baillîf 
Vous  dites  voir  :  aussi  convient 
Quant  elle  sera  déliée 
Qu'elle  soit  au  moustier  menée 
1600        Pour  la  mére  Dieu  mercier 
De  ses  vertuz  et  li  loer 
De  sa  tresgrant  miséricorde. 
Bourrel,  oste  li  celle  corde 
Dont  tu  Tas  si  estroittement 
i6o5        Liée  :  fay  appertement 
Conmc  ligiers. 

Le  bourrel 
Par  m  arne,  sire,  vouleniiers, 
N'en  doubtez  pas. 

Le  cousin 
Sus,  cousin,  sus,  ysnel  le  pas. 

C'est  trop  dormy.  1610 
Le  mari 
Las  !  j'ay  le  cuer  si  estormi 
Et  si  pesant,  au  dire  voir, 
De  dueil  que  je  ne  sçay  avoir 
En  moy  manière. 

Le  cousin 

Biau  cousin,  faites  lie  chiére.  161 5 

162  d     Vostre  femme  ne  mourra  mie, 
Car  sachiez  vostre  enfant  a  vie. 
Telles  vertuz  y  a  fait  Diex 
Dont  tout  le  monde  pleure  aux  yex 
De  pitié  pour  la  grant  merveille.  1620 
Il  a  couleur  aussi  vermeille 
Conme  belle  rose  en  esté, 
Et  si  vous  di  pour  vérité 
Vostre  femme  mort  le  tenoit 
Et  en  pleurant  se  complaignoit  1625 
De  la  doulour  qu'avoit  pour  li. 
Si  avint,  chier  cousin,  qu'ainsi 
Qu'elle  le  cuida  mort  baisier 
Pour  sa  douleur  amenuisier 
Et  pour  y  prendre  aucun  confort,  i63o 
L'enfant  s'escria  bien  et  fort 
A  haulte  alaine. 

Le  mari  « 
Ha  !  mére  Dieu  de  grâce  plaine, 
Des  désolez  conforterresse, 
Qui  es  des  desvoiez  adresse  i635 
Et  de  ceulx  qui  ont  espérance 
En  toy  salut  et  vraie  aidance, 
Toute  belle  de  corps  et  d'ame, 

Tome  II  tz 

Je  te  mercy,  tresdoulce  dame, 
1 640        Je  te  lo,  je  te  glorify 

De  tout  mon  cuer  te  magnify 

Pour  les  grâces  et  le  bienfait 

Qu'autre  foiz  et  ores  m'as  fait. 

Par  toy  suis  hors  de  grant  tristesse, 
1645        Par  toy  ay  recovré  leesse 

Plus  que  mon  cuer  ne  peut  comprendre. 

Cousin,  je  ne  puis  plus  attendre 

Que  ne  voise  veoir  ma  femme, 

Puis  que  Dieu  de  si  grief  diffame 
i65o  L'a  délivrée. 

Le  cousin 

Or  alons  donc  sanz  démon  rée  : 
Il  me  plaist  bien. 

Le  bourrel 
Sire,  entour  li  n'a  mais  du  mien  i63  a 

Corde  ne  fil. 

Le  conte 

1 655        Ores,  femme,  de  grant  péril 
Es  eschapée,  bien  le  voiz. 
Toute  ta  vie  a  Dieu  en  doiz 
Grant  guerredon. 

La  dame 
Certes,  sire,  je  li  fais  don 
1660        De  moy  toute  desoremais. 

Sa  serve  vueil  a  touzjours  mais 
Estre,  car  faire  ne  puis  miex, 
Et  a  celle  qui  est  des  cieulx 
Dame  royal. 

Le  mari 

1 665        Ma  suer,  ma  compaigne  loyal, 
M'amie  chiére,  acole  moy. 
Certes,  j'ay  moult  esté  pour  toy 

Plain  de  tristesce. 

La  femme 
E  !  Diex,  or  double  ma  leesce. 
Mon  chier  seigneur,  mon  ami  dous,  1670 
Voir  quant  il  m'a  membré  de  vous 
Plus  grief  douleur  au  cuer  sentoie 
Que  de  la  mort  que  j'atendoie, 

Ce  m'est  avis. 

Le  chevalier 
Bourrel,  sanz  plus  faire  devis,  1675 
Puis  que  tu  as  cy  fait,  va  t'en; 
Mais  demeure  avec  nous,  Tristan. 
Dame,  plus  ycy  ne  parlez  : 
Droit  au  moustier  vous  en  alez 
Mercier  la  vierge  Marie  1680 
Et  nous  vous  tenrons  compagnie 

De  cuers  entiers. 

La  dame 
Sire,  bien  dites  :  voulentiers 
Faire  vueil  quanque  conmandez. 
Mon  seigneur,  avec  moy  venez,  i685 

S'il  vous  agrée. 

Le  mari 

Dame,  alons,  c'est  bien  ma  pensée. 
Je  ne  m'en  tenroie  a  nul  fuer. 

Or  ça,  mercions  ci  de  cuer 
Devant  ces  femmes  et  ses  hommes  1690 
La  mére  Dieu,  puis  que  nous  sommes 
i63  b  En  son  église. 

La  dame 
Sire,  faire  vueil  sanz  faintise 
Vostre  conmandement  :  c'est  droiz. 
Vierge  mére  au  doulx  roy  des  rois,  1695 
Dame  de  la  terre  et  du  ciel, 
Doulce  en  penser  plus  que  nul  miel, 

De  tout  mon  cuer  je  te  graci, 

De  tout  mon  pouoir  te  mercy, 
1700        Quant  tu  m'as  daingnié  regarder 

Et  de  honteuse  mort  garder, 

Si  est  bien  droiz  que  je  te  serve. 

Pour  ce  desoresmais  ta  serve 

Vueil  estre  par  especial 
1705        Et  moy  toute,  vierge  royal, 
A  toy  donner. 

Le  mari 

E  !  vierge,  qui  guerredonner 

Te  pourroit  en  nulle  manière 

Si  grant  bonté  ne  si  entière 
17 10       Conme  tu  m'as  fait,  doulce  dame? 

Tu  m'as  délivrée  ma  femme 

De  mort  telle  con  scet  chascun, 

Et  a  l'enfant  dont  n'avons  qu'un, 

Qui  par  la  mére  estoit  ja  mors, 
171 5        As  mis  la  vie  arriére  ou  corps, 
Vierge  pucelle. 

Le  conte 

Biau  preudon,  puis  que  vezcy  celle 

Que  tu  diz  qui  est  t'espousée, 

Combien  qu'ait  esté  opposée 
1720        A  mourir  de  nous  par  son  fait, 

Pardonné  li  est  son  meffait 

Et  pure  ynocent  la  te  rens 

Devant  toutes  ces  bonnes  gens, 

Car  a  Dieu  plaist,  si  con  me  semble, 
1725        Que  vous  soiez  encore  ensamble  : 

Or  vous  maintenez  saintement. 

Avant  !  biaux  seigneurs,  alons  ment 
Et  les  laissons. 

L'advocat 

Mon  seigneur,  vo  vouloir  ferons  :         i63  c 
ijdo  II  appartient. 

Le  mari 

Sire  baillif,  un  mot  pour  nient  : 

Je  vous  suppli  que  m'entendez. 

Assez  evidanment  savez 

L'onneur,  le  bien,  la  courtoisie 

Que  m'a  fait  la  vierge  Marie,  1735 

Et  certes  se  je  l'oublioie 

Assez  plus  que  mauvais  seroye. 

Mais,  sire,  ce  n'est  pas  m'entente, 

Ainçois  vueil  mouvoir  sanz  attente 

De  cy,  ne  je  ne  fineray  1740 

Jamais  tant  que  requis  l'aray 

(Ne  m'en  face  nul  contredit) 

En  un  lieu  moult  dévot  c'on  dit 

Nostre  Dame  de  Fineterre; 

Et  pour  ce  je  vous  vueil  requerre  1745 

Que  de  mon  enfant  curateur, 

Se  je  muir,  soiez  et  tuteur, 

Vous  et  mon  cousin  qui  cy  est; 

Et  dès  maintenant  mes  biens  met 

Touz  en  voz  mains.  1750 
La  dame 
Sire,  il  n'y  a  ne  plus  ne  mains  : 
Se  Dieu  plaist,  n'irez  pas  sanz  moy, 
Car  j'ay  cause  aussi  bien  pour  quoy 
Je  doie  mon  corps  traveillier 
Con  vous  avez  :  si  vous  requier  1755 

Qu'avec  vous  aille. 
Le  mari 

Pour  Dieu,  doulce  suer,  ne  vous  chaille 

De  venir  y,  car  c'est  trop  loing, 

Et  trop  vous  convendroit  grant  soing 

Prendre  et  grant  cure.  1760 
La  dame 
J'ay  fiance  en  la  vierge  pure 
Qu'elle  touzjours  m'aidera. 

Voit  ainsi  conmc  aler  pourra, 
Certes  g^iray. 

Le  mari 
Dame,  pas  ne  vous  desdiray. 
Or  paiz  atant  :  laissons  l'estrif. 
Cousin,  et  vous,  sire  baillif, 
Pour  l'amour  Dieu  le  droiturier 
Faites  ce  que  je  vous  requier  ; 
Et  dès  maintenant  pour  touz  lais 
Touz  mes  biens  et  l'enfant  vous  la 
Et  le  vous  charge. 

Le  bailli 
Vous  me  requérez  de  grant  charge 
Sire,  mais  pour  la  bonne  foy 
Qu'en  vous  voy,  je  le  vous  ottroy 
Et  si  vous  fais  bien  assavoir, 
Puis  que  dès  cy  voulez  mouvoir, 
De  nous  serez  tant  convoiez 
Que  hors  de  la  ville  soiez; 
Et  si  tost  que  retournerons, 
Vostre  cousin  et  moy  irons 
Faire  inventoire  de  voz  biens, 
Afin  que  perdu  n'y  ait  riens, 
Mais  tout  gardé. 

La  femme 
Mon  seigneur,  or  n'y  ait  tardé  : 
Mouvons  dès  cy  sanz  detrier; 
Par  amour  vous  en  vueil  prier, 
Car  la  doulce  vierge  Marie 
M'a  fait  si  haulte  courtoisie 
Que  je  doy  bien  désirer  faire 
Aussi  chose  qui  lui  puist  plaire 
Et  viengne  a  gré. 

Le  cousin 
Certes  vous  dites  vérité  : 
Vous  y  devez  bien  peine  mettre. 

Cousine,  avant  !  sanz  plus  cy  estre,  1795 
Pensez  de  vous  mettre  a  chemin. 
Alez  devant,  alez,  cousin, 
Appertement. 

Le  mari 

Voulentiers,  cousin,  vraiement. 

Suivez  moy,  dame.  1800 


Nostre  Dame 
164  a      Chier  filz,  je  voy  que  celle  femme, 
Qui  par  vous  a  esté  tensée 
De  mort,  met  toute  sa  pensée 
A  vous  servir  et  mercier, 
A  vous  loer  et  gracier  i8o5 
De  ce  que  fait  avez  pour  li 
Et  nient  mains  si  fait  son  mari. 
Ne  sont  pas  plains  d'ingratitude, 
Car  empris  ont  par  grant  estude 
A  aler  vous  et  moy  requerre  1810 
Si  loing  que  la  ou  fine  terre, 
Qui  est  grant  paine. 
Dieu 

Vous  devez,  mére,  estre  certaine 
Que  je  sçay  et  voy  leur  entente 
Qui  moult  me  plaist  et  atalente,  181 5 

Car  en  vraie  amour  est  fondée  ; 
Et  pour  ce  leur  sera  souldée 
Si  com  direz. 

Nostre  Dame 
Chier  filz,  ceste  honneur  leur  ferez, 
S'il  vous  plaist,  et  je  vous  em  pri  1820 
Qu'après  eulx  alons  sanz  detry. 
Vezcy  qui  seront  noz  convoiz 
Et  chanteront  a  haulte  voiz, 
Si  que  pour  leurs  cuers  resjoir 

1825        Vous  leur  donrrez  du  chant  pir, 
S'il  vous  plaist,  grâce. 
Dieu 

Il  me  plaist,  mére,  qu'il  se  face. 
Seigneurs,  vous  oez  qu'elle  dit. 
Or  sus,  trestouz,  sanz  contredit 
i83o  Si  en  alons. 

Saint  Eloy 
Vray  Dieu,  vostre  vouloir  ferons. 
Mes  amis,  sanz  faire  descort, 
Je  vous  pri  chantons  par  accort 
Et  de  doulx  traiz. 

RONDEL 

1 835         Gent  corps  en  biauté  parfaiz, 

Et  par  faiz  164  b 

Vierge  sur  toutes  parfaite, 
Bien  a  celui  grâce  a  fais, 
Gent  corps  en  biauté  parfaiz, 
1840         Et  doulcement  es  refaiz 
Est  refaiz 
Qui  en  vous  servir  s'affaitte, 
Gent  corps  en  biauté  parfaiz 
Vierge  sur  toutes  parfaite. 


Explicit. 

Serveniots. 


Pour  touz  amans  mettre  en  joie  a  durer 
Le  tresdoulx  corps  de  la  vierge  Marie 
Réserva  Dieux  ou  plus  hault  trosne  cler 
Pour  estre  ainsi  qu'une  porte  jolie 
En  qui  l'engien  divin  par  sa  pitié 
Descendre  fist  ;  et  pour  la  chanté 
Qu'il  y  trouva  et  l'umble  contenance, 
S'i  voult  former  en  humaine  samblance. 
Par  cest  engien  précieux,  noble  et  gent 
J'entens  le  filz  du  pére  de  puissance 
Qui  est  sanz  fin  et  sanz  conmencement.  1 1 

Ainsi  Amours  pour  touz  cuers  doctriner, 

Quant  l'eure  fu  de  ceste  euvre  acomplie, 

L'engien  traist  hors,  et  sanz  riens  deffermer 

De  l'excellent  porte  saintifiie 

Conme  vray  homme  un  Crist  en  traist  sacré  ; 

Et  tout  ce  fait  fu  de  fait  si  secré 

Qu'en  nul  endroit  nature  congnoissance 

N'en  pot  avoir  ;  ainsi  fu  sanz  doubtance 

Vierge  devant,  vierge  en  l'enfantement, 

Et  vierge  après  la  porte  de  plaisance  : 

Loée  en  soit  Amours  parfaittement.  22 

Dont  doit  amans  qui  est  espris  d'amer 
De  cuer  parfait  et  de  voulenté  lie 
Ce  saint  engien  en  qui  n'a  point  d'amer 
Sur  touz  doubter,  quant  il  ne  doubta  mie 
La  mort  pour  nous  rendre  vie  et  santé, 

Mais  se  laissa  en  amére  grieté 
Crucifier  et  du  fer  d'une  lance 
Fendre  par  my  :  de  la  vint*  l'abondence 
D'iaue  et  de  sanc  qui  lava  toute  gent        164  c 
Du  grant  pechié  d'Adan  et  ygnorance, 
33        Par  bonne  amour  qui  tout  peut  et  comprent. 

S'est  eureux  cil  qui  bien  scet  penser 
Au  saint  angien,  et  con  par  grant  maistrie 
La  pierre  voult  jusqu'en  enfer  jetter, 
Par  quoy  on  peut  entendre  sanz  folie 
L'ame  de  li  :  puissanment  fut  jetté 
Quant  par  ce  cop  furent  desprisonné 
Li  amoureux  et  osté  de  grevance. 
Benoite  soitpierre  de  tel  vaillance 
Qui  touz  les  jours  encore  au  sacrement 
Se  fait  jetter  par  divine  ordenance 
44        Pour  touz  amans  qui  aiment  loyaument. 

Dame  plaisant  que  je  doy  honnorer, 
Porte  du  ciel,  mére  Dieu  et  amie, 
Se  ne  fussiez,  nulz  n'y  peust  entrer, 
Dont  devez  bien  estre  amée  et  chérie. 
Si  estes  vous  de  sainte  trinité 
Delez,  ou  vous  en  royal  majesté 
Gloire  et  touz  biens  avez  sanz  descroissance  : 
La  veez  vous  vestu  de  vo  substance 
Ce  saint  engien  qui  fist  le  firmament. 
Priez  pour  ceulx  qui  ont  en  vous  fiance 
55        D'avoir  mercy  par  grâce  entièrement. 

Princes,  qui  met  sens  et  entendement 
En  cest  engien,  il  a,  c'est  ma  créance, 
58        Des  biens  d'amour  tresplantureusement. 

LA  MERE  DU  PAPE 


PERSONNAGES 


Marie,  mére  du  pap£ 

Le  clerc 

Le  curé 

La  damoiselle 

Le  prescheur 

Le  tenancier  du  pape 

Premier  cardinal 

Second  cardinal 

Le  pape 

Premier  sergent  d'armes 
Second  sergent  d'armes 
Premier  dyable 
Second  dyable 
L'asnier 


Cy  commence  un  miracle  de  Nostre  Dame  de  la 
mère  d'un  pape  qui  tant  s"  enorgueilly  pour  son 
fil^  pape  et  pour  ses  deux  autres  fil\  cardinaulx 
quelle  se  reputa  greigneur  que  Nostre  Dame, 
dont  elle  ot  depuis  telle  contriccion  et  en  fist 
telle  pénitence  que  Nostre  Dame  la  receut  a 
mercy.  i65  a 


Marie,  mére  du  pape 
obinet,  or  me  vas  savoir 
Se  de  sermon  doit  point  avoir 
En  nostre  église. 
Le  clerc 
Dame,  tout  a  vostre  devise 
Ouverray;  g'y  vois  sanz  demour.  5 

Sire  curé,  de  Dieu  l'amour 

Vous  soit  donnée. 

Le  curé 
Robin,  par  la  vierge  honnourée, 
Bien  veignes  tu,  mon  chier  ami. 
Qu'est  ce  la  qui  t'amaine  cy?  10 

Or  me  di  voir. 

Le  clerc 
Ma  dame  m'envoie  savoir 
S'on  fera  ci  point  de  sermon. 

M'en  sarez  vous  voir  dire  ou  non? 
i5  Dites,  chier  sire. 

Le  curé 
Oil,  Robinet,  vaz  li  dire 
Qu'a  venir  ne  délaie  mie, 
Quar  un  maistre  en  théologie  i65  b 

Doit  ci  venir. 

Le  clerc 

20  Sanz  moy  donques  plus  ci  tenir, 

A  Dieu,  sire  :  je  la  vois  querre. 

Ma  dame,  apprestez  vous  bonne  erre 

S'a  temps  voulez  au  sermon  estre, 

Car  le  curé  dit  qu'un  grant  maistre 
25  Doit  la  preschier. 

La  mére  du  pape 

Ysabiau,  sanz  vous  empeschier, 

Venez  avant,  mettez  m'a  point. 

Desoresmais  je  ne  doy  point 

En  ville  aller  ne  devant  gent  * 
3o  Sanz  estât  avoir  grant  et  gent  : 

Vous  le  savez. 

La  damoiselle 

Chiére  dame,  voir  dit  avez. 

Je  say  bien  ce  seroit  diffame, 

Car,  Dieu  mercy,  je  ne  say  femme 
35  A  qui  Diex  ait  plus  belle  grâce 

Fait  qu'il  vous  a  en  po  d'espace, 
Ce  m'est  avis. 

La  mére  au  pape 

Belle,  certes,  a  mon  devis, 

Je  ne  sçay  femme  tant  soit  sage 
40  Ne  tant  soit  de  noble  lignage 

Ne  de  puissant,  c'est  grant  merveille, 

Souffisant  d'estre  a  moy  pareille; 

Ne  je  ne  croy  pas  qu'onques  fust 

Femme  qui  monstrer  se  peust 

En  l'auctorité  quel  je  truis  •  4S 

Moy  estre,  et  que  prouver  me  puis 

Par  raison  vive. 

Le  clerc 
Contre  vostre  dit  pas  n'estrive, 
Ma  dame,  ne  je  ne  voulroie; 
Mais  se  dire  je  vous  osoie,  5o 
Il  me  semble  qu'a  nostre  dame 
Ne  se  doit  point  comparer  femme. 

Ne  vous  ny  autre. 

IÔ5  c  La  MÉRE  AU  PAPE 

Ce  ne  vault  pas  un  po  de  piautre, 
Robin,  pour  la  fin  ou  tu  tens,  55 
Et  vezci  pour  quoy.  Or  entens  : 
La  benoite  vierge  Marie 
N'ot  onques  qu'un  filz  en  sa  vie, 
Et  j'en  ay  troys  :  tu  le  scés  bien  ; 
Se  tu  diz  :  «  Voire,  mais  li  sien  60 
Est  vray  Dieu,  »  je  le  te  cognois, 
Et  si  te  dy  qu'aussi  tu  vois 
Mon  ainsné  filz  Dieu  estre  en  terre; 
Les  autres  deux  peuent  acquerre 
Et  succéder  en  vérité  65 
Ceste  meisme  dignité  : 
A  prouver  que  voirement  font, 
Tu  les  vois  que  cardinaux  sont; 
Mais  Marie  si  n'a  qu'un  hoir 
Qui  d'estre  Dieu  puist  nom  avoir.  70 
Donques  par  ce  que  ci  députe 
Aussi  grant  ou  plus  me  repute 
Qu'elle  peut  estre. 

La  damoiselle 
Dame,  nous  pourrions  bien  trop  mettre 
A  aler  oir  le  sermon.  /5 
Laissiez  ester  cette  raison, 

Car  vous  et  moy  d'ainsi  jugier 
Pourrion  trop  faillir  de  ligier  : 
N'en  parlons  plus. 

La  mére  au  pape 
80  Je  me  tais  de  tout  le  surplus, 

Mais  je  cuide  estre  aussi  grant  femme 
En  dignité  conme  la  dame 
Qui  mére  Dieu  est  appellée 
Par  la  raison  qu'ay  alléguée. 
85  Avant,  alons  men  au  moustier  : 

Vaz  devan  moy  conme  escuier  : 
Or  tost,  Robin. 

Le  clerc  * 
Dame,  voulentiers  de  cuer  fin, 
Puis  qu'il  vous  plaist. 

La  mére  au  pape 
90      '      Sanz  faire  ne  noise  ne  plaist,  i65  d 

Prenez  place  chascun  de  vous. 
Je  vueil  estre  ici  a  genoulz 
Tant  que  le  sermonneur  venra. 
Seoir  me  vueil  :  je  le  voy  la 
95  Monter  :  c'est  mon. 

Le  prescheur 
Ave,  gracia  plena,  dominus  tecum. 
Vous  devez  savoir  que  en  la  terre  et  ou  pais,  etc.  Et 
se  finist  :  Qnod  nobis  prestare  dignetur  Me  qui  est  bene- 
d ictus 

In  secula  seculorum  :  Amen. 

La  damoiselle 
Certes  il  a  passé  un  an 
Q'un  seul  jour  je  n'oy  preschier 
100  Homme  qui  si  bel  depeschier 

Sceust  ses  introduccions 
Pour  venir  aux  conclusions 
De  ses  prémisses. 

Le  clerc 
Ysabcl,  il  n'est  mie  nices 
De  sermonner,  ainçois  est  maistre.  io5 
Conment  il  a  sçeu  bien  mettre 
Ses  principes  par  ordenance 
Et  puis  finer  par  concordance 
De  l'escripture  ! 

La  mère  au  pape 
On  doit  bien  telle  créature  i  io 

Prisier  et  amer,  mes  amis, 
En  qui  Dieu  tant  de  bien  a  mis 
Et  tant  de  sens. 

Le  clerc 
Certes,  dame,  je  m'y  assens 

Que  dites  voir.  1 15 

La  damoiselle 
Qui  pourroit  bien  mémoire  avoir 
De  retenir  ce  qu'il  a  dit, 
11  n'aroit  nullui  en  despit 
Que  soy  meismes. 

La  mére  au  pape 
Hé  !  tresdoulx  Dieu,  pére  haultismes,  120 
166  a      Vueillez  de  nous  merci  avoir  ! 
Certes,  m'amie,  tu  diz  voir  : 
De  nous  ne  vient  fors  que  pechié; 
Et  j'en  sens  mon  cuer  empeschié 
D'un  dont  je  vueil  qu'il  soit  curé.  125 
Conseillier  m'en  vois  au  curé 
Que  je  voy  qui  la  est  touz  seulz. 
Ne  vous  movez  de  ci,  vous  deux; 
Ains  m'atendez. 

Le  clerc 

Dame,  quant  vous  le  conmandez,  i3o 
Non  ferons  nous. 

La  mére  au  pape 
Sire  curé,  je  vien  a  vous 

Parler,  voire  en  confession. 
Vous  plairoit  il  m'entencion 
Oir  tretoute  ? 

Le  curé 

Dame,  oil,  il  me  plaistsanz  doubte. 
Venez  a  genoulz  près  de  moy  : 
Or  me  dites,  je  vous  en  proy, 
Sanz  riens  celer  ce  qu'avez  fait 
En  penser,  en  parler,  en  fait, 
Soit  d'envie,  d'orgueil  ou  d'ire. 
Car  plus  arez  honte  du  dire, 
Plus  y  acquerrez  grans  mérites 
Et  miex  aussi  en  seres  quittes, 
Je  vous  promet. 

La  mére  au  pape 
Sire,  mon  cuer  du  tout  se  met 
A  obéir  vous  plainement. 
Sire,  a  Dieu  tout  premièrement, 
A  la  doulce  vierge  Marie 
Et  a  toute  la  compagnie 
Des  cieulx  et  a  vous  me  confesse 
Conme  la  plus  grant  pécheresse 
Qui  soit,  ce  croy,  née  de  mére  ; 
Car  j'ai  pechié  contre  mon  pére 
Et  mon  créateur  par  orgueil 
Tellement  com  monstrer  vous  vueil 
Tout  premier  par  ingratitude, 
C'est  que  je  n'ay  pas  mis  m'cstudc 
A  li  loer  et  gracier, 
Si  com  je  doy,  ne  mercier 
Des  bénéfices  qu'il  m'a  faiz, 
Ainçois  mes  cuers  s'est  tant  meffaiz 
Envers  li,  lasse!  meschantî  lasse! 
Que  pour  le  bien  et  pour  la  grâce 
Et  pour  Testât  ou  il  a  mis 
Mes  troys  cnfans,  mes  troys  amis 

Dont  l'un  pape  est,  c'est  li  plus  haulx, 
Et  les  autres  deux  cardinaulx, 
Devenue  si  orgueilleuse 
En  suy  et  si  presumpcieuse 
Que  j'ay  Dieu  mis  en  tel  despit 
Que  j'ay  de  moy  tenu  et  dit 
Qu'en  ce  siècle  ne  pouoit  estre 
Femme  qui  pareille  a  moy  mettre 
Se  deust  par  auctorité  ; 
Et  oultre,  sire,  en  vérité 
Par  ma  faulse  presumpcion, 
Pay  si  perverse  entencion 
Eu  que  maintes  fois  disoie 
Qu'aussi  grant  dame  ou  plus  estoie 
Conme  la  mére  au  doulx  Jhesu 
Et  fermoie  ainsi  mon  argu  : 
Elle  n'a  c'un  filz  qui  est  Dieux  ; 
Le  pape  est  l'un  de  mes  troys  fieux, 
Dont  est  il  Dieu  conme  le  sien  ; 
A  l'autre  point,  sire,  je  vien 
Que  jugoit  ma  perverse  entente  : 
Les  cardinaux  sont  en  Patente 
De  celle  dignité  avoir; 
Donques  puis  je  dire  de  voir 
Qu'aussi  grant  dame  ou  plus  puis  estre 
Que  la  mére  au  doulx  roy  celestre. 
Hé!  sire,  n'est  pas  équité. 
Pour  ce  de  ceste  iniquité 
Requier  pardon  et  penitance 
Et  m'en  met  en  vostre  ordenance 
Du  tout  en  tout. 

Le  curé 

Dame,  quant  je  bien  vous  escout, 
Vous  avez  pechié  si  griefment 
Que  je  vous  di  bien  vraiement 
Qu'assoldre  ne  vous  en  pourroie. 

Mais  je  vous  enseigneray  voie 
Par  laquelle  absolse  serez  : 
Au  penancier  du  pape  irez, 
2o5         Si  li  direz  tout  vostre  affaire. 

Il  scet  qu'on  doit  en  tel  cas  faire 
Con  maistre  qu'il  est  en  decrez. 
Il  est  sages  et  s'est  secrez  : 
Il  vous  sara  bien  conseillier. 
210         Si  vous  fault  un  po  traveillier 

Pour  le  sauvement  de  vostre  ame  : 
Portez  le  pacienment,  dame  ; 
Car  sachiez  Dieu  ne  despit  mie 
Cuer  contrict  quant  il  s'umelie, 
2 1 5  Ains  l'a  moult  chier. 

La  mére  au  pape 
Sire,  jamais  ne  quier  couchier 
En  lit  tant  qu'esté  y  aray. 
Par  vostre  conseil  ouverray  : 
G'y  vois  sanz  plus  estre  a  recoy. 
220         Sire,  pour  Dieu,  priez  pour  moy  : 
Ce  vous  requier. 

Le  curé 
Je  pri  le  vray  roy  droiturier, 
Qui  pour  les  péchiez  pardonner, 
Se  vint  sa  jus  a  nous  donner, 
225         Que  touz  voz  péchiez  vous  efface 
Et  vous  tiengne  en  estât  de  grâce 
Jusqu'au  finer. 

Le  clerc 
Dame,  est  il  temps  d'aler  diner  ? 
Oil,  me  semble. 

La  mére  au  pape 
23o         Nanil,  ainçois  vous  deux  ensemble 
Vueil  que  me  veigniez  compagnier 
Jusqu'à  l'ostel  du  penancier 

Ou  j'ay  affaire.  iOG  d 

La  damoiselle 
Dame,  vo  vouloir  me  doit  plaire. 

Vez  me  ci  preste.  235 
Le  clerc 
Aussi  suis  je.  Je  croy  qu'a  feste 
Alons  disner. 

La  mére  au  pape 
Va  devant  :  va  sanz  tant  jangler. 
Voir  de  feste  ne  me  tient  point. 

Dieu  mercy,  je  vien  bien  a  point  :  240 

Je  voy  la  le  penancier  estre. 

Sire,  en  bon  an  vous  vueille  mettre 

Le  roy  des  roys. 

Le  penancier  du  pape 
Bien  vegniez  vous,  par  sainte  crois. 
Ma  dame,  qui  vous  vit  pieça  ?  245 
Or  avant,  venez  seoir  ça  : 

Je  vous  en  pri. 

La  mére  du  pape 
Sire,  je  feray  sanz  detri 
Vostre  vouloir  en  ce  cas  cy. 
Mais  je  vous  pri,  pour  Dieu  mercy,  25o 

Ne  vous  déplaise. 

Le  penancier 
Hé  !  ma  dame,  mais  tant  sui  j'aise 
Quant  vous  venez  en  mon  manoir. 
Vous  me  faites  grant  honneur,  voir, 

D'estre  y  venue.  25  5 

La  mére  du  pape 
Sire,  je  seroie  tenue 
De  vous  faire  honneur,  se  savoie, 
Et  ne  doubtez  pas  se  j'estoie 
En  lieu  nul  qu'honneur  vous  sceusse 
Faire,  que  tant  con  je  peusse  260 
Ne  le  feisse  a  bonne  chiére. 

Traiez  vous  la  un  po  arriére, 
Damoiselle,  et  toy,  Robinet. 
Sire,  je  vous  diray  qu'il  est. 
Mon  curé  m'a  ci  envoiée 
Pour  ce  que  je  soie  avoiée 

Par  vous,  chier  sire. 
Le  penancier 
Et  de  quoy  ?  vueilliez  le  me  dire 

Par  amour,  dame. 

La  mére  au  pape 
Sire,  du  sauvement  de  m'ame, 
Ou  sanz  fin  dampnée  seray. 
Lasse!  ne  say  que  je  feray, 

Tant  sui  dolante. 

Le  penancier 
Dame,  en  Dieu  mettez  vostre  entente 
Et  ne  vous  désespérez  mie, 
Mais  pensez  en  vous,  doulce  amie, 
Que  Dieu  peut  pardonner  et  veult 
Trop  plus  que  pechier  on  ne  peut, 
Car  il  est  Dieu  souverain  maistre. 
Est  ce  chose  ou  je  puisse  mettre 

Ayde  aucune  ? 

La  mére  au  pape 
Sire,  je  croy  que  je  sui  Tune 
Des  grans  pecherresses  du  monde. 
Si  crain  que  Dieu  ne  me  confonde 
Ou  que  terre  ne  m'englotisse 
Pour  mon  orrible  et  mon  grant  vice 
Que  toutes  voies  vous  diray 
Et  a  vous  m'en  confesseray. 
Vous  savez  bien  et  estes  fiz, 
Sire,  que  le  pape  est  mon  rilz, 
Et  s'a  deux  frères  cardinaux  ; 
Et  pour  les  estaz  qu'ilz  ont  haux, 
Il  m'en  est  tel  mal  advenu 

Que  j'ay  présumé  et  tenu 
Maintes  foiz  moy  estre  une  femme  295 
D'aussi  grant  auctorité  dame 
Conme  l'umble  vierge  Marie. 
Mais,  lasse  !  envers  li  trop  varie, 
Car  ne  sui  pas  de  l'yaue  a  paine 
La  goûte  dont  elle  est  fontaine.  3oo 
De  ceste  grant  presumpcion, 
Sire,  ay  je  fait  confession 
A  mon  curé,  mais  ne  m'en  veult 
167  b      Absoldre,  qu'il  dit  qu'il  ne  peut, 

Ainçois  par  devers  vous  m'envoie.  3o5 
Si  vous  requier  qu'absolse  soie 
En  moy  chargant  penance  telle 
Com  vous  plaira,  car  je  sui  celle 
Qui  sui  preste  sanz  déporter 
De  la  telle  et  si  grant  porter  3 10 

Con  dites,  sire. 

Le  penancier 
Dame,  entendez  ce  que  vueil  dire. 
Vostre  pechié,  si  com  me  semble, 
Au  pechié  Lucifer  ressemble 
Dont  parle  la  sainte  escripture,  3 1 5 

Qui  dit  que  quant  Dieu  créature 
Si  belle  et  si  noble  Pot  fait 
Qu'il  passoit  en  biauté  de  fait 
Touz  les  anges  de  paradis, 
Vezci  qu'il  advint  :  li  chetis  3 20 

Contre  Dieu  tant  s'enorgueilly 
C'un  tel  penser  en  soy  cueilly  : 
«  Je  monteray  »,  dist  il,  «  es  cieulx, 
Et  en  ce  lieu  la  conme  dieux 
Je  seray  semblable  au  treshault.  »  325 
Mais  incontinant  sanz  deffault 
Qu'il  se  consenti  a  pechier 
Ou  fons  le  convint  trebuchier 

D'enfer,  ou  il  est  et  sera 
33o         Ne  jamais  ne  s'en  partira. 

Or  il  a  plus  en  vostre  fait, 

Car  vous  avez  vostre  meffait, 

Quant  est  de  vous,  déterminé, 

Voire  et  a  fin  pieça  mené. 
335         Si  ne  voy  pas  que  bonnement 

J'ose  emprendre  le  hardement 

D'absoldre  vous,  car  sanz  celer 

De  bouche  vous  en  fault  parler 
Au  pape,  dame. 

La  mére  au  pape 
340         Hé  !  vierge,  précieuse  jame, 

Mére  d'amour  et  de  concorde, 

Envers  ton  chier  filz  me  racorde. 

Lasse!  de  quelle  heure  nasquy?  16 7  c 

Lasse  !  conment  ay  je  vesquy 
345         Depuis  que  tel  pechié  conmis? 

E  !  doulx  Jhesus,  loyaux  amis, 

Bien  m'as  monstré,  bien  m'as  offert 

Grant  amour,  quant  tu  m'as  souffert 

Et  attendu  si  longuement. 
35o         Sire,  je  te  pri  humblement, 

Qui  es  des  forvoiez  adresce, 

Que  vueilles  ceste  pecherresce 
D'enfer  tencer. 

Le  penancier 

Dame,  pour  vous  bien  adrescier 
355         Alons  au  pape  sanz  delay. 

Voulentiers  avec  vous  iray, 
S'il  vous  agrée. 

La  mére  au  pape 

Sire,  or  entendez  ma  pensée. 

Vous  semble  il  point  que  bon  feust, 
36o         Ains  que  le  pape  le  sceust, 

Que  devers  mes  deux  filz  alassc 

Les  cardinaux  et  leur  contasse 

Tout  mon  affaire? 

Le  penancier 
Par  la  mére  Dieu  débonnaire, 
Vous  en  ferez  vostre  vouloir,  365 
Mais  la  chose  en  devroit  valoir 

Miex,  ce  me  semble. 
La  mère  au  pape 
Mander  les  vueil  touz  deux  ensemble. 
Je  sçay  bien  que  pour  moy  feront 
Tant  qu'a  mon  mandement  venront.  370 
Robinet,  va  t'en  sanz  detri 
Dire  aux  cardinaux  je  leur  pri 
Con  mes  chiers  filz  qu'ilz  ne  se  tiengnent 
Pour  riens  qu'a  moy  parler  ne  viengnent 

Isnellement.  3/5 
Le  clerc 
Dame,  voulentiers  vraiement 
G'j  vois,  et  si  ne  fineray 
Tant  qu'a  touz  deux  parlé  aray 
16 7  d      Et  fait  selon  vostre  devis. 

Je  les  voy  la,  ce  m'est  avis;  38o 
A  eulx  m'en  vois  sanz  plus  attendre. 
Mes  seigneurs,  plaise  vous  entendre 

Moy  com  message. 

Premier  cardinal 
Or  nous  desclos  brief  ton  courage. 

Que  veulz  tu  dire?  385 
Le  clerc 
Je  le  vous  diray,  treschier  sire. 
Ma  dame,  vostre  mére,  ici 
M'a  envoyé  vous  dire  ainsi 
Que  pour  Dieu  vous  ne  laissiez  mie, 
Tant  conme  elle  peut  vous  en  prie,  3c)o 
Que  ne  veniez  isnellement 

A  li  parler,  car  vraiement 
Besoing  en  est. 

Second  cardinal 
De  moie  part  je  suy  tout  prest  : 
395  Et  vous,  biau  frère? 

Premier  cardinal 
Certes  oil,  mais  du  saint  pére 
Nous  fault  d'aler  y  congié  prendre. 
Dy  moy,  ou  nous  doit  elle  attendre, 
A  ton  cuidier  ? 

Le  clerc 

400         Chiez  mon  seigneur  le  penancier 
Vous  attent,  sire. 

Second  cardinal 
Nous  alons  tantost  :  vaz  li  dire. 
Puis  qu'il  nous  convient  du  saint  pére 
Prendre  congié  avant,  biau  frère, 
405  Demandez  li. 

Premier  cardinal 
Saint  pére,  un  message  de  cy 
S'est  parti  qui  nous  vient  requerre 
Qu'a  nostre  mére  aillons  bonne  erre 
Parler.  Plaise  a  vostre  sainté 
410         Dire  :  «  Alez.  »  Sire,  en  vérité 
Tost  revenrons. 

Le  pape 

Mes  frères,  nous  le  vous  ferons.  168  a 

Alez  ou  nom  de  Dieu  le  pére 
Et  nous  saluez  nostre  mére  : 
41 5  C'est  bien  droiture. 

Second  cardinal 
Or  en  alons  bonne  aleure. 
Sergens,  avecques  nous  venez 
Et  compagnie  nous  tenez  ; 
Alez  devant. 

Premier  sergent  d'armes 
Ce  seroit  grant  desavenant  420 
A  nous  de  dire  «  non  ferons  », 
Mes  chiers  seigneurs,  mais  nous  irons 
Tresvoulentiers. 

Second  sergent 
Je  ne  seray  mie  le  tiers, 

Mais  le  second.  425 
Premier  cardinal 
Alons  men  par  ci  aval  dont 
Isnellement. 


Le  clerc 
Ma  dame,  sachiez  bonnement 
Mes  seigneurs  ne  demourront  goûte 
Voz  filz,  mais  venront  ci  sanz  doubte  430 
Touz  deux  ensemble. 
La  damoiselle 
Tu  ne  mens  mie,  ce  me  semble  : 
Venir  les  voi. 

La  mére  du  pape 
Alons  encontre  eulz,  vous  et  moy, 

Sire,  pour  Dieu.  435 
Le  penancier 
Dame,  alons.  En  si  petit  lieu 
Com  ci  vous  estes  embatuz  ! 
Mes  seigneurs,  bien  soiez  venuz 
Et  voz  gens  touz. 

Second  cardinal 
Penancier,  sire,  Dieu  gart  vous,  440 
Qui  vous  doint  longue  et  bonne  vie 
Et  gart  nostre  mére  d'envie 
168  b  Et  de  tout  mal. 

La  mére  du  pape 
Mes  chiers  filz,  la  vierge  royal 


MIRACLE  DE 


Vous  face  tielx  corn  je  voulroye 
Que  fussiez  :  certes  je  seroie 

De  cuer  joieuse. 

Premier  cardinal 
Dame,  vezci  parole  oiseuse  : 
Je  seroie  ja  trop  grant  maistre. 
Laissons  ester,  il  ne  peut  estre, 
Dame,  mais  je  vueil  demander 
La  cause  qui  de  nous  mander 

Vous  a  meu. 

Second  cardinal 
Chier  frère,  c'est  moult  bien  veu, 
Car  il  le  feroit  bon  savoir. 
Mére,  dites  nous  ent  le  voir 

Sanz  plus  d'eslongne. 
La  mére  du  pape 
Sire,  comptez  leur  ma  besongne, 

Je  vous  en  pry.  . 

Le  penancier 
Dame,  voulentiers  sanz  detry 
Et  sanz  vous  en  faire  débat. 
Mes  seigneurs,  sachiez  pour  Testât 
Ou  voit  ses  enfants  vostre  mére, 
Premièrement  nostre  saint  pére 
Et  puis  vous,  qui  ses  frères  estes, 
Qui  si  noble  est  et  si  honnestes, 
Elle  s'en  est  tant  orgueillie 
Et  tel  presumpcion  cueillie 
Qu'a  son  avis  femme  n'avoit 
Ou  monde  si  grant  qu'elle  estoit, 
Et  oultre  plus  qu'en  vérité 
Se  jugoit  de  s'auttorité 
Estre  a  la  mére  Dieu  pareille. 
Or  vous  requiert  c'on  la  conseille 
Si  qu'elle  puist  estre  absolue, 
Car  a  repentanec  est  venue, 

La  Dieu  mercy. 
168  c  Premier  cardinal 

Dit  il  voir,  mére  ?  est  il  ainsi 

Conme  il  a  dit  ? 

La  mére  au  pape 
Filz,  je  n'y  mett  nul  contredit  480 
Bon  :  la  chose  est  ainsi  alée 
Conme  il  la  vous  a  pourparlée, 

Ne  plus  ne  mains. 

Second  cardinal 
Sire,  je  vous  pri  jointes  mains 
Regardons  ensemble  touz  troys  485 
Conment  pourra  selon  les  droiz 
Recevoir  absolucion. 
Elle  a  ja  fait  confession 
Et  si  a  bonne  repentence, 
Qui  sont  deux  pars  de  pénitence  :  490 
Or  ne  li  fauit  que  satisfaire. 
Veons  conment  bien  le  peut  faire 

Et  deuement. 

Premier  cardinal 
Par  m'ame,  je  ne  sçay  conment 
Elle  amendera  ce  deffault,  495 
Frère,  car  le  droit  dit  qu'il  fault 
Autant  rendre  conme  on  a  pris. 
Or  veez  vous  qu'elle  a  mespris 
Non  pas  contre  ange  ou  un  simple  homme, 
Ne  contre  le  pape  de  Romme,  5oo 
Mais  contre  la  bonté  divine 
Et  contre  la  haulte  royne 

De  paradis. 

Le  penancier 
Il  a  d'ans  passé  ci  ne  foiz  dix 
Que  j'empris  a  estudier  :  5o5 
Ce  n'est  mie  ne  d'uy  ne  de  yer, 
Et  s'ay  puis  maint  livre  leu7 


366 


MIRACLE  DE 


XVI 


Mais  encore  n'ay  point  veu 

La  penance  c'on  doit  baillier 
5 10         Ne  la  fourme  de  conseiller 

Sur  tel  pechié  quant  il  advient  ; 

Et  vous  dy  qu'au  pape  appartient  : 

Tout  seul  faire  ne  l'oseroie, 

Car  contre  moy  meismes  feroie  168  d 

5 1 5  En  vérité. 

Second  cardinal 

Elle  y  a  bien  affinité 

Et  je  vous  en  croy  bien,  par  m'amc. 

Venez  avant,  venez,  ma  dame. 

Vostre  meffait  a  brief  parler 
520         Est  tel  qu'il  en  convient  aler 

Au  pape  :  autrement  ne  peut  estre. 

Nous  n'y  pouons  remède  mettre 

N'homme  qui  vive  fors  saint  pére; 

Mais  a  li  convient  qu'il  appére 
525  Certainement. 

Premier  cardinal 

Mére,  faites  le  sagement  : 

Venez  vous  ent  avecques  nous. 

Nous  y  serons  touz  troys  pour  vous 
Tant  com  pourrons. 
Le  penancier 
53o         Alons  men  :  voirement  serons, 
Se  Dieu  me  voie. 

La  mére  au  pape 

Or  vous  mettez  donques  a  voie 

Devant  et  je  vous  suiveray. 

Vostre  conseil  accepteray, 
5  35  C'est  bien  droiture. 

Premier  cardinal 

Puis  que  si  faitte  est  l'aventure, 

Dame  ,  il  le  fault.  Sergens,  passez  : 

D'alcr  devant  nous  ne  cessez 

Jusqu'à  la  court. 
Premier  sergent  d'armes 
Sire,  je  ne  sui  mie  sourt  :  540 
Non  feray  je. 

Second  sergent 
Biaux  compains,  aussitost  iray  je 
Com  vous  ferez. 

Le  penancier 
Dame,  si  tost  com  vous  verrez 
Près  du  pape,  agenoilliez  vous  545 
De  loing  et  dites  :  «  Pére  doulx, 
16g  a  Escoutez  moy.  » 

Le  pape 

Mes  frères,  bien  vegniez  par  foy. 

N'avez  pas  fait  trop  long  demour. 

Quelles  nouvelles,  par  amour,  55o 

De  nostre  mére? 

La  mére  au  pape 
Mercy,  chier  filz;  mercy,  doulx  pére; 
Mercy,  sire,  a  la  pecherresse 
Qui  requiert  pardon  et  adresse 

Avoir  de  vous,  555 
Le  pape 

Qu'est  ce,  seigneurs  ?  dites  le  nous. 
A  fait  nostre  mére  tel  fait 
Qu'il  conviengne  de  son  meffait 
Que  je  congnoisse  ? 
Second  cardinal 
Sire,  elle  vit  a  grant  angoisse,  56o 
Dont  j'ay  le  cuer  dolent  sanz  faille. 
Dieu  vueille  qu'a  Famé  li  vaille 
Ce  qu'elle  porte. 

Premier  cardinal 
'  Sire,  s'elle  se  desconforte 
Elle  a  bien  cause,  n'en  doubtez;  565 

Car  péchiez  est  en  li  boutez 
Plain  de  trop  grant  enormité  ; 
Si  convient,  sire,  en  vérité 
Que  par  vous  remède  y  soit  mis. 
5jo         Or  li  soiez  doulx  et  amis 
Par  vostre  grâce. 

Le  pape 
Il  faut  ainçois  quelle  me  face 
Savoir  de  quoy  requiert  pardon 
Que  li  en  puisse  faire  don. 
575  Penancier,  que  ne  Pavez  vous 

Absolse  sanz  ce  que  vers  nous 
L'amenissiez  ? 

Le  penancier 
Saint  pére,  vous  m'en  tenissiez 
Pour  fol,  se  je  l'eusse  fait. 
5  80         S'il  vous  plaist,  vous  orrez  son  fait 

Et  a  vous  s'en  confessera,  16g  b 

Et  ce  qui  a  faire  en  sera 
En  ordenez. 

Le  pape 
Je  l'accort.  Dame,  avant  venez, 
585         Puis  que  vous  requérez  mercy 
Mettez  vous  a  genollons  cy 
Et  me  dites  vostre  pechié 
Dont  le  cuer  avez  empeschié 
Si  malement. 

La  mére  du  pape 
5 90         Saint  pére,  le  plus  proprement 
Que  confesser  le  vous  pourray, 
Si  conme  il  est,  le  vous  diray. 
Pour  le  grant  estât  ou  je  voy 
Vous  et  voz  frères,  j'ay  de  moy 
5^/5  Présumé  que  ne  pouoit  estre 

Nulle  si  grant  dame  terrestre 
Con  moy,  pecherressc  maloitc; 

Dont  avenu  m'est  que  cheoite 
Sui  en  tel  inconvénient 
Que  moy,  fiens,  ordure  et  nient, 
Oultrageuse  foie  enragée, 
De  valeur  acomparagée 
Me  sui  a  l'umble  vierge  mére, 
Et  arguoie  ainsi,  saint  pére  : 
J'ay  nom  Marie  conme  li  ; 
Voir  est,  mais  porté  a  celui 
Et  enfanté  qui  est  vray  Diex  : 
Aussi  est  l'un  de  mes  troys  fiex, 
Disoie  je  de  vous,  chier  sire. 
Après  vient  de  mon  fait  le  pire, 
Car  j'arguoie  ainsi  de  voir  : 
Mes  deux  autres  enfans  avoir 
Peuent  le  nom  de  Dieu  en  terre, 
Mais  elle  n'en  peut  plus  acquerre, 
Qu'elle  n'a  c'un  filz  seulement. 
Sire,  vezcy  com  grandement 
J'ay  pechié  par  presumpcion, 
S'en  fois  a  Dieu  confession 
Et  a  vous,  sire,  conme  celle 
Qui  s'en  repent  et  en  veult  telle 
Pénitence  faire  et  porter 
Com  vous  direz,  sanz  déporter 
De  riens,  la  lasse. 

Le  pape 

Mére,  a  ce  que  pardon  vous  face 
Le  doulx  Jhesus  qui  en  est  prest, 
Je  vous  diray  conment  il  est. 
En  troys  poins  pechié  se  devise  : 
Car  ou  l'en  pèche  en  une  guise 
Qui  est  contre  Dieu  seulement, 
Ou  l'en  pèche  secondement 
Contre  son  proesme,  je  vueil  dire 
Ou  par  envie  ou  bien  par  ire 

il 

Ou  par  mesdit  ou  par  méfiait  ; 

Ou  contre  soy  meismes  on  fait 
635  Fait  qui  est  pechié  vilz  et  ors, 

Si  conme  est  le  pechié  du  corps; 

Et  selon  ce  c'on  a  pechié, 

Quant  on  en  veult  estre  purgié, 

Il  fault  faire  par  ordenance 
640         Selon  le  fait  la  pénitence. 

Or  venons,  dame,  a  vostre  fait  : 

Je  voy  que  vous  avez  meffait 

Contre  Dieu  et  contre  s'a  mére, 

Dont  la  chose  est  trop  plus  amére. 
645         Car  pour  ce  que  Dieu  est  sanz  fin, 

Sur  toutes  choses  bon  et  fin, 

Justice  pour  amende  quiert, 

Paine  et  droit  aussi  le  requiert, 

Telle  qu'il  soit  sanz  finement. 
65 o         Mais  Dieu  qui  ne  fault  ne  ne  ment 

Ne  sueffre  pas  qu'il  soit  ainsi 

Quant  le  pécheur  vient  a  mercy. 

Or  est  si  grant  vostre  pechié 

Que  se  vous  aviez  fichié 
655         Vostre  corps  en  un  feu  ardani 

Et  vous  fussiez  dedans  autant 

Conme  le  monde  doit  durer 

Et  la  vous  faulsist  endurer, 

Quelle  paine  que  vous  eussiez  i6(j  d 

660         Sanz  ce  que  jamais  morussiez, 

Ne  seroit  pas  bien  satisfait, 

Quant  est  de  vous,  vostre  meffait. 

Mais  en  la  Dieu  grâce  ay  fiance  : 

Si  vous  charge  pour  pénitence 
665         A  estre  dix  ans  pèlerine 

Soit  ou  a  sainte  Katherine 

Ou  a  saint  Jaque  ou  a  saint  Gille. 

Touzjours  alez  de  ville  en  ville 

Requerre  des  sains  le  suffrage, 
Et  vous  deffens  qu'en  ce  voyage  670 
Faisant  de  tant  ne  vous  aisiez 
Qu'en  une  ville  plus  gesiez 
D'une  nuit.  Or  vous  en  souviengne 
Et  en  quel  lieu  que  nuit  vous  prengne 
Soit  en  bois,  en  ville  ou  en  voie,  675 
Vueil  que  demourez  toute  coye 
Celle  nuit  tant  qu'il  sera  jour. 
Or  alez  sanz  point  de  séjour 
Vostre  besongne  ordener  si 
Que  ne  failliez  pas,  et  dès  ci  680 
Je  vous  don  ma  beneiçon 
Et  vous  fais  absolucion 
Planiére,  dame. 

La  mére  au  pape 
Ha  !  saint  pére,  priez  pour  m'ame  : 
Cy  a  pesant  et  dure  charge,  685 
Mais  certes  voulentiers  m'en  charge, 
Car  je  l'ay  trop  bien  desservie. 
Trop  ay  esté  aise  servie, 
Si  est  droiz  que  serve  deviengne. 
Biaux  seigneurs,  en  s'amour  vous  tiengne  690 

Dieu  a  qui  touz  je  vous  conmans. 
A  vous  trestouz  me  reconmans  : 
Priez  pour  moy. 

Premier  cardinal 

Saint  pére,  esbahiz  sui,  par  foy, 

Conment  avez  ajaostre  mére  695 

Chargié  penance  si  amére 
770  a  Ne  si  penable. 

Le  pape 

Plus  li  sera  au  corps  grevable, 

Miex  sera  de  son  pechié  quitte, 

Et  miex  acquerra  grant  meritte  700 
S'en  gré  le  porte. 

Second  cardinal 
La  doulce  vierge  la  conforte 
En  touz  les  liex  ou  elle  ira, 
Car  je  tien  de  mechiez  ara 
705  A  grant  foison. 


La  mére  au  pape 
Alons  men  touz  troys  en  maison 
Sanz  demourée. 

La  damoiselle 
Dame,  alons  ;  puis  qu'il  vous  agrée 
Je  m'i  accors. 

Le  clerc 

710         Aussi  fas  je  moy  par  le  corps 
De  Jhesu  Crist. 

La  mére  du  pape 
Or  entendez  ça  un  petit, 
Robinet,  et  vous,  damoiselle, 
Une  chose  toute  nouvelle 
7i5         Dont  je  vous  entens  a  parler. 

Sachiez  que  je  m'en  vueil  aler 
Aval  le  pais  et  la  terre 
Conme  pèlerine  requerre 
Les  sains  et  traveillier  mon  corps 
720         Afin  que  Dieu  misericors 
Vueille  estre  a  m'ame. 
Le  clerc 
Qu'est  ce  que  vous  dites,  ma  dame? 
Ou  irez  vous? 

La  mére  au  pape 
Certes  g'iray,  mon  ami  doulx, 
725         La  ou  Dieu  me  conseillera 
Et  si  ne  say  s'  a  Dieu  plaira 
Que  jamais  nul  de  vous  revoie. 
Mais  ains  que  je  me  mette  a  voie 

Sanz  plus  dire  ny  un  ny  el 
iyob      A  vous  deux  je  lais  cest  hostel  ?3o 
Et  mes  biens  touz,  et  vueil  ainsi 
Que  vous  en  faciez  tout  aussi 
Com  des  vostres,  jusques  a  tant 
Que  je  soie  ci  retournant;  > 
Et  s'il  plaist  Dieu  que  je  trespasse  735 
Prengne  de  vous  chascun  et  face 
Pour  soy  tel  esploit  de  mes  biens 
Que  chargée  n'en  soit  de  riens 

Pour  vous  mon  ame. 
La  damoiselle 
He  !  lasse,  ma  treschiére  dame,  740 
S1  ainsi  vous  en  voulez  aler 
Sanz  point  a  voz  enfanz  parler, 
Il  me  semble  que  mal  ferez. 
Vous  ne  savez  ou  vous  yrez 
Ne  se  jamais  revenrez  cy.  745 
A  !  ma  dame,  pour  Dieu  mercy, 

Prenez  advis. 

La  mére  au  pape 
Ne  nVen  faites  plus  de  devis, 
Je  le  vous  deffens,  damoiselle. 
Baillez  ça  ma  pire  cotelle  750 
Et  un  surcot  a  la  value  : 
De  ceste  robe  devestue 
Vueil  estre  tout  maintenant  ;  voir 
N'en  vueil  qu'une  petite  avoir. 
Faites  tost  :  alez  la  me  querre.  755 
Je  me  despoulleray  bonne  erre 

Entre  tantdis. 

La  damoiselle 
D'obéir  sui  preste  a  voz  diz, 
Dame,  puis  qu'il  vous  atalente. 
Querre  la  vous  vois  sanz  attente  :  760 

Vez  en  ci  une. 


MIRACLE  DE 


La  mére  au  pape 
Vaz  me  querre  ma  cloche  brune, 
Robinet,  et  un  noir  chapiau. 
Tenez,  ceste  robe,  Ysabiau, 

Ostëz  de  ci. 

Le  clerc 
Ma  dame,  je  croy  que  vezcy 
La  cloche  que  vous  demandez 
Et  le  chappel  :  or  regardez 

Se  ce  sont  il. 

La  mére  au  pape 
Monstre  ça,  Robinet;  oil, 
C'est  voirement  ce  que  demans. 
Savez  qu'il  est?  Je  vous  conmans 
A  Dieu  :  gardez  que  ne  criez, 
Mais  je  vous  pri  pour  moy  priez 

Dévotement. 

La  damoiselle 
Hé  !  lasse,  chetive,  conment 
Me  tenroie  je  de  plorer? 
Je  voy  celle  en  essil  aler 
De  qui  tant  de  biens  recevoie 
Que  partout  honnourée  estoie 

Pour  l'amour  d'elle. 
Le  clerc 
Sainte  Marie!  damoiselle, 
Conment  s'est  elle  ainsi  changée 
Et  de  soy  meismes  estrangée, 
Elle  qui  estoit  si  grant  d^ame? 
Je  m'en  esbahis  moult  par  m'ame 

Que  veult  ce  dire  ? 

La  damoiselle 
Certes,  je  tien  que  nostre  sire 
Efla  doulce  vierge  royal 
Si  li  ont  par  especial 
Ceste  voulcnté  inspirée. 

Moult  sera  du  corps  empirée 
Quant  revenra. 

Le  clerc 
Nous  ne  savons  qu'elle  fera. 
Mais  alons  :  si  nous  advisons  795 
Conment  ces  besongnes  ferons 
Qui  sont  a  faire. 

La  damoiselle 
Je  m'acors  bien  a  cest  affaire. 
,  Alons,  Robin. 

La  MÉRE  AU  PAPE 

170  d      Vray  Dieu,  pére  qui  es  sanz  fin  800 
Et  aussi  sanz  conmencement, 
Qui  séparas  le  firmament 
Et  de  la  terre  et  de  la  mer, 
Qui  tant  volz  homme  humain  amer 
Que  le  feis  a  ta  samblance  8o5 
Et  li  donnas  avoir  puissance 
Et  seigneurie  en  cestui  monde 
Sur  toute  rien  qui  y  habonde 
Et  le  meis  en  si  noble  estre 
Conme  est  le  paradis  terrestre,  810 
Duquel  lieu  il  fu  hors  chacié 
Aussitost  conme  il  ot  pechié, 
Et  nient  moins  tu  Pâmas  tant,  sire, 
Qu'en  l'estroit  secré  du  consire 
Divin  fu  fermé  et  escript  81 5 

Que  Dieu  seroit  et  homme  et  Crist 
Et  homme  Crist  et  Dieu  seroit 
Qui  le  meffait  amenderoit 
Que  pour  pomme  avoit  fait  jadis, 
Par  quoy  il  avroit  paradis  ;  820 
Et  ainsi  qu'il  fu  ordené 
Est  fait,  car  tu  nous  as  donné 
Ton  benoist  chier  filz,  qui  nature 

Humaine  a  pris  en  vierge  pure  : 
825         Cesti  quant  mort  en  croix  souffri 

Amende  souffisant  offri 

De  ce  q^homme  meffait  avoit 

Et  plus  assez  qu'il  ne  devoit 

Ne  que  jamais  devoir  pourra 
83o         Homme  pour  quanqu'il  péchera  ; 

Et  pour  ce,  doulx  Dieu,  je  te  pri 

Que  tu  attendes  a  mon  cri 

Et  voies  mon  humilité. 

Sire,  je  say  de  vérité 
835         Que  j'ay  pechié  si  grandement 

Que  pour  paine  ne  pour  tourment 

Que  porter  puisse  ny  avoir 

Je  n'en  puis  faire  mon  devoir 

Ne  paier  souffisant  amande. 
840         Pour  ce,  sire,  m'ame  demande 

Que  selon  ta  miséricorde  iyi  a 

Elle  ait  a  toy  pais  et  acorde, 

Car  de  mon  pechié  me  repens 

Si  que  jamais,  sire,  ne  pens 
845         En  riens  contre  toy  meserrer 

A  mon  pouoir,  ains  vueil  errer 

Et  tant  aler  de  ville  en  ville 

Com  pèlerine  estrange  et  vile 

Que  viengne  au  mont  de  Sinay, 
85o  D'ilec  au  saint  sépulcre.  Ahy! 

Glorieuse  vierge  Marie, 

Ne  souffrez  que  mon  cuer  varie, 

Royne  des  cieulx  et  du  monde, 

Sathan  en  qui  tout  mal  habonde 
855         Par  ses  fausses  ilusions, 

Mais  de  ses  griefs  temptacions 
Me  jettes  hors. 

Premier  dyable 
Haro  !  haro  !  touz  mes  effors 
Sont  bien  venuz  et  mis  au  néant. 
En  enfer  aler  me  convient 
Querre.  Ay!  helas  !  que  feray? 
Je  say  que  tourmenté  seray 

De  Lucifer. 

Second  dyable 
Et  qu'as  tu?  que  touz  ceulx  d'enfe 
Te  rompent  l'eschaignon  du  col  ! 
Voirement  es  tu  dyable  fol 

Et  enragié. 

Premier  dyable 
Je  sui  de  touz  poins  damagié 
Se  ne  m'aides,  Beleal. 
Ma  besongne  si  va  si  mal 

Que  ne  peut  pis. 

Second  dyable 
Conment?  fay  m'en  tantost  devis, 

Amis  Sathan. 

Premier  dyable 
Haro  î  j'avoie  dès  entan 
La  mére  du  pape  conquise, 
Et  te  diray  en  quelle  guise. 
Elle  estoit  a  ce  point  menée 
Qu'où  monde  n'avoit  femme  née 
De  sa  valeur,  se  cuidoit  elle, 
Et  se  jugoit  pareille  a  celle 
,  Qui  celui  norri  et  porta 
Qui  les  portes  d'enfer  brisa, 
Tant  l'avoie  mise  en  orgueil. 
Or  vezci  de  quoy  je  me  dueil, 
Qu'elle  est  venue  a  repentance 
Et  si  veult  faire  pénitence 
Pour  son  meffait  toute  sa  vie  ; 
S'en  ay  grant  dueil  et  grant  envie 

Quant  je  la  pers. 

SECOND  DYABLE 

Sathan,  je  seray  si  appers 

Pour  toy  maintenant,  n'en  doubter, 

Que  je  la  t'iray  si  tempter 

Que  des  faiz  qu'elle  a  empensez 

A  faire  demourra  assez  : 

Jé  te  promet. 

Premier  dyable 
Vaz,  je  t'em  pri  :  si  la  me  met 

Tost  en  tes  laz. 

La  mére  au  pape 
Hé!  mére  Dieu,  conme  est  ja  las 
Mon  povre  corps  dealer  par  terre! 
Vierge,  vueilliez  pour  moy  requerre 
Vostre  doulx  filz  qu'en  ce  voyage 
Faisant  me  doint  force  et  courage 
De  lui  servir,  de  lui  loer, 
De  li  tellement  aourer 
Que  par  sa  pitié  me  pardoint 
Mes  péchiez  et  grâce  me  doint 
De  cy  acomplir  mon  propos 
Que  venir  en  puisse  au  repos 

Des  cieulx  sanz  fin. 
Second  dyable 
Dame,  qui  alez  ce  chemin, 
Arrestez  vous  :  attendez  moy. 
Je  vous  congnois  assez,  par  foy, 
Miex  que  vous  ne  me  cognoissiez. 
Vostre  cuer  en  joie  acroissiez, 

C'est  de  raison. 

La  cère  au  pape 
Biaux  amis,  pouf  quelle  achoison 
Ne  de  quoy  me  cognoissiez  vous? 

Dites  le  moy,  mon  ami  doulx, 

Par  fine  amour. 

Second  dyable 
Dame,  voulentiers  sanz  demour. 
Bien  say  que  Marie  on  vous  nomme, 
Et  estes  du  pape  de  Rome 
La  mére,  et  si  avez  deux  biaux 
Autres  filz,  qui  sont  cardinaux. 
Vous  veez  que  je  ne  mens  pas. 
Vous  m'avez  fait  errer  maint  pas 
Pour  vous  trouver  et  mains  destrois. 
Vezci  quoy.  Voz  enfans  touz  trois 
Vous  mandent  que  sanz  séjourner 
A  eulz  pensez  de  retourner 
Sanz  plus  aler  en  penitance, 
Sur  paine  d'encorre  sentence  : 
Car  on  a  au  pape  monstré 
La  grant  peine  et  la  grant  durté, 
Le  traveil,  la  soif  et  la  fain 
Qu'ont  pèlerin  et  soir  et  main, 
Et  si  scet  bien  qu'a  l'endurer 
Vous  ne  pouez  guèrez  durer, 
Car  vous  avez  esté  norrie 
Délicieusement,  Marie. 
Si  ne  veult  que  plus  traveilliez, 
Car  il  doubte  que  ne  failliez 
Par  viellece  ou  par  impotence, 
Voire,  ou  que  par  impacience 
Voz  biens  faiz  ne  soient  perdu, 
Si  que  n'y  ait  plus  attendu, 
Mais  venez  vous  ent  sanz  delay 
Avec  moy;  je  vous  conduiray 

A  sauveté. 

La  mére  #au.  pape 
Hé!  vray  Dieu,  pére  de  bonté 
Qui  es  sage  sur  touz  les  sages, 

Tu  qui  seul  cognois  les  courages 
Au  par  dedans  et  les  pensées 
Ains  quelles  soient  apensées, 
Conseille  moy  par  ta  pitié, 
Car  pour  acquerre  t'amistié 
Tu  voiz,  sire,  que  preste  suy 
D'endurer  travail  et  annuy, 
Froideur,  famine  et  lasseté. 
Sire,  se  c'est  ta  voulenté 
Qu'en  mon  pais  retourne  arriére, 
Enseigne  moy  par  quel  manière 
De  ton  vouloir  faire  me  parte, 
Afin  qu'a  ta  grâce  je  parte 
Et  qu'a  t'amour  je  puisse  aerdre. 
Sire,  ne  me  laisses  pas  perdre, 
Car  vouloir  ne  penser  n'ay  mie 
Que  jamais  en  jour  de  ma  vie 
Retourner  doie  en  mon  pais. 
Amis,  le  cuer  m'est  esbahiz 
Des  nouvelles  que  m'enortez. 
Quelles  enseignes  m'apportez 
Que  je  vous  croie? 

Second  dyable 
Dame,  quant  je  me  mis  a  voie, 
Je  fui  hasté  si  malement 
Qu'il  ne  me  souvint  nullement 
D'enseignes  nulles  demander. 
Mais  tant  vous  di  je  sanz  doubter 
Que  la  court  moult  troublée  estoit 
Du  dueil  que  chascun  jour  faisoit 
Le  pape  pour  la  vostre  amour, 
Et  disoit  que  pour  sa  folour, 
Ly  qui  vous  devoit  conseillier, 
Faisoit  vostre  vie  essillier 
A  tort,  et  il  disoit  voir,  dame, 
Pour  quoy  vous  estes  une  femme 

Qui  avez  toute  vostre  vie 
Eu  estât  de  seigneurie 
Et  vesqui  en  moult  grant  noblesce  ; 
Et  quant  vous  cheez  sur  viellesce,  990 
Penanciére  estre  vous  chargoit  ; 
172  a      Certes  ne  savoit  qu'il  faisoit, 

N'il  n'en  ouvra  pas  conme  sage; 
Et  vous  reustes  le  courage 
Trop  ligier  quant  vous  le  creustes  995 
Ne  quant  pour  ce  vous  esmeustes 
A  ci  venir. 

La  mére  au  pape 
Vray  Dieu,  ne  say  lequel  tenir 
Ou  retourner  ou  oultre  aler, 
Car  cest  homme  de  son  parler  1000 
M'esbahist;  si  ne  say  que  die. 
Glorieuse  vierge  Marie, 
A  vous  me  reconmanderay 
Dévotement  et  si  diray  : 
In  nomine  patris  et  filii  et  spiritu  sancti.  ioo5 
Amen. 

Second  dyable  (Ci  s'en  fuit  en  parlant) 
Haro  !  n'oseray  maisouan 
Ne  jamais  retourner  vers  elle. 
Elle  a  gangnie  sa  querelle 
Et  moy  vaincu. 

La  MÉRE  AU  PAPE 

Hé!  Dieu,  qu'est  Tomme  devenu  1010 

Qui  maintenant  a  moy  parloit 

Et  si  asprement  me  hastoit 

Qu'arriére  en  mon  lieu  retournasse 

Sanz  ce  que  plus  avant  alasse? 

Certes  je  croy  c'est  l'ennemy  ioi5 

Qui  conme  homme  est  venu  a  my 

Pour  moy  décevoir,  s'il  pcust, 

Afin  qu'en  ses  laz  m'ame  eust. 

E  !  bons  Jhesus  misericors, 
1020       Se  je  ne  t'ay  veu  en  corps, 

Sçay  je  bien  que  pas  loing  festoies 

De  moy,  quant  tempter  me  veoies. 

Sire,  je  te  lo  et  gracy 

Tant  com  je  puis  et  te  mercy, 
1025        Quant  de  ceste  temptacion 

N'a  pas  la  dominacion 

Sathan,  ains  a  esté  vaincu 

Par  la  puissance  et  la  vertu 

Du  signe  de  la  croix  que  fis.  ij2b 
ib3o        Sire,  qui  es  pères  et  filz, 

Filz  ta  fille,  pére  a  ta  mére, 

Deffens  moy  de  la  mort  amére 

Et  du  faulx  ennemi  sauvage. 

Parfaire  m'en  vois  le  voiage 
io35  Que  j'ay  empris. 


Premier  dyable 
Dy  moy,  as  tu  bien  entrepris, 
Belial,  ceste  pautonniére  ?  . 
Il  fault  qu'en  aucune  manière 
L'aiez  eu. 

Second  dyable 

1040        Haro  !  Sathan,  je  n'ay  peu. 

G'y  ay  perdu  tout  mon  langage  : 
Si  li  muay  je  le  courage 
Si  qu'elle  ne  savoit  que  faire 
De  soy  au  siècle  arriére  traire. 

1045        Sanz  faire  de  penance  point. 

Majs  quant  elle  fu  a  ce  point 
Que  tu  m'oz  ici  diviser, 
D'un  tel  fait  se  va  adviser 
Que  dessus  li  le  signe  fit 

io5o        De  croiz  :  ainsi  m'a  descontit 

Et  enchacië. 

Premier  dyable 
Puis  qu'avoir  ne  pouons  brade 
Chose  par  quoy  nous  la  raions, 
Or  te  diray  que  nous  ferons. 
Recouvrons  pour  elle  son  filz  :  io55 
Courons  li  sus,  et  je  sui  fiz 
Que  nous  Tarons. 

Second  dyable 
Sathan,  auquel  des  troys  irons  ? 
Qui  miex  te  semble? 
Premier  dyable 
Je  te  diray  s'ilz  sont  ensemble,  1060 
Hz  seront  touz  troys  assailliz. 
Je  n'en  seray  mie  esbahiz  : 
N'en  doubtes  point. 
Second  dyable 
172c       Sathan,  voire;  mais  sur  quel  point 

Yrons  a  eulz?  io65 
Premier  dyable 
Je  te  diray  :  g'iray  touz  seulz, 
Et  si  parleray  au  grant  prestre, 
Pour  ce  que  c'est  le  plus  grant  maistre 
D'entre  eulx  trestouz. 
Second,  dyable 
Va  ;  fay  bien  devant  eulx  le  doulx 
Si  qu'ilz  ne  puissent  percevoir  1070 
Que  tu  les  vueillez  décevoir 
Tant  que  les  aies. 

Premier  dyable 
Belial,  de  ce  ne  t'esmaies  : 
A  ce  pense  je  bien  et  songe.  1075 
Je  leur  feray  telle  mençonge 
Entendant,  s'il  me  veulent  croire, 
Qu'ilz  n'aront  ja  si  bon  mémoire 
Que  ne  les  mette  en  desespoir. 


384  MIRACLE  DE  XVI 

1080       Ainsi  les  arons,  je  l'espoir. 

Je  m'en  vois  :  demeure  tout  coy. 

Seigneurs,  par  amours  faites  moy 

Au  saint  pére  un  petit  parler, 

Car  il  m'en  fault  tantost  râler 
io85  Conme  message. 

Premier  sergent  d'armes 

Amis,  nous  ne  serons  pas  sage 

Qu'a  li  aler  vous  laississions 

De  plain  vol,  tant  que  sceussions 
Sa  voulenté. 

Second  sergent 
1090        II  vous  dit,  amis,  vérité. 

Mais  pour  vostre  amour  tant  feray 

Qu'a  mon  seigneur  savoir  iray 

Se  venrez  a  li  sanz  dangier, 

Puis  que  vous  estes  messagier. 

1095        Saint  pére,  il  a  la  hors  un  homme, 
Je  ne  sçay  conment  on  le  nomme. 
Qui  nouvelles,  se  dit,  apporte. 
Ly  lairay  je  passer  la  porte 
Et  cy  venir  ? 

Le  pape  172  d 

1 100       Oil,  sanz  li  plus  plus  détenir 
Fay  1'  entrer  ens. 

Second  sergent 
Sa,  sire,  ça,  alcz  leens  : 
Au  pape  plaist. 

Premier  dyable 
Je  vois  sanz  faire  ci  plus  plait. 


1  io5        Sains  pères,  entens  mon  lengage. 
De  nouvel  vous  fas  un  message 

Ou  toute  vérité  sera, 
Mais  je  ne  say  s'il  vous  plaira, 
A  oir,  sire. 

Le  pape 

Tu  pourras  telle  chose  dire,  1 1 10 

Amis,  que  bon  gré  t'en  saray, 

Et  telle  que  je  n'en  seray 

Mie  moult  liez,  mais  toutesvoies 

Il  me  plaist  bien  que  ci  desploies 

Et  dies  ce  qu'as  empencé.  1 1 1 5 

N'en  seras  batu  ne  tansé  : 

Di  sanz  demeure. 

Premier  dyable 
Saint  pére,  ne  say  de  quelle  heure 
Vous  fustes  en  ce  monde  né 
N'en  estât  de  pape  ordené,  1 120 

Mais  a  ce  que  je  veoir  puis, 
Il  vous  vaulsist  miex  d'huis  en  huis 
Que  vostre  vie  queissiez 
Que  se  pape  onques  fussiez 
Au  mains  pour  vostre  sauvement.  11 25 

Je  le  vous  di  hardiement 

Con  messagier. 

Le  pape 
Tu  puez  bien  dire  sanz  dangier 
Quanqu'il  te  plaist,  amis,  par  foy. 
Mais  or  me  di  raison  pour  quoy  1  i3o 

Tu  le  me  dis. 

Premier  dyable 
Je  ne  le  dy  pas  pour  mesdis, 
Saint  pére,  et  y  prenez  bien  garde, 
1  y 3  a      Mais  le  mechief  que  je  regarde 

Qui  sur  vostre  mére  est  cheu  1 1 35 

A  ce  me  fait  estre  meu 

Que  le  vous  die. 
T.  11  25 

Le  pape 
Sur  ma  mére,  sainte  Marie  ! 

Qu'est  ce?  qu'a  elle? 
Premier  dyable 
Vous  Pavez  mis  en  tel  berelle 
Quelle  a  plus  pechié  qu'onques  mai 
Et  soiez  certain  que  jamais 
Son  pechié  ne  délaissera, 
Mais  pis  qu'elle  n'a  fait  fera  : 
Si  est  mechief  de  telle  dame, 
Et  je  vous  di  bien  qu'a  vostre  ame 
En  convenra  estroittement 
Respondre  au  jour  du  jugement  : 

J'en  sui  touz  flz. 

Le  pape 

Dy  moy  raison  pour  quoy,  biau  filz 
Que  je  t'entende. 

Premier  dyable 
Quant  la  suer  Marthe  pour  amende 
Vint  aux  piez  Jhesu  Crist  plourer 
Et  les  enoindre  et  li  orer, 
Conmunement  on  la  nommoit 
Pour  les  péchiez  que  faiz  avoit 
La  pecherresse  et  non  Marie; 
Et  toutevoie  ne  dit  mie 
L'escripture  ne  ça  ne  la 
Que  quant  Dieu  tout  li  pardonna 
Que  pénitence  li  chargast 
Nulle,  fors  qu'elle  se  gardast 
De  rencheoir  en  son  pechié; 
Et  s'avoit  elle  tant  pechié 
Que  pour  ses  péchiez  v,ilz  et  ors 
Elle  avoit  set  dyables  ou  corps. 
Et  vous  avez  a  vostre  mére 
Chargié  penanec  si  arriére 

Quelle  ne  Ta  peu  porter  ; 
Et  de  tant  vous  vueil  enorter 
Qu'au  saint  sépulcre  aler  pensoit 
Et  la  mer  ja  passé  avoit, 
Quant  un  prince  de  celle  terre, 
Paian,  la  mist  en  telle  serre 
Que  pour  voir  la  foy  chrestienne 
A  renoié,  et  est  paienne, 
Et  si  fait  pis  aux  chrestiens 
Que  ne  font  les  propres  paiens  : 
Car  pour  le  mesaise  qu'elle  a 
Enduré  puis  que  s'en  ala 
Est  elle  telle  devenue, 
Pour  ce  qu'il  l'a  aise  tenue 
Et  qu'il  la  tient  en  grant  estât  ; 
Car  quant  elle  se  vit  a  gast, 
Honte  lui  fut  de  retourner, 
Ains  se  prist  a  désespérer, 
Et  sur  ce  point  elle  fu  prise 
Et  fut  a  la  question  mise; 
Et  elle,  qui  la  mort  doubta, 
Qui  elle  estoit  li  raconta. 
Quant  l'a  sceu  il  n'a  finé, 
Ains  a  tant  a  son  fait  mené, 
Pour  honnourer  la  loy  paienne, 
Et  confondre  la  chrestienne, 
Qu'elle  s'est  a  li  convertie. 
Si  di  que  s'el  s'est  pervertie, 
C'est  par  votre  dure  justice 
Et  que  cause  estes  de  son  vice  : 

Gardez  vous  y. 

Le  pape 
Biaux  amis,  je  t'ay  bien  oy. 
Conment  scez  tu  que  c'est  ma  mé 
Qui  a  fait  euvre  si  amére 

Com  vas  comptant? 

Premier  dyable 

Chier  sire,  je  le  scé  par  tant 
i2o5        Que  je  mesmes  vien  du  pays; 

Et  sachiez  moult  suy  esbahys 

Cun  paian  de  moy  se  moqua 

Une  foiz  et  me  dist  :  «  Vez  la 

La  mére  du  pape  aux  chrestiens. 
1210        II  pert  bien  qu'ilz  ne  valent  riens  iy3  c 

Ne  leur  loy,  quant  Ta  delaissie 

Pour  estre  a  la  loy  adressie 
Que  nous  tenons.  » 

Le  pape 

Je  te  conjur,  par  les  haulx  noms 
121 5        De  la  benoite  trinité, 

Que  tu  me  dies  vérité, 

Se  tu  es  esperit  mauvais, 

Car  je  ne  croiroie  jamais 

Que  ma  mére  soit  sarrasine; 
1220        Et  pour  c'en  la  vertu  divine 

Te  conjur  que  sanz  contredit, 

Se  tu  es  mauvais  esperit 

Qui  viens  ci  pour  nous  décevoir, 

Que  tu  nous  en  dies  le  voir, 
1225        Puis  t'en  va,  sanz  nous  approuchier 

Et  sanz  a  nul  de  nous  touchier, 

En  tel  lieu  que  ton  estre  truisses 

Tel  que  jamais  tempter  ne  puisses 
Femme  ny  homme. 
Premier  dyable 
/23o        Las!  tu  mVs  chargié  si  grief  somme 

Quant  fault  que  je  te  die  voir  ! 

L'ennemy  sui,  qui  décevoir 

Toy  et  tes  deux  frères  cuidoie, 

Mais  je  n'en  sui  pas  a  deux  doye  : 
1235  Dolent  m'en  vois. 

Le  pape 

Seigneurs,  faites  sur  vous  la  croix 
Et  vous  conmandez  touz  a  Dieu  : 
C'est  l'ennemi  qui  de  ce  lieu 
Ci  se  départ. 

Premier  cardinal 
Vray  Diex,  gardez  nous  qu'a  sa  part        1 240 
Ne  nous  puist  avoir  ny  attraire, 
Mais  touzjours  de  bien  en  miex  traire 
Noz  cuers  vueilliez. 
Second  cardinal 
Doulce  vierge  qui  conseilliez 
Ceulx  qui  de  cuer  devost  vous  prient,  1245 
iy3d      Quant  pour  vostre  grâce  avoir  crient, 
Nous  voz  clers  en  paix  regardez 
Et  de  l'ennemi  nous  gardez, 
Tresdoulce  dame. 

Le  pape 

Mes  frères,  j'ay  eu,  par  m'ame,  i25o 

Grant  freeur  quant  l'oy  parler 

Jusqu'à  tant  que  l'en  vi  aler. 

Si  vous  diray  que  nous  ferons. 

En  oroison  nous  mènerons 

Et  mercierons  Jhesu  Crist  1 25 5 

De  ce  que  le  faux  antecrist 

Ne  nous  a  fait  mal  ne  dommage. 

Et  avec  ce  de  bon  courage 

Et  de  devost,  je  vous  em  pri, 

Li  requérons,  s'il  est  ainsi  1260 

Que  vive  encores  nostre  mére 

Et  l'anemi  aucune  amére 

Temptacion  au  cuer  li  gette, 

Que  par  sa  grâce  hors  l'en  mette, 

Car  je  sui  certain,  s'elle  est  vive,  1265 

De  s'ame  avoir  forment  estrive; 

Se  trespassée  est  de  ce  monde, 

Qu'il  la  face  si  pure  et  monde 
Que  s'ame  au  repos  puist  venir 
1270        Des  cieulx  qui  durra  sanz  fenir  : 
C'est  bon  a  faire. 

Premier  cardinal 
Nous  ne  pouons  en  ce  meffaire, 
Ains  est  droiz  que  nous  le  façons. 
Cy  me  mettray  a  genoillons 
1275  Pour  prier  ent. 

Second  cardinal 
Et  je  de  ça,  se  Dieu  m'ament, 
Aussi  feray. 

Le  pape 
Mes  frères,  et  j'aussi  diray 
Ci  endroit  aucunes  prières 
1280        Que  je  croy  que  Dieu  a  bien  chiéres, 
Je  vous  promet. 


La  mére  au  pape 

Hé  !  mére  Dieu,  corn  le  corps  m'est       1  y 4  a 

Devenu  povre,  feible  et  las. 

A  paines  puis  j'aler  mais  pas 
1 285        Tant  sui  traveillie  et  conquise. 

Conment  acheveray  m'emprise, 

Vierge  mére  au  doulx  roy  des  roys? 

De  dix  ans  je  n'ay  fait  que  troys, 

Et  en  ces  troys  il  plaist  a  Dieu 
1290        Que  j'ay  esté  jusqu'au  saint  lieu 

Ou  il  pour  nous  la  mort  reçut 

Et  au  saint  lieu  duqupl  il  mut, 

Quant  dessus  touz  les  cielx  monta; 

Et  après  ay  j'esté  de  la 
1295        Jusques  au  mont  de  Sinay 

Ou  le  corps  fu  enseveli 

Ma  dame  sainte  Katherine; 

Et  si  ay  esté  pèlerine 
A  mon  seigneur  saint  Nicolas. 
Hé!  povre  corps  chetif  et  las,  i3oo 
Encore  iras  tu  en  Galice 
Ainçois  que  ta  paine  fenisse, 
Se  Dieu  fen  veult  grâce  prester. 
Hé  !  lasse,  il  me  fault  arrester 
Cy  endroit  :  vezci  grant  annuy.  i3o5 
Je  ne  say  en  quel  lieu  je  suy, 
Mais  que  je  sui  en  my  les  champs, 
Et  il  est  nuit  et  fait  mau  temps 
De  vent,  de  nège  et  de  froidure, 
Et  si  convient  que  je  Fendure  i3io 
Se  je  ne  vueil  ma  pénitence 
Enfraindre.  E!  Diex,  par  ta  puissance 
Conforte  ceste  pecherresse, 
Car  onques  mais  telle  détresse 
Jour  de  ma  vie  n'enduray.  1 3 1 5 

Lasse!  a  qui  me  confesseray? 
Je  muir;  certes  le  corps  me  tremble 
Aussi  conme  la  fueille  ou  tremble, 
Et  piez  et  mains,  voire,  et  mi  dent 
Me  tremblent  tuit,  et  nequedent  i320 
S'eusse  a  qui  me  confessasse 
ij4b       Ne  me  chausist  se  trespassasse 
En  ceste  paine. 

L/asnier 
Qui  es,  tu  pour  la  Magdalaine, 
Qui  ci  te  complains  et  lamentes?  i325 
De  confession  te  démentes 
Trop  malement. 

La  MÉflE  AU  PAPE 

E!  sire,  pour  Dieu  humblement 

Vous  pri  :  dites  moy  siestes  prestre. 

Ne  voulsisse  que  confesse  estre,  i33o 

Car  je  muir,  certes  bien  le  voy. 

S'estes  prestres,  dites  le  moy, 
Pour  Dieu  mercy. 

L'asnier 
Nanil,  m'amie,  mais  vezci 
1 335        Devant  vous  :  regardez  la  ville. 

Levez  sus  d'ilec,  pour  saint  Gille; 
Venez  ent  :  je  vous  conduiray 
Et  bien  hebergier  vous  feray 
Pour  l'amour  Dieu. 
La  mére  au  pape 
1340        Sire,  je  ne  puis  de  ce  lieu 

Partir  :  plus  ne  m'en  semonnez, 
Mais,  pour  Dieu,  prestre  m'amenez 
Qui  me  confesse. 

L'asnier 
La  nuit  est  ja  noire  et  espesse, 
1345        Si  que,  par  m'ame,  a  mon  devis, 

Je  doubt  bien  que  n'y  viengne  envis, 
Nonpourquant  j'ay  de  vous  pitié 
Si  que  pour  la  Dieu  amistié, 
M'amie,  je  le  vous  vois  querre 
1 35o        Et  le  vous  amenray  bonne  erre 
Se  j'onques  puis. 

La  mére  au  pape 
Vierge,  fontaine  et  royal  puiz 
De  pitié,  d'amour  et  de  grâce, 
Dame,  secourez  ceste  lasse 
1 3 5  5        Qui  tant  a  ci  de  pestillence. 

Donnez  moy  telle  pascience  /  y 4  c 

Que  je  ne  soie  pas  perie, 
Mais,  tresdoulce  vierge  Marie, 
Priez  vostre  filz  qu'il  me  tiengnc 
i36o        En  vie  tant  que  prestre  viengne 
Qui  oie  ma  confession, 
Par  quoy  n'aille  a  perdicion 
Ceste  povre  a  me. 

L'asnier 

Messire  Arnoul,  pour  si  grant  dame 

Conme  est  la  mére  au  doulx  Jhesu,         1 365 

Vueilliez  en  pitié  estre  meu 

De  venir  jusqu'aux  champs  la  hors. 

Une  estrange  femme,  un  saint  corps 

Y  est  qui  muert  a  grant  destresse, 

Si  demande  a  estre  confesse  :  1370 

Venez  y,  sire. 

Le  curé 
Je  ne  me  puis  tenir  de  rire 
Pour  la  coquardise  de  toy. 
Et  ne  voiz  tu  pas,  par  ta  foy , 
Conment  ensemble  il  nege  et  vente?  i3?5 
Par  ma  foy,  ce  n'est  pas  m'entente 
Que  de  ceens  maishuy  me  parte 
Pour  aquest  qu'avoir  puisse  ou  parte. 

Vaz,  si  te  couche. 

L'asnier 

Ha!  sire,  trop  vilain  reprouche  i38o 
Vous  en  venra  se  n'y  venez. 
Pour  Dieu,  cy  plus  ne  vous  tenez, 
Mais  montez  :  je  vous  presteray 
Mon  asne,  et  tout  a  pié  yray 

Vous  convoier.  1 385 

Le  curé 
Je  puisse  du  sens  marvoier 
S'huy  mais  passe  le  sueil,  biau  sire  : 
Hardiement  li  alez  dire  ; 
Mais  vaz  la  sur  ton  asne  querre 
Et  la  m'amaines  ci  bonne  erre,  1390 

Et  je  l'orray. 

L'asnier 

Pour  Dieu  soit  :  voulentiers  iray, 
1  y 4  d      Et  soit  ainsi  com  pourra  estre. 

M'amie,  je  ne  treuve  prestre 

Qui  ait  de  venir  ici  cure 

Pour  le  mau  temps  et  la  froidure 

Qui  fait.  Mais  s'il  vous  plaist,  m'amie, 

Encor  ne  vous  faudray  je  mie, 

Mais  sur  mon  asne  vous  mettray 

Et  a  la  ville  vous  menray 

Ains  que  soiez  ci  trespassée, 

Et  la  serez  vous  confessée 

En  lieu  secré. 

La  mére  au  pape 
Sire,  Dieu  vous  en  sache  gré, 
Mais  il  ne  se  peut  faire  ainsi. 
11  fault  que  je  demeure  ci 

Jusques  au  jour. 

LAsnier 

Et  pourquoy,  dame?  Par  amour 
Faites  m'en  sage. 

La  mére  au  pape 
Sire,  soit  sens  ou  soit  folage, 
Je  le  vous  diray  voulentiers. 
Dix  ans  me  convient  touz  entiers 
Estre  par  pais  penanciére, 
Et  vezci  en  quelle  manière  : 
Or  le  m'escoutez  proposer. 
En  une  ville  reposer 
Ne  puis  qu'une  nuit  seulement; 
Et  s'il  avient  aucunement 
Que  hors  de  ville  nuit  me  prengne, 
En  quelconques  lieu  que  je  viengne. 
Soit  en  plain  champ  ou  en  boys  hault, 
La  ou  il  m'anuitte  il  me  fault 
Demourer  jusqu'à  l'andcmain. 
Ainsi  le  pape  souverain 
De  l'église  enchargé  le  m'a, 
Et,  se  Dieu  plaist,  de  moy  sera 

Gardé  et  bien  tenu  ce  point 
Sans  ce  que  je  l'enfraingne  point 
Pour  chose  nulle  qui  puist  estre. 
Mais,  s'il  vous  plaist,  encore  au  prestre  1430 
1  j5  a      Irez  compter  ce  que  vous  dy 
Afin  qu'il  vueille  venir  cy 
Moy  confesser. 

L'asnier 
M'amie,  je  ne  vueil  cesser, 
Par  m'ame,  tant  qu'a  li  seray  1435 
Et  que  tout  compté  li  aray 
Vostre  maintien. 

La  mére  au  pape 
Hé!  mére  Dieu,  or  say  je  bien 
Que  sui  a  ma  derraine  fin. 
Dame,  je  vous  pri  de  cuer  fin  1440 
Que  pour  moy  priez  au  vray  juge 
Vostre  filz  que  pas  ne  me  juge 
Selon  mes  grans  iniquitez. 
Car  s'il  m'i  juge,  veritez 

Est  que  je  n'ay  n'en  faiz  n'en  diz  1445 

Fait  par  quoy  j'aye  paradiz, 

Car  je  sui  pecherresse  grande. 

Pour  ce,  vierge,  grâce  demande 

Que  de  mes  péchiez  soie  quitte 

Par  la  vertu  et  la  mérite  14D0 

De  sa  benoite  annuncion, 

De  sa  pure  concepcion, 

De  sa  nativité  joyeuse,. 

De  sa  passion  dolereuse, 

De  sa  resurreccion  voire,  1455 
Qui  vous  fu,  dame,  joie  et  gloire  : 
Mes  cuers  le  croit. 


L'asnier 
Encore  vien  je  ci  endroit, 

Messire  Arnoul,  pour  celle  femme 
1460        Pour  le  sauvement  de  son  ame 
Venez  a  li. 

Le  curé 
Bien  as  eu  le  cuer  fali 
Que  tu  ne  Pas  ci  admenée. 
Il  n'est  homme  ne  femme  née 
1465        Que  s'il  estoit  aux  champs  assis, 
Qui  de  froit  ne  fust  touz  transis.  " 
Or  viengne  ci,  scelle  veut  estre 
Confessée,  car  de  cest  estre  iy5  b 

Ne  me  mouvray. 

L'aSNIER 

1470        Elle  n'y  venra  point,  c'est  vray  : 
Pour  tant  morra. 

Le  curé 
Biau  sire,  et  pour  quoy  ne  fera  ? 
Trop  par  est  fiére. 

L'asnier 
Pour  ce  car  elle  est  penanciére 
1475        Telle,  ce  m'a  elle  compté, 
Que  la  ou  li  est  anuittié 
Il  convient  qu'elle  se  demeure 
Celle  nuittie  jusqu'à  l'eure 
Qu'elle  revoie  le  jour  cler; 
1480        Et  si  ne  se  peut  reposer 
En  une  ville  c'une  nuit, 
Et  si  m'a  dit,  ne  vous  ennuit, 
Que  dix  ans  li  fault  ainsi  faire, 
Et  que  le  pape  cest  affaire 
1485  Ly  a  chargié. 

Le  curé 

Scez  tu  qu'il  est  ?  Or  pren  congic 
Pour  huymais  et  t'en  vaz  de  cy, 
Car  je  n'yray  pas,  je  t'affy  : 
Trop  fait  lait  temps. 

L'ASNIER 

Or  donc,  sire,  a  Dieu  vous  conmans.  1490 
Elas!  et  que  feras  tu,  femme? 
Se  tu  te  muers,  Dieu  vueille  famé 
Conduire  ou  repos  pardurable. 
Mon  asne  vois  mettre  en  restable 
Et  si  tost  con  mis  Fi  aray,  1495 
Certes  veoir  encore  iray 
Que  tu  feras. 


La  mére  au  pape 
Mére  Dieu,  ne  m'obliés  pas. 
Glorieuse  vierge  pucelle, 
Ceste  povre  qui  vous  appelle  1 5oo 

Secourez  a  sa  derreniére. 
Se  contre  vous  ça  en  arriére 
ij5  c      Pay  aucune  chose  meffait, 
Ne  regardez  mie  le  fait, 

Vierge,  royne  souveraine,  i5o5 
Mais  regardez  a  quelle  paine 
Je  me  suis  donnée  et  soubzmise 
Pour  faire  vous  ent  amendise. 
N'en  puis  plus  :  la  mort  me  queurt  seure  ; 
Priez  vo  fil  qu'il  me  sequeure  i5io 
E  qu'a  m'ame  vueille  estre  ami. 
Je  la  rens  a  vous  et  a  li  : 
Soiez  ent  garde. 


Nostre  Dame 
Sus,  my  ange,  sus.  Je  regarde 
Que  ma  loyal  amie  fine  1 5 1 5 

De  ce  siècle  trespasse  et  fine, 
Si  vueil  estre  a  son  trespasser 
Et  a  s'ame  recompenser 

Les  peines  qu'a  souffert  son  corps. 
i52o        En  alant  la  par  doulx  accors 
Vueil  que  chantez. 

Premier  ange 
Chascun  de  nous  est  aprestez 
De  faire,  dame,  vo  vouloir  : 
Nous  n'en  pouons  que  miex  valoir. 
i525  Michiel,  chantons. 

Second  ange 
Gabriel,  il  me  plaist.  Disons 
Ce  rondel  faisant  nostre  tour. 

RONDEL 

Ou  fonda  foy  si  ferme  tour? 

Ou  maint  charité  sanz  mesure? 
i53o        C'est  en  vous,  doulce  vierge  pure. 

Ou  recouvra  d'onneur  l'atour 

Virginitez  dessus  nature? 

Ou  fonda  foy  si  ferme  tour? 

Ou  maint  charité  sanz  mesure? 
1 5 35        Ou  doit  estre  aussi  le  retour 

Ou  le  refuge  a  créature 

Pour  grâce  empêtrer  par  droiture  ? 

Ou  fonda  foy  si  ferme  tour? 

Ou  maint  charité  sanz  mesure? 
1540        C'est  envous,  doulce  vierge  pure.    ij5  d 
Nostre  Dame 

M'amie,  pour  la  paine  dure 

Et  le  traveil  qu'enduré  as, 

Le  repos  pardurable  aras. 

Tu  es  beneurée  femme. 
1545        Avant,  my  ange,  prenez  l'ame 
Qui  du  corps  ist. 

Premier  ange 

Il  est  fait  si  conme  avez  dit, 
Dame  de  grâce. 


Nostre  Dame 
My  ange,  je  vueil  c'on  li  face 
Cy  telle  honneur  et  si  grant  gloire 
Qu'il  en  soit  a  touzjours  mémoire: 
C'est  que  je  vueil  qu'une  chappeiie 
Fondez  dessus  li  bonne  et  belle, 
Et  que  mettez  son  corps  en  terre. 
Or  vous  en  délivrez  bonne  erre  : 

Si  en  irons. 

Second  ange 
Dame,  vostre  vouloir  ferons  : 
En  Peure  y  voulons  pourveoir. 
Il  ne  la  fault  mais  qu'asseoir. 
Vez  la  ci  ou  des  cieulx  descent, 
Si  con  Dieu  vostre  filz  consent, 

Ne  plus  ne  moins. 

Premier  ange 
Tandons  y,  vous  et  moy,  les  mains 
Tant  conme  elle  descent  du  ciel 
Pour  la  miex  asseoir,  Michiel, 

Droit  en  sa  place. 

Second  ange 
Or  prenons  ici  bonne  espace  : 

De  ça  iray. 


L'asnier 
Certes  mie  ne  me  tenray 
Que  ne  voise  veoir  de  fait 
Que  celle  bonne  femme  fait 
Ne  s'elle  est  trespassée  ou  non, 
i y 6  a      Car  je  croy,  a  m'entencion, 

Que  Dieu  l'aime  parfaitement. 
Conment  pourroit  elle  autrement 
Endurer  la  maleurté 
Qu'elle  a  souffert  ne  la  durté 

Que  son  corps  porte?  jamais  voir. 
Pour  ce  la  vueil  aler  veoir 
Encore  un  tour. 


Premier  ange 
Fondée  est  ferme  conme  tour 
Ici  endroit  ceste  chappelle. 
Glorieuse  vierge  pucelle, 
En  irons  nous  ? 

Nostre  Dame 
i  585        Nanil,  je  vueil  avant  que  vous 
Un  luminaire  li  mettez 
Entour  elle  et  que  vous  chantez 
Cy  doulcement. 

Second  ange 
Royne  du  hault  firmament, 
idqo        Vostre  gré  faire  nous  doit  plaire. 
Gabriel,  de  ce  luminaire 
Prenez,  s'en  mettez  par  delà 
Aussi  que  feray  par  deçà. 
Or  du  haster. 

Premier  ange 
1595        II  ne  nous  fault  fors  que  chanter. 
Le  luminaire  est  tout  assis 
Et  alumé.  Avant,  amis  : 
Chanter  nous  fault. 
Second  ange 
Or  prenons  ensemble  d'un  hault 
1600       Sanz  faire  decort,  par  amour. 

RONDEL 

Ou  doit  estre  aussi  le  retour 
Ne  le  refuge  a  créature 
Pour  grâce  empêtrer  par  droiture 
Ou  fonda  foy  si  ferme  tour  ? 
i6o5       Ou  maint  charité  sanz  mesure 

C'est  en  vous,  doulce  vierge  pure. 

Nostre  Dame 
De  râler  nous  fault  prendre  cure, 
Puis  qu'avez  fait  vostre  devoir.  • 
Mi  ange,  or  pensez  de  mouvoir 

Voire  en  chantant.  16  ro 

Premier  ange 
Si  ferons  nous  jusques  a  tant 
Qu'en  gloire  ressoions  lassus. 
Michiel  amis,  disons,  or  sus, 
Je  ne  scé  coy. 

Second  ange 
Gabriel,  disons  vous  et  moy  161 5 

Ce  rondel  ci  par  grant  leesse. 
Rond el 

Humains  cuers,  de  loer  ne  cesse 
L'infinie  et  vraie  bonté 
De  la  benoite  trinité. 
Pour  sa  courtoise  et  grant  largesse  1620 
Te  puis  je  dire  en  vérité  : 
Humains  cuers,  de  loer  ne  cesse 
L'infinie  et  vraie  bonté 
Qui  t'a  mis  en  telle  noblesce 
Qu'a  Dieu  tu  as  fraternité  ;  1625 
Donques  par  ceste  affinité, 
Humains  cuers,  de  loer  ne  cesse 
L'infinie  et  vraie  bonté 
De  la  benoite  trinité. 

L'asnier. 
Biau  sire  Diex,  quelle  clarté 
Est  ce  que  je  voy  la  endroit  ? 
C'est  le  propre  lieu  et  l'endroit 
Ou  la  bonne  femme  gisoit 
Qui  confession  demandoit. 
Pour  nient  pas  ne  me  merveilloie 


i63o 


i635 

Ou  estoit  cexhant  que  j'ouoye 

Qui  tant  estoit  mélodieux  : 

S'ont  esté  les  anges  des  cieulx 

Qui  l'emportent  enjparadis 
1640        Et  qui  li  ont  fondé,  tantdis 

Que  j'ay  au  prestre  esté  parler 

Et  mené  mon  asne  establer, 

Et  fait  sur  lui  celle  chapelle. 

Hé  !  Diex,  vezci  miracle  belle: 
1645        Certes  au  curé  le  vois  dire. 

Or  sus,  sus,  venez  veoir,  sire, 

Miracle  apperte.  176  c 

Le  curé 

Vaz  :  que  Dieu  t'envoit  maie  perte  ! 
N'aray  je  maishui  paiz  a  toy  ? 
i65o        Ou  as  tu  beu  ?  di  le  moy. 

Va  t'en  couchier. 

L'aSNIER 

Certes  je  croy  Dieu  t'a  po  chier. 
Je  ne  suis  pas  yvre,  non,  prestre. 
Viens  veoir,  meschant,  que  peut  estre 
1 65 5        Ce  qu'il  est  annuit  avenu. 
Si  verras  conment  deceu 
T'a  ta  peresce. 

Le  curé 

Ma  peresce  ?  dy  moy  voir  qu'est  ce  ? 
Riens  ne  me  cèle. 

L'asnier 

1660        Vien  veoir,  vien,  quelle  chappelle 
Sur  la  bonne  femme  est  fondée, 
Et  cornent  Dieu  l'a  honnourée 
A  son  trespas. 

Le  curé 
Par  m'ame,  je  ne  t'en  croy  pas 
[665  Qu'elle  ait  chappelle. 

L'asnier 
Certes  si  a,  et  noble  et  belle, 
Et  toute  neuve. 

Le  curé 
Et,  par  foy,  j'en  feray  l'espreuve 
Tout  maintenant  sanz  contredit 
Se  tu  as  menti  ou  voir  dit.  1670 
Sa,  maines  m'y. 

L'âSNIER 

La  veez  vous  illeuc  en  my 

Celle  place?  vous  savez  bien 

Qu'avoir  n'i  soloit  nulle  rien 

Que  plaine  terre  sablonniére.  1675 

Or  pensez  combien  Diex  a  chiére 

La  bonne  dame. 

Le  curé 
Las  !  je  sui  en  corps  et  en  ame 
176  d     Dampnés,  se  Dieu  ne  me  fait  grâce. 

Grâce?  las  !  et  conment  sera  ce,  1680 

Quant  je  voy  qu'a  moy  ne  tient  mie 

Que  ceste  ame  ne  soit  perie 

Dont  le  corps  a  ci  telle  honneur  ? 

Voir  je  crain  que  nostre  seigneur 

Ne  charge  sur  m'arme  le  fais  1 685 

De  touz  les  péchiez  qu'elle  a  faiz 

En  penser,  en  fait,  en  parler. 

Et  pour  ç'au  pape  vueil  aler 

Moy  confesser,  car  autrement 

Ne  puis  estre  absolz  bonnement.  1690 

A  Dieu,  biau  frère  ! 
L'asnier 
Ne  revenrez  vous  pas  arriére 

En  vostre  hostel  ? 

Le  curé. 
Nanil  voir,  amis,  n'a  autel 

D'église  nul  n'approucheray, 
Ne  jamais  ne  celebreray, 
Tant  que  je  viengne  a  court  de  Romme 
Et  qu'au  pape,  qui  est  preudomme, 
Sera  ceste  miracle  dite, 
Et  fait  que  de  mon  pechié  quitte 
Seray  aussi. 

L'asnier 

A  Dieu,  dont  !  je  m'en  vois  de  cy 
Droit  en  maison. 

Le  curé 
Et  je  sanz  faire  arrestoison 
M'en  vois  a  court  de  Romme  droit. 
J'ain  miex  a  souffrir  orendroit 
Un  po  de  peine  temporelle 
Qu'attendre  la  perpétuelle 
Qu'en  enfer  sentent  li  dampnez 
Qui  en  pechié  sont  obstinez, 
Ny  avant  que  la  mort  me  hape. 
Hé  !  Diex,  je  voy  Tostel  du  pape; 
Je  me  vueil  vers  celle  part  traire. 

Biaux  seigneurs,  s'il  vous  vouloit  plaire 
Que  pour  moy  ce  fait  preissiez 
Qu'au  pape  parler  me  feissiez, 
Voulentiers,  se  Dex  me  doint  joie, 
A  chascun  un  fleunn  donrroie 

A  bonne  chiére. 
Premier  sergent  d'armes 
Mon  ami,  traiez  vous  arriére  : 
A  chascun  deux  en  baillerez 
Ou  plus  avant  ne  passerez, 

Soiez  certains. 

Second  sergent 
Vous  n'y  passerez  ja  pour  mains  ; 
Et  se  vous  nous  escondissez, 

Soiez  seur  n'y  passerez 
Jusqu'à  troys  moys. 
Le  curé 

J'en  donroie  avant  chascun  trois 
Que  je  demourasse  tant  cy. 
Tenez  ces  deux,  et  vous  aussi  1730 
Ces  deux  tenez. 

Premier  sergent 
Or  ça,  jusques  ici  passez 
Et  non  avant. 

Le  curé 

Saint  pére,  a  moy  pécheur  devant 

Vous  entendez.  1735 
Premier  cardinal 
Mon  ami,  dy  tes  voulentez, 
Et  il  t'orra. 

Second  cardinal 
Il  dit  voir  :  voirement  fera. 
Avant,  confesse  ton  deffault 
Au  saint  pére  et  li  di  si  hault  I74° 
Que  chascun  t'oye. 

Le  curé 
Saint  pére,  en  mon  hostel  estoie, 
Deux  mois  a  po  plus  ou  po  mains, 
En  Ytalie  lau  je  mains 

Et  la  ou  j'ay,  sire,  une  cure,  1745 
Si  avint  un  soir  d'aventure 
Qu'au  dehors  de  nostre  villete 
Vint  une  bonne  femmelette 
777  b      Qui  la  se  tint  et  arresta 

Pour  ce  que  la  li  anuitta.  1750 
Or  faisoit  il  un  temps  si  froit, 
Et  si  fort  ventoit  et  negoit 
Que  de  froidure  et  de  laté 
La  bonne  femme  en  vérité 

Vit  bien  qu'elle  estoit  a  la  mort. 
Si  reclama  lors  Dieu  moult  fort 
Et  désira  soy  confesser. 
Estesvous  un  asnier  passer 
A  qui  si  grant  pitié  en  print 
Qu'en  vérité  querre  me  vint. 
Je  qui  trop  le  mau  temps  doubtoie 
Li  dis  que  ja  n'y  enterroye. 
Mais  sur  son  asne  l'alast  querre 
Et  qu'il  la  m'amenast  bonne  erre. 
Il  y  ala,  mais  tost  après 
Revint  plus  que  devant  engrès 
De  moy  faire  y  aler  arriére 
Disant  :  «  C'est  une  penanciére 
A  qui  le  pape  a  enchargié 
Que  la  ou  li  est  anuittié 
Li  fault  demourer  celle  nuit 
Sanz  quérir  nul  autre  refuit, 
N'en  une  ville  ne  pouoit 
Estre  qu'une  nuit,  se  disoit, 
Mais  touzjours  d'errer  et  mal  traire 
Avoit  set  ans  encore  a  faire.  » 
Sire,  de  tout  je  ne  tins  conte, 
Mais  a  l'asnier  dis  assez  honte 
Et  de  mon  hostel  le  mis  hors. 
Que  fist  il?  Il  s'en  ala  lors 
Ou  la  bonne  femme  ot  laissie, 
Si  trouva  sur  elle  dressie 
Une  chappelle  noble  et  belle  • 
Encore,  saint  pére,  y  est  elle. 
Celle  chappelle  la  fondèrent 
Ly  ange  qui  l'ame  emportèrent 
Quant  le  corps  orent  enterre. 
Et  pour  ce  que  j'ay  meserrc 
Et  péché,  sire,  bien  le  say, 
En  ce  que  ne  la  confessay, 

De  cuer,  par  grant  contriccion, 
Vous  requier  absolucion 
Et  pénitence. 

Le  pape 
Ore  as  tu  nulle  remembrance 
Quelle  deist  dont  estoit  née,  1795 
Ne  conment  elle  estoit  nommée? 
T'en  souvient  il  ? 

Le  curé 
Saint  père,  de  son  nom,  oil. 
Elle  avoit,  ce  dit,  nom  Marie, 
Mais  dont  estoit  ne  sçay  je  mie  1800 
Ne  de  quel  gent. 

Le  pape 
Certes  vezci  miracle  gent, 
Mes  frères  :  je  vous  fas  savoir 
Que  grant  joie  devons  avoir 

Et  grant  leesse.  i8o5 
Premier  cardinal 
Sire,  dites  nous  de  quoy  est  ce, 
Par  fine  amour. 

Le  pape 
Or  sus  de  ci,  sus  sanz  demour. 
A  ce  que  me  dit  et  enorte, 
Vostre  mére  et  la  moie  est  morte,  1810 
Et  tant  Paime  le  doulx  Jhesus 
Que  du  nombre  est  des  esleuz, 
Et  si  li  ont  les  anges  fait 
Son  obit,  et  plus,  car  de  fait 
Sur  son  corps  de  vices  mondé  181 5 

Ont  une  chappelle  fondé. 
Pour  ce  vous  conmans  et  vous  pri 
Que  touz  ensemble  sanz  detri 
Nous  en  alons  a  ma  chappelle 
Saluer  la  vierge  pucelle,  1820 
Et  pour  li  faire  révérence 

Mettons  a  chanter  diligence 
Ensemble  cPune  voulenté  : 
Regina  ce  H,  lettare,  etc. 


Explicit. 

